Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 7-6-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΛ΄ συνεδριάσεώς του, της Τετάρτης 7 Ιουνίου 2017, σε ό,τι αφορά την ψήφιση στο σύνολο των σχεδίων νόμου: α) «Κύρωση του Μνημονίου Κατανόησης στον τομέα του Αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Νεολαίας και Αθλητισμού της Αραβικής Δημοκρατίας της Αιγύπτου» και β) «Κύρωση του Μνημονίου Κατανόησης για συνεργασία στον τομέα του Αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Νεότητας και Αθλητισμού της Δημοκρατίας του Ιράκ».]] Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 9 Ιουνίου 2017. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 936/6-6-2017 επίκαιρη ερώτηση του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καµατερού προς τον Υπουργό Περιβάλλοντος και Ενέργειας, σχετικά με το «Χωροταξικό Τουρισμού». 2. H με αριθμό 940/6-6-2017 επίκαιρη ερώτηση του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Περιβάλλοντος και Ενέργειας, με θέμα «Οι σημαντικές καθυστερήσεις στη μετεγκατάσταση του οικισμού Αναργύρων Ν. Φλώρινας θέτουν σε κίνδυνο τη ζωή των κατοίκων του». 3. Η με αριθμό 934/2-6-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, σχετικά με την απόδοση του προγράμματος χορήγησης αδειών διαμονής σε πολίτες τρίτων χωρών μέσω της αγοράς ακινήτων στη χώρα μας ή επενδύσεων αξίας άνω των 250. 000 ευρώ (Golden Visa Greece). 4. H με αριθμό 925/1-6-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Περιβάλλοντος και Ενέργειας, με θέμα «Η εγκατάσταση 209 νέων ανεμογεννητριών στη νότια Καρυστία Ευβοίας απειλεί βιοποικιλότητα και οικονομία». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 939/6-6-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσωνα Φωτήλα προς τον Υπουργό Ναυτιλίας και Νησιωτικής Πολιτικής, σχετικά µε την άμεση ανάγκη της κατασκευής του εμπορικού λιμανιού της Πάτρας. 2. Η με αριθμό 971/6-6-2017 επίκαιρη ερώτηση του Ανεξάρτητου Βουλευτή Β΄ Αθηνών κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, σχετικά με την ανάγκη εντάξεως στους στόχους μειώσεως των προβληματικών δανείων μικρών επιχειρηματικών οφειλών. Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθεί η πρώτη με αριθμό 927/2-6-2017 επίκαιρη ερώτηση δευτέρου κύκλου του Βουλευτή Ηλείας του Συνασπισμού Ριζοσπαστικής Αριστεράς κ. Γεράσιμου (Μάκη) Μπαλαούρα προς τον Υπουργό Αγροτικής Ανάπτυξης και Τροφίμων, σχετικά με το χρονοδιάγραμμα προκήρυξης του Μέτρου 5.2 και τη χρήση του για την αποκατάσταση ζημιών σε πληγείσες από ακραία καιρικά φαινόμενα θερμοκηπιακές εγκαταστάσεις. Στην ερώτηση θα απαντήσει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου. Τον λόγο έχει ο κ. Μπαλαούρας για δύο λεπτά. Θερμή παράκληση να κρατήσουμε τους χρόνους, γιατί ακολουθεί πρόταση νόμου και πρέπει να είμαστε συνεπείς.
Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, όπως ξέρετε, η Ηλεία εξαρτάται σε μεγάλο βαθμό από την αγροτική παραγωγή, που είναι όμως εξαιρετικά ευάλωτη στα κάθε λογής ακραία καιρικά φαινόμενα και τις φυτονόσους. Μέσα στον τελευταίο χρόνο, η αγροτική οικονομία της Ηλείας έχει υποστεί μεγάλα πλήγματα και από τους δύο αυτούς τύπους απειλών. Οι μεγάλες καταστροφές του Σεπτεμβρίου 2016 οδήγησαν σε συντριπτικές ζημιές στις θερμοκηπιακές εκμεταλλεύσεις του Ηλειακού Κάμπου, ενώ ένα πλήθος φυτονόσων επιφέρουν εδώ και καιρό μεγάλες βλάβες στις καλλιέργειες φέρνοντας σε απόγνωση τους παραγωγούς. Ενδεικτικά αναφέρω: διαλευρώδης στα εσπεριδοειδή, αλλοίωση του καρπού της πιπεριάς ποικιλίας σταυρός, γλοιοσπόριο και ξυλέλλα της ελιάς και επίσης μια απροσδιόριστη αιτία που ξεραίνει μεγάλες εκτάσεις μαύρης κορινθιακής σταφίδας, σε βαθμό που οι παραγωγοί προτείνουν τη λήψη μέτρων αναφύτευσής της. Κύριε Υπουργέ, τυχαίνει να είμαι Βουλευτής Ηλείας, η ερώτησή μου γίνεται με αφορμή την Ηλεία και τα προβλήματα που αντιμετωπίζει, αλλά αφορά και όλο τον αγροτικό κόσμο. Τον Σεπτέμβριο του 2016 μετά από περιοδεία που πήγαμε μαζί στις πληγείσες περιοχές από ανεμοστρόβιλο - ένα πρωτοφανές φαινόμενο, που δεν το θυμόντουσαν οι πιο παλιοί και το οποίο έπληξε περιοχές του Ηλειακού Κάμπου και κατέστρεψε μεγάλες εγκαταστάσεις και επέφερε μεγάλες καταστροφές - είχατε μιλήσει για τη δυνατότητα χρήσης του Μέτρου 5.2 του αναπτυξιακού νόμου. Στις 18 Ιανουαρίου του τρέχοντος έτους στην προ ημερησίας διατάξεως συζήτηση σε επίπεδο αρχηγών κομμάτων σχετικά με τον πρωτογενή τομέα, τους αγρότες, είπατε απευθυνόμενος μάλιστα σε εμένα, ότι θα προχωρήσετε στην υλοποίηση του Μέτρου 5.2 για να αποκατασταθούν οι ζημιές, φθάνοντας μάλιστα μέχρι και το 100% για την κάλυψη αυτών. [[Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε. Σας ρωτώ, λοιπόν, για το χρονοδιάγραμμα της προκήρυξης του Μέτρου 5.2 και ποια μέτρα σκέφτεστε να πάρετε για τη λειτουργία των ερευνητικών ινστιτούτων, όπως του Κόροιβου Ηλείας, για την αντιμετώπιση των φυτονόσων, της ξήρανσης της σταφίδας, καθώς και την προστασία και αξιοποίηση γενετικού υλικού. Σας ευχαριστώ, κύριε Πρόεδρε.
Και εγώ ευχαριστώ. Κύριε Υπουργέ, έχετε τον λόγο. Κάνω παράκληση σχετικά με τον χρόνο.
Αγαπητέ συνάδελφε, και εσείς το ξέρετε, πραγματικά είναι θετικό το ότι το Πρόγραμμα Αγροτικής Ανάπτυξης 2014-2020 στηρίζει και την αποκατάσταση του γεωργικού - παραγωγικού δυναμικού που επλήγη από φυσικές καταστροφές. Οι επιλέξιμες επενδύσεις ουσιαστικά αφορούν την αποκατάσταση της γεωργικής παραγωγής που επλήγη από φυσικά φαινόμενα. Εμείς αναθέσαμε την αρμοδιότητα διαχείρισης του συγκεκριμένου μέτρου στον ΕΛΓΑ για να μπορέσουμε, μέσα από διαδικασίες και ανάθεση σε συμβούλους, να υλοποιήσουμε όσο γίνεται γρηγορότερα το συγκεκριμένο μέτρο. Ειδικά για την Ηλεία, επειδή μαζί είδαμε τις ζημιές που ήταν και μεγάλες, αλλά και υπήρχε η αναγκαιότητα αποκατάστασης, δεδομένου ότι απευθύνονται και σε αγορές με υψηλή ζήτηση και πρέπει οπωσδήποτε να συνεχιστεί η συγκεκριμένη δραστηριότητα, είμαστε σε διαρκή συνεργασία με τις υπηρεσίες του ΕΛΓΑ για την ολοκλήρωση της διαδικασίας. Εμείς, λοιπόν, σε κάθε περίπτωση δεσμευόμαστε ότι εφόσον έχει ολοκληρωθεί η μελέτη που αφορά το κόστος αποκατάστασης - διότι ακόμα δεν έχουν ολοκληρωθεί αυτές οι διαδικασίες - και καλούμε και τους ίδιους που έχουν ζημιωθεί να προχωρήσουν προς αυτήν τη διαδικασία, ούτως ώστε αν αρχές φθινοπώρου έχουμε ολοκληρώσει και έχουμε στα χέρια μας τις σχετικές μελέτες, τότε εμείς άμεσα - και το λέω ότι πριν το κλείσιμο της χρονιάς - θα προκηρύξουμε το συγκεκριμένο μέτρο. Βεβαίως οφείλω να σας πω ότι από τις ζημιές που προξενήθηκαν στην Ηλεία υπήρξαν και αίτια τα οποία καλύπτονταν από τον ΕΛΓΑ και εκεί λοιπόν προχωρήσαμε στις διαδικασίες εκτιμήσεων των ζημιών, έγιναν πληρωμές, έχουν καταβληθεί αποζημιώσεις που ξεπερνούν τα 6.300.000 ευρώ και ο σχεδιασμός μας είναι μέχρι τέλος Ιουνίου, πραγματικά, όλες οι ζημιές που έχουν καταγραφεί και καλύπτονται από τον ΕΛΓΑ να καλυφθούν. Βεβαίως, παράλληλα, επειδή υπάρχουν και ζημιές που έχουν σχέση με εγκαταστάσεις, με εξοπλισμούς που δεν καλύπτονται από τον ΕΛΓΑ, έχουμε ξεκινήσει τη διαδικασία μέσω των ΠΣΕΑ, συντάσσεται ο σχετικός φάκελος και θα υποβληθούν στην Ευρωπαϊκή Επιτροπή και εφόσον, βεβαίως, η έγκριση υπάρξει, αλλά εφόσον υπάρξει και από πλευράς του Υπουργείου Οικονομικών μέσα στον προγραμματισμό που κάνει για να καλύπτει τα ΠΣΕΑ - έχουν συντομεύσει οι χρόνοι - θα ικανοποιήσουμε και αυτές τις ζημιές. Για τα άλλα ερωτήματα θα απαντήσω στη δευτερολογία μου.
Κύριε Μπαλαούρα, έχετε και πάλι τον λόγο για τρία λεπτά.
Κύριε Υπουργέ, φοβάμαι ότι δεν έγινα σοφότερος με αυτά που είπατε διότι - σας κατανοώ βέβαια - δεν δώσατε σαφείς απαντήσεις και χρονοδιαγράμματα. Φοβάμαι ότι οι παραγωγοί που έπαθαν τις μεγάλες ζημιές - και δεν εννοώ μόνο τους παραγωγούς στη φυτική διαδικασία, αλλά εννοώ και τις εγκαταστάσεις, αυτό για το οποίο κάνω την ερώτηση - δεν θα πάρουν σαφείς απαντήσεις. Θα σας παρακαλέσω να έχουμε μια μεγαλύτερη σαφήνεια. Το δεύτερο που με ενδιαφέρει και το βάζω στην ερώτηση είναι το θέμα των ερευνητικών κέντρων. Στην Ηλεία, όπως είπα και προηγουμένως, είχαμε ένα ερευνητικό κέντρο, τον Κόροιβο, ο οποίος έκανε μια σπουδαία δουλειά, κρατούσε τις ποικιλίες, τις ενίσχυε, έκανε διάφορα πράγματα, αναπαρήγε σπόρους ποικιλιών και επίσης λειτουργούσε για την καταπολέμηση των ασθενειών. Δεν έχουμε μια σαφή ένδειξη αν θα επαναλειτουργήσει ο Κόροιβος, διότι έγινε με την προηγούμενη κυβέρνηση προκήρυξη πάρα πολλών επιστημόνων για τα ερευνητικά κέντρα, από τους οποίους ένας μόνο για τη νότια Ελλάδα. Είναι προβλήματα που πρέπει - σας παρακαλώ πολύ - να υπάρχουν σαφείς απαντήσεις. Τελευταίο θέμα είναι, αν μπορούμε, να μιλήσουμε λίγο για τα ζητήματα των νέων. Όπως καταλαβαίνετε, η ζωή αλλάζει συνεχώς, οι κλιματικές αλλαγές επιφέρουν όχι μόνο τα γενικότερα ζητήματα που ξέρουμε αλλά και νέες αρρώστιες, οι οποίες δεν μπορούν να αντιμετωπιστούν εύκολα. Θα παρακαλέσω λοιπόν να μου πείτε πιο συγκεκριμένα για τις νόσους αυτές και για την ξήρανση της σταφίδας και όλα αυτά τα οποία έθιξα προηγουμένως.
Παρακαλώ, κύριε Υπουργέ, έχετε τον λόγο.
Θα επαναλάβω ότι πριν από το κλείσιμο της χρονιάς θα προκηρυχθεί το συγκεκριμένο μέτρο. Περιμένουμε αυτή την ώρα να υποβληθούν οι αντίστοιχες μελέτες, διότι μιλάμε για επενδύσεις ουσιαστικά, αποκαταστάσεις ζημιών, και πρέπει οπωσδήποτε να υποβληθούν οι απαραίτητες μελέτες, ούτως ώστε και από τη δική μας πλευρά να ασκήσουμε μια πίεση, γιατί πρέπει οπωσδήποτε να προχωρήσει το συγκεκριμένο μέτρο. Όσον αφορά το θέμα που βάλατε για το συγκεκριμένο Ινστιτούτο, αυτή την ώρα ο ΕΛΓΑ, ο ΕΘΙΑΓΕ, συμμαζεύει τις σχολές, όλα αυτά τα ινστιτούτα που έχει. Στο πλαίσιο λοιπόν αυτό έχει επεξεργαστεί πρόταση νόμου, την έχουμε εμείς στο Υπουργείο αυτή τη στιγμή, όμως επειδή προϋπήρχε η ανάγκη για το οργανόγραμμα του Υπουργείου, έχουμε ήδη προχωρήσει σε αυτή τη διαδικασία, άρα η επόμενη φάση είναι να δούμε τα οργανογράμματα και γενικά τη λειτουργία των οργανισμών που εποπτεύει το Υπουργείο. Αυτή την ώρα λοιπόν εμείς προβλέπουμε τη δημιουργία Ινστιτούτου Φυτικής Παραγωγής Πελοποννήσου, Δυτικής Ελλάδας και Ιονίων Νήσων με έδρα την Πάτρα, το οποίο θα προέλθει μέσα από την αναδιάρθρωση του Τμήματος Φυτοπροστασίας της Πάτρας με γνωστικό αντικείμενο τη γενετική βελτίωση - αυτό υπάρχει στην Πάτρα - και βεβαίως στο Ινστιτούτο αυτό θα λειτουργήσουν ερευνητικά τμήματα, ένα που αφορά το τμήμα ελαίας στην Καλαμάτα και το άλλο είναι ο τομέας των οπωροκηπευτικών με έδρα τον Κόροιβο Πύργου.
Σαν παράρτημα, κύριε Υπουργέ.
Άρα λοιπόν σας γνωρίζουμε ότι αυτή την ώρα έχει αναπτυχθεί και μια συνεργασία μεταξύ «ΕΛΓΟ - ΔΗΜΗΤΡΑ» και Περιφέρειας Δυτικής Ελλάδας, ούτως ώστε μέσα από το πρωτόκολλο συνεργασίας που έχουμε υπογράψει να μπορέσουμε να προβλέψουμε δράσεις που έχουν σχέση με την πρόληψη και την αντιμετώπιση όλων αυτών που κι εσείς αναφέρατε. Όσον αφορά την ξυλέλλα, σας τονίζω ότι η πρόληψη και από πλευράς της Ελλάδας και από πλευράς της Ιταλίας είναι πάρα πολύ ανεπτυγμένη, γι' αυτό και δεν έχει σημειωθεί κανένα, μα κανένα κρούσμα στη χώρα μας. Άρα λοιπόν εμείς πιστεύουμε ότι ειδικά ο τομέας των οπωροκηπευτικών στη συγκεκριμένη περιοχή, επειδή όντως θα είναι μεγάλη η βοήθεια του Κόροιβου του Πύργου, του συγκεκριμένου τομέα - παραρτήματος, είναι ένα θέμα το οποίο εμείς θα το στηρίξουμε, κυρίως γιατί θέλουμε ντόπιες ποικιλίες και σπόρους που έχουμε ανάγκη ως χώρα να τους στηρίξουμε και να τους υπηρετήσουμε και να περνάνε μέσα από τη διαδικασία και των συμπράξεων που έχουμε με την περιφέρεια αλλά κυρίως τη λειτουργία της συγκεκριμένης μονάδας.
Δώσατε μια θετική είδηση, κύριε Υπουργέ, και σας ευχαριστώ, αλλά από εκεί και πέρα το θέμα είναι λίγο ασαφές.
Όντως, κύριε συνάδελφε, αυτό το μέτρο είναι ένα μέτρο που ειδικά κουμπώνει σε μεγάλες ζημιές, γιατί δεν έχουμε δυνατότητες - το αντιλαμβάνεστε - και επειδή δεν είναι ασφαλισμένες, δεν καλύπτονται από τον ΕΛΓΑ οι συγκεκριμένες ζημιές, ήρθε αυτό το μέτρο και να είστε σίγουρος ότι όπως κι εσάς, έτσι κι εμάς μας πονάει και θέλουμε να γίνει η εφαρμογή του όσο γίνεται γρηγορότερα.
Ευχαριστώ. Προχωρούμε τώρα στην πρώτη με αριθμό 926/2-6-2017 επίκαιρη ερώτηση πρώτου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Αγροτικής Ανάπτυξης και Τροφίμων, σχετικά με την αποζημίωση των παραγωγών της Χαλκιδικής για την καταστροφή των αροτραίων καλλιεργειών. Παρακαλώ την κ. Ιγγλέζη να πάρει τον λόγο για δύο λεπτά.
Κύριε Υπουργέ, και η δική μου ερώτηση είναι σε παρόμοιο κλίμα. Οι εξαιρετικά δυσμενείς καιρικές συνθήκες και κυρίως η παρατεταμένη ανομβρία της τελευταίας περιόδου έχουν προκαλέσει τεράστιες καταστροφές στις αροτραίες καλλιέργειες της Βόρειας Ελλάδας. Οι παραγωγοί σιτηρών και ψυχανθών, ιδίως στις περιοχές όπου η παραγωγή είναι πρώιμη, όπως η Χαλκιδική, η Θεσσαλονίκη, η Πιερία και το Κιλκίς, βρίσκονται αντιμέτωποι με την ολοκληρωτική απώλεια της σοδειάς τους. Καταθέτω και στα Πρακτικά της συνεδρίασης σχετικό δημοσίευμα και φωτογραφίες από την καταστροφή στις καλλιέργειες. [[Στο σημείο αυτό η Βουλευτής κ. Αικατερίνη Ιγγλέζη καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η κρίσιμη περίοδος για την ανάπτυξη των σιτηρών είναι η ανθοφορία έως και το στάδιο γεμίσματος του σπόρου. Η θερμοκρασία του εδάφους και η υγρασία του εδάφους καθορίζουν την έναρξη του φυτρώματος του σπόρου και η βλάστηση αρχίζει όταν οι σπόροι απορροφήσουν την απαραίτητη υγρασία. Οι φετινές καιρικές συνθήκες και η πολύμηνη ανομβρία δεν επέτρεψαν στα σιτηρά να αναπτυχθούν, με αποτέλεσμα να έχει ξεκινήσει η φάση της ωρίμανσης δίχως να έχει ολοκληρωθεί η ανάπτυξη του φυτού. Το γεγονός αυτό οδηγεί τους παραγωγούς σε απόγνωση, γιατί δεν υπάρχει παραγωγή για να συγκομιστεί. Οι ανυπολόγιστες ζημιές έχουν τεράστια αρνητική επίπτωση τόσο στο ύψος της παραγωγής σιτηρών και ψυχανθών αλλά και στο εισόδημα και γενικότερα στο βιοτικό επίπεδο των αγροτών. Οι τιμές διάθεσης των σιτηρών είναι ήδη χαμηλές από τα προηγούμενα χρόνια και παρ' όλη την φετινή καταστροφή, το κόστος παραγωγής παρέμεινε υψηλό. Ερωτάται ο κύριος Υπουργός: Προτίθεται να αποζημιώσει άμεσα τους αγρότες από τα κονδύλια του ΠΣΕΑ, δεδομένου ότι ο ΕΛΓΑ δεν καλύπτει ζημιές λόγω ξηρασίας; Σε ποιες ενέργειες προτίθεται να προβεί, ώστε να ενισχυθεί η καλλιέργεια σιτηρών και ψυχανθών, δεδομένου ότι το σκληρό σιτάρι αποτελεί εξαγώγιμο προϊόν για τη χώρα και οι εν λόγω παραγωγές ενισχύουν την εγχώρια παραγωγή ζωοτροφών;
Κύριε Υπουργέ, έχετε τον λόγο.
Αγαπητή συνάδελφε, και εσείς νομίζω συμφωνείτε ότι βιώνουμε μια περίοδο έντονων κλιματικών αλλαγών, οι οποίες έχουν τεράστιες επιπτώσεις στην αγροτική παραγωγή, στην αγροτική δραστηριότητα. Ζούμε φαινόμενα την ίδια εποχή να καίγονται εκτάσεις σε δάση με τεράστιες επιπτώσεις και στη διπλανή περιοχή να έχουμε τέτοια χαλαζόπτωση που προξενεί μεγάλες ζημιές στην αγροτική παραγωγή. Η περίπτωση που αναφέρετε όντως έτσι είναι. Στην Μακεδονία, στην ευρύτερη περιοχή και της Χαλκιδικής είχαμε επιπτώσεις από αίτια, τα οποία δυστυχώς, όπως και εσείς είπατε, δεν καλύπτονται από τους ασφαλιστικούς κινδύνους του ΕΛΓΑ. Βέβαια, εκεί τώρα ανοίγει ένα μεγάλο θέμα, ότι πρέπει οπωσδήποτε να δούμε ξανά μέσα από αναλογιστικές μελέτες και άλλους ασφαλιστικούς κινδύνους. Ήδη έχουμε συστήσει αρμόδια επιτροπή, η οποία επεξεργάζεται, αλλά αντιλαμβάνεστε ότι πρέπει να προχωρήσει και σε αναλογιστικές μελέτες, για να καταλήξουμε και σε ένα ασφάλιστρο, το οποίο θα καλύπτει και τέτοιους κινδύνους. Όμως σε αυτές τις περιπτώσεις εμείς συντάσσουμε έναν φάκελο, ο οποίος δείχνει ότι σε αυτές τις περιοχές αυτές οι φυσικές καταστροφές προξένησαν μια συγκεκριμένη απώλεια στους παραγωγούς. Αυτός ο φάκελος υποβάλλεται στην Ευρωπαϊκή Επιτροπή. Βεβαίως, τις περισσότερες φορές δεν έχουμε πρόβλημα, εγκρίνεται. Από εκεί και πέρα, όταν εγκριθεί, οπωσδήποτε μπαίνει η προϋπόθεση του Υπουργείου Οικονομικών να καλύψει την συγκεκριμένη απώλεια εισοδήματος. Μέχρι σήμερα μέσα από τον προγραμματισμό που κάνουμε προσπαθούμε όσο το δυνατόν σε ένα χρονικό διάστημα να έχει μειωθεί, γιατί δεν γίνεται διπλός έλεγχος, και το πολύ σε δύο χρόνια να έχει γίνει η κάλυψη της συγκεκριμένης απώλειας. Άρα εφόσον τεκμηριωθεί από τον συγκεκριμένο φάκελο η απώλεια, θα είμαστε σε επαφή με τους παραγωγούς και τότε θα μπούμε σε αυτή τη διαδικασία. Δεν υπάρχει άλλος τρόπος για να καλυφθούν οι συγκεκριμένοι παραγωγοί.
Κυρίες και κύριοι συνάδελφοι, έχω την τιμή να κάνω μια ανακοίνωση. Σας γνωρίζω ότι από τα Έδρανα αριστερά του Προεδρείου παρακολουθούν τη συνεδρίαση της Βουλής η Πρόεδρος της Επιτροπής Δημόσιας Διοίκησης και Περιφερειακής Ανάπτυξης του Κοινοβουλίου της Τσεχικής Δημοκρατίας κ. Χαλίκοβα συνοδευόμενη από τον Αντιπρόεδρο και τα μέλη της Επιτροπής. Κυρία Χαλίκοβα, σας καλωσορίζω στο ελληνικό Κοινοβούλιο. [[Χειροκροτήματα]] Κυρία Ιγγλέση, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, είναι σημαντικό να ακούμε από εσάς ότι υπάρχει μέριμνα του Υπουργείου Αγροτικής Ανάπτυξης για την αποζημίωση των παραγωγών. Θα πρέπει, όμως, όπως και εσείς αναφέρατε, να βρεθεί τρόπος οι αποζημιώσεις αυτές να έλθουν σε εύλογο χρονικό διάστημα. Η εμπειρία όλων μας από τα ΠΣΕΑ είναι ότι καθυστερούν πολύ και αυτό όταν πρόκειται για αγρότες, μπορεί να σημαίνει και την αδυναμία τους να επενδύσουν στις καλλιέργειες της αμέσως επόμενης χρονιάς. Ζητάμε, λοιπόν, από το Υπουργείο Αγροτικής Ανάπτυξης αλλά και από τις υπηρεσίες του ΕΛΓΑ να επισπεύσουν τις διαδικασίες, να γίνουν άμεσα όλες οι αναγκαίες ενέργειες για τη σύνταξη και την κατάθεση των φακέλων αυτών που έχουν πληγεί, ώστε να υπάρξει άμεσα έγκριση των αποζημιώσεών τους. Με αφορμή, όμως, την καταστροφή που έχει συντελεστεί στη Χαλκιδική αλλά και σε γειτονικές περιοχές, όπως η Θεσσαλονίκη, η Πιερία και το Κιλκίς, προκύπτει όπως και εσείς αναφέρατε πολύ ορθά, η ανάγκη να επανεξεταστεί το ασφαλιστικό καθεστώς του ΕΛΓΑ και να συνυπολογίσει την επίδραση της κλιματικής αλλαγής στην αγροτική παραγωγή. Η διεθνής έρευνα αλλά και η μελέτη της Τράπεζας της Ελλάδος για τις επιπτώσεις της κλιματικής αλλαγής στην Ελλάδα είναι σαφής. Η αγροτική παραγωγή κινδυνεύει λόγω της έλλειψης πόσιμου νερού, της σμίκρυνσης των καλλιεργητικών περιόδων και της αβεβαιότητας σχετικά με το είδος και τον χρόνο εγκατάστασης των συγκεκριμένων καλλιεργειών. Μάλιστα, οι μελέτες προβλέπουν σενάρια που εκτιμούν τη μείωση των αποδόσεων του αραβόσιτου στη Θεσσαλία από 20% έως 55% και η παραγωγή σκληρού σιταριού διαφοροποιείται από 67% έως 15%. Μπροστά σε αυτά τα δεδομένα ο ΕΛΓΑ θα πρέπει να αναπροσαρμοστεί, όπως είπατε, και θα πρέπει να στηρίξει τον αγροτικό κόσμο. Να αναφέρω ένα ακόμα παράδειγμα καταστροφής στην περιοχή μου, που όμως μέχρι στιγμής δεν έχει υπάρξει, αλλά και δεν προβλέπεται δυστυχώς, δυνατότητα αποζημίωσης των παραγωγών και θα πρέπει να μεριμνήσει και γι' αυτό το Υπουργείο. Οι ακραίες συνθήκες και ο παγετός του χειμώνα που πέρασε έπληξε ολοκληρωτικά τους ορεινούς ελαιώνες της Μεγάλης Παναγιάς. Η καταστροφή όμως δεν φθάνει το 30% του νομού για να αποζημιωθεί από τον ΕΛΓΑ, γιατί όπως γνωρίζετε, οι ελαιώνες στη Χαλκιδική είναι κυρίως πεδινοί και άρα δεν είχαν πρόβλημα. Παρ' όλα αυτά η ορεινή αγροτική οικονομία του νομού έχει πληγεί καθοριστικά, δίχως να έχουν λάβει μέχρι στιγμής οι αγρότες την όποια αποζημίωση, είτε κάποια δέσμευση για δυνατότητα αποζημίωσης, γεγονός που τους καθιστά ανήμπορους να ανταπεξέλθουν οικονομικά. Επανερχόμενοι, όμως, στο θέμα των σιτηρών, οφείλω να τονίσω ότι ο κλάδος των σιτηρών είναι πολύ σημαντικός στο εμπορικό ισοζύγιο της χώρας. Το σιτάρι βρίσκεται στη δεύτερη θέση των δημητριακών με τη μεγαλύτερη παραγωγή, κατανάλωση και εμπορία στον κόσμο σήμερα. Αν θέλουμε να στηρίξουμε την πραγματική παραγωγή, θα πρέπει να βρεθεί τρόπος ώστε η πολιτεία να είναι επί της ουσίας δίπλα στον αγρότη, να τον συμβουλεύει και να τον καθοδηγεί σε κάθε καλλιεργητικό βήμα, ώστε η επιβίωση των παραγωγών μας να μη βασίζεται σε αποζημιώσεις, αλλά στην παραγωγή προϊόντων υψηλής προστιθέμενης αξίας.
Ο κύριος Υπουργός έχει τον λόγο.
Θα συμφωνήσω μαζί σας για τις επιπτώσεις της κλιματικής αλλαγής, αλλά πρέπει εμείς από τη δική μας πλευρά να παρακολουθούμε τα πράγματα. Ήδη στο πλαίσιο του δικτύου της μεσογειακής αγοράς για τα δημητριακά, συλλέγουμε στοιχεία, για να δούμε ποιες είναι αυτές οι επιδράσεις, διότι πραγματικά πρέπει να έχουμε άποψη, πρόβλεψη, σχετικά με τις επιπτώσεις ιδιαίτερα στην παραγωγή και του μαλακού αλλά και του σκληρού σιταριού. Εγώ έχω να σας πω ότι οι τιμές για το σκληρό σιτάρι το 2016 κυμάνθηκαν από 150 έως 260 ευρώ ανά τόνο, ενώ για το 2017 κυμαίνονται από 185 έως 250 ευρώ ανά τόνο. Η καλλιέργεια του σκληρού σιταριού και η καλλιέργεια πρωτεϊνούχων ψυχανθών είναι κάτι το οποίο το επιδιώκουμε, γι' αυτό και στα πλαίσια του κανονισμού 1307/13 που αφορά τις ενισχύσεις, προβλέψαμε να υπάρξουν συνδεδεμένες ενισχύσεις με τα συγκεκριμένα προϊόντα λόγω της σπουδαιότητάς τους, τόσο για τη στήριξη της κτηνοτροφίας, αλλά και γενικότερα τη σπουδαιότητά τους σε τοπικό και εθνικό επίπεδο. Αυτά, λοιπόν, τα μέτρα ήδη ξεκίνησαν να εφαρμόζονται από το 2017 και έχουν ορίζοντα μέχρι το 2020. Συγκεκριμένα, για την καλλιέργεια σκληρού σίτου το άθροισμα των ετήσιων προϋπολογισμών του 2017-2020 θα ξεπεράσει τα 46 εκατομμύρια ευρώ, ενώ για την καλλιέργεια των πρωτεϊνούχων ψυχανθών το αντίστοιχο άθροισμα θα ξεπεράσει τα 27 εκατομμύρια ευρώ, γιατί θέλουμε ιδιαίτερα στην κατεύθυνση στήριξης της κτηνοτροφίας να έχουμε και αντίστοιχες ζωοτροφές, αφού είναι γνωστό ότι το κόστος παραγωγής, ειδικά των ζωοτροφών στην κτηνοτροφία, είναι ένα μεγάλο πρόβλημα που πρέπει οπωσδήποτε να το αντιμετωπίσουμε.
Ευχαριστώ. Προχωρούμε στην τρίτη με αριθμό 935/6-6-2017 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την αποζημίωση αμπελουργών, ελαιοπαραγωγών και άλλων παραγωγών για τις ζημιές που υπέστησαν. Κύριε Κεγκέρογλου, έχετε τον λόγο για δυο λεπτά.
Ευχαριστώ, κύριε Πρόεδρε. Κύριε Υπουργέ, θα σας απασχολήσω και εγώ σήμερα με την επίκαιρη ερώτησή μου για ζήτημα που αφορά εκτιμήσεις και αποζημιώσεις για ζημιές που υπέστησαν οι παραγωγοί, αμπελουργοί, ελαιοκαλλιεργητές και άλλοι παραγωγοί, που προβλέπονται όμως από τον Κανονισμό και άρα, δεν είναι ανάγκη να αναλύσουμε το γενικότερο ζήτημα της κλιματικής αλλαγής και της επικαιροποίησης, που χρειάζεται επικαιροποίηση και μάλιστα διαρκής, θα έλεγα, του Κανονισμού του ΕΛΓΑ, προκειμένου να συμπεριλαμβάνει όλους τους κινδύνους για τους αγρότες. Θέλω να πω ότι στις 27 Μαΐου είχαμε έντονη χαλαζόπτωση και χιονόνερο. Λέει η παροιμία «δεν βρέχει κάθε μέρα ο Μάης». Όμως, εδώ είχαμε χαλαζόπτωση και αυτό προκάλεσε τεράστιες ζημιές στα αμπέλια, στις ελιές και σε άλλες καλλιέργειες. Αυτό το οποίο συνέβη στις 27 Μαΐου, επαναλήφθηκε στις 4 Ιουνίου, την περασμένη Κυριακή, στις περισσότερες αμπελουργικές περιοχές του Νομού Ηρακλείου. Αυτό το οποίο θέλουμε να ξέρουμε είναι εάν έχει υπάρξει μέριμνα από την πλευρά του Υπουργείου, τη διοίκηση του ΕΛΓΑ, προκειμένου να υπάρξει η καταγραφή των ζημιών, να δοθεί το δικαίωμα για τη δήλωση των ζημιών απ' αυτούς που έπαθαν τη ζημιά. Να μην έχουμε βεβαίως μαζικές δηλώσεις, αλλά να μην κόψουμε και το δικαίωμα. Το λέω προκαταβολικά, γιατί υπάρχει ένα θέμα για τη δυνατότητα να δηλώσουν ζημιές. Επίσης, θέλουμε να ξέρουμε εάν αυτό έχει προγραμματιστεί, δηλαδή να ακολουθήσει η εκτίμηση και βεβαίως η δρομολόγηση των αποζημιώσεων. Ευχαριστώ, κύριε Πρόεδρε.
Σας ευχαριστώ. Κύριε Υπουργέ, έχετε τον λόγο.
Κύριε συνάδελφε, νομίζω πως και εσείς συμφωνείτε ότι οι ζημιές είναι πάρα πολλές. Στην Κρήτη και ειδικά στην Περιφερειακή Ενότητα Ηρακλείου μόνο αυτές που είχαμε από τις 25 Μαΐου και εξής, που έχουν σχέση με την χαλαζόπτωση, αντιλαμβάνεστε ότι δείχνουν ότι βρισκόμαστε πλέον μπροστά σε φυσικά φαινόμενα, τα οποία είναι πάρα πολύ έντονα και πολύ συχνά. Όντως, λοιπόν, η χαλαζόπτωση που είχαμε στις 25 Μαΐου προξένησε ζημιές. Ζημιές είχαμε από τη χαλαζόπτωση και στις 4 Ιουνίου, όπως επίσης είχαμε ζημιές και στην περιοχή της Σητείας και του Λασιθίου από ανεμοστρόβιλο, χαλαζόπτωση, στις 25 Μαΐου 2017 σε ελιές, κηπευτικά κλπ.. Για όλες, λοιπόν, αυτές τις ζημιές διενεργήθηκαν οι απαραίτητες επισημάνσεις, έγιναν αναγγελίες και υποβάλλονται δηλώσεις. Το έργο των εκτιμήσεων θα αρχίσει, αφού περάσουν δεκαπέντε ημέρες που χρειάζεται για να υποβληθούν οι δηλώσεις. Στη συνέχεια, θα κοινοποιηθούν τα πορίσματα και θα καταβληθούν οι σχετικές αποζημιώσεις. Οπωσδήποτε, όμως, εκεί χρειάζεται ένας χρόνος, γιατί υπάρχουν διαδικασίες τις οποίες δεν μπορούμε να αποφύγουμε, όχι μόνο τα ζητήματα που έχουν σχέση με τις εξατομικεύσεις στις εκτιμήσεις, αλλά γενικότερα και στη σύνταξη των πορισμάτων, τα οποία θα πρέπει οπωσδήποτε να συσχετιστούν με τα στοιχεία του ΟΣΔΕ. Εμείς, λοιπόν, όπως μέχρι τώρα, τουλάχιστον την τελευταία χρονιά, έχουμε περίπου γύρω στους έξι με επτά μήνες, έναν χρόνο, από την υποβολή της δήλωσης μέχρι την καταβολή της αποζημίωσης, εφόσον βεβαίως καλύπτεται αντίστοιχα από τον ΕΛΓΑ, δεσμευόμαστε προς αυτή την κατεύθυνση να κινηθούμε και στην συγκεκριμένη περίπτωση. Τώρα, όσον αφορά τις ζημιές, οι οποίες δεν καλύπτονται, τα έχουμε ξανακουβεντιάσει. Η διαδικασία της σύνταξης του σχετικού φακέλου για την ένταξή τους στα ΠΣΕΑ είναι μια διαδικασία, η οποία οπωσδήποτε είναι πιο χρονοβόρα και, βεβαίως, απαιτεί την έγκριση της Ευρωπαϊκής Επιτροπής και την κάλυψη ειδικά από το Υπουργείο Οικονομικών. Σε αυτή την κατεύθυνση θα κινηθούμε για τις συγκεκριμένες περιπτώσεις.
Παρακαλώ, κύριε Κεγκέρογλου, έχετε τον λόγο.
Κύριε Υπουργέ, χαλαζόπτωση και ηρτημένη παραγωγή σε οποιοδήποτε στάδιο είναι ΕΛΓΑ, δεν είναι ΠΣΕΑ.
Είπα για όσες δεν υπάρχει ασφάλιση.
Άρα θα πρέπει να ξεκαθαριστεί αυτό, γιατί μπορεί οι περιφερειακές υπηρεσίες να εκλαμβάνουν ως κατεύθυνση το ότι σπρώχνετε στα ΠΣΕΑ ό,τι μπορείτε, για να μένει λιγότερο κόστος στον ΕΛΓΑ. Όχι, αυτό ούτε δίκαιο είναι, ούτε σωστό, ούτε νόμιμο. Θα πρέπει πραγματικά για τις ζημιές από τη χαλαζόπτωση, τις ζημιές που αναφέρατε και εσείς ότι ήδη έχουν εντοπίσει οι υπηρεσίες και για τις οποίες έχει γίνει η επισήμανση και έχει δοθεί το δικαίωμα για τις αιτήσεις, εφόσον υπάγονται στον Κανονισμό, να υπάρξει διαδικασία ΕΛΓΑ και όχι διαδικασία ΠΣΕΑ. Θεωρώ ότι συμφωνείτε με αυτό. Επειδή θα δευτερολογήσετε, θεωρώ εκ των προτέρων ότι θα συμφωνήσετε με αυτό και θα ήθελα αυτό να αποτελέσει και ενημέρωση προς τις Υπηρεσίες. Υπάρχει, βεβαίως, η τελευταία ημερομηνία καιρικών φαινομένων. Βέβαια, κανείς δεν μπορεί να εγγυηθεί ότι δεν θα έχουμε και άλλα τέτοια φαινόμενα τον Ιούνιο. Οι ημερομηνίες για το δικαίωμα δήλωσης θα πρέπει να ανανεωθούν, με βάση και την 4η Ιουνίου, την Κυριακή δηλαδή που είχαμε την εκδήλωση νέων έντονων καιρικών φαινομένων. Νομίζω ότι το θέμα δεν θα ξαναπασχολήσει το Κοινοβούλιο, εάν τηρηθούν αυτά τα οποία είπατε. Όμως εάν υπάρξουν οι γνωστές ερμηνείες, διασταλτικές ή άλλες, που οδηγούν στο αόριστο μέλλον των ΠΣΕΑ την αποζημίωση των παραγωγών, νομίζω ότι θα το ξανασυζητήσουμε εδώ. Σας θυμίζω ότι πραγματικά, όπως είπατε, είναι χρονοβόρες οι διαδικασίες. Οι αποζημιώσεις του 2011 καταβλήθηκαν το 2014 και το 2015, πάλι βεβαίως από εθνικούς πόρους. Γιατί νομίζουν ή μπορεί να νομίζουν οι παραγωγοί ότι επειδή ζητείται η έγκριση της Ευρωπαϊκής Ένωσης είναι από ευρωπαϊκά χρήματα. Όχι, είναι πάλι από εθνικούς πόρους, αλλά είναι μετά από την πάροδο τριών, τεσσάρων ετών. Οπότε, ο παραγωγός δεν μπορεί να καλλιεργήσει, όταν έχει καταστραφεί η παραγωγή του. Δεν έχει εισόδημα και δεν μπορεί να καλλιεργήσει. Αυτό είναι το τεράστιο πρόβλημα. Εκεί θέλει τη βοήθεια. Να είστε καλά.
Έχετε τον λόγο και πάλι, κύριε Υπουργέ.
Κύριε συνάδελφε, νομίζω πως ήμουν σαφής για την περίπτωση της κάλυψης από τον ΕΛΓΑ και βεβαίως και για την περίπτωση των ΠΣΕΑ. Αναγνωρίστε μας ότι σε αυτές τις κρίσιμες ώρες, και μάλιστα με καιρικές συνθήκες που μας προκαλούν τεράστιες ζημιές, ανταποκρινόμαστε και μάλιστα σε επίπεδο που ο χρόνος πληρωμών, που αφορά καλυπτόμενες από τον ΕΛΓΑ αποζημιώσεις, από τους δώδεκα και δεκατρείς μήνες έχει κατέβει στους έξι και τους επτά, και ο χρόνος των πληρωμών, όσον αφορά τις κρατικές ενισχύσεις - γιατί περί αυτού πρόκειται - μέσω των ΠΣΕΑ, και εκεί με τη βοήθεια της Ευρωπαϊκής Επιτροπής, η οποία δεν ζητά πλέον έναν δεύτερο έλεγχο, και αυτός έχει ήδη σμικρυνθεί. Αυτό, βεβαίως, αντιλαμβάνεστε ότι θέλει πάρα πολύ μεγάλες προσπάθειες. Να είστε καλά.
Ευχαριστώ. Ο Βουλευτής της Νέας Δημοκρατίας κ. Ιωάννης Πλακιωτάκης με αίτησή του προς τον Προέδρο της Βουλής ζητεί άδεια διήμερης απουσίας για προσωπικούς λόγους, προκειμένου να μεταβεί στο εξωτερικό. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κυρίες και κύριοι συνάδελφοι, σας γνωρίζω, επίσης, ότι ο Γενικός Γραμματέας της Κυβέρνησης, ο κ. Καλογήρου, μας ενημερώνει ότι δέκα ερωτήσεις δεν θα συζητηθούν. Η δεύτερη με αριθμό 938/6-6-2017 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Αγροτικής Ανάπτυξης και Τροφίμων, με θέμα «επιτακτική ανάγκη ολοκληρωμένων πολιτικών διαχείρισης στην καταπολέμηση των κουνουπιών από την πολιτεία», δεν θα συζητηθεί λόγω αναρμοδιότητας του Υπουργείου. Επίσης, η δεύτερη με αριθμό 937/6-6-2017 επίκαιρη ερώτηση πρώτου κύκλου του Βουλευτή Κιλκίς της Νέας Δημοκρατίας κ. Γεώργιου Γεωργαντά προς την Υπουργό Διοικητικής Ανασυγκρότησης, σχετικά με τον περιορισμό προσλήψεων σε όλους τους φορείς και τα νομικά πρόσωπα της κεντρικής διοίκησης, δεν θα συζητηθεί λόγω κωλύματος της αρμοδίου Υπουργού με αιτία φόρτο εργασίας και θα επαναπροσδιοριστεί για συζήτηση. Η πέμπτη με αριθμό 944/6-6-2017 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα εργαζομένων στη βιομηχανία παραγωγής επαγγελματικών ψυγείων «FRIGOGLASS ΑΒΕΕ» στην Κάτω Αχαΐα του Νομού Αχαΐας, δεν θα συζητηθεί λόγω κωλύματος της αρμοδίου Υπουργού με αιτία φόρτο εργασίας και θα επαναπροσδιοριστεί για συζήτηση. Η έκτη με αριθμό 928/2-6-2017 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών, σχετικά με την ανεξέλεγκτη δράση κουκουλοφόρων αναρχικών, δεν θα συζητηθεί λόγω κωλύματος του Αναπληρωτή Υπουργού κ. Τόσκα λόγω ανειλημμένων υποχρεώσεων. Η έβδομη με αριθμό 930/2-6-2017 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Εσωτερικών, με θέμα, «σε άσχημη κατάσταση το Πεδίον του Άρεως», δεν θα συζητηθεί λόγω κωλύματος του Υπουργού κ. Σκουρλέτη λόγω ανειλημμένων υποχρεώσεων. Η τέταρτη με αριθμό 945/6-6-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα «άμεση επαναπρόσληψη του απολυμένου προσωπικού στη ΔΕΥΑ Ηρακλείου Κρήτης», δεν θα συζητηθεί λόγω κωλύματος του κυρίου Υπουργού με αιτία ανειλημμένες υποχρεώσεις. Η έκτη με αριθμό 946/6-6-2017 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών, σχετικά με τους εργαζόμενους στο «Βοήθεια στο Σπίτι» και τη μετατροπή των συμβάσεων τους σε αορίστου χρόνου, δεν θα συζητηθεί λόγω κωλύματος του κυρίου Υπουργού με αιτία ανειλημμένες υποχρεώσεις. Η τρίτη με αριθμό 922/1-6-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εξωτερικών, με θέμα «η παγκόσμια τράπεζα «χαρίζει» το Αιγαίο στην Τουρκία», δεν θα συζητηθεί.
Κύριε Πρόεδρε, θα ήθελα τον λόγο για ένα λεπτό.
Ορίστε, κυρία Ζαρούλια, έχετε τον λόγο.
Ευχαριστώ, κύριε Πρόεδρε. Είναι πολλοστή φορά που αποφεύγουν να έρθουν να απαντήσουν σε ερωτήσεις της Χρυσής Αυγής. Εδώ, τίθεται το ερώτημα εάν η Κυβέρνηση του ΣΥΡΙΖΑ είναι κυβέρνηση όλων των Ελλήνων ή μόνο των Ελλήνων που την ψήφισαν, εάν είναι δημοκρατική ή των ξένων εντολοδόχων. Διότι δεν είναι δυνατόν να θέτουμε ερωτήματα και να μην έρχονται να απαντήσουν. Την προηγούμενη φορά, ήταν μέσα στην Αίθουσα ο αρμόδιος Υπουργός της ερωτήσεως και με το έτσι θέλω δεν απήντησε. Εσείς αυτό το βρίσκετε δημοκρατικό; Θα σας απαντήσω εγώ: Δεν είναι καθόλου δημοκρατικό. Έχω θέσει πάρα πολλά ερωτήματα. Μήπως ο ΣΥΡΙΖΑ εκτελεί ξένα συμφέροντα και δεν είναι Κυβέρνηση των Ελλήνων; Οι Έλληνες τον ψήφισαν για να σκίσει τα μνημόνια. Δεν το έκανε. Δεν μας απαντούν οι Υπουργοί τους, διότι λένε ότι η Χρυσή Αυγή είναι υπόδικη. Βεβαίως, δεν μπορούν όμως να αντικαταστήσουν τη δικαιοσύνη. Υπόδικη είναι και η κ. Αικατερινάρη για την οποία έχω θέσει θέμα για απιστία και την οποία έχουν διορίσει διευθύνοντα σύμβουλο στο υπερταμείο που ξεπουλάει τη δημόσια περιουσία και δεν μου απαντούν. Ακούστε να δείτε, η συνταγματική τάξη ορίζει ότι οι Υπουργοί σας είναι υποχρεωμένοι να έρχονται να απαντούν στα κοινοβουλευτικά κόμματα. Ένα από αυτά τα κοινοβουλευτικά κόμματα, είτε σας αρέσει είτε δεν σας αρέσει, είναι και η Χρυσή Αυγή, την οποία πρέπει να μεταχειρίζεστε ίσα, όπως τα άλλα κόμματα. Καταλήγουμε στο ότι ο ΣΥΡΙΖΑ με τα ψέματα υφάρπαξε την ψήφο του ελληνικού λαού. Κυβερνάει μια κλίκα με σκοπό τον αφελληνισμό, που όπως βλέπουμε, προχωράει με την αλλαγή των βιβλίων ιστορίας και την κατάφορη παραποίηση της ελληνικής ιστορίας. Εκμαυλίζουν τους νέους Έλληνες. Γίνεται εγκληματική προπαγάνδα ακόμη και σε παιδιά του δημοτικού. Και φυσικά τα κονομάνε με τις διάφορες ΜΚΟ, διότι έχω θέσει και ερώτηση ποιοι Βουλευτές ή συγγενείς πρώτου βαθμού έχουνε ΜΚΟ και δεν έρχονται να απαντήσουνε. Μήπως τελικά αυτός είναι ο ρόλος της Κυβέρνησης του ΣΥΡΙΖΑ και μήπως θα έπρεπε να δει ο ελληνικός λαός στις επόμενες εκλογές να μην ψηφίσει πάλι ΣΥΡΙΖΑ, αλλά να ψηφίσει ένα κόμμα το οποίο θα κόπτεται για τα δικαιώματα των Ελλήνων; Είχαμε άλλο ένα κρούσμα στα Τρίκαλα, όπου παλαιότερα σε πρώτο βαθμό ο Δήμαρχος είχε κριθεί ένοχος και τώρα στο Εφετείο στη Λάρισα αθωώθηκε, διότι ένας μικροπωλητής Νιγηριανός πουλούσε λαθραίο εμπόρευμα κι αυτοί του το δώσανε πίσω. Δεν είδαμε, όμως, την ίδια ευαισθησία να έχουν οι Έλληνες πολιτικοί ή οι περιφερειάρχες, οι δήμαρχοι, για τον κουλουρτζή στη Θεσσαλονίκη ή τον καστανά. Κι αυτοί φορολογούνται άγρια και εδώ βλέπουμε ότι υπάρχει ένας ρατσισμός κατά των Ελλήνων.
Ο λόγος που ο κ. Αμμανατίδης δεν προσήλθε να απαντήσει στην ερώτηση είναι οι ανειλημμένες υποχρεώσεις. Και άλλοι Υπουργοί αναφέρουν τον ίδιο λόγο. Βέβαια, το Προεδρείο εκπροσωπεί όλη τη Βουλή και δεν εκπροσωπεί την Κυβέρνηση, κυρία Ζαρούλια. Κατά συνέπεια δεν τίθεται ερώτημα στο Προεδρείο, διότι η Κυβέρνηση απαντά στους ερωτώντες Βουλευτές και όχι το Προεδρείο και βεβαίως πρέπει να απαντά.
Όταν δεν απαντά η Κυβέρνηση;
Είπα ότι το Προεδρείο δεν απαντά εκ μέρους της Κυβέρνησης.
Ρωτάμε το Προεδρείο τι συμβαίνει όταν δεν απαντά επανειλημμένα ένας Υπουργός.
Αυτό που μου θέτετε ως θέμα, το μεταβιβάζετε στη Διάσκεψη των Προέδρων και βεβαίως ενημερώνεται η Κυβέρνηση. Αυτή είναι η διαδικασία δηλαδή. Η πέμπτη με αριθμό 932/2-6-2017 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Γεωργίου Αμυρά προς την Υπουργό Πολιτισμού και Αθλητισμού, σχετικά με τα ωράρια μουσείων και αρχαιολογικών χώρων κατά τη θερινή περίοδο, δεν θα συζητηθεί λόγω φόρτου εργασίας. Επίσης, η τρίτη με αριθμό 2883/25-1-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την άμεση εφαρμογή της ΚΥΑ περί οικονομικής ενίσχυσης ΑΜΕΑ και στους ασφαλισμένους του δημοσίου, δεν θα συζητηθεί λόγω προγραμματισμένης ιατρικής εξέτασης της Υπουργού κυρίας Φωτίου. Πρέπει να ενημερώσω το Σώμα ότι έχει ληφθεί απόφαση από τη Διάσκεψη των Προέδρων ότι τα Υπουργεία γνωρίζουν ποια μέρα καλούνται να απαντήσουν στη Βουλή. Δεν είναι δηλαδή, όπως ήταν μέχρι τώρα. Κατά συνέπεια το Υπουργείο δεν μπορεί εύκολα να λέει ότι υπάρχει φόρτος εργασίας ή οτιδήποτε άλλο, διότι γνωρίζει ότι τη Δευτέρα, την Τρίτη ή την Τετάρτη έχει υποχρέωση να απαντάει στις ερωτήσεις των Βουλευτών. Αυτή είναι η τελευταία απόφαση της Διάσκεψης των Προέδρων.
Κύριε Πρόεδρε, μια ερώτηση θέλω να κάνω.
Παρακαλώ, κύριε Κεγκέρογλου.
Είναι προφανώς απόλυτα δικαιολογημένη η Υπουργός για το θέμα της απουσίας της λόγω ιατρικών εξετάσεων. Αυτό που θέλω να ρωτήσω είναι εάν θα έρθει, γιατί έχουμε αμέσως μετά τις ερωτήσεις, συζήτηση της πρότασης νόμου, για την οποία αρμόδια είναι η κυρία Υπουργός. Θα είναι δηλαδή παρούσα σε είκοσι λεπτά περίπου που θα ξεκινήσει η πρόταση νόμου; Αυτό είναι το ερώτημά μου.
Επισήμως δεν το γνωρίζω, αλλά έχω πληροφορηθεί ότι θα είναι.
Θα έχουν ολοκληρωθεί οι εξετάσεις, προφανώς. Το δεύτερο που θέλω να επισημάνω κι εγώ είναι ότι έχει γίνει μια αλλαγή. Τα Υπουργεία έχουν δηλώσει συγκεκριμένη μέρα που απαντούν και είναι εδώ ή Υπουργός ή Αναπληρωτής ή Υφυπουργός, προκειμένου να διευκολυνθεί το έργο τους. Άρα η δικαιολογία «φόρτος εργασίας» πρέπει να επιστραφεί στον κύριο Γενικό. Δεν υπάρχει αυτό πλέον ως δικαιολογία.
Αυτό είπα κι εγώ, κύριε Κεγκέρογλου.
Την πρώτη φορά, όμως, εφαρμογής νομίζω ότι από κεκτημένη ταχύτητα γράφτηκε έτσι. Δεν μπορεί να ισχύει αυτό πλέον με την καινούργια τροποποίηση του Κανονισμού. Άλλοι λόγοι βεβαίως, απουσία στο εξωτερικό, ιατρικοί και άλλοι, και άλλα κωλύματα είναι ανθρώπινα. Ευχαριστώ.
Και επισήμως μας πληροφορεί τώρα ο Γενικός Γραμματέας της Κυβέρνησης ότι θα είναι εδώ η κ. Φωτίου. Και προχωρούμε στην τέταρτη με αριθμό 921/1-6-2017 επίκαιρη ερώτηση πρώτου κύκλου του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «περί κύριας σύνταξης Ελλήνων ναυτικών». Θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλος. Κύριε Κούζηλε, έχετε τον λόγο για δύο λεπτά.
Ευχαριστώ πολύ, κύριε Πρόεδρε. Κύριε Υπουργέ, στις αρχές Ιανουαρίου σε συνάντησή σας με την ΠΝΟ εσείς και ο Υπουργός Ναυτιλίας κ. Κουρουμπλής είχατε δεσμευθεί για το ασφαλιστικό και το συνταξιοδοτικό των Ελλήνων ναυτικών. Επίσης, εσείς προσωπικά είχατε δηλώσει ότι θα λαμβάνονται υπόψη τα ιδιαίτερα χαρακτηριστικά του ναυτικού επαγγέλματος. Σε προηγούμενες επίκαιρες ερωτήσεις που είχαμε κάνει για παρεμφερές θέμα, είχατε πει ότι το κοιτάτε, θα δείτε κλπ.. Έχει περάσει, όμως, ένας χρόνος από τότε που το κοιτάτε και ακόμα δεν έχουμε βγάλει άκρη. Το ανησυχητικό τότε ήταν και μία δήλωση του κ. Κατρούγκαλου που σαν Υπουργός είχε δηλώσει πως ό,τι ισχύει για όλους τους ασφαλισμένους, θα ισχύει και για τους Έλληνες ναυτικούς και δεν θα υπάρξει συντελεστής προσαύξησης της θαλάσσιας υπηρεσίας για τις διάφορες κατηγορίες πλοίων. Εσείς μετά είχατε πει ότι «προσπαθούμε να μπει ο συντελεστής». Κύριε Υπουργέ, θέλω να σας ρωτήσω ποια είναι τα όρια ηλικιακής κατοχύρωσης συνταξιοδοτικού δικαιώματος και ποια θα είναι η κύρια σύνταξη για τα είκοσι χρόνια θαλάσσιας υπηρεσίας για αξιωματικούς, υπαξιωματικούς και πληρώματα. Επίσης, θα θέλαμε να μας πείτε εάν μπορείτε να κάνετε κάποια δήλωση αυτή τη στιγμή για την ακίνητη περιουσία του ΝΑΤ και για τις συντάξεις χηρείας. Ευχαριστώ πολύ.
Κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Θα απαντήσω στην ερώτηση του κυρίου Βουλευτή, όχι βέβαια με τις επεκτάσεις που δίνει. Καλό θα είναι να μην συζητάμε κάθε τόσο για ένα θέμα στο οποίο έχω απαντήσει πολλές φορές. Έχω πει ότι όσον αφορά τις συντάξεις χηρείας, η Κυβέρνηση εξετάζει μέτρα για προβλήματα τα οποία προκύπτουν με τέτοιο τρόπο που φαίνεται πως πρέπει να παρέμβουμε και να κάνουμε αλλαγές. Θα πω, λοιπόν, για τους ναυτικούς ότι έχουμε μία πάρα πολύ καλή συνεργασία και με την ΠΝΟ, την ΠΕΜΕΝ, τον ΣΤΕΦΕΝΣΩΝ, όλους τους ναυτεργάτες και όλες τις ενώσεις. Στο Υπουργείο Ναυτιλίας μαζί με τον αρμόδιο Υπουργό κ. Κουρουμπλή είδα ότι το θέμα είναι ιδιαίτερα περίπλοκο. Όσοι πράγματι γνωρίζουν τι σημαίνει ναυτική εργασία, ξέρουν ότι είναι εξόχως πολύπλοκο το πώς θα υπολογίσεις συντάξεις για τους ναυτικούς υπό τους όρους που ισχύουν στον Ενιαίο Φορέα Κοινωνικής Ασφάλισης. Το πλαίσιο των δικών μας εφαρμοστικών εγκυκλίων για την περίπτωση της συνταξιοδοτήσεως των ναυτικών έχει ως όριο την ηλικία που ίσχυε για τη συνταξιοδότηση, η οποία και θα τηρηθεί. Δεν μπορούμε να δώσουμε σύνταξη στο ναυτικό στην ηλικία των εξήντα επτά χρόνων. Ο ναυτικός βρίσκεται στο καράβι πολλές φορές τριακόσιες εξήντα πέντε μέρες τον χρόνο, γι' αυτό και δεν θα υπολογίσουμε τη σύνταξη με παρονομαστή το 365, που θα ήταν κανονικά με βάση τις τριακόσιες εξήντα πέντε μέρες. Σύμφωνα με τη νομοθεσία του ΝΑΤ, ήταν τριακόσιες πενήντα μέρες. Η σύνταξη των ναυτικών, λοιπόν, θα υπολογιστεί με παρονομαστή το 300, όπως ισχύει στο ΙΚΑ, για να έχουμε μία σύνταξη βελτιωμένη σε σχέση με το άνοιγμα του μεγάλου παρονομαστή. Όμως, όλο αυτό είναι δυσχερές στην επεξεργασία του. Είμαστε σε επικοινωνία και διαρκή συνεργασία με τους φορείς. Έχουμε φθάσει σε ένα πολύ καλό επίπεδο, το οποίο δεν έχει ολοκληρωθεί για να ανακοινώσω την εφαρμοστική εγκύκλιο ακόμα. Ευχαριστώ.
Ευχαριστούμε πολύ. Τον λόγο έχει ο κ. Κούζηλος για τη δευτερολογία του.
Κύριε Υπουργέ, θα σας διαψεύσω σε ένα πράγμα. Είπατε ότι για τις συντάξεις χηρείας δεν μπορείτε να δεσμευθείτε. Το έχετε πει αυτό προφορικά σε διάφορους κύκλους. Δεύτερον, είπατε ότι δεν μπορείτε να δεσμευθείτε για την ακίνητη περιουσία του ΝΑΤ. Τρίτον και πιο βασικό, ποιες θα είναι οι μέρες που θα υπολογίζονται, τριακόσιες εξήντα πέντε ή τριακόσιες πενήντα; Αυτά είναι βασικά ερωτήματα. Υπάρχει και κάτι άλλο που πρέπει αυτήν τη στιγμή να διευκρινιστεί: Θα υπάρχει ο συντελεστής που είχατε πει, δηλαδή για τα δεξαμενόπλοια το 1,3, για την ακτοπλοΐα το 1,2, δίπλα στη σύνταξη; Έχετε δεσμευτεί και σε επίκαιρη γι' αυτό. Αλλιώς, αν πάμε στο πινακάκι του νόμου Κατρούγκαλου, θα πέσουν οι τωρινές συντάξεις, για τις οποίες, αν θυμάστε καλά, σας είχα ξαναπεί ότι αυτήν τη στιγμή είναι στην ουσία σχετικές και θα υπάρχει πολύ σοβαρό πρόβλημα στην πορεία. Εάν γίνουν διάφορες αναπροσαρμογές και πέσει μία σύνταξη προς τα κάτω, τι θα γίνει; Θα τους ζητήσετε αναδρομικά τα χρήματα; Μπορείτε να το διευκρινίσετε αυτό; Η τελευταία απεργία που είχε γίνει, αν θυμάστε καλά, έγινε για δύο βασικά προβλήματα: το φορολογικό και το ασφαλιστικό. Από τον Δεκέμβρη του 2016 μέχρι και τώρα, στα μέσα του 2017, μιλάμε γι' αυτό. Ευχαριστώ πολύ.
Παρακαλώ, κύριε Υπουργέ, έχετε τον λόγο.
Λαμβάνονται υπ' όψιν όλοι οι κανόνες για τη συνθετική υπηρεσία των ναυτικών. Συνθετική υπηρεσία σημαίνει ότι δεν λογίζεται ως χρόνος ασφάλισης ο ημερολογιακός χρόνος υπηρεσίας στο καράβι, αλλά ο προσαυξημένος με συντελεστές χρόνος, διότι η παραμονή στο καράβι δεν σημαίνει οκτάωρο για τον ναυτικό, σημαίνει εικοσιτετράωρο. Υπάρχουν κανόνες που ίσχυαν από παλιά και αυτοί θα τηρηθούν για τον υπολογισμό του συνταξιοδοτικού χρόνου και της ηλικίας συνταξιοδότησης. Δεν ανεβάζουμε τα όρια. Τηρούμε τους κανόνες που ίσχυαν. Για να εκδώσεις, όμως, τη σύνταξη με έναν τρόπο που δεν οδηγεί σε παραλογισμούς - ήδη έχουμε συμπεράνει και το ξέρουν οι ναύτες ότι η σύνταξη των ναυτών βελτιώνεται στην πραγματικότητα - πρέπει να δούμε έτσι τους συντελεστές. Είναι ένα περίπλοκο θέμα. Δεν έχουμε κανέναν λόγο να καθυστερούμε, γι' αυτό και προχωράμε πολύ σύντομα στην έκδοση προσωρινών συντάξεων. Έχουμε αποστείλει πέντε ή έξι υπαλλήλους - αν δεν κάνω λάθος - του ΕΦΚΑ να δουλέψουν στο ΝΑΤ για τη σύντομη έκδοση των προσωρινών συντάξεων για να μην υπάρχουν σοβαρές καθυστερήσεις μέχρι να ολοκληρωθεί και πάντα σε συνεργασία με τους φορείς των εργαζομένων στη ναυτιλία - γιατί συζητάμε - τις λεπτομέρειες. Έχουμε μια πάρα πολύ καλή και θεωρώ με κατανόηση συζήτηση και προσπάθεια να βγάλουμε το σωστότερο αποτέλεσμα. Η περιουσία του ΝΑΤ είναι περιουσία όλων, όπως είναι και η περιουσία των υπολοίπων. Για να εξυπηρετούνται καλύτερα οι σκοποί της κοινωνικής ασφάλισης όλη η περιουσία όλων των φορέων μπαίνει υπό ενιαία διαχείριση για να είναι πιο αποτελεσματική και επικερδής η αξιοποίησή τους. Τόσα χρόνια στο κάτω κάτω είδαμε τα αποτελέσματα ως προς την αξιοποίηση της περιουσίας του ΝΑΤ. Χορταριασμένα είναι τα κτήρια σε πολλές περιοχές. Στην Πατησίων η γνωστή Βίλα Αμαλία είναι τόσα χρόνια εγκαταλελειμμένη και υπό συνθήκες σχεδόν κατάρρευσης. Θα την βελτιώσουμε την κατάσταση εκεί. Ας μην μπω όμως σε λεπτομέρειες. Και το νοσοκομείο της Πεντέλης, επίσης, δεν είναι ότι έχει βγάλει μόνο φίδια - λογικό είναι στην Πεντέλη να έχει φίδια - , αλλά έχει αφεθεί στις διαθέσεις λεηλασίας πολλών, εγκαταλελειμμένο και αυτό. Τώρα το φυλάξαμε, το καθαρίσαμε, το φράξαμε. Θα κάνουμε σωστά τη δουλειά μας.
Ευχαριστώ. Συνεχίζουμε με τη δεύτερη με αριθμό 3025/31-1-2017 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις νέες περικοπές συντάξεων στους συνταξιούχους αγρότες και μη, που απασχολούνται σε αγροτικές εκμεταλλεύσεις. Η ερώτηση δεν απαντήθηκε ως γραπτή ερώτηση και έγινε επίκαιρη. Κυρία Χριστοφιλοπούλου, έχετε τον λόγο.
Ευχαριστώ, κύριε Πρόεδρε. Πράγματι, κύριε Πρόεδρε, στις 31 Ιανουαρίου σχεδόν όλοι οι Βουλευτές της Δημοκρατικής Συμπαράταξης απηύθυναν αυτήν τη γραπτή ερώτηση. Δεν είχε απαντηθεί. Πριν από εμένα άσκησε αυτό το δικαίωμα της προφορικής συζήτησης ο Βουλευτής κ. Κεγκέρογλου και απάντησε ο Υπουργός. Επειδή, όμως, το θέμα έχει και άλλες ειδικότερες πλευρές που δεν έχουν λυθεί, επανέρχομαι σήμερα, κύριε Υπουργέ, και σας ζητώ να διευκρινίσουμε ορισμένα θέματα που αφορούν συνταξιούχους, είτε αγρότες είτε μη αγρότες, οι οποίοι υπάγονται στη ρύθμιση που έφερε ο νόμος του 2016, ο ν.4387 επονομαζόμενος και νόμος Κατρούγκαλου, ο οποίος σε σχέση με το προηγούμενο καθεστώς, κύριε Πρόεδρε, έχει τη διαφορά ότι το 60% της σύνταξης που περικόπτεται, όταν κανείς αποκτά μια άλλη δραστηριότητα, δεν αφορά μόνο εργασία, όπως ήταν στο προϊσχύσαν καθεστώς, αλλά και ιδιότητα ή δραστηριότητα που εμπίπτει στην ασφάλιση του ΕΦΚΑ. Κι επειδή, κύριε Υπουργέ, στην εγκύκλιο που βγάλατε μετά τη συζήτηση του θέματος με τον κ. Κεγκέρολγου κάνετε ένα βήμα, θα έλεγα, προς τη θετική κατεύθυνση για τους συνταξιούχους, αλλά δεν είναι ολοκληρωμένο, σας ερωτώ το εξής. Ένας συνταξιούχος ο οποίος δεν είναι αγρότης και υπάγεται σε άλλο ταμείο που έχει ενταχθεί στον ΕΦΚΑ, θα τύχει της ευνοϊκής ρύθμισης που φέρατε με την εγκύκλιο να μην ισχύει η περικοπή ως το 2025 ή αυτό αφορά μόνο τους πρώην αγρότες που συνταξιοδοτήθηκαν τότε από τον ΟΓΑ, σήμερα από τον ΕΦΚΑ; Και δεύτερον, να ξεκαθαριστεί πόσο αφορά αυτό τους αγρότες που έχουν συνταξιοδοτηθεί πριν από το 2016. Γιατί θεωρώ ότι διαβάζοντας την εγκύκλιο, κανείς το συμπεραίνει, αλλά θα ήθελα τη διαβεβαίωσή σας ότι αυτό ισχύει, διότι έχουμε πολλά τηλεφωνήματα. Και τέλος, κύριε Υπουργέ, αν θέλετε να μου απαντήσετε και σε ένα που είναι συνακόλουθο. Δεν είναι για αγροτικές δραστηριότητες, αλλά έχει έρθει στην αντίληψή μας ότι υπάρχουν συνταξιούχοι, οι οποίοι επειδή έχουν περικοπεί οι συντάξεις τους, πηγαίνουν και κάνουν κάποια μαθήματα τρεις - τέσσερις ώρες τον μήνα, ωρομίσθια. Δεν μπορείς να κόψεις, λοιπόν, το 60% της σύνταξης επειδή τρεις ώρες τον μήνα κάποιος συνταξιούχος μπορεί να ενισχύσει το εισόδημά του. Θα ήθελα μια πρώτη απάντηση και σε αυτό. Ευχαριστώ, κύριε Πρόεδρε, για την ανοχή σας.
Τον λόγο έχει ο κύριος Υφυπουργός.
Ευχαριστώ, κύριε Πρόεδρε. Είναι πράγματι μεγάλο το ενδιαφέρον πολλών συμπολιτών όποιας κατηγορίας ασφαλισμένων, σχετικά με τα θέματα που έθεσε η κ. Χριστοφιλοπούλου. Καταλαβαίνω να ξανατίθενται τα ερωτήματα. Καλό είναι να διευκρινίζονται και πράγματα που μπορεί να μην έχουν γίνει κατανοητά. Έχω απαντήσει πράγματι, αν δεν κάνω λάθος, τέσσερις φορές στον κ. Κεγκέρογλου για το ίδιο θέμα. Δεν είναι περιττή η συζήτηση. Ίσως να χρειαστεί να ξαναεκδώσω και άλλη πιο λεπτομερή εγκύκλιο. Δεν το αποκλείω. Θα το κάνω μάλλον. Να το πω με βεβαιότητα. Ας μην αφήνω εικασία. Θα το κάνω. Θα το κάνω διότι αντιλαμβάνομαι ότι είναι δυσχερή θέματα και πρέπει να τα εξηγούμε καλύτερα. Όσοι συνταξιοδοτήθηκαν μέχρι 12-5-2016 κι έχουν αγροτική γη ή κτηνοτροφική δραστηριότητα ή ό,τι έχουν - κατά κανόνα έχουν αγροτική γη, δεν έχουν και κτηνοτροφική δραστηριότητα, γιατί αυτός που έχει κτηνοτροφική δραστηριότητα είναι εκεί από το πρωί μέχρι το βράδυ, χωράφι θα έχει, κάποιο κτήμα θα έχει - δεν έχουν καμμιά περικοπή στη σύνταξη, επειδή θα έχουν εισόδημα από την αγροτική καλλιέργεια. Και βεβαίως, δεν θα έχουν εισφορά επί αυτής της παραγωγής. Όσοι ήταν με συνταξιοδότηση πριν, επαναλαμβάνω, την 12η Μαΐου 2016 από οποιονδήποτε φορέα. Όλοι οι αγρότες οι οποίοι θα συνταξιοδοτούνται μέχρι 31-12-2024, επίσης, δεν θα έχουν καμμιά μείωση στις συντάξεις ούτε εισφορές επί των εισοδημάτων που θα πραγματοποιούν από τη δραστηριότητα αυτή. Από άλλα ταμεία ασφαλιζόμενοι που θα παίρνουν σύνταξη από τις 13-5-2016 και μετά, θα έχουν την υποχρέωση καταβολής εισφορών και θα έχουν περικοπή στη σύνταξη, αν έχουν εισόδημα. Αυτό θα διευκρινιστεί με ακόμα μεγαλύτερη σαφήνεια. Και πώς γίνεται αυτό; Εάν είναι από μίσθωση - πράγμα που είναι πολύ πιο απλό και σωστό θεωρώ - είναι αποτέλεσμα από εισόδημα από μίσθωση αγροτικής γης ή αγροτικής καλλιέργειας. Και γίνεται αυτό στην ύπαιθρο χώρα. Υπάρχουν δηλαδή περιπτώσεις που μισθώνει κάποιος υπό διάφορους τρόπους το κτήμα του και παίρνει, είτε σε καρπό είτε σε ποσά, το τίμημα της μίσθωσης ή δεν έχει εισόδημα, διότι είχε ζημίες. Ακόμα και αν παίρνει επιδότηση, σε αυτήν την περίπτωση δεν θα έχουμε την εφαρμογή των διατάξεων για καταβολή εισφορών ή μείωση της σύνταξης. Αυτή είναι η όλη τοποθέτηση μας στο θέμα αυτό. Και προφανώς, θα χρειαστεί να βγάλω και μία τελευταία εγκύκλιο - φαντάζομαι να μην χρειαστεί άλλη - που να εξηγεί λεπτομερέστερα και θα τα θέματα, κυρία Χριστοφιλοπούλου. Σας ευχαριστώ.
Παρακαλώ, κυρία Χριστοφιλοπούλου, έχετε και πάλι τον λόγο.
Ευχαριστώ, κύριε Πρόεδρε. Κύριε Υπουργέ, μου απαντήσατε για τους αγρότες. Όμως, για τους άλλους, τους συνταξιούχους των άλλων ταμείων θεωρώ ότι είναι ίσως λίγο άδικο. Και δεν αναφέρομαι σ' αυτόν που έχει πάρα πολλά χωράφια - και πόσοι υπάρχουν απ' αυτούς - , αλλά σε έναν συνταξιούχο - ας πούμε - του δημοσίου ή μιας τράπεζας ή έναν ιδιώτη πρώην μισθωτό που έχει κάποια λίγα στρέμματα γης και τα καλλιεργεί. Εάν έχει ένα ελάχιστο εισόδημα από αυτά, δεν θα τα καλλιεργήσει, κύριε Υπουργέ. Άρα θα χαθεί και η καλλιέργεια της γης που την έχουμε τόσο ανάγκη. Γιατί; Διότι θα προτιμήσει βεβαίως να πάρει έστω και αυτήν την περικομμένη σύνταξη, παρά να του κοπεί το 60% και να πάρει ένα πενιχρό κατά τα άλλα εισόδημα. Επειδή, όμως, τα περισσότερα παιδιά και των συνταξιούχων είτε είναι φοιτητές είτε ψάχνουν για δουλειά, δεν είναι εύκολο - ακόμα και στην Αττική υπάρχουν περιπτώσεις - να μπορέσει κανείς να αφιερώσει χρόνο και στη γη, θεωρώ ότι θα πρέπει να ξαναδείτε το θέμα - και το λέω για τους λοιπούς συνταξιούχους - , να το δείτε με τρόπο ευνοϊκό, ιδιαίτερα εάν το εισόδημα δεν είναι ιδιαίτερα υψηλό. Ξέρω ότι είναι περίπλοκο, αλλά αξίζει να το κάνετε. Και μια που έχω μισό λεπτό χρόνο ακόμα, κύριε Υπουργέ, σήμερα υπάρχει ένα πρωτοσέλιδο στην «ΚΑΘΗΜΕΡΙΝΗ» που λέει: «Πάγος διαρκείας στις συντάξεις». Κι επειδή ακούσαμε ότι πρόκειται να έρθει νέο νομοσχέδιο με νέα μέτρα συμπληρωματικά, θα ήθελα να μας ενημερώσετε: Υπάρχει πιθανότητα να έχουμε περαιτέρω πάγο; Διότι, θυμίζω, κύριε Πρόεδρε, ότι ο νόμος Κατρούγκαλου έβαζε πάγο στις συντάξεις έως το 2018, εάν δεν κάνω λάθος. Ήρθε το τέταρτο μνημόνιο το πήγαμε στο 2021. Θα έρθει και νέο πακέτο, κύριε Υπουργέ, που θα πάει στο 2022; Σας παρακαλώ πολύ με την ευκαιρία αυτή να το διευκρινίσετε.
Παρακαλώ, κύριε Υπουργέ, έχετε και πάλι τον λόγο.
Σκοπεύω να τηρήσω την τάξη και οι σχετικές διατάξεις θα τεθούν στη συζήτηση, όπως θα τεθούν - διότι δεν έχουν τεθεί ακόμα - σχετικά με το εάν θα υπάρξουν και σε ποια έκταση θα υπάρξουν τέτοιες νομοθετικές πρωτοβουλίες. Θα το διαπιστώσουμε όλοι από την εισαγωγή της σχετικής διάταξης ενώπιον της Ολομέλειας της Βουλής. Σχετικά με τα άλλα θέματα, κύρια Χριστοφιλοπούλου, απάντησα ότι και οι άλλοι συνταξιούχοι άλλων φορέων από 13 Μάϊου 2016 και μετά θα βγουν στη σύνταξη, εφόσον δεν αποκτούν εισόδημα. Ξέρετε υπάρχουν πολλά εισοδήματα - πάρα πολύ μεγάλα - από την αγροτική γη. Υπάρχουν δικηγόροι που γνωρίζω και γιατροί με τεράστιες εκτάσεις. Ε, δεν γίνεται!
Για τους άλλους με περιορισμένο εισόδημα λέω, κύριε Υπουργέ.
Κατάλαβα, είπατε σε περιορισμένο. Όταν είναι για το σπίτι του, δεν είναι εισόδημα. Δεν θα εμφανίζεται στο «E1». Δηλαδή, ο μικροκαλλιεργητής, που δεν εμπορεύεται, δεν έχει εισόδημα από αυτό, δεν εμφανίζει εισόδημα. Στην πράξη, δηλαδή, θα δούμε ότι δεν προκύπτει θέμα, διότι δεν θα εμφανίζει εισόδημα από το λάδι για το σπίτι και πέντε - έξι φίλους. Ο πατέρας μου αυτό έκανε. Ποτέ δεν εμφάνιζε κανένα εισόδημα από αυτόν τον λόγο. Πλέον, ως δαπάνη νοείται η σχετική καλλιέργεια που θα έχει το αγρόσημο, αν έχει κάποιον εργάτη ή τα αγροεφόδια που χρησιμοποιεί. Αυτά είναι δαπάνη και θα υπάρχει δαπάνη, δεν θα έχει έσοδα. Επομένως, δεν θα μπορεί να δημιουργήσει πρόβλημα μια τέτοια δραστηριότητα στον μικροκαλλιεργητή που έχει το χωράφι του πατέρα του για να μειώνεται η σύνταξη. Θα ήταν ανεπιεικές και δεν θα συμβεί αυτό. Θα ρυθμίσουμε τα σχετικά θέματα και θα το δείτε στη συνέχεια ότι δεν θα είναι πρόβλημα. Σας ευχαριστώ πολύ.
Και εγώ σας ευχαριστώ. Προχωρούμε στη συζήτηση της πρώτης με αριθμό 4924/7-4-2017 ερώτησης του Βουλευτή Ευβοίας του Συνασπισμού Ριζοσπαστικής Αριστεράς κ. Γεωργίου Ακριώτη προς τον Υπουργό Αγροτικής Ανάπτυξης και Τροφίμων, σχετικά με το πιστοποιητικό επαγγελματικής ικανότητας οδηγών και συνοδών του ΥΠΑΑΤ. Θα απαντήσει ο Αναπληρωτής Υπουργός, ο κ. Τσιρώνης. Παρακαλώ, κύριε Ακριώτη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, η υποχρέωση του Υπουργείου Αγροτικής Ανάπτυξης για τη χορήγηση πιστοποιητικού επαγγελματικής ικανότητας οδηγών και συνοδών σε οχήματα τα οποία μεταφέρουν παραγωγικά ζώα, προβλέπεται από την ΚΥΑ του 2009 του Υπουργείου Αγροτικής Ανάπτυξης και του Υπουργείου Οικονομικών και η διαδικασία προβλέπει την παροχή κατάρτισης με διεξαγωγή μαθημάτων και διεξαγωγή γραπτών εξετάσεων στους συμμετέχοντες, ούτως ώστε να τους εκδοθεί εν τέλει πιστοποιητικό επαγγελματικής ικανότητας. Από τις υπηρεσίες μάθαμε ότι αυτή η διαδικασία έχει να γίνει από το 2013. Διενεργήθηκε, απ' ό,τι είδαμε, στις αρχές Απριλίου του ενεστώτος έτους, του 2017, με σαράντα υποψηφίους, για τους οποίους μάθαμε ότι δεν έχουν προσέλθει όλοι. Εν τω μεταξύ έχουν συσσωρευτεί όλα αυτά τα χρόνια περίπου τετρακόσιες αιτήσεις, με τις οποίες επιζητούν να πάρουν αυτό το πιστοποιητικό. Θα ήθελα να σας ρωτήσω με ποιον τρόπο προτίθεται το Υπουργείο να ενισχύσει το σχετικό τμήμα του Υπουργείου, ώστε αφ' ενός, να αντιμετωπιστεί άμεσα ο όγκος των συσσωρευμένων αιτήσεων και αφ' ετέρου, οι επόμενες αιτήσεις για πιστοποίηση να εξετάζονται σε εύλογο χρονικό διάστημα και, δεύτερον, αν διερευνά το Υπουργείο τη δυνατότητα ενός ετήσιου προγραμματισμού τακτικών σεμιναρίων - εξετάσεων, ώστε οι ενδιαφερόμενοι να έχουν σαφή εικόνα για τον χρόνο εξέτασης της αίτησής τους. Ευχαριστώ.
Παρακαλώ, κύριε Υπουργέ, έχετε τον λόγο.
Ευχαριστώ, κύριε Πρόεδρε. Πραγματικά θίγεται ένα ζήτημα το οποίο ακούγεται λίγο περιορισμένου ενδιαφέροντος. Είναι πάρα πολύ σημαντικό ζήτημα, γιατί ξέρετε ότι η μεταφορά ζώντων ζώων είναι ένα ζήτημα το οποίο συναρτάται και με την ευζωία, με την ηθική μας απέναντι στους ζωντανούς αυτούς οργανισμούς. Τα ζώα έχουν ψυχή, έχουν φόβο, αλλά επίσης, όπως λένε οι ίδιοι οι κτηνοτρόφοι, η μεταφορά, αν είναι κακή η μεταφορά και κακή η συμπεριφορά, δημιουργεί και σοβαρά προβλήματα και στην ποιότητα του κρέατος. Ιδιαίτερα οι βιοκαλλιεργητές μας, μας λένε ότι «τι να το κάνω να κάνω εγώ μια τεράστια προσπάθεια να είναι το ζώο σε καλή κατάσταση σε όλη τη ζωή του και εν τέλει, να είναι σε κακή κατάσταση, όταν φτάσει στο σφαγείο». Πραγματικά, για τα σεμινάρια αυτά υπήρχε η οδηγία του 2009, ενσωματώθηκε με την ΚΥΑ, όπως το αναφέρετε πολύ σωστά. Από το 2012 και μετά, όπως μας αναφέρει η υπηρεσία - το 2013, όπως είπατε - σταμάτησαν αυτά τα σεμινάρια. Είναι μια παθογένεια, μια απόδειξη της διάλυσης του κράτους και το πώς αυτή η διάλυση του κράτους τελικά έχει άμεση επίπτωση στην πραγματική οικονομία. Εμείς παραλάβαμε αυτή την κατάσταση, μια υπηρεσία διαλυμένη. Έχει πολύ μεγάλες προτεραιότητες, όπως γνωρίζετε. Παρ' όλα αυτά, το 2016 ξεκινήσαμε τα σεμινάρια. Συγκεκριμένα, αναφέρω τις ημερομηνίες για να το ακούσουν και οι ενδιαφερόμενες και οι ενδιαφερόμενοι: Κάναμε στην Αθήνα 4-6 Απριλίου 2016, στο Ηράκλειο Κρήτης 17-29 Μαΐου 2016, στη Θεσσαλονίκη 5-7 Ιουλίου 2016, στα Τρίκαλα 13-15 Μαρτίου 2017 και 4-6 Απριλίου 2017. Επίκεινται άλλα δύο σεμινάρια μέσα στο 2017. Έχουμε ήδη εκπαιδεύσει εκατόν εξήντα άτομα απ' αυτές τις εκκρεμότητες και εκκρεμούν άλλα τετρακόσια είκοσι. Μπήκαμε, δηλαδή, σε έναν ρυθμό. Δεν θριαμβολογούμε, δεν είμαστε ευχαριστημένοι, απλά μπήκαμε σε έναν ρυθμό. Πιστεύω, όπως θα πω και στη δευτερομιλία μου, ότι αυτό θα επιταθεί. Να δώσω και μια άλλη σημαντική πληροφορία: Τα σεμινάρια αυτά στην Ελλάδα είναι δωρεάν. Είναι επαγγελματική εκπαίδευση δωρεάν. Απ' ό,τι μου γράφει η υπηρεσία μου, να αναφέρω ότι σε άλλες χώρες της Ευρωπαϊκής Ένωσης τα σεμινάρια κοστίζουν μέχρι και 800 ευρώ, γιατί είναι επαγγελματική κατάρτιση. Είναι μια επαγγελματική δεξιότητα σημαντική, η οποία έχει οικονομικό ενδιαφέρον. Και θα μπορούσαμε κι εμείς θαυμάσια να συζητήσουμε - δεν είμαι φίλος αυτής της πρακτικής - γιατί έχει συσταθεί επιτροπή, την οποία έχω καλέσει ήδη στο γραφείο μου να συζητήσουμε, μήπως ένα συμβολικό τίμημα - όχι φυσικά το νούμερο που ανέφερα, το ανέφερα σαν αντιπαράδειγμα της δωρεάν επαγγελματικής εκπαίδευσης στην Ελλάδα συγκριτικά με τα 800 ευρώ σε άλλες χώρες - θα μπορούσε να ενισχύσει τον προϋπολογισμό μας, ο οποίος είναι πάρα πολύ πενιχρός για τέτοια ζητήματα, όπως ξέρετε. Ευχαριστώ.
Ευχαριστώ πολύ. Κύριε Ακριώτη, έχετε τον λόγο για να δευτερολογήσετε.
Ευχαριστώ, κύριε Πρόεδρε. Κύριε Υπουργέ, θα ήθελα να πω ότι με την ερώτηση που καταθέσαμε αναφερόμαστε σε παραγωγικές μονάδες του πρωτογενούς τομέα, οι οποίες έχουν ανάγκη να ενισχυθούν και να είναι και νομότυπες στη διαδικασία. Με αυτή την έννοια, θα θέλαμε να δούμε την προοπτική. Το δεύτερο ερώτημα που κατέθεσα είναι αν υπάρχει ένας προγραμματισμός, με τον οποίο θα ξέρει ότι αυτό τον χρόνο ή τον επόμενο χρόνο θα περάσει ο άνθρωπος ή οι άνθρωποι που έχουν στις επιχειρήσεις τους από αυτή τη διαδικασία, ούτως ώστε να είναι νομότυποι να εξασκούν το επάγγελμά τους. Ένα από τα σοβαρά ζητήματα που μας οδήγησαν στο να κάνουμε αυτή την ερώτηση είναι και το ζήτημα της υγείας των πολιτών, όπως σωστά το θέσατε, η οποία διασφαλίζεται μέσα από ανθρώπους που γνωρίζουν πώς θα μεταφέρουν τα ζώντα ζώα, ούτως ώστε να φτάσουν στους πολίτες υγιή. Ευχαριστώ πολύ.
Παρακαλώ, κύριε Υπουργέ, έχετε τον λόγο.
Ευχαριστώ, κύριε Πρόεδρε. Όπως σας είχα πει, στη δευτερομιλία μου θα γίνω λίγο πιο συγκεκριμένος. Αυτή τη στιγμή αυτό που έχουμε μπροστά μας είναι τετρακόσιους ανθρώπους από την υπερσυσσώρευση που είχε δημιουργηθεί. Ήταν γύρω στους πεντακόσιους εξήντα. Εκπαιδεύσαμε ήδη εκατόν εξήντα κι έχουν μείνει άλλοι τετρακόσιοι. Και θέλουμε να επισπεύσουμε. Με αυτή την έννοια σας ενημερώνω ότι, ακριβώς για να λύσουμε το πρόβλημα που χρόνιζε, συστάθηκε πέρσι ομάδα εργασίας, η οποία, όπως σας είπα, κλήθηκε στο γραφείο μου και η οποία εξετάζει θέματα που δεν αφορούν μονάχα τα συμπληρωματικά μέτρα που πρέπει να παρθούν για να ενισχυθούν αυτές οι εκπαιδεύσεις και να επιταχυνθούν, αλλά έχουμε κι άλλα ζητήματα, όπως, για παράδειγμα, την ευζωία, κλπ.. Μπαίνουμε, δηλαδή, και στην ουσία του προγράμματος αυτού, αλλά και της εξέτασης. Από εκεί και πέρα, δει δη χρημάτων, το κρίσιμο ζήτημα είναι πώς θα χρηματοδοτηθεί αυτή η επίσπευση. Σε επικοινωνία που είχα και στη γραπτή απάντηση - που δεν πρόλαβε και έγινε επίκαιρη ερώτηση, γιατί σας είχαν απαντήσει οι υπηρεσίες - δεν είχαν την πληροφορία, τη μεταφέρω, όμως, τώρα στη Βουλή: Από τον «ΕΛΓΟ - ΔΗΜΗΤΡΑ» έχουμε εξασφαλίσει το κονδύλι εκείνο από το ΠΑΑ, το οποίο θα ενισχύσει αυτά τα σεμινάρια, ώστε να επιταχυνθούν και να διεξαχθούν. Λύσαμε, δηλαδή, βασικά το οικονομικό πρόβλημα, για να το πω απλά, που νομίζω ήταν το μείζον πρόβλημα. Αυτή τη στιγμή με λυμένο το οικονομικό πρόβλημα από το ΠΑΑ τα σεμινάρια θα επιταχυνθούν. Πιστεύω ότι θα ομαλοποιηθεί η κατάσταση. Και αν όχι μέσα στη φετινή χρονιά, τουλάχιστον μέχρι την επόμενη θα έχει εκμηδενιστεί το πρόβλημα από την καθυστέρηση που σας ανέφερα, ότι από το 2013 μέχρι το 2016 δεν έγινε κανένα σεμινάριο. Και τα ξεκινήσαμε εμείς. Άρα, και αυτό το ζήτημα οδεύει προς τη λύση του. Ευχαριστώ.
Ευχαριστούμε, κύριε Υπουργέ. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και ένας εκπαιδευτικός συνοδός από το 13ο Δημοτικό Σχολείο Αιγάλεω. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, θα έχουμε μια ολιγόλεπτη διακοπή, με την ελπίδα ότι θα διορθωθούν οι πίνακες, οι οποίοι έχουν πρόβλημα και θα προχωρήσουμε μετά στη νομοθετική εργασία.
Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση επί της αρχής, των άρθρων και του συνόλου της πρότασης νόμου αρμοδιότητας του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης «Εγγυημένο κοινωνικό εισόδημα - ενίσχυση κοινωνικής προστασίας και ένταξης». Η πρόταση αυτή εμπίπτει στους περιορισμούς της παραγράφου 3 του άρθρου 73 του Συντάγματος. Σύμφωνα με το άρθρο αυτό, δεν εισάγεται για συζήτηση πρόταση νόμου εφόσον συνεπάγεται εις βάρος του δημοσίου, των Οργανισμών Τοπικής Αυτοδιοίκησης ή άλλων νομικών προσώπων δημοσίου δικαίου, δαπάνες ή ελάττωση εσόδων ή της περιουσίας τους για να δοθεί μισθός ή σύνταξη, γενικά όφελος σε κάποιο πρόσωπο. Η πρακτική η οποία ακολουθείται όλα αυτά τα χρόνια είναι να συζητούνται οι προτάσεις αυτές χωρίς να προχωρούμε στη διαδικασία της ψηφοφορίας. Η εισαγωγή των προτάσεων γίνεται γιατί με τη συζήτηση στη Βουλή δίνεται η δυνατότητα στα κόμματα, σε όλους τους Βουλευτές αλλά και στην Κυβέρνηση να πάρουν θέση πάνω σε σοβαρά ζητήματα στα οποία αναφέρονται και επιχειρούν να ρυθμίσουν οι προτάσεις νόμου, όπως κάνει η παρούσα πρόταση. Αρχίζουμε με την εισηγήτρια της Δημοκρατικής Συμπαράταξης κ. Χριστοφιλοπούλου, η οποία θα έχει τον λόγο για δεκαπέντε λεπτά. Κυρία Χριστοφιλοπούλου, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, προτού μπω στο θέμα, που είναι η πρόταση νόμου της Δημοκρατικής Συμπαράταξης για το ελάχιστο εγγυημένο εισόδημα ή αλλιώς κοινωνικό εισόδημα αλληλεγγύης και άλλες διατάξεις κοινωνικής πολιτικής, επιτρέψτε μου μιας κι εδώ παρίσταται αρμοδίως η Αναπληρώτρια Υπουργός Εργασίας να θέσω δυο ζητήματα που μας απασχολούν όλους αυτές τις μέρες και άπτονται των αρμοδιοτήτων του Υπουργείου. Το πρώτο, κυρία Υπουργέ, αφορά τους ανέργους. Μάθαμε χθες ότι ένας δικαιούχος του επιδόματος ανεργίας εάν δουλέψει τρία μεροκάματα δεν θα δικαιούται το επίδομα ανεργίας από τον ΟΑΕΔ. Αυτό θεωρούμε ότι είναι εξαιρετικά άδικο και ότι πρέπει να το ξαναδείτε, γιατί πιστεύω ότι οι άνεργοι δικαιούνται μιας δυνατότητας να έχουν κάποιο πρόσθετο εισόδημα. Δεν μιλώ για να έχει κανείς ολοκληρωμένη εργασία. Βεβαίως τότε θα κοπεί το επίδομα. Αλλά στην περίπτωση αυτή είναι μια αδικία που θεωρώ ότι πρέπει να διορθωθεί. Δεύτερον, κυρία Υπουργέ, επειδή ο συνάδελφός σας, ο Υφυπουργός κ. Πετρόπουλος δεν είχε την καλοσύνη να μου απαντήσει και επειδή σήμερα εμφανίζονται πρωτοσέλιδα - έχω εδώ την «ΚΑΘΗΜΕΡΙΝΗ», για παράδειγμα, που λέει ότι θα υπάρξει «πάγος» διαρκείας στις συντάξεις και ότι τα μέτρα που έρχονται σε λίγες μέρες αφορούν και αυτό το θέμα - , παρακαλώ όταν θα πάρετε τον λόγο ενημερώστε τη Βουλή πότε θα έρθουν αυτά τα νέα μέτρα. Πρόκειται όντως να έχουμε «πάγωμα» πέραν του 2018 που όριζε ο νόμος Κατρούγκαλου; Ήρθε το τέταρτο μνημόνιο που ψηφίσατε προχθές και επέκτεινε το «πάγωμα» έως το 2021. Θα πάει στο 2022 το «πάγωμα» των συντάξεων; Πότε θα πάει; Γιατί θυμάμαι τον κ. Κατρούγκαλο από Βήματος της Βουλής ότι μας έλεγε ότι ο νόμος του θα φέρει αυξήσεις στις συντάξεις. Κι εδώ πάμε από «πάγο» σε «πάγο» και από περικοπή σε περικοπή. Νομίζω ότι η Βουλή πρέπει να γνωρίζει. Εισέρχομαι τώρα σε αυτήν καθαυτή την πρόταση νόμου της Δημοκρατικής Συμπαράταξης και θα ασχοληθώ για ένα - δύο λεπτά με ένα θέμα κοινοβουλευτικής τάξης. Η πρόταση αυτή, κυρίες και κύριοι συνάδελφοι, κατατέθηκε στις αρχές Φεβρουαρίου του 2016. Τότε είχε σκοπό να επισπεύσει τη διαδικασία εφαρμογής του ελάχιστου εγγυημένου εισοδήματος ή, όπως μετονομάστηκε, «κοινωνικού εισοδήματος αλληλεγγύης». Συζητείται σήμερα, σχεδόν ενάμιση χρόνο μετά. Το Κοινοβούλιο έδωσε, λοιπόν, την ανάσα στην Κυβέρνηση και με τις πιέσεις της τρόικας, γιατί είναι σαφές ότι δεν το ήθελε η Κυβέρνηση. Για πολλούς μήνες δεν έκανε τίποτε απολύτως. Εμείς λέγαμε αν θέλατε και άλλο πιλοτικό, ας κάνατε και άλλο πιλοτικό, ας φέρνατε τις αλλαγές. Όχι, το νομοθετήσατε για να το «βαπτίσετε». Έστω, λοιπόν, κυρία Υπουργέ, εκ των υστέρων η πρότασή μας έχει εφαρμοστεί όσον αφορά το σκέλος του ελάχιστου εγγυημένου εισοδήματος, αλλά επισημαίνουμε το εξής: Για τους συμπολίτες μας εκείνους που είναι δικαιούχοι του επιδόματος και δεν έχουν ιδιόκτητη κατοικία - γιατί υπάρχουν και κάποιοι που έχουν κάποια σπιτάκια που τους έχουν αφήσει ή τέλος πάντων υπάρχουν άνθρωποι που έχουν στέγη και δεν πληρώνουν ενοίκιο - εμείς λέμε ότι μπορεί να συνδεθούν με επιδότηση ενοικίου έως 70 ευρώ μηνιαίως. Δείτε το αυτό και απαντήστε μας. Και μια που έχουμε σήμερα στην Ολομέλεια τη συζήτηση αυτή, θα θέλαμε να ξέρουμε πόσοι είναι οι δικαιούχοι ξανά, κυρία Υπουργέ, πόσοι εξυπηρετούνται σήμερα και παίρνουν το κοινωνικό επίδομα αλληλεγγύης και πώς αυτή η εφαρμογή, επιτέλους - κάλλιο αργά παρά ποτέ, που λέει και ο λαός - εφαρμόζεται. Έρχομαι σε ένα άλλο άρθρο του νόμου που καταθέσαμε σήμερα για συζήτηση, το οποίο αναφέρεται στην προστασία της πρώτης κατοικίας όσων εντάσσονται στον νόμο του ΠΑΣΟΚ, του 2010, για τα υπερχρεωμένα νοικοκυριά - που αφορά την οποιαδήποτε μεταβολή στο πρόσωπο του δανειστή - και την πρόταση ώστε αυτή η μεταβολή να μην αλλάζει το καθεστώς προστασίας της πρώτης κατοικίας. Διότι, γνωρίζετε, κυρίες και κύριοι συνάδελφοι, ιδιαίτερα μετά το σύστημα των ηλεκτρονικών πλειστηριασμών του τετάρτου μνημονίου και με δεδομένη τη μακρά απεργία δικηγόρων και συμβολαιογράφων, ότι υπάρχει πληθώρα πλειστηριασμών που θα γίνουν. Καταλαβαίνετε, λοιπόν, ότι από το «κανένα σπίτι στα χέρια τραπεζίτη» θα πάμε στο «κανένα σπίτι στα χέρια ιδιοκτήτη». Εκεί θα πάμε. Προτείνουμε, λοιπόν, αυτήν τη ρύθμιση έτσι ώστε να προστατέψουμε όσο το δυνατόν περισσότερο την πρώτη κατοικία. Και έρχομαι τώρα στο επόμενο άρθρο, που είναι το άρθρο 4 και αφορά κάτι που εμείς στη Δημοκρατική Συμπαράταξη το έχουμε θέσει επανειλημμένως και έχουμε καταθέσει και τροπολογία σε συναφή νομοσχέδια και αφορά δύο πράγματα: Το πρώτο είναι το ακατάσχετο του λογαριασμού να ανέβει στα 1.500 ευρώ. Κυρίες και κύριοι συνάδελφοι, στην Επιτροπή Κοινωνικών Υποθέσεων όπου συζητήθηκε η πρότασή μας υπήρξε θετική ανταπόκριση από πλευράς του Υπουργείου Οικονομικών - ήταν εκεί η κ. Παπανάτσιου και είπε: «να δούμε το δημοσιονομικό, να δούμε…». Αλλά αυτό είναι ένα δίκαιο μέτρο. Δεν έχει τόσο μεγάλη δημοσιονομική επιβάρυνση, εκτιμούμε εμείς, και μπορεί να ανέλθει στο ύψος αυτό. Και επιπλέον, πολύ σημαντικό είναι να υπάρχει ακατάσχετο στα επιδόματα τα κοινωνικά. Και ναι μεν, κυρία Υπουργέ - και θέλω να το επιβεβαιώσετε - οι πληροφορίες μας λένε ότι δεν κατάσχεται το κοινωνικό επίδομα αλληλεγγύης, αλλά αντίθετα λένε ότι τα οικογενειακά επιδόματα κατάσχονται και μάλιστα σωρηδόν. Η διάταξη αυτή που φέρνουμε θα προστατεύσει από αυτές τις κατασχέσεις που θεωρούμε ότι είναι εξαιρετικά άδικες. Εδώ κάνω μια παρένθεση, κυρίες και κύριοι συνάδελφοι, πριν μπω στο άρθρο 5 για τα Κέντρα Εξυπηρέτησης Πολιτών, τα περίφημα ΚΕΠ, για να πω ότι η πρόταση νόμου και το ίδιο το εισόδημα αλληλεγγύης, όπως τότε είχε εφαρμόσει για πρώτη φορά ο κ. Κεγκέρογλου στην προηγούμενη κυβέρνηση, έχει τη φιλοσοφία της ολοκληρωμένης προσέγγισης. Και εδώ νομίζω ότι ως Κοινοβούλιο πρέπει να συμφωνήσουμε ότι αυτός που λαμβάνει το επίδομα αυτό μπορεί να έχει και άλλες εξυπηρετήσεις και πρέπει να διευκολύνεται η πρόσβασή του στην εργασία ή στην κατάρτιση, δηλαδή η ένταξή του η εργασιακή, με τα διάφορα προγράμματα και ευκαιρίες που υπάρχουν από πλευράς ΟΑΕΔ και όχι μόνο. Αλλά, βεβαίως και από την άλλη πλευρά, αυτός ο συμπολίτης μας να είναι δικαιούχος και άλλων κοινωνικών υπηρεσιών, υπηρεσιών υποστήριξης. Άρα, βλέπουμε το κοινωνικό επίδομα αλληλεγγύης ολοκληρωμένο ως προστασία των ανθρώπων που το έχουν ανάγκη. Βεβαίως, όμως, πρέπει να υπάρχουν και ο δομές και στο χαμηλότερο δυνατό επίπεδο, δηλαδή, εκεί κοντά στον πολίτη και στον κάθε δήμο. Γι' αυτό, κυρίες και κύριοι συνάδελφοι, εμείς ως Δημοκρατική Συμπαράταξη ψηφίσαμε και στηρίζουμε να υπάρχουν κέντρα κοινωνικής υποστήριξης, όπως τα εισηγήθηκε το Υπουργείο Εργασίας εν προκειμένω, γιατί θεωρούμε ότι μέσα στις κοινωνικές υπηρεσίες των δήμων και στο κατώτερο επίπεδο είναι σημαντικό να στελεχωθούν. Και θέλω η Υπουργός να μας πει αν και πόσο προχωράει αυτή η δραστηριότητα. Όμως, επειδή θεωρούμε ότι τα ΚΕΠ ως μια πολύ σημαντική μεταρρύθμιση που πρέπει να μεγαλώσει, να πάει παραπέρα και να μιλάμε για κέντρα ολοκληρωμένης εξυπηρέτησης πολιτών για όλα τα θέματα, και στα ΚΕΠ, λοιπόν, θα πρέπει να υπάρχει δυνατότητα υποβολής αιτήσεων όχι μόνο για το ΚΕΑ, το λληλεγγύης, αλλά και για άλλες κοινωνικές υπηρεσίες, για το σύνολο των κοινωνικών υπηρεσιών που οι συμπολίτες μας δικαιούνται. Επιμένω, ότι δεν τα βλέπουμε σε αντίθεση ούτε με τις συμπράξεις σε τοπικό επίπεδο ούτε με τα κέντρα κοινότητας. Τα βλέπουμε συμπληρωματικά και, ως έναν σιγά - σιγά εθισμό, όλοι οι συμπολίτες μας, και οι κοινωνικά ευαίσθητοι, να εξυπηρετούνται από τις ίδιες υπηρεσίες που εξυπηρετούνται και τα άτομα εκείνα που δεν έχουν κάποιο ιδιαίτερο πρόβλημα, είτε εισοδηματικό είτε άλλο πρόβλημα. Βεβαίως, υπάρχει η αυτοτέλεια των ΚΕΚΥΚΑΜΕΑ, που με την προηγούμενη κυβέρνηση του τωρινού σας Βουλευτή και πρώην Υπουργού κ. Μπόλαρη είχε γίνει αυτή η παρέμβαση. Ήρθε ο κ. Ξανθός στην επιτροπή και μας είπε ότι θα εντάξει τα ΚΕΚΥΚΑΜΕΑ στις ΥΠΕ. Εμείς θεωρούμε ότι η υποστήριξη των ανθρώπων με αναπηρία δεν αφορά μόνο ή καν κυρίως τις περισσότερες φορές θέματα υγείας, αλλά θέματα κοινωνικής υποστήριξης, θέματα εργασιακής ένταξης, ακόμη και για άτομα με νοητική υστέρηση. Επιμένουμε στην πρότασή μας ότι τα ΚΕΚΥΚΑΜΕΑ πρέπει να φύγουν όντως από τα νοσοκομεία. Νομίζω ότι και στην επιτροπή υπήρξε πλούσιος διάλογος και καταλήξαμε όλοι ότι δεν χρειάζεται να έχουμε σε κάποια νοσοκομεία τα ΚΕΚΥΚΑΜΕΑ διασυνδεδεμένα, γιατί αυτά τελικά δεν εξυπηρετούν κανέναν και απαξιώνονται ως θεσμός. Θεωρούμε, λοιπόν, και επιμένουμε, κύριε Υπουργέ, ότι πρέπει να επανεξετάσετε το θέμα, γιατί στο πυρήνα της σκέψης μας είναι ότι η αναπηρία δεν είναι ένα πρόβλημα, είναι μια κατάσταση και δεν αφορά μόνο την υγεία ή καν κυρίως την υγεία. Όχι, λοιπόν, στις υγειονομικές περιφέρειες, αλλά αυτοτελή και σε σύνδεση με τις Υπηρεσίες Πρόνοιας του δικού σας Υπουργείου. Έρχομαι, λοιπόν, τώρα στην τροπολογία που καταθέσαμε, γιατί μετά τόσο χρόνο είχαμε την ευκαιρία να δούμε από κοντά τα προβλήματα που έχουν κυρίως τα άτομα με νοητική υστέρηση, όχι μόνο, αλλά κυρίως τα άτομα με νοητική υστέρηση, που είναι υποχρεωμένα να διαβιούν προστατευμένα μέχρι το τέλος της ζωής τους. Γνωρίζετε πάρα πολύ καλά πόσο οι γονείς και οι δικοί τους άνθρωποι έχουν την αγωνία τι θα γίνει σε περίπτωση ενός ατυχήματος, ενός θανάτου που θα μείνουν αυτοί οι άνθρωποι και πώς μπορούμε να διευκολύνουμε τη ζωή τους. Υπάρχουν αρκετά τέτοια κέντρα υποστήριξης και στέγες υποστηριζόμενης διαβίωσης στην Ελλάδα, υπάρχει ημερήσια φροντίδα, υπάρχουν τα σπίτια, το γνωρίζετε πάρα πολύ καλά. Έρχομαι στην παρέμβασή μας η οποία θεωρώ ότι πρέπει να τύχει ευνοϊκής αντιμετώπισης από όλα τα κόμματα της Βουλής: Το πρώτο αφορά ένα ζήτημα που φοβάμαι, κύριε Υπουργέ, ότι δεν χρήζει νομοθετικής, αλλά κυβερνητικής παρέμβασης. Ήδη από το 2013 ο προηγούμενος νόμος και η υπουργική απόφαση την οποία έχω εδώ μπροστά μου - είναι η υπουργική απόφαση 11321/2013- λέει ότι τα άτομα με νοητική υστέρηση και με πολλές άλλες παθήσεις οι οποίες δεν θεραπεύονται δεν είναι υποχρεωμένα να περάσουν δεύτερη και τρίτη φορά από τα ΚΕΠΑ. Έχουμε καταγγελίες, το ξαναλέω, κύριε Υπουργέ, ότι σήμερα ζητείται από πολλά άτομα, όχι από όλα, αλλά σε πολλές περιπτώσεις να περάσουν δύο και τρεις φορές από τα ΚΕΠΑ. Δεν γνωρίζουμε γιατί αυτό συμβαίνει, αλλά είναι πάρα πολύ σημαντικό να μη συμβαίνει, διότι αυτό αφορά και τα ίδια τα άτομα και τις οικογένειες τους και πόσο δύσκολα είναι να πάνε δύο και τρεις φορές. Έρχομαι τώρα στις ίδιες τις στέγες όπου προτείνουμε γι' αυτές τις στέγες να μην ισχύει το clawback και το rebate. Θεωρούμε ότι αυτό είναι δίκαιο. Πρέπει δε να σας πω ότι με ενημερώνουν ότι σήμερα που εφαρμόζεται το clawback και το rebate από τα χρήματα που καταβάλλει ο ΕΟΠΥΥ κάθε μήνα ο ένας μήνας ολόκληρος φεύγει ως clawback. Φεύγει ένας μήνας και δεν πηγαίνει στις στέγες. Χάνουν από τους δώδεκα μήνες τον ένα μήνα της χρηματοδότησης. Αυτό είναι πολύ σοβαρό. Και νομίζω ότι πρέπει να το εξετάσετε συναρμόδια με τον Υπουργό Υγείας που είχε έρθει στην επιτροπή και δεσμεύτηκε ότι θα το δει. Το ίδιο είχε δεσμευτεί και η κ. Παπανάτσιου, ότι θα έβλεπε ένα άλλο σημαντικό θέμα, που αφορά τα προϊόντα που παράγουν αυτά τα εργαστήρια. Είναι προϊόντα που είτε αφορούν εδώδιμα είτε αφορούν κάποια υφαντά. Υπάρχουν πάρα πολλά πράγματα, που κάνουν και εξαιρετικά τις περισσότερες φορές, οι άνθρωποι που διαβιούν σε προστατευμένες στέγες. Εκεί, λοιπόν, θεωρούμε ότι είναι κοινωνικά δίκαιο αλλά και εφικτό, τουλάχιστον να πάμε σε μειωμένο ΦΠΑ. Δεν προτείναμε την κατάργηση του ΦΠΑ, γιατί θεωρούμε ότι αυτό θα ήταν ένας στόχος που μπορούμε να φτάσουμε εκεί, αλλά ας πάμε πρώτα, τουλάχιστον, στον μειωμένο ΦΠΑ γι' αυτά τα προϊόντα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, θέλω ένα - δύο λεπτά την ανοχή σας. Θα ολοκληρώσω πολύ σύντομα. Επίσης, θέλω να επισημάνω ότι το επίδομα αναπηρίας, που παίρνουν τα άτομα που διαβιούν σε προστατευμένες συνθήκες συνυπολογίζεται σήμερα στην εφορία για την καταβολή του επιδόματος αλληλεγγύης. Θα μου πείτε τι εισόδημα έχει ένα άτομα που διαβιοί σε προστατευμένο περιβάλλον; Όμως, μπορεί να έχει ένα εισόδημα από ένα ενοίκιο και να παίρνει και το επίδομα αναπηρίας. Αντί να έχουμε εμείς την αλληλεγγύη προς αυτά τα άτομα, για τα άτομα αυτά συνυπολογίζεται σήμερα το επίδομα αναπηρίας τους, για να καταβάλουν τα ίδια επίδομα αλληλεγγύης. Νομίζω ότι είναι σχήμα οξύμωρο, νομίζω ότι είναι μια αντίφαση και νομίζω ότι είχαμε τη θετική αντιμετώπιση στην επιτροπή από τις περισσότερες πτέρυγες της Βουλής και νομίζουμε ότι αυτό μπορεί να ισχύσει και να καταργηθεί. Τελειώνοντας και αναμένοντας τις απαντήσεις από το Υπουργείο, αφού γίνει ο απαραίτητος κοινοβουλευτικός διάλογος, θα θέλαμε, επίσης, να επισημάνουμε ότι θα ήταν καλό από το κοινωνικό πλεόνασμα που παρήγαγε η Κυβέρνηση το 2016 και επειδή, με βάση το μνημόνιο 3, υπάρχουν σχεδόν 2 δισεκατομμύρια -1,9 για την ακρίβεια - που μπορούν να διατεθούν σε κοινωνικές υπηρεσίες, θέλουμε να επαναφέρουμε το θέμα της χρηματοδότησης βρεφονηπιακών σταθμών, της χρηματοδότησης και της ενίσχυσης πολιτικών απασχόλησης και, βεβαίως, τη μείωση συντελεστών ΦΠΑ στην πρωτογενή παραγωγή και στην εστίαση από την αξιοποίηση αυτού του κοινωνικού πλεονάσματος, το οποίο δεν αξιοποιήθηκε. Διότι, όπως γνωρίζετε, κυρίες και κύριοι συνάδελφοι, τα περίφημα αντίμετρα είναι «ζήσε, Μάη μου», χωρίς να ξέρουμε αν θα μπορέσουν να υπάρχουν οι συνθήκες για να μπορέσουν αυτά να υλοποιηθούν. Με αυτές τις σκέψεις, εμείς στη Δημοκρατική Συμπαράταξη θεωρούμε ότι εάν υπάρξει ένας σοβαρός και ουσιαστικός διάλογος, όπως υπήρξε στην επιτροπή, ευελπιστούμε ότι θα γίνουν, τουλάχιστον, δεκτά τα μέτρα που εισηγούμαστε τόσο για τα άτομα με αναπηρία όσο και για τους συμπολίτες μας που έχουν πολλή ανάγκη της κοινωνικής στήριξης ολόπλευρης και ουσιαστικής. Ευχαριστώ πολύ.
Κι εγώ ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι ένας μαθητές και μαθήτριες και δύο εκπαιδευτικοί συνοδοί τους από το 16ο Δημοτικό Σχολείο Αμαρουσίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο εισηγητής του ΣΥΡΙΖΑ κ. Αθανάσιος Παπαδόπουλος έχει τον λόγο.
Αγαπητοί συνάδελφοι, η συζήτηση στις Διαρκείς Επιτροπές Κοινωνικών και Οικονομικών Υποθέσεων έδειξε ότι η πρόταση νόμου, που είχε καταθέσει την 2 Φεβρουαρίου 2016 η Δημοκρατική Συμπαράταξη ΠΑΣΟΚ - ΔΗΜΑΡ είναι στην ουσία της ξεπερασμένη, μετά τη νομοθέτηση του κοινωνικού εισοδήματος αλληλεγγύης και του εθνικού μηχανισμού συντονισμού παρακολούθησης αξιολόγησης των πολιτικών κοινωνικής ένταξης και συνοχής. Μας δίνει, όμως, τη δυνατότητα να συζητήσουμε για το ποιο ήταν και ποιο είναι σήμερα το κοινωνικό κράτος στην Ελλάδα, η πρόνοια, η γενικότερη κοινωνική προστασία στις δεδομένες δύσκολες συνθήκες για τη χώρα και για τη ζωή του λαού. Μας δίνει τη δυνατότητα να ερευνήσουμε τα συγκεκριμένα στοιχεία των κοινωνικών δράσεων της σημερινής κυβέρνησης, καθώς πρόσφατη είναι η αμφισβήτησή τους από τους εκπρόσωπους των κομμάτων της Αντιπολίτευσης στη σχετική σύσκεψη, που οργάνωσε ο Δήμος Αθηναίων προχθές. Να συζητήσουμε, ακόμη, για το σύνολο των παρεμβάσεων που οφείλουμε να κάνουμε, σε συνεργασία με την αυτοδιοίκηση, προκειμένου να υπάρξει επανασχεδιασμός και αναβάθμιση του κοινωνικού κράτους στην Ελλάδα της νέας ιστορικής περιόδου. Την πρόταση την ανέλυσε η κ. Χριστοφιλοπούλου με μεγάλη επάρκεια. Να θυμίσουμε ότι η εφαρμογή του ελάχιστου εγγυημένου εισοδήματος, παρ' ότι ήταν μνημονιακή υποχρέωση, δεν υλοποιήθηκε για τέσσερα χρόνια. Η πιλοτική υλοποίησή της άρχισε στις 15-11-2014 σε δεκατρείς δήμους, με κριτήρια αδιευκρίνιστα. Βασιζόταν σε εισοδηματικά κριτήρια μη επικαιροποιημένα, που δεν εντόπιζαν την τρέχουσα φτώχεια, ώστε να καλύπτει πραγματικές ανάγκες από τη στιγμή που παρουσιάζονται. Όπως διαπιστώθηκε και στην έκθεση της Παγκόσμιας Τράπεζας, την οποία έχουμε στη διάθεσή μας, για την αξιολόγηση του πιλοτικού προγράμματος, επισημαίνονται διάφορα ζητήματα, κυρίως η αδυναμία υλοποίησης του δεύτερου και τρίτου πυλώνα του προγράμματος, δηλαδή η πρόσβαση σε αγαθά και υπηρεσίες και η εργασιακή ένταξη. Να σημειώσουμε ότι το ελάχιστο εγγυημένο εισόδημα μπορεί να είναι μια επαναστατική ιδέα ή ένας εγκλωβισμός για την ένταξη της κοινωνικής προστασίας στη λογική της λιτότητας, ανάλογα με τους κανόνες εφαρμογής. Η κεντρική ιδέα ήταν να δίνεται σε κάθε άτομο ένα ελάχιστο εισόδημα για τις βασικές βιοτικές ανάγκες, με τρόπο που να του επιτρέπει να οργάνωση τη ζωή του και την οργάνωση εργασίας όπως εκείνο επιθυμεί και ταυτόχρονα να μην αποθαρρύνει την πρόθεση εργασίας. Στη Φινλανδία, για παράδειγμα, το πιλοτικό πρόγραμμα διετούς διάρκειας προβλέπει ελάχιστο κοινωνικό εισόδημα 550 ευρώ, στο οποίο μπορεί να προστεθεί και η επιδότηση ενοικίου. Στην Ελβετία, από τα στοιχεία που είδα, το ελάχιστο εγγυημένο εισόδημα είναι λίγο πιο κάτω από τον κατώτερο βασικό μισθό, στα 2.100 ευρώ περίπου, μετά το δημοψήφισμα που έκαναν για την υιοθέτησή του. Η πιλοτική εφαρμογή στην Ελλάδα και η συνολική πρόταση νόμου της Δημοκρατικής Συμπαράταξης ΠΑΣΟΚ - ΔΗΜΑΡ έρχονται να συγκριθούν με τις μέχρι τώρα κυβερνητικές δράσεις στο διάστημα 2015, 2016, αρχές 2017 και με τον κυβερνητικό σχεδιασμό για την κοινωνική προστασία, το κοινωνικό κράτος, με τον προϋπολογισμό του 2017, με το νέο ΕΣΠΑ, καθώς και με όσα σχεδιάζονται για τα επόμενα χρόνια του μεσοπρόθεσμου προγράμματος μέχρι το 2021. Στις μέχρι τώρα δράσεις πρέπει να σημειώσουμε όσα έγιναν για την ενίσχυση των δημόσιων δομών και υπηρεσιών αντιμετώπισης της ανθρωπιστικής κρίσης, της ακραίας φτώχειας, της ανεργίας, της έλλειψης στέγης, ειδικά για τις ευάλωτες κοινωνικές ομάδες, τα παιδιά, τους ηλικιωμένους, τα άτομα με αναπηρίες, τους Ρομά, ώστε να υπάρξουν μεταρρυθμιστικές παρεμβάσεις για την καθημερινή τους διαβίωση, για την πρόσβασή τους σε υπηρεσίες και αγαθά, να ενταχθούν στο νέο ΕΣΠΑ προγράμματα και δράσεις που επιτρέπουν να μην υποβαθμιστούν παρεχόμενες υπηρεσίες, όπως δομή σίτισης και βασικών αναγκών, κοινωνικά φαρμακεία, δομές για αστέγους, κέντρα διημέρευσης και ημερήσιας φροντίδας ατόμων με αναπηρία, κέντρα ημερήσιας φροντίδας ηλικιωμένων, στέγες υποστηριζόμενης διαβίωσης, και παράλληλα να μη χαθούν θέσεις εργασίας, να υπάρξει σχεδιασμός για την υποστήριξη του Εθνικού Συστήματος Πρόνοιας - Αλληλεγγύης. Να θυμίσουμε, πρώτον, τη θεσμοθέτηση άμεσων μέτρων για την αντιμετώπιση της ανθρωπιστικής κρίσης. Το πρόγραμμα έδινε μικρά σταθερά επιδόματα σε φτωχές οικογένειες, δόθηκε η κάρτα αλληλεγγύης με επίδομα ενοικίου, δωρεάν ρεύμα και νερό σε φτωχά νοικοκυριά και κάλυψε περί τις τετρακόσιες πέντε χιλιάδες ανθρώπους. Δημιουργήθηκε, για πρώτη φορά, ένας χάρτης της φτώχειας, προκειμένου να σχεδιάσουμε στενευμένες δράσεις. Η προπληρωμένη κάρτα αλληλεγγύης αποτέλεσε την καινοτομία του προγράμματος, είχε εξαιρετική υποδοχή από τους ωφελούμενους, διακινήθηκαν 81 εκατομμύρια ευρώ από καταστήματα εμπορίας τροφίμων. Δεύτερον, το κοινωνικό εισόδημα αλληλεγγύης ξεκίνησε πιλοτικά σε τριάντα δήμους τον Ιούλιο του 2016 και, σε αντίθεση με την εφαρμογή του ελάχιστου εγγυημένου εισοδήματος, τεκμηριώθηκε με στοιχεία πληθυσμιακά, ποσοστών ανεργίας, ποσοστών φτώχειας, όπως προέκυψαν από το Πρόγραμμα Αντιμετώπισης Ανθρωπιστικής Κρίσης και του ΤΕΒΑ. Συνεχίστηκε με καθολική εφαρμογή από τον Ιανουάριο του 2017 σε όλους τους δήμους της χώρας με εγγραφή στον προϋπολογισμό 760.000.000 ευρώ. Αφορά όλες τις ευάλωτες κοινωνικές ομάδες, που ζουν σε συνθήκες ακραίας φτώχειας ή με πολύ χαμηλά εισοδήματα, καθώς και τα απροστάτευτα παιδιά, που λαμβάνουν 100 ευρώ τον μήνα. Οι δικαιούχοι του ΚΕΑ - έγινε και ερώτηση πριν - από τα στοιχεία, κυρία Υπουργέ, νομίζω ότι είναι λίγο παραπάνω από 450.000.
Είναι 515.000 σήμερα.
Φτάσαμε σήμερα τους 515.000. Οι δικαιούχοι του ΚΕΑ γνωρίζουν την ακριβή ημερομηνία καταβολής του. Υπάρχει ηλεκτρονική πλατφόρμα που είναι εξαιρετικά φιλική. Αποκτούν πρόσβαση και έχουν διασύνδεση σε συμπληρωματικές παροχές και υπηρεσίες, όπως δωρεάν ιατροφαρμακευτική περίθαλψη, συμμετοχή στις κοινωνικές δομές φτώχειας, συμμετοχή στο πρόγραμμα του ΤΕΒΑ, δωρεάν διανομή τροφίμων, φρούτων, λαχανικών, επιδότηση των παιδιών σε βρεφονηπιακούς σταθμούς. Το 10% των ωφελούμενων δικαιούχων του ΚΕΑ προβλέπεται να ενταχθούν στην αγορά εργασίας - και ήδη από τα στοιχεία που έχω είναι λίγο παραπάνω από 2.000- με προγράμματα του ΟΑΕΔ και πιλοτικά προγράμματα απασχόλησης που έχει καταρτίσει ή σχεδιάσει το Υπουργείο. Δημιουργήθηκε εθνικός μηχανισμός για την κοινωνική ένταξη και κοινωνική συνοχή, που θα παρακολουθεί την αποτελεσματικότητα κάθε κοινωνικής πολιτικής και κυρίως την εξυπηρέτηση των πολιτών. Τρίτον, σχολικά γεύματα. Το πρόγραμμα αντιμετωπίζει την απεχθέστερη και βλαπτικότερη πλευρά της παιδικής φτώχειας, τον υποσιτισμό, καθώς και τη σχολική διαρροή και τη μειωμένη σχολική απόδοση που παρατηρείται ιδιαίτερα σε φτωχά παιδιά. Σε πολλούς δήμους της Αττικής το πρόγραμμα υλοποιείται από την αρχή της σχολικής χρονιάς σε μαθητές σχολείων της πρωτοβάθμιας εκπαίδευσης. Στη συνέχεια εντάχθηκαν στο πρόγραμμα των σχολικών γευμάτων η Θεσσαλονίκη, η Καβάλα, το Πέραμα, η πατρίδα μου τα Τρίκαλα και άλλες πόλεις. Αρχικά αφορούσε έντεκα χιλιάδες παιδιά σε πενήντα τέσσερα σχολεία και ο σχεδιασμός προέβλεπε τη συνέχιση εβδομήντα δύο χιλιάδων σχολικών γευμάτων. Τέταρτον, κέντρα κοινότητας. Προβλέπεται η λειτουργία διακοσίων πενήντα τεσσάρων κέντρων νεότητας σε ισάριθμους δήμους με 700 εργαζόμενους σε όλη την επικράτεια που θα προσληφθούν με διαδικασίες ΑΣΕΠ. Τα κέντρα κοινότητας θα είναι οι τοπικές μονάδες επαφής και ενημέρωσης των πολιτών για τις πολιτικές κοινωνικής προστασίας. Θα υποδέχονται, θα εξυπηρετούν και θα διασυνδέουν τους πολίτες με όλα τα κοινωνικά προγράμματα και υπηρεσίες, που υλοποιούνται στην περιοχή λειτουργίας τους και θα κρατούν τους πολίτες σε επαφή με όλες τις ενεργητικές πολιτικές απασχόλησης σε συνεργασία με τον ΟΑΕΔ και τη Γενική Γραμματεία Διά Βίου Μάθησης. Πέμπτον, η δωρεάν μετακίνηση ανέργων στα μέσα μαζικής μεταφοράς. Έκτον, η πολιτική για αστέγους που τη συζητήσαμε με επάρκεια και στην πρόσκληση που μας έκανε ο Δήμος Αθηναίων. Τον Μάιο του 2016 εκδόθηκε κοινή υπουργική απόφαση των Υπουργείων Εργασίας, Υγείας, Εσωτερικών για τον καθορισμό των ελάχιστων προδιαγραφών για δομές παροχής υπηρεσιών σε αστέγους. Στην ΚΥΑ κωδικοποιήθηκε και επεκτάθηκε το υφιστάμενο πλαίσιο, ξενώνες και ανοιχτά κέντρα ημέρας, και προστέθηκαν προδιαγραφές για υπνωτήρια και υποστηριζόμενα διαμερίσματα. Το νέο θεσμικό πλαίσιο για τους αστέγους αποτελεί τη βάση για την κατοχύρωση ενιαίων προδιαγραφών, απλοποίηση των διαδικασιών για τους οφειλόμενους και διασφάλιση της ποιότητας των παρεχόμενων υπηρεσιών. Η ΚΥΑ περιλαμβάνει και πρότυπο κανονισμό λειτουργίας και πρότυπο ατομικό συμφωνητικό σε δομές με βάση τις καλές πρακτικές των φορέων του πεδίου. Για πρώτη φορά δίνεται η δυνατότητα σε φορείς του ν.4139/2013 για τις εξαρτησιογόνες ουσίες, ΚΕΘΕΑ, ΟΚΑΝΑ, να λειτουργήσουν τέτοιες δομές. Με βάση την ΚΥΑ σχεδιάστηκαν και οι προσκλήσεις του νέου ΕΣΠΑ για τη χρηματοδότηση των δομών για αστέγους, υπνωτήρια και κέντρα ημέρας. Θα λειτουργήσουν είκοσι δομές, δέκα υπνωτήρια και δέκα κέντρα ημέρας. Τα εννέα θα είναι στην Αθήνα. Εντάχθηκαν ακόμη οι άστεγοι στο ΚΕΑ για παροχή εισοδηματικής ενίσχυσης και σταδιακή διασύνδεση με τις άλλες παροχές του ΤΕΒΑ με τους δύο άλλους πυλώνες. Ήδη από τα στοιχεία που δόθηκαν είναι τρεις χιλιάδες περίπου οι επωφελούμενοι άστεγοι. Το πρόγραμμα στέγασης και επανένταξης συνεχίζεται για άλλο ένα έτος με χρηματοδότηση από εθνικούς πόρους 5,5 εκατομμυρίων ευρώ, αναμένεται αξιολόγηση και σχεδιάζεται ολοκληρωμένο πρόγραμμα υποστηριζόμενων διαμερισμάτων. Από τα στοιχεία, που έχουμε επωφελήθηκαν μέχρι τώρα από το πρόγραμμα είκοσι δύο χιλιάδες οικογένειες σε επισφάλεια με 46 περίπου εκατομμύρια ευρώ, νομίζω, κύριε Υπουργέ. Δημιουργείται στο Υπουργείο Εργασίας Τμήμα Κοινωνικών Πολιτικών Στέγης για τη διοικητική και επιχειρησιακή ενίσχυση της μακροπρόθεσμης παρέμβασης. Από τον Δεκέμβριο του 2016 εντάχθηκε η πυλωτική καταγραφή των αστέγων στον δρόμο και στις δομές σε πέντε δήμους. Η ΗΔΙΚΑ δημιουργεί πληροφοριακά εργαλεία για την καταγραφή και παρακολούθηση του άστεγου πληθυσμού, την υποστήριξη και τον συντονισμό των φορέων που παρέχουν σε μόνιμη βάση υπηρεσίες στους αστέγους. Έβδομον, Ειδική Γραμματεία για την Κοινωνική Ένταξη των Ρομά με χαρτογράφηση των οικισμών και των συνθηκών διαβίωσης, προγράμματα μετεγκατάστασης και δημιουργία πολυκέντρων, στα οποία προβλέπεται χώρος φιλοξενίας παιδιών, συμβουλευτικό κέντρο, χώροι υγιεινής και μικρό ιατρείο. Επίσης, προγράμματα απασχόλησης και κατάρτισης που θα οδηγούν στην πιστοποίηση επαγγελμάτων. Η συντριπτική πλειοψηφία των Ρομά έχει ήδη ενισχυθεί οικονομικά μέσω του ΚΕΑ. Όγδοο, κατάργηση του παράβολου των ΚΕΠΑ στους ανασφάλιστους. Ένατο, προστασία ασυνόδευτων ανήλικων προσφύγων μέσω της επέκτασης και της δημιουργίας νέων χώρων φιλοξενίας και παροχής φροντίδας. Δέκατο, με το ν.4025/2014 τα ΚΑΦΚΑ ή τα ΚΕΚΥΚΑΜΕΑ μετονομάστηκαν σε κέντρα φυσικής και ιατρικής αποκατάστασης και εντάχθηκαν, όπως ανέλυσε και η κ. Χριστοφιλοπούλου, στο ΕΣΥ υπαγόμενα σε νοσοκομεία. Η ένταξή τους, όμως, έγινε με το ελλιπές προσωπικό που είχαν τότε χωρίς να προβλεφθεί ο χαρακτηρισμός τους ως αποκεντρωμένων μονάδων με δικό τους οργανόγραμμα. Έτσι το πρόβλημα υποστελέχωσης επιδεινώθηκε, καθώς το προσωπικό διαχύθηκε μέσα στο προσωπικό των νοσοκομείων. Σήμερα από τα τριάντα ΚΕΦΙΑΠ, που υπάρχουν πανελλαδικά τα περισσότερα υπολειτουργούν, ενώ μερικά δεν λειτουργούν ακόμη. Αν και στην πλειοψηφία τους είναι για κλειστού τύπου νοσηλεία ελάχιστα λειτουργούν ως τέτοια και ουσιαστικά εξυπηρετούν μόνο εξωτερικούς ασθενείς. Με μια λέξη, η γενική εικόνα των ΚΕΦΙΑΠ είναι εικόνα εγκατάλειψης με λίγες εξαιρέσεις. Η επαναφορά των ΚΕΦΙΑΠ στην ευθύνη του Υπουργείου Πρόνοιας, κατά τη γνώμη μας, δεν είναι λύση. Τα κέντρα αποκατάστασης είναι τριτοβάθμιες υγειονομικές δομές και το σωστό είναι να αποτελούν δομές του Εθνικού Συστήματος Υγείας. Διαφορετικό πράγμα είναι η αποσύνδεσή τους από τα νοσοκομεία, που, σύμφωνα με την μέχρι τώρα εμπειρία, φαίνεται ότι είναι η πιο ενδεδειγμένη λύση και για αυτό στον σχεδιασμό που παρουσίασε στις επιτροπές ο Υπουργός Υγείας Ανδρέας Ξανθός παρουσίασε όλο τον σχεδιασμό και για μέτρα αναβάθμισης και διοικητικής υποστήριξης των δομών αποκατάστασης με το τι προβλέπεται στον νέο οργανισμό του Υπουργείου Υγείας, για τα μέτρα για την αναβάθμιση των υπηρεσιών αποκατάστασης τα οποία αναλύθηκαν. Για τον ακατάσχετο λογαριασμό μπορούμε να πούμε ότι με αυτά που ειπώθηκαν στην προηγούμενη συνεδρίαση των επιτροπών θεωρούμε ότι μπορούμε να συμφωνήσουμε για την επαναφορά στα 1500 ευρώ του ακατάσχετου λογαριασμού. Νομίζω ότι οι προτάσεις πρέπει να υλοποιηθούν αμέσως μόλις το επιτρέψουν οι δημοσιονομικές συνθήκες, καθώς αυτό αφορά και τις άλλες δυο προτάσεις που έγιναν ως τροπολογίες. Και να κλείσω με τις θεσμικές αλλαγές. Έχει δρομολογηθεί ήδη το νομοσχέδιο με στόχο την αναμόρφωση του θεσμικού πλαισίου για την αναπηρία υπό την ευθύνη του Υπουργού Επικρατείας Χριστόφορου Βερναρδάκη, με τίτλο: «Πρόταση για τη θέσπιση νομοθετικών ρυθμίσεων προς τον σκοπό της αναμόρφωσης της νομοθεσίας για την αναπηρία, σύμφωνα με τη Διεθνή Σύμβαση των Ηνωμένων Εθνών». Ετοιμάζεται επίσης μια συνολική αλλαγή στον τρόπο πιστοποίησης της αναπηρίας, ώστε να μειωθεί η ταλαιπωρία και οι αδιαφανείς διαδικασίες. Συντάσσεται το νομοσχέδιο για την υιοθεσία και αναδοχή. Ο σχεδιασμός θα συμβάλει μεταξύ άλλων και στην αποασυλοποίηση και αποϊδρυματοποίηση βρεφών και παιδιών. Γίνεται επεξεργασία της νομοθέτησης για τη μετεξέλιξη του ΟΓΑ σε ενιαία αρχή διαχείρισης και καταβολής επιδομάτων και πληρωμή των επιδομάτων σε τακτική ημερομηνία. Τέλος, να αναφέρουμε ότι στα θετικά μέτρα της συμφωνίας την οποία επικυρώσαμε, δίνεται έμφαση στα πεδία κοινωνικής προστασίας με αύξηση των οικογενειακών επιδομάτων για το πρώτο και το δεύτερο παιδί, παραμένοντας ωστόσο ίδιο το επίδομα και για το τρίτο και κάθε επιπλέον παιδί, επιδότηση ενοικίου με σκοπό να καλυφθεί περίπου το μισό του πληθυσμού. Προβλέπεται επιδότηση η οποία να είναι σε ικανοποιητικά επίπεδα. Προβλέπεται επίσης ένταξη των βρεφών έως τεσσάρων ετών σε βρεφονηπιακούς σταθμούς, μια δαπάνη ύψους 150 εκατομμυρίων βρεφών. Σχεδιάζεται επίσης η αύξηση των δομών βρεφονηπιακών σταθμών, περίπου χίλιες επτακόσιες νέες δομές. Θα κλείσω τώρα με το εξής. Η επιμονή της Κυβέρνησης σε μέτρα στήριξης των ευάλωτων ομάδων, καθώς και τα προγράμματα που σχεδιάστηκαν ή υλοποιούνται αποτελούν αποτύπωση της δεδομένης και καταγεγραμμένης στήριξής μας σε αυτόν τον πολύ ευαίσθητο χώρο της κοινωνικής προστασίας. Παρά το υπάρχον δυσμενές δημοσιονομικό περιβάλλον και της προηγηθείσας εφαρμοζόμενης πολιτικής, μπορούμε να πούμε ότι καταβάλλεται κάθε δυνατή προσπάθεια προς όφελος του ευάλωτου πληθυσμού και συνεχίζουμε όσες περισσότερες δράσεις μπορούμε. Να θυμίσουμε - γιατί προκληθήκαμε γι' αυτό προχθές - ότι η Κυβέρνηση παρέλαβε έναν προϋπολογισμό κοινωνικής προστασίας στο ύψος των 780 εκατομμυρίων ευρώ. Το 2017 ο προϋπολογισμός προβλέπει 1.550 εκατομμύρια ευρώ και το 2019 θα ανέλθει στα 2.730 εκατομμύρια ευρώ. Να, λοιπόν η απόδειξη ότι η κοινωνική προστασία αποτελεί προτεραιότητα του κυβερνητικού μας έργου, ακόμη και στην περίοδο της οικονομικής ασφυξίας. Ευχαριστώ πολύ.
Εγώ ευχαριστώ.
Κύριε Πρόεδρε, θα βάλετε μία σειρά στους Κοινοβουλευτικούς Εκπροσώπους μετά;
Δηλώνουν κατά τον Κανονισμό, κύριε Βρούτση, και βεβαίως με τη σειρά. Τον λόγο έχει ο εισηγητής της Νέας Δημοκρατίας κ. Γιόγιακας για δεκαπέντε λεπτά.
Κυρίες και κύριοι συνάδελφοι, επιτρέψτε μου να ξεκινήσω σημειώνοντας ότι η καθυστέρηση με την οποία συζητείται η πρόταση νόμου της Δημοκρατικής Συμπαράταξης, περίπου δεκαέξι μήνες μετά την κατάθεσή της, αδικεί ως έναν βαθμό αυτή την πρωτοβουλία. Θα ήταν πιο χρήσιμο η πρόταση αυτή να συζητηθεί και να ληφθεί υπ' όψιν πριν η Κυβέρνηση νομοθετήσει το κοινωνικό εισόδημα αλληλεγγύης. Συζητάμε σήμερα τη διαχείριση της φτώχειας της ελληνικής κοινωνίας. Βλέπουμε συνανθρώπους μας, συμπολίτες μας, να υποφέρουν. Βλέπουμε τον ψυχισμό τους να έχει διαταραχθεί. Βλέπουμε τους ανθρώπους της διπλανής μας πόρτας να υποφέρουν. Παρ' όλα αυτά, θεωρούμε ότι ακόμη κι έτσι δίνεται η ευκαιρία να επαναλάβουμε και να συμφωνήσουμε σε δύο πράγματα. Το ένα είναι ότι χρειάζεται να ενισχυθούν οι παρεμβάσεις για να στηριχθούν οι αδύναμες ομάδες των συμπολιτών μας πολύ περισσότερο μετά την οικονομική ύφεση των δύο τελευταίων χρόνων και τα όσα έχουν προβλεφθεί για την επόμενη τριετία. Θυμίζω ότι το κλείσιμο της πρώτης και της δεύτερης αξιολόγησης έφερε μέτρα περίπου 9,2 δισεκατομμυρίων ευρώ σε νέους φόρους και περικοπές, μέτρα που πλήττουν μεταξύ άλλων τους χαμηλόμισθους, τους συνταξιούχους και όλους εκείνους που ήδη βρίσκονται στο περιθώριο ή διατρέχουν τον κίνδυνο της φτώχειας. Ήδη στον προϋπολογισμό του 2017 οι δαπάνες για συντάξεις και κοινωνικά επιδόματα μειώθηκαν κατά 1,8 δισεκατομμύρια ευρώ. Μόνο οι συνταξιοδοτικές δαπάνες είναι λιγότερες κατά 700 εκατομμύρια, ενώ το ΕΚΑΣ κόπηκε κατά 600 εκατομμύρια ευρώ. Συνολικά 4,3 δισεκατομμύρια ευρώ θα αφαιρεθούν το 2017 από τις τσέπες των πολιτών με αντιστάθμισμα μόλις 870 εκατομμύρια ευρώ, 570 εκατομμύρια ευρώ για το κοινωνικό εισόδημα αλληλεγγύης και 300 εκατομμύρια ευρώ για κοινωνικές δομές. Επομένως, κυρίες και κύριοι συνάδελφοι, η στήριξη των ασθενέστερων, παρά την όποια προσπάθεια, έχει περιορισμένα αποτελέσματα, όταν υπάρχει περιβάλλον ύφεσης, υπερφορολόγησης και χωρίς αποεπενδύσεις. Το δεύτερο σημείο, στο οποίο συμφωνήσαμε, είναι ότι οι διάφορες πολιτικές δεν μπορούν να καλύψουν στο βαθμό που πρέπει τους συνανθρώπους μας σε κίνδυνο φτώχειας. Διαφορετικές παροχές σε διαφορετικές κατηγορίες πληθυσμού, περιορισμένη αποκέντρωση, αδυναμία στόχευσης στην κάθε περίπτωση ξεχωριστά είναι μερικά από τα προβλήματα, με αποτέλεσμα τα φτωχά άτομα και νοικοκυριά να παίρνουν λιγότερα από όσα χρειάζονται για να έχουν μια ελάχιστα αξιοπρεπή διαβίωση. Ερχόμενος στην πρόταση νόμου, από τη συζήτηση στην επιτροπή προέκυψε ως ζητούμενο να αξιολογηθεί η εφαρμογή του κοινωνικού εισοδήματος αλληλεγγύης, που θυμίζουμε και πάλι ότι νομοθετήθηκε ως ελάχιστο εγγυημένο εισόδημα από την κυβέρνηση Σαμαρά - Βενιζέλου και είχε καταψηφιστεί από την τότε Αξιωματική Αντιπολίτευση του ΣΥΡΙΖΑ. Και όχι μόνο καταψηφίστηκε, φωνάζατε, κυρία Υπουργέ, ότι δεν είναι σωστό και φτωχοποιείται η χώρα μας. Είχε εφαρμοστεί τότε πιλοτικά σε δεκατρείς δήμους με κοινωνικοοικονομικά κριτήρια τον Οκτώβρη του 2012 και στη συνέχεια έγινε η αξιοποίηση των αποτελεσμάτων. Το επίδομα αυτό έχει, σύμφωνα με το σχεδιασμό, τρεις πυλώνες. Ο πρώτος είναι η οικονομική ενίσχυση με κοινωνικά και εισοδηματικά κριτήρια. Ο δεύτερος είναι να αποκτήσουν πρόσβαση οι δικαιούχοι σε υπηρεσίες και αγαθά πρώτης ανάγκης, ενώ στον τρίτο πυλώνα επιχειρείται η ένταξη ή επανένταξη στην αγορά εργασίας μέσα από προγράμματα κατάρτισης και απασχόλησης. Σήμερα δεν είμαστε σε θέση να πούμε κατά πόσο λειτουργεί ο δεύτερος και ο τρίτος πυλώνας. Η πιλοτική εφαρμογή του προγράμματος δεν είναι ενδεικτική. Επιλέχθηκαν τριάντα δήμοι της χώρας, όπου οι κάτοικοι είχαν υποστεί τις μεγαλύτερες απώλειες εισοδήματος και ζουν σε συνθήκες ακραίας φτώχειας. Η επέκταση του προγράμματος σε όλη την Ελλάδα τρέχει μόλις από τον περασμένο Μάρτιο, όταν έγινε η πρώτη πληρωμή των δικαιούχων για όσους υπέβαλαν αίτηση και πήραν έγκριση τον προηγούμενο Φλεβάρη. Είναι σαφές ότι πρέπει να έχουμε συγκεντρωτικά στοιχεία για μεγαλύτερο χρονικό διάστημα, ίσως μετά τους έξι μήνες, για να μπορούμε να έχουμε μια έγκυρη εικόνα. Αυτά με αφορμή το άρθρο 1 της πρότασης νόμου. Όσον αφορά το άρθρο 2, σχετικά με το Ταμείο Ευρωπαϊκής Βοήθειας για τους Απόρους, όπως γνωρίζετε τρέχει μέσω πενήντα επτά κοινωνικών συμπράξεων σε ολόκληρη τη χώρα ένα συγχρηματοδούμενο πρόγραμμα διανομής τροφίμων και ειδών πρώτης ανάγκης. Το είπαν και άλλοι συνάδελφοι της Αντιπολίτευσης στις επιτροπές. Είναι ένα πρόγραμμα πολύ χρήσιμο για να ανακουφιστούν οι φτωχότεροι και να αντιμετωπιστεί η επισιτιστική ανασφάλεια. Για τον λόγο αυτό δεν επιτρέπεται να χαθεί ούτε ένα ευρώ από τα 330 εκατομμύρια ευρώ, που έχουν διασφαλιστεί μέχρι το 2020. Αυτό σημαίνει ότι πρέπει, κυρία Υπουργέ, να ξαναδείτε τον σχεδιασμό και τις διαδικασίες του προγράμματος. Στο άρθρο 4 συμφωνούμε με την επαναφορά του ακατάσχετου λογαριασμού στα 1.500 ευρώ, όπως συμφωνούμε ότι όλα τα αναπηρικά, προνοιακά και κοινωνικά επιδόματα, που παίρνουν συμπολίτες μας, πρέπει να προστατεύονται από κατασχέσεις. Στην επιτροπή έγινε αρκετή συζήτηση με αφορμή το άρθρο 5 για τα ΚΕΠ, σχετικά με το δίκτυο, που θα εξυπηρετεί τους πολίτες και θα υποστηρίζει τις δράσεις κοινωνικής προστασίας. Έχει ήδη προβλεφθεί να λειτουργήσουν σε τοπικό επίπεδο διακόσια πενήντα τέσσερα κέντρα κοινότητας. Κατανοούμε τις διάφορες δυσκολίες, αλλά ο αριθμός των κέντρων κοινότητας που λειτουργούν, σύμφωνα με τα όσα μας είπε η κυρία Υπουργός στην επιτροπή, δεν είναι ικανοποιητικός. Νομίζουμε ότι προτεραιότητα αυτή τη στιγμή είναι να προχωρήσει με πιο γοργούς ρυθμούς η λειτουργία των κέντρων και ασφαλώς να διασυνδεθούν πλήρως με τα κοινωνικά προγράμματα και τις κοινωνικές υπηρεσίες των δήμων. Ως προς το άρθρο 6, συμφωνούμε ότι η αποσύνδεση των κέντρων εκπαίδευσης, κοινωνικής υποστήριξης και κατάρτισης ανθρώπων με αναπηρία από τα νοσοκομεία είναι στη σωστή κατεύθυνση. Ο Υπουργός Υγείας δήλωσε στην επιτροπή ότι επιδιώκει ένα εθνικό σχέδιο ενίσχυσης της αποκατάστασης στο δημόσιο σύστημα υγείας. Τα ΚΕΚΥΚΑΜΕΑ θα αποσυνδεθούν από τα νοσοκομεία και θα αποτελέσουν αποκεντρωμένες δομές των ΥΠΕ στελεχωμένες με γιατρούς και άλλους επαγγελματίες υγείας. Η διαφωνία μας βρίσκεται σε δυο σημεία. Η πρώτη διαφωνία μας είναι ότι το δίκτυο αποκατάστασης πρέπει να είναι ενιαίο σε όλη τη χώρα, για να μπορεί να υπάρξει πράγματι εθνικός σχεδιασμός και ολοκληρωμένη εικόνα των προβλημάτων και των αναγκών. Η δεύτερη διαφωνία μας είναι ότι σ' αυτό το δίκτυο πρέπει να συμπεριληφθούν και άλλοι φορείς, κερδοσκοπικού και μη χαρακτήρα, που να έχουν αντικείμενο τη στήριξη των ατόμων με αναπηρία, από τα πιστοποιημένα ιδιωτικά κέντρα αποκατάστασης μέχρι τους κατά τόπους συλλόγους ΑΜΕΑ και μη κυβερνητικές οργανώσεις. Ελπίζουμε το Υπουργείο Υγείας να συστήσει άμεσα την ομάδα των ειδικών και να έχουμε το συντομότερο δυνατό την πρότασή του για τις δομές αποκατάστασης. Τα προβλήματα αυτών των ανθρώπων και των οικογενειών τους είναι πολλά και δεν έχουν την πολυτέλεια να περιμένουν. Κυρίες και κύριοι συνάδελφοι, όλα όσα αναφέραμε με αφορμή τη σημερινή συζήτηση είναι μέρος των προτεραιοτήτων, που έχει θέσει η οικονομική και κοινωνική επιτροπή, ώστε να δυναμώσει η προστασία και η ένταξη των ευάλωτων συμπολιτών μας. Χρειαζόμαστε έναν χάρτη ποιότητας κοινωνικών υπηρεσιών, ένα εθνικό σύστημα για την αντιμετώπιση της φτώχειας και του κοινωνικού αποκλεισμού, όπου θα έχουν ρόλο και ο ιδιωτικός τομέας και οι οργανώσεις της κοινωνίας πολιτών. Πιστεύουμε ότι οι περιφέρειες και οι δήμοι πρέπει να έχουν περισσότερες αρμοδιότητες και πόρους, για να εφαρμόσουν τοπικές και στοχευμένες πολιτικές, σύμφωνα με την αρχή της επικουρικότητας. Και όπως είπαμε νωρίτερα, όσον αφορά το Ταμείο Ευρωπαϊκής Βοήθειας για τους Απόρους πρέπει να εξαντληθούν οι δυνατότητες αξιοποίησης όλων των πηγών του ΕΣΠΑ. Πολύ περισσότερο, όμως, πιστεύουμε σε πολιτικές που θα αυξήσουν το εθνικό εισόδημα, θα δημιουργήσουν θέσεις εργασίας και θα στηρίξουν την επιχειρηματική πρωτοβουλία, διότι μόνο έτσι θα αντιστρέψουμε την αύξηση της φτώχειας, αλλά και θα μπορούμε να χρηματοδοτήσουμε ένα ισχυρό δίκτυ κοινωνικής προστασίας, που θα στηρίζει με επάρκεια αυτούς που πραγματικά έχουν ανάγκη. Σας ευχαριστώ.
Και εμείς σας ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και δύο εκπαιδευτικοί συνοδοί τους από το 2ο Δημοτικό Σχολείο Θήβας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ο ειδικός αγορητής της Χρυσής Αυγής κ. Ευάγγελος Καρακώστας έχει τον λόγο.
Ευχαριστώ, κύριε Πρόεδρε. Γινόμαστε σήμερα με αφορμή την πρόταση νόμου του ΠΑΣΟΚ για μια ακόμη φορά μάρτυρες της υποτιθέμενης κοινωνικής ευαισθησίας του δημοκρατικού τάχα τόξου, του δημοκρατικού τόξου το οποίο είναι ο κατ' εξοχήν υπεύθυνος των δεινών των Ελλήνων. Έρχεται, λοιπόν, το ΠΑΣΟΚ με τη σύμφωνη γνώμη της μνημονιακής χούντας ΣΥΡΙΖΑ - ΑΝΕΛ, αλλά και της μνημονιακής Νέας Δημοκρατίας να παραστήσει τον τεθλιμμένο προστάτη των φτωχών λαϊκών στρωμάτων, το ίδιο ΠΑΣΟΚ το οποίο κατέστησε την Ελλάδα προτεκτοράτο των διεθνών τοκογλύφων. Κόπτεται τάχα σήμερα το ΠΑΣΟΚ για τη φτωχοποίηση του ελληνικού λαού και την ανθρωπιστική κρίση που περνά, ανθρωπιστική κρίση την οποία επικαλούνταν άλλοτε και η Κυβέρνηση ΣΥΡΙΖΑ - ΑΝΕΛ, αλλά σήμερα δεν την αναφέρει καθόλου, διότι της Κυβέρνησης Τσίπρα - Καμμένου δεν της καίγεται καρφί για τους Έλληνες οι οποίοι πεινούν, οι οποίοι χάνουν δουλειές και σπίτια, για τους Έλληνες οι οποίοι αυτοκτονούν ελέω της οικονομικής κρίσης που εσείς έχετε προκαλέσει. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Ήταν, όμως, το ίδιο αυτό ΠΑΣΟΚ, της μίζας, της ρεμούλας, των σκανδάλων, των ρουσφετιών, των διορισμών, των μαύρων ταμείων, που το 2010 έσυρε την πατρίδα και τον λαό μας στα νύχια των τοκογλύφων του Διεθνούς Νομισματικού Ταμείου, υπογράφοντας το πρώτο μνημόνιο. Όμως, δεν αρκούσε αυτό στο υποτίθεται κοινωνικά ευαίσθητο ΠΑΣΟΚ των «σοσιαληστών». Ο τότε Πρόεδρός τους, Τζέφρι ή Γιώργος Παπανδρέου, θεώρησε καθήκον του να δυσφημίσει, να ταπεινώσει και να κατεξευτελίσει τον ελληνικό λαό, ισχυριζόμενος σε διεθνή μέσα ότι ηγείται ενός λαού διεφθαρμένων. Αυτό είναι από συνέντευξή του στο CNBC στις 11 Δεκεμβρίου 2009. Εκείνο το οποίο δεν είπε, βέβαια, είναι ότι τη διαφθορά στην Ελλάδα την εισήγαγε και μάλιστα την ανήγαγε σε επιστήμη το κλεφτο - ΠΑΣΟΚ. Οι Βουλευτές του τότε δεν τόλμησαν να αποδοκιμάσουν και να αποκηρύξουν τις προσβλητικές για τους Έλληνες δηλώσεις του Προέδρου τους, αλλά έχουν το θράσος σήμερα ως σκαιοί πολιτικάντηδες να επιδιώκουν να παραστήσουν τους προστάτες των αδυνάμων. Έρχεται, λοιπόν, πρόταση νόμου του ΠΑΣΟΚ για το εγγυημένο κοινωνικό εισόδημα και την ενίσχυση της κοινωνικής προστασίας και ένταξης, πρόταση νόμου από ένα κόμμα το οποίο υπέγραψε το πρώτο, το δεύτερο, το τρίτο μνημόνιο και υποκριτικά απέφυγε να ψηφίσει το τέταρτο, όχι επειδή κατανόησε και μετάνιωσε για τα εγκληματικά λάθη και τις επιλογές του παρελθόντος, αλλά επειδή είναι στην Κυβέρνηση ο ΣΥΡΙΖΑ και οι ΑΝΕΛ. Το ΠΑΣΟΚ, όπως και τα συνεταιράκια του της Νέας Δημοκρατίας, θα ψήφιζαν το τέταρτο μνημόνιο με χέρια και με πόδια, εάν βρίσκονταν εκείνοι στην εξουσία. Παρά ταύτα, για ποια ενίσχυση της κοινωνικής ένταξης μιλάτε; Να τα πούμε, για να μαθαίνει ο ελληνικός λαός. Γίνεται στην πρόταση νόμου ιδιαίτερη μνεία σε πρόσφυγες και μετανάστες και την ένταξή τους στις παροχές ειδικών βοηθημάτων, ενώ την ίδια περίοδο χιλιάδες ελληνικές οικογένειες στερούνται βασικών αγαθών εξαιτίας των πολιτικών που εσείς σχεδιάσατε και εσείς υλοποιείτε. Η προτεινόμενη με το τέταρτο εδάφιο της παραγράφου 1 του άρθρου 5 ρύθμιση, στην οποία μεταξύ άλλων ωφελούμενων δομών αναφέρονται και τα προγράμματα για μετανάστες, εναρμονίζεται απόλυτα με την αντίστοιχη αντεθνική πολιτική στο θέμα της λαθρομετανάστευσης, την οποία υπηρετούν τόσο ο ΣΥΡΙΖΑ όσο και ολόκληρο το φάσμα του λεγόμενου δημοκρατικού τόξου. Επιπλέον δε, στο ίδιο άρθρο στην παράγραφο 1 εδάφιο θ΄ εξισώνονται με απαράδεκτο τρόπο οι μαθητές με ειδικές ανάγκες και τα παιδιά με μαθησιακές δυσκολίες, τα οποία προφανώς και χρήζουν της μεγαλύτερης δυνατής πρόνοιας από την πολιτεία, με τους λαθρομετανάστες. Η πρόταση νόμου του κλεφτο - ΠΑΣΟΚ είναι ρατσιστική και γι' αυτό έγινε δεκτή με τόση θέρμη από την αντεθνική Κυβέρνηση ΣΥΡΙΖΑ - ΑΝΕΛ. Εάν πραγματικά κόπτεστε για τη φτώχεια του ελληνικού λαού, τότε η Χρυσή Αυγή σας προκαλεί ανοικτά. Θεσπίστε για τα εκατομμύρια των μη προνομιούχων Ελλήνων τα προνόμια και τις ανέσεις που απολαμβάνουν σε όλη την ελληνική επικράτεια οι λαθρομετανάστες που φέρατε στην πατρίδα μας. Αξιώστε από τους δήθεν ανθρωπιστές εταίρους σας τα εκατομμύρια ευρώ που εισπράττετε, για να διαθέσετε στους λαθρομετανάστες, να διατεθούν για τους μη προνομιούχους Έλληνες. Τα σπίτια, τα οποία ενοικιάζονται από την Ύπατη Αρμοστεία του ΟΗΕ από τους πρόσφυγες, με όλα τα κομφόρ, με δωρεάν νερό, ρεύμα, όπως συμβαίνει για παράδειγμα στον Δήμο Λιβαδειάς, αξιώστε να παραχωρούνται και σε αναξιοπαθούντες Έλληνες, οι οποίοι διαβιούν κάτω από τα όρια της φτώχειας. Γιατί λοιπόν αυτή η επιλεκτική αντιμετώπιση; Γιατί ο αποκλεισμός των Ελλήνων; Όμως, αυτό δεν θα το πράξετε ποτέ, διότι το καταχρηστικώς αποκαλούμενο δημοκρατικό σας τόξο είναι εξόχως ρατσιστικό και είναι ρατσιστικό κατά των Ελλήνων. Ποινικοποιήσατε τις διανομές τροφίμων της Χρυσής Αυγής, ισχυριζόμενοι πως είναι ρατσιστικό να απευθύνονται μόνο σε Έλληνες. Η Ύπατη Αρμοστεία του ΟΗΕ, οι μη κυβερνητικές οργανώσεις και οι Οργανισμοί του George Soros δαπανούν εκατοντάδες εκατομμύρια ευρώ μόνο για πρόσφυγες και μετανάστες. Αυτό για εσάς δεν είναι ρατσισμός ή μήπως το περισσότερο από το 25% του ελληνικού λαού, το οποίο ζει κάτω από τα όρια της φτώχειας, δεν είναι για εσάς άνθρωποι; Κλείνοντας, θα ήθελα εκ νέου να αναφερθώ στο κόμμα, το οποίο κατέθεσε τη συγκεκριμένη πρόταση νόμου, το οποίο ευελπιστεί πως με τέτοιου είδους πολιτικάντικα κόλπα μπορεί να εξαπατήσει τον ελληνικό λαό. Την Παρασκευή, 27 Σεπτεμβρίου 2013, η Χρυσή Αυγή καταθέτει στην Εισαγγελία του Αρείου Πάγου στοιχεία, τα οποία καθιστούν το ΠΑΣΟΚ εγκληματική οργάνωση. Πρόκειται για τον περίφημο φάκελο για τα 114 «μαύρα» εκατομμύρια ευρώ, τα οποία χάθηκαν χωρίς παραστατικά από τα γραφεία του ΠΑΣΟΚ - φάκελος ο οποίος είναι κλειδωμένος κατόπιν άνωθεν πολιτικής εντολής στα συρτάρια της δικαιοσύνης. Αυτά, βεβαίως, δεν αποτελούν ούτε σενάρια ούτε εικασίες της Χρυσής Αυγής. Σας διαβάζω από τη μηνυτήρια αναφορά. «Έχει γίνει πανελληνίως γνωστό και απασχόλησε όλα τα δημοσιογραφικά μέσα η ύπαρξη πορίσματος των πέντε γνωστότερων ιδιωτικών διεθνών ελεγκτικών εταιριών ορκωτών λογιστών δια την οικονομική διαχείριση κρατικών επιχορηγήσεων και άλλων κονδυλίων από την κοινοβουλευτική παράταξη του ΠΑΣΟΚ διά την περίοδον 2007-2010, εκ του επαγωγικού συμπεράσματος του οποίου προκύπτουν σοβαρές ενδείξεις τέλεσης κακουργηματικών αξιόποινων πράξεων από όργανα του ανωτέρω κόμματος». Τι γίνεται, λοιπόν, με τη συγκεκριμένη υπόθεση; Αν η τότε Κυβέρνηση Νέας Δημοκρατίας - ΠΑΣΟΚ φρόντισε να την κουκουλώσει, τι κάνει σήμερα η Κυβέρνηση ΣΥΡΙΖΑ - ΑΝΕΛ; Αυτοί είναι κύριοι η ψευτοδημοκρατία σας, την οποία άπαντες επικαλείστε από τους μιμητές του Στάλιν, του Τσαουσέσκου και του Χότζα μέχρι τους φιλελεύθερους υποτακτικούς των τραπεζιτών και των τοκογλύφων. Επειδή αυτή τη ψευτοδημοκρατία, τη διεφθαρμένη μέχρι το κόκκαλο εμείς οι εθνικιστές ούτε την πιστεύουμε, αλλά ούτε και την υπηρετούμε, καταψηφίζουμε την πρόταση νόμου του ΠΑΣΟΚ, του κλεφτο - ΠΑΣΟΚ. Ευχαριστώ.
Πάμε καλά, κύριε Πρόεδρε;
Όταν οι φασίστες εγκαλούν εσένα ως εγκληματία, κάτι καλό έχεις κάνει για τη χώρα…
Κυρία συνάδελφε, έχουμε συνηθίσει να ακούμε και τέτοια στο Ελληνικό Κοινοβούλιο. Η δημοκρατία έχει την ανοχή να μπορεί να λειτουργεί και με τέτοιες φωνές. Τι να κάνουμε; Τον λόγο έχει ο συνάδελφος κ. Κατσώτης από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Αντιπαρέρχομαι όσα ακούστηκαν. Αυτά ας τα κρίνει συνολικά ο ελληνικός λαός και να απομονώσει τον ρατσισμό, τον εθνικισμό, τον φασισμό και τον ναζισμό. Συζητάμε σήμερα την πρόταση νόμου του ΠΑΣΟΚ με τον τίτλο «Εγγυημένο κοινωνικό εισόδημα - ενίσχυση κοινωνικής προστασίας και ένταξης». Θα θέλαμε από την αρχή να σημειώσουμε ξανά ώστε να εμπεδωθεί - όχι σε εσάς, το ξέρετε πάρα πολύ καλά εσείς και ο ίδιος ο λαός - ότι αυτό το λεγόμενο κοινωνικό εισόδημα αλληλεγγύης ή το ελάχιστο εγγυημένο εισόδημα, όπως ήταν πριν, είναι βασική πολιτική κατεύθυνση της Ευρωπαϊκής Ένωσης για τη διαχείριση της ακραίας φτώχειας και την κοινωνική ενσωμάτωση των ευπαθών κοινωνικών ομάδων που είναι άνεργοι, άστεγοι, ΑΜΕΑ, ουσιοεξαρτημένοι. Εφαρμόζεται με διάφορες παραλλαγές στα κράτη - μέλη της Ένωσης. Αυτή η πολιτική έρχεται να προωθηθεί και με την πρόταση νόμου του ΠΑΣΟΚ. Η Κυβέρνηση όμως ΣΥΡΙΖΑ - ΑΝΕΛ ως πιο αποφασιστική στην υλοποίηση μέχρι κεραίας όλων των αντεργατικών αποφάσεων της Ευρωπαϊκής Ένωσης και του Διεθνούς Νομισματικού Ταμείου, των ενώσεων του κεφαλαίου δηλαδή, σας πρόλαβε. Ποια είναι όμως η κατεύθυνση της Ευρωπαϊκής Ένωσης; Το κάθε κράτος - μέλος λέει, ορίζοντας το κατώτατο όριο διαβίωσης κάτω από το οποίο δεν μπορεί να ζήσει ένας άνθρωπος, δηλαδή της ακραίας φτώχειας, νομοθετεί ένα πρόγραμμα με το αντίστοιχο ποσό εισοδήματος που μπορεί να είναι χρηματικό ή να αφορά παροχές σε είδος που χρειάζεται να λάβει από το κράτος. Τι λέει απροκάλυπτα σχετική έκθεση του Διεθνούς Νομισματικού Ταμείου; Λέει: «Η μεγαλύτερη εξοικονόμηση μπορεί να επιτευχθεί με την κατάργηση των περισσοτέρων επιδομάτων και την αντικατάστασή τους από ένα ενιαίο πρόγραμμα ελάχιστου εισοδήματος, το οποίο θα λειτουργεί με εισοδηματικά κριτήρια και θα απευθύνεται στο χαμηλότερο 20% της κατανομής εισοδήματος». Αυτή είναι η έκθεση του Διεθνούς Νομισματικού Ταμείου. Αυτήν υλοποιεί η Κυβέρνηση σήμερα για την εξοικονόμηση μέσα από την κατάργηση επιδομάτων. Στην ίδια λογική κινείται και η έκθεση του ΟΟΣΑ, που αναφέρει ότι η καταβολή επιδομάτων και αναπηρικών συντάξεων θα πρέπει να εξαρτάται από το κατώτατο όριο φτώχειας, από την ικανότητα προς εργασία και τα περιουσιακά στοιχεία, με στόχο από το 1% του ΑΕΠ που καταβάλλεται γι' αυτά να πέσει στο 0,3%. Αυτή είναι η κατεύθυνση της Κυβέρνησης, όπως και της προηγούμενης. Η Κυβέρνηση υλοποίησε - και συνεχίζει να υλοποιεί - αυτήν την κατεύθυνση με ανατροπές στον χώρο της πρόνοιας, σε εφαρμογή του τρίτου μνημονίου, στις οποίες αναφέρεται και η επανεξέταση του συστήματος κοινωνικής πρόνοιας και η αντικατάσταση του ελάχιστου εγγυημένου εισοδήματος με το κοινωνικό εισόδημα αλληλεγγύης. Το λεγόμενο ΚΕΑ είναι η συνέχεια του έργου της προηγούμενης Κυβέρνησης της Νέας Δημοκρατίας - ΠΑΣΟΚ σύμφωνα με την πολιτική της Ευρωπαϊκής Ένωσης για τη διαχείριση, όπως είπαμε της ακραίας φτώχειας με τη χορήγηση ψίχουλων στους πιο εξαθλιωμένους. Η αλλαγή που έγινε είναι ακριβώς σε αυτό το όνομα. Πρέπει να αναγνωρίσουμε ότι η Κυβέρνηση πήγε ακόμη πιο πέρα. Τι έκανε; Θεσμοθέτησε τον λεγόμενο «εθνικό μηχανισμό συντονισμού παρακολούθησης και αξιολόγησης των πολιτικών κοινωνικής ένταξης και κοινωνικής συνοχής - ρυθμίσεις για την κοινωνική αλληλεγγύη κλ.π.» που αποσκοπεί στην οργάνωση του κρατικού μηχανισμού και στα τρία επίπεδα, ώστε να εξασφαλιστεί η διαχείριση της κοινωνικής προνοιακής αντιλαϊκής πολιτικής, σύμφωνα ακριβώς με τις κατευθύνσεις της Ευρωπαϊκής Ένωσης, του Διεθνούς Νομισματικού Ταμείου και του ΟΟΣΑ, που μιλάει για κατάργηση των επιδομάτων και το ελάχιστο εγγυημένο εισόδημα. Ο στόχος είναι προφανής: ο περιορισμός των όποιων παροχών σε χρήμα, σε είδη και υπηρεσίες στα λαϊκά στρώματα που εντάσσονται ή κινδυνεύουν να ενταχθούν στα κριτήρια που διαμορφώνει το κεφάλαιο και οι κυβερνήσεις που το στηρίζουν στην φτώχεια ή στην ακραία φτώχεια. Ο λεγόμενος «εθνικός μηχανισμός» αποτέλεσε ένα από τα εργαλεία άσκησης της αντιλαϊκής πολιτικής της Κυβέρνησης, η οποία αναπαράγει, μονιμοποιεί τη φτώχεια και την εξαθλίωση σε ένα όλο και μεγαλύτερο τμήμα των λαϊκών οικογενειών. Η Κυβέρνηση όχι μόνο δεν προστατεύει τους αδυνάμους, αλλά τους κάνει πιο αδύναμους και τους αυξάνει κι από πάνω. Στο τρίτο μνημόνιο που ψήφισαν όλα τα κόμματα, πλην ΚΚΕ, φιγουράρει φαρδιά πλατιά η υπογραφή της Κυβέρνησης ΣΥΡΙΖΑ - ΑΝΕΛ στη δέσμευση ότι κάθε χρόνο και για όσο διαρκεί το πρόγραμμα - κι αυτό το πρόγραμμα πήγε ακόμη παραπάνω - θα πετσοκόβει κατά 0,5% του ΑΕΠ τα κονδύλια για την πρόνοια. Αυτό το έχετε ψηφίσει, κύριοι, όλοι σας. Το κοινωνικό εισόδημα αλληλεγγύης δεν προσθέτει, αλλά αφαιρεί από τις παροχές που είχαν οι λαϊκές οικογένειες. Εντάσσεται στην πολιτική στήριξης των επιχειρηματικών ομίλων, στην περικοπή του μη μισθολογικού κόστους, δηλαδή κοινωνικών επιδομάτων, στη διαμόρφωση ακόμα πιο φθηνής εργατικής δύναμης για την αναθέρμανση της καπιταλιστικής οικονομίας που εχθρεύεται και αφαιρεί ακόμα και από τις στοιχειώδεις ανάγκες των εργαζομένων. Η επιβεβαίωση ότι οι περικοπές παροχών που αφορούν και σε κατηγορίες πληθυσμού - παιδιά, ΑΜΕΑ, ηλικιωμένοι, άστεγοι, εξαρτημένοι από ουσίες, άνθρωποι που ζουν στην απόλυτη ένδεια - ήρθε να επιβεβαιωθεί με την ψήφιση του τέταρτου μνημονίου, που κόπηκαν τα επιδόματα, όπως είπα, ακόμα και για τα απροστάτευτα παιδιά και γι' αυτούς που είναι στην απόλυτη ένδεια. Αποτέλεσμα, λοιπόν, αυτής της αντιλαϊκής, αντεργατικής πολιτικής είναι η εξάπλωση της απόλυτης και σχετικής φτώχειας. Ναι, εμείς λέμε ότι στον καπιταλιστικό δρόμο ανάπτυξης δεν χωρά η δουλειά για όλους. Δεν χωρούν εργασιακά και ασφαλιστικά δικαιώματα. Δεν χωρά η ικανοποίηση ακόμη και βασικών αναγκών του λαού. Δεν χωρά η δωρεάν πρόσβαση στην υγεία, στο φάρμακο, την παιδεία, την πρόνοια για όλους. Όλα εξαρτώνται από τις ανάγκες του κεφαλαίου, από την ανταγωνιστικότητά του, από την όλο και μεγαλύτερη κερδοφορία που είναι ο στόχος τους. Η διασφάλιση των αναγκών του κεφαλαίου που υπηρετούν οι κυβερνήσεις με τα κόμματα που τις απαρτίζουν, τις οδήγησαν σε κατάργηση όπως είπαμε και των στοιχειωδών δικαιωμάτων του λαού. Αποτέλεσμα ακριβώς αυτού του συστήματος είναι οι άνεργοι, οι φτωχοί, οι άστεγοι, οι πεινασμένοι, οι υποσιτισμένοι και κάθε άλλο τραγικό φαινόμενο που κυριάρχησε και κυριαρχεί στην πατρίδα μας και σε περίοδο κρίσης, αλλά και σε περίοδο ανάπτυξης. Το κεφάλαιο είναι αδίσταχτο. Δεν επιτρέπει να θιγούν τα ιερά και τα όσια. Οι κυβερνήσεις ματώνουν τον λαό για να τα διασφαλίσουν. Κάνουν κοινωνική πολιτική κόβοντας από τους φτωχούς για να τα διαθέσουν στους ακόμη πιο φτωχούς, στους πεινασμένους και στους άστεγους. Η μεγάλη ληστεία με τη μείωση των μισθών, των συντάξεων, των επιδομάτων ανεργίας, με τη φορολεηλασία των λαϊκών στρωμάτων, δημιουργεί ακόμη περισσότερους φτωχούς. Τα πλεονάσματα απαιτούν κι άλλο αίμα. Ο δήθεν εξορθολογισμός των προνοιακών επιδομάτων, η κατάργησή τους δηλαδή και η σύνδεση με το επίδομα κοινωνικής αλληλεγγύης είναι το αίμα από τους πιο αδύναμους για τα πλεονάσματα. Η μεγάλη πλειοψηφία του λαού μας βρίσκεται σε τραγική κατάσταση. Η ανεργία παραμένει σε υψηλά επίπεδα με βαριές συνέπειες για τον άνεργο και την οικογένειά του. Η υποαπασχόληση κυριαρχεί σε μεγάλο ποσοστό, ιδιαίτερα των νέων εργαζομένων, με αποτέλεσμα όσο υποαπασχολούνται να βιώνουν, επίσης, τις συνέπειες του ισχνού εισοδήματος. Οι ελαστικές μορφές εργασίας γενικεύονται. Τα στοιχεία της «ΕΡΓΑΝΗΣ», χθες, είναι αποκαλυπτικά. Η μερική και εκ περιτροπής εργασία το πρώτο πεντάμηνο του 2017 είναι πάνω από το 50%. Οι συλλογικές συμβάσεις εργασίας έχουν καταργηθεί. Το αποτέλεσμα της νομοθετικής ρύθμισης για τις συμβάσεις δημιούργησε συνθήκες μείωσης των αποδοχών των εργαζομένων στα κατώτερα επίπεδα των 586 ευρώ ή των 511 ευρώ μικτά για τους νέους στην πατρίδα μας. Πάλι τα στοιχεία της «ΕΡΓΑΝΗΣ» επιβεβαιώνουν αυτά που λέμε ότι το 70% όσων προσλήφθηκαν με πλήρη απασχόληση είναι με μισθό κατώτερο των 586 ευρώ μικτά. Αυτή είναι η κατάσταση που έχει διαμορφωθεί από την πολιτική σας, πέραν του ότι μεγάλοι επιχειρηματικοί όμιλοι απασχολούν νέους και νέες με μισθούς από 150 έως 300 ευρώ τον μήνα. Από την άλλη οι συντάξεις, με τις συνεχείς περικοπές, έχουν χάσει τις μισές ετήσιες αποδοχές. Όπως είπαμε και προχθές, 16 δισεκατομμύρια ευρώ είναι οι περικοπές σε βάρος των συνταξιούχων που προβλέπονται στο τέταρτο μνημόνιο. Είναι οι περικοπές αυτής της Κυβέρνησης ΣΥΡΙΖΑ - ΑΝΕΛ. Πριν από λίγες μέρες, καταργήσατε το επίδομα ανεργίας για τους νεοεισερχόμενους στην αγορά εργασίας. Πρόκειται για την καταβολή του επιδόματος ΟΑΕΔ σε άνεργους μέχρι είκοσι εννέα ετών. Μα τι υποκριτές είστε! Δεν είστε υποκριτές, όταν λέτε ότι είναι προτεραιότητά σας οι νέοι; Καταργείτε και το επίδομα ανεργίας! Είναι τραγωδία. Απλά οι νέοι και οι νέες θα πρέπει να καταλάβουν ποιον υπηρετείτε με την πολιτική σας. Καταργήσατε τις ενισχύσεις σε νοικοκυριά, όπως είπα, που βρίσκονται σε κατάσταση ένδειας, τις ενισχύσεις σε νοικοκυριά με χαμηλά εισοδήματα και παιδιά που φοιτούν σε δημόσια σχολεία. Καταργήσατε τις ενισχύσεις σε απροστάτευτα παιδιά. Περικόψατε ακόμα παραπέρα το επίδομα για το πετρέλαιο θέρμανσης. Όσον αφορά τα επιδόματα στέγασης, παιδιού και βρεφονηπιακής φροντίδας, τα σχολικά γεύματα θα συνυπολογίζετε και τα περιουσιακά στοιχεία, που σημαίνει ότι και εισόδημα να μην υπάρχει αλλά να υπάρχει κάποιο σπίτι, αυτά θα κόβονται, και άλλα πολλά. Εκτός όλων αυτών, συνεχίζετε και εσείς ως Κυβέρνηση να αξιοποιείτε τα ΚΕΠΑ για να περικόψετε τις αναπηρικές συντάξεις και άλλα επιδόματα των αναπήρων. Είναι καθημερινές οι κινητοποιήσεις, ακόμα και για κραυγαλέες περιπτώσεις αναπήρων, που το ποσοστό αναπηρίας πετσοκόβεται με βάση τις κατευθύνσεις που έχετε δώσει για περιορισμό των αναπηρικών συντάξεων και επιδομάτων. Χθες ακόμα έγινε μαζική παράσταση στον υποδιοικητή του ΕΦΚΑ γι' αυτήν την απαράδεκτη πολιτική που ακολουθείτε όσον αφορά τις αναπηρικές συντάξεις. Το ΚΚΕ, όπως είπαμε και στην επιτροπή, μόνο σε αυτήν την περίοδο της Κυβέρνησης ΣΥΡΙΖΑ - ΑΝΕΛ έχει καταθέσει πέντε προτάσεις νόμου, με τις οποίες απαντούμε στις άμεσες ανάγκες του λαού. Η μία πρόταση νόμου αφορούσε την επαναφορά των συλλογικών συμβάσεων εργασίας, της δέκατης τρίτης και δέκατης τέταρτης σύνταξης. Επίσης, αυτή η πρόταση συμπληρώθηκε και με την κατάθεση της πρότασης νόμου των 513 ομοσπονδιών, εργατικών κέντρων και σωματείων. Καταθέσαμε τρίτη πρόταση για την ουσιαστική προστασία των ανέργων, για επίδομα ανεργίας ίσο με το 80% του κατώτερου μισθού, που εμείς λέμε ότι πρέπει να είναι στα 751 ευρώ. Βέβαια κάναμε και μία σειρά άλλων προτάσεων για τους ανέργους και μεταξύ αυτών την απαγόρευση κάθε πράξης αναγκαστικής εκτέλεσης σε βάρος της κύριας και δευτερεύουσας κατοικίας. Εσείς σήμερα μέσα από τον ηλεκτρονικό πλειστηριασμό θα βγάλετε στον δρόμο αρκετούς ανθρώπους, που δεν μπορούν να αποπληρώσουν τα δάνεια λόγω της κατάστασης στην οποία έχουν περιέλθει, γιατί φορτώνετε την κρίση, το χρέος, στην πλάτη τους, με τις απολύσεις, την ανεργία, με τη μείωση των μισθών. Επίσης, καταθέσαμε πρόταση νόμου για την ανακούφιση της λαϊκής οικογένειας, με ουσιαστική προστασία της πρώτης και δεύτερης κατοικίας, όπως είπα, αλλά και διαγραφή των ποσών των τόκων που κεφαλαιοποιήθηκαν και άλλα που συμπεριλαμβάνονται. Την απορρίψατε. Καταθέσαμε πρόταση για κατάργηση των μνημονίων, που εσείς πάλι απορρίψατε. Όλες αυτές, όμως, οι προτάσεις, κυρίες και κύριοι, απορρίφθηκαν όχι μόνο από την Κυβέρνηση ΣΥΡΙΖΑ - ΑΝΕΛ, αλλά και από τα υπόλοιπα κόμματα, γιατί είναι σε αντίθετη κατεύθυνση από αυτά που εσείς ακολουθείτε. Το ΚΚΕ λέει το εξής: Κριτήριό μας είναι ότι οι κοινωνικές παροχές αποτελούν λαϊκή ανάγκη και δικαίωμα και όχι κόστος, όπως θεωρούν και σύμφωνα με την αντίληψη που προωθούν τα κόμματα της αστικής διαχείρισης και της ανάπτυξης με κριτήριο την αύξηση του καπιταλιστικού κέρδους. Από αυτή τη σκοπιά απορρίπτουμε τα σχέδια, την πολιτική και τα μέτρα που προωθούν Κυβέρνηση, κεφάλαιο και Ευρωπαϊκή Ένωση, που από τη μία διαμορφώνουν εκτεταμένη φτώχεια στο πλαίσιο της καπιταλιστικής οικονομίας και από την άλλη οριοθετούν τις κρατικές παροχές στο επίπεδο της εξαθλίωσης. Σήμερα εμείς θεωρούμε ότι υπάρχουν όλες οι υλικές προϋποθέσεις και δυνατότητες. Έχουμε παραγωγή τεράστιου κοινωνικού πλούτου, επιστημονικών και τεχνολογικών δυνατοτήτων, αλλά και άνοδο της παραγωγικότητας της εργασίας για τον λαό, ώστε όχι μόνο να ζήσει καλύτερα, αλλά να ζήσει όπως ακριβώς του αξίζει. Για να συμβεί όμως αυτό, εμείς απευθυνόμαστε στον λαό και λέμε ότι οι υλικές προϋποθέσεις πρέπει να λειτουργήσουν σε συνθήκες κοινωνικής ιδιοκτησίας και όχι ατομικής, όπως συμβαίνει σήμερα. Γι' αυτό το ΚΚΕ καλεί τον λαό να μη συμβιβαστεί με τη φτώχεια και τη μιζέρια, αλλά να διεκδικήσει όλα όσα του πήραν ιδιαίτερα τα τελευταία χρόνια, αλλά και όλα όσα του ανήκουν. Οι εργαζόμενοι και τα λαϊκά στρώματα έχουν συμφέρον από την οργάνωση του αγώνα και της πάλης για μία άλλη, ριζικά διαφορετική οργάνωση της οικονομίας και της κοινωνίας, όπου κουμάντο θα κάνουν οι ίδιοι και όχι τα μονοπώλια, για την εργατική λαϊκή εξουσία που θα κοινωνικοποιήσει τα συγκεντρωμένα μέσα παραγωγής, θα τα κάνει λαϊκή περιουσία και θα σχεδιάζει την ανάπτυξη με κριτήριο την ικανοποίηση των σύγχρονων λαϊκών αναγκών. Σ' αυτές τις συνθήκες η κοινωνική πολιτική θα παρέχεται από το κράτος δωρεάν σε όλους τους εργαζόμενους και τα λαϊκά στρώματα, με ιδιαίτερη φροντίδα για τμήματα που έχουν ιδιαίτερες και αυξημένες ανάγκες, όπως είναι τα παιδιά, οι γυναίκες, οι ηλικιωμένοι, τα ΑΜΕΑ, οι πολύτεκνες οικογένειες, οι μονογονεϊκές οικογένειες κ.λπ.. Σ' αυτή την κατεύθυνση, με αυτή την προοπτική στηρίζουμε στόχους πάλης για τους οποίους αγωνιζόμαστε και μέσα στο εργατικό λαϊκό κίνημα, δηλαδή για την υπεράσπιση και διεύρυνση των δικαιωμάτων πρώτα απ' όλα της εργατικής τάξης, των αυτοαπασχολούμενων στις πόλεις και στην ύπαιθρο της νεολαίας και των λαϊκών στρωμάτων και ιδιαίτερα των ανέργων, των μισοαπασχολούμενων, των ΑΜΕΑ, των χρονίως πασχόντων και των οικογενειών τους, των πολύτεκνων και άλλων τέτοιων ομάδων. Με όλα αυτά, εμείς θεωρούμε ότι αυτή η πρόταση νόμου είναι πέρα και έξω από αυτή την προοπτική και ανήκει και αυτή μέσα στο πλαίσιο των ελάχιστων που θέλουμε να μάθουμε τον κόσμο να ζει, γι' αυτό και νομίζουμε ότι δεν αποτελεί βάση για την ικανοποίηση των αναγκών του ίδιου του λαού μας.
Ευχαριστούμε, κύριε συνάδελφε. Τον λόγο έχει ο κ. Αθανάσιος Παπαχριστόπουλος από τους Ανεξάρτητους Έλληνες.
Ευχαριστώ, κύριε Πρόεδρε. Λίγο πριν ανέβει ο Χίτλερ στην εξουσία, ο Τόμας Μαν έγραψε ένα συγκλονιστικό και επίκαιρο βιβλίο, το «Μαγικό Βουνό». Εκεί περιγράφει ο Τόμας Μαν τη σύγκρουση δύο κοινωνιών, αυτής που έρχεται και αυτής που υπήρχε. Πολλά χρόνια πριν δηλαδή θεωρούσε ούτε λίγο ούτε πολύ αφελείς τους ανθρώπους που μιλούσαν τότε για κοινωνική δικαιοσύνη, κοινωνικό κράτος, αλληλεγγύη, αφοπλισμό και δημοκρατία. Είχε αρχίσει να επικρατεί η παντοδυναμία των αγορών. Ακόμα δεν είχαν φανεί, αλλά λίγο - πολύ είχαν ανατείλει. Θα έλεγε κανείς ότι αυτό το βιβλίο, που άρχιζε να μιλάει τότε για οικονομικούς παραδείσους, για τους πλούσιους που γίνονται λιγότεροι και πλουσιότεροι, για το κοινωνικό κράτος που εξαφανίζεται, ήταν ένα βιβλίο πραγματικά προφητικό. Δεν άργησε πολύ και - για να έλθουμε στα σημερινά - είδαμε ότι το πρώτο πράγμα που είχε στο μυαλό του ο κ. Τραμπ ήταν να καταργήσει το ObamaCare. Όχι ότι ήταν κάτι φοβερό και τρομερό, αλλά εκατομμύρια ανασφάλιστοι Αμερικανοί - στη χώρα που υποτίθεται ότι είναι πλούσια - να βρίσκουν μία θαλπωρή. Αυτό ήταν το πρώτο. Είδαμε ακόμα την παντοδύναμη Γερμανία να συντηρείται με τα ελλείμματα των χωρών που φτωχαίνουν. Δεν είναι μόνο η Ελλάδα, αλλά και η Ιταλία, η Ισπανία, η Πορτογαλία, η Γαλλία, η Ιρλανδία. Όλα τα ελλείμματα αυτών των χωρών είναι πλεονάσματα. Είναι τα 150 δισεκατομμύρια που στην κυριολεξία κέρδισε η γερμανική κυβέρνηση τις τελευταίες δεκαετίες. Βλέπουμε τώρα πρόσφατα, πριν από μερικές μέρες, μία απίστευτη ένταση στη Μέση Ανατολή, με το πρόσχημα δήθεν θρησκευτικών διαφορών. Κάποιοι θέλουν να πουλήσουν όπλα. Κάποιοι θέλουν να κάνουν κατασκευαστικά έργα. Κάποιοι θέλουν να πουλήσουν πετρέλαια. Γιατί τα λέω όλα αυτά; Γιατί η έννοια του κοινωνικού κράτους που έκανε διάσημη τη Σουηδία επί Ερλάντερ και Πάλμε, πραγματικά τότε που η Σουηδία ήταν σημείο αναφοράς για όλο τον πλανήτη, με κανόνες στην αγορά - υπήρχε αγορά - κι ένα κοινωνικό κράτος που όλοι προσπάθησαν να το μιμηθούν κάποια εποχή, έχει μία φθίνουσα πορεία. Με την ευκαιρία της πρότασης νόμου που κάνει η Δημοκρατική Συμπαράταξη, θέλω να πω μερικά πράγματα. Σε εκατό οικογένειες πήγαινε το χρήμα για πολλά χρόνια που κυβέρνησαν τα δύο κόμματα. Λυπάμαι που το λέω. Πού πήγαν τα δισεκατομμύρια του Χρηματιστηρίου; Πού πήγαν τα δισεκατομμύρια της υπερτιμολόγησης των Ολυμπιακών Αγώνων; Ποιο κοινωνικό κράτος; Πού πήγαν τα δισεκατομμύρια των εξοπλιστικών; Πού πήγαν τα δισεκατομμύρια της υγείας; Πού πήγαν τα δισεκατομμύρια της «SIEMENS»; Πού πήγαν τα δισεκατομμύρια της Αγροτικής Τράπεζας; Και άλλα πολλά. Γιατί, πράγματι, αν ενδιαφερόσουν για το κοινωνικό κράτος, κάτι θα είχες κάνει να μην τα «τσεπώνουν» εκατό και διακόσιες οικογένειες και να τα μεταφέρουν στο εξωτερικό και να είναι δύσκολο να επιστρέψουν. Παρότι ξέρουμε όλοι ότι πρόταση νόμου από τη Δημοκρατική Συμπαράταξη δεν μπορεί να μπει σε ψηφοφορία, γιατί όταν έχει οικονομικό κόστος, δεν θα μπει σε ψηφοφορία, είναι για εμένα αυτή η πιο χρήσιμη κουβέντα. Αν θέλετε τη γνώμη μου, και οι έξι προτάσεις που κάνει η Δημοκρατική Συμπαράταξη εγώ θα χαιρόμουν να είναι αυτό το πεδίο αντιπαράθεσης, αν πρέπει να φθάσουμε το αφορολόγητο στα 1.500. Βέβαια, μαζί. Πώς, όμως; Με ένα δημοσιονομικό κενό απίστευτο, που η χώρα έγινε αδύναμος κρίκος και που πραγματικά την πλήρωσε ένα μεγάλο κομμάτι της κοινωνίας. Θα γίνω δυσάρεστος γιατί η κουβέντα είναι καλή, αλλά και οι αλήθειες πονούν. Όταν αυτή η Κυβέρνηση ανέλαβε, ένα εκατομμύριο άνθρωποι ήταν κάτω από το όριο της φτώχειας και κάπου δυόμισι εκατομμύρια ήταν στο όριο της φτώχειας. Η ανεργία ήταν στο 27%, για να μη ξεχνιόμαστε. Το χρέος ήταν πάνω από 320 δισεκατομμύρια. Ποιος το έφτιαξε αυτό; Το ένα τέταρτο των Ελλήνων ήδη είχε χάσει το εισόδημά του. Ορδές ανθρώπων στα συσσίτια, σε κάδους απορριμμάτων και πάει λέγοντας. Εκεί και αν χρειαζόταν κοινωνικό κράτος, το οποίο, ξαναλέω, είναι σύγκρουση δύο κόσμων, μιας φιλοσοφίας που λέει ο ακραίος νεοφιλελευθερισμός, όπου οι παντοδύναμοι λίγοι γίνονται πιο δυνατοί και λιγότεροι και οι φουκαράδες φτωχοί γίνονται περισσότεροι και πιο εξαθλιωμένοι. Αξίζει τον κόπο να το συζητήσουμε; Όχι απλά αξίζει, για εμένα είναι η νούμερο ένα κουβέντα. Ξαναλέω. Εγώ χαιρετίζω και τις έξι προτάσεις. Δεν έχω μιζέρια. Μακάρι να έρθει ένας αντίπαλος και να πει το καλύτερο πριν το υιοθετήσουμε και να δούμε τι μπορούμε να κάνουμε. Κι επειδή ήμουν και στη συζήτηση στην επιτροπή, ήμουν από αυτούς που είπε: «Παιδιά, με συγχωρείτε, εγώ θεωρώ ότι είναι στη σωστή κατεύθυνση όλες αυτές οι προτάσεις». Να είμαστε, όμως, ειλικρινείς. Εγώ θα πω τρία νούμερα μόνο. Τόσο ήταν ο προϋπολογισμός όταν ανέλαβε αυτή η Κυβέρνηση για το κοινωνικό κράτος με νούμερα; Τα αμφισβητεί κανείς; Ήταν 780 εκατομμύρια. Κάτω από συνθήκες κοινωνικής ασφυξίας και φοβερής κρίσης, το 2017 αυτό το ποσό αυξήθηκε κατά ένα δισεκατομμύριο. Πήγε 1.750 δισεκατομμύρια. Δεν μπορεί να το αμφισβητήσει κανείς. Ο Σάκης Παπαδόπουλος μίλησε με λεπτομέρειες. Θα ακούσω και τη Θεανώ Φωτίου. Προγραμματίζει αυτή η Κυβέρνηση πάλι κάτω από συνθήκες κοινωνικής ασφυξίας, το 2019 για 2.700 δισεκατομμύρια, δηλαδή 780 εκατομμύρια πήραμε, 1.750 και πάμε για 2.750. Αν αυτό δεν είναι χειροπιαστή απόδειξη ποιος πραγματικά πονάει και σέβεται την έννοια του κοινωνικού κράτους, τότε ποιο είναι; Δεν θέλω να πω περισσότερα και δεν μου χρειάζεται να πω περισσότερα. Πραγματικά, πιστεύω ότι εάν φύγει η θηλιά από τον λαιμό μας, πρώτη προτεραιότητα είναι αυτοί οι άνθρωποι. Είναι άνθρωποι που πραγματικά υποφέρουν και είναι πολλοί. Εγώ δεν κρύβομαι πίσω από το δάχτυλό μου. Σήμερα που μιλάμε ένα κομμάτι της αγοράς στενάζει. Ένα άλλο μεγάλο κομμάτι στην κοινωνία στενάζει. Πράγματι, έχουμε υποχρεωθεί να πάρουμε δυσάρεστα μέτρα, με μία προϋπόθεση, όμως, ότι θα γυρίσει αυτός ο κύκλος και πιστεύω, επειδή είναι και επίκαιρο, ότι στις 15 του Ιούνη θα δούμε κάτι διαφορετικό και νομίζω ότι η χώρα θα φύγει από αυτή τη μέγγενη. Πραγματικά, εύχομαι οι διαφωνίες μας να είναι με όλα τα κόμματα εάν το ακατάσχετο θα είναι 1.000 ή 1.500. Είναι όμορφες διαφωνίες. Αυτές θα έπρεπε να είναι οι διαφωνίες μας εδώ μέσα και όχι άλλου είδους και να κάνουμε αγώνα όλοι για το κοινωνικό κράτος. Ευχαριστώ πολύ.
Ευχαριστώ, κύριε συνάδελφε. Ο συνάδελφος κ. Σπυρίδων Δανέλλης από το Ποτάμι έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η δυνατότητα που δίνει ο Κανονισμός της Βουλής για υποβολή και συζήτηση προτάσεων νόμου στα κόμματα της Αντιπολίτευσης είναι χαρακτηριστικό προηγμένης Κοινοβουλευτικής Δημοκρατίας, προφανώς. Όμως, όταν περνάει ένα διάστημα σχεδόν ενάμιση χρόνου για να συζητηθεί αυτή η πρόταση νόμου, βεβαίως την αποστεώνει από την πραγματικότητα και την επικαιρότητα και τείνει να προσομοιάσει σε άσκηση κοινοβουλευτισμού και όχι σε κοινοβουλευτική διαδικασία. Το κοινωνικό κράτος σε όλες τις χώρες της Ευρώπης ξεκίνησε ως ασυντόνιστες πρωτοβουλίες φιλανθρωπίας και κοινωνικής αρωγής, με πρώτη διδάξασα τη Γερμανία του Βίσμαρκ στα τέλη του 19ου αιώνα. Αργότερα, επεκτάθηκε και σε άλλες χώρες του ευρωπαϊκού Βορρά, μέχρις ότου στο πρώτο μισό του 20ού αιώνα διαπιστώθηκαν ελλείψεις και επικαλύψεις. Άλλοι δεν έπαιρναν τίποτα και άλλοι έπαιρναν δυο και τρεις φορές. Σταδιακά η επιλεκτική φιλανθρωπία έδωσε τη θέση της στο κοινωνικό δικαίωμα και σε μία πιο οργανωμένη μορφή, αυτό που σήμερα ονομάζουμε κοινωνικό κράτος, δηλαδή ένα οργανωμένο σύστημα πρόνοιας. Οι εμβαλωματικού χαρακτήρα ειδικές ρυθμίσεις αντικαταστάθηκαν από ένα ολοκληρωμένο σύστημα πρόνοιας που λειτουργούσε με ενιαίους κανόνες. Στην κορυφή αυτού του διλήμματος βρίσκεται η συζήτηση για το ελάχιστο εγγυημένο εισόδημα, της ναυαρχίδας δηλαδή του σύγχρονου κοινωνικού δικτύου ασφάλειας. Βέβαια, στη μονίμως υστερούσα Ελλάδα για χρόνια ζήσαμε το παράδοξο δικαιούχοι κοινωνικών επιδομάτων που ανήκουν στο πλουσιότερο, ας το πούμε έτσι, 10% του πληθυσμού, να λαμβάνουν υψηλότερο επίδομα από εκείνους τους δικαιούχους που ανήκουν στο φτωχότερο 10% του πληθυσμού. Το ελληνικό αυτό παράδοξο φαίνεται και σε πολλούς σχετικούς δείκτες, όπου αποτυπώνεται πως η χώρα μας, ενώ δαπανά πολύ περισσότερα ποσά αναλογικά, αλλά και απόλυτα, σε κοινωνικές παροχές εν σχέσει με πολλούς από τους εταίρους της στην Ευρωπαϊκή Ένωση, ωστόσο αυτά δεν αποδίδουν τα αναμενόμενα αποτελέσματα. Μια πιο προσεχτική ματιά αποκαλύπτει πως η μερίδα του λέοντος των κοινωνικών δαπανών, κατευθύνεται προς τα μεσαία εισοδήματα και όχι προς τα φτωχά, όπως θα ήταν και το ορθολογικότερο, τουλάχιστον μέχρι πρόσφατα. Τελευταία έχουν βελτιωθεί σχετικά οι δείκτες αυτοί. Γιατί συμβαίνει αυτό; Η απάντηση είναι απλή. Δεν θέσαμε ποτέ προτεραιότητες σε σχέση με τις πραγματικές ανάγκες των δικαιούχων. Όμως, οι ανάγκες των δικαιούχων επανακαθορίζονται από τις εποχές και είναι αναγκαίο να επαναπροσδιοριστούν και από τις κρατικές δομές. Αυτό είναι μία συνεχής, μία δυναμική διαδικασία που δεν έχει στατικά χαρακτηριστικά. Η τέταρτη βιομηχανική επανάσταση είναι εδώ και φαίνεται πως δυναμικά αλλάζει την αγορά εργασίας, όπως και την κοινωνική διαστρωμάτωση. Οι πολίτες του δυτικού κόσμου καλούνται να αναπροσαρμοστούν στην αυξανόμενη αυτοματοποίηση, στη ρομποτική και στις σημαντικές εξελίξεις στους τομείς της έρευνας και της τεχνολογίας. Πρόκειται για εξελίξεις που αναμένεται να στερήσουν ακόμα περισσότερες θέσεις εργασίας απ' αυτές που σήμερα έχουν ήδη εκλείψει. Όχι αδικαιολόγητα, η μεσαία τάξη νοιώθει να στριμώχνεται απ' αυτή τη νέα πραγματικότητα ολοένα και περισσότερο. Βλέπει τα εισοδήματα και τις προοπτικές της να μειώνονται, αυξάνοντας έτι περεταίρω την ανασφάλειά της λόγω της αρρύθμιστης ακόμα παγκοσμιοποιημένης οικονομίας και χωρίς βεβαίως να υπάρχει και χρονικός ορίζοντας που να μας λέει ότι μπορεί, επιτέλους, να ρυθμιστεί πολιτικά η παγκοσμιοποιημένη οικονομία. Η αγορά εργασίας αυτής της οικονομίας περιλαμβάνει νέες μορφές ευέλικτης εργασίας, μικρότερους σταθερούς μισθούς υψηλής αβεβαιότητας και, δυστυχώς, μεγαλύτερα ποσοστά ανεργίας, τουλάχιστον σε ό,τι αφορά τον δυτικό κόσμο. Φοβούμαι πως αυτό αποτελεί μία μη αναστρέψιμη κατάσταση, τουλάχιστον στην παρούσα συγκυρία. Το ίδιο το σύγχρονο μοντέλο ανάπτυξης φαίνεται να παράγει δομικού χαρακτήρα ανισορροπίες και ανισότητες. Ο χρηματοπιστωτικός καπιταλισμός έχει υπερισχύσει έναντι του παραγωγικού καπιταλισμού. Αυτό σημαίνει πως ανακυκλώνει ανεξέλεγκτα αέρα ή, με άλλα λόγια, τίτλους και δεν φαίνεται διατεθειμένος να επενδύσει στην πραγματική οικονομία που συνεπάγεται σταθερότερα εισοδήματα από εργασία και, βεβαίως, θέσεις εργασίας. Σε κάθε περίπτωση, στον νέο καταμερισμό εργασίας η πραγματική εργασία βγαίνει χαμένη με αποτέλεσμα η ψαλίδα μεταξύ πλουσίων και πτωχών να ανοίγει επικίνδυνα υπέρ των πρώτων. Υπ' αυτό το πρίσμα δεν είναι τυχαίες οι ανορθολογικές επιλογές των εκάστοτε εκλογικών σωμάτων που προκύπτουν ως αντίδραση και παρατηρούνται με ανησυχητική συχνότητα σε κάθε αναμέτρηση στην Ευρώπη, όπως και στις Ηνωμένες Πολιτείες. Παρόμοιες διαδικασίες παρατηρούνται και στη χώρα μας, παρά τις αποκλίσεις και τις ιδιαιτερότητές μας σε σχέση με τις χώρες του καπιταλιστικού πυρήνα. Η μεσαία τάξη στη χώρα μας έχει δει τα τελευταία χρόνια, κυρίως τα χρόνια της κρίσης, το εισόδημά της να μειώνεται δραστικά, καθώς η ίδια συμπιέζεται μεταξύ των ανώτερων και των κατώτερων οικονομικών στρωμάτων. Το ελάχιστο εγγυημένο εισόδημα ως θέμα του δημοσίου διαλόγου τέθηκε στη χώρα μας σχετικά πρόσφατα, εν αντιθέσει με τις υπόλοιπες ευρωπαϊκές χώρες. Νέες εξελίξεις στην εν λόγω συζήτηση, όπως το βασικό καθολικό εισόδημα, δεν έχουν καν ανοίξει εδώ, παρ' ότι η ιδέα ενός μηνιαίου επιδόματος σε κάθε πολίτη ανεξαρτήτως κοινωνικής τάξης φαίνεται να έχει πλέον φανατικούς υποστηρικτές. Η κρίση μάς βρήκε απροετοίμαστους όχι μόνο σε θεωρητικό επίπεδο, αλλά βεβαίως και σε επίπεδο δομών. Εμείς στο Ποτάμι από την αρχή συμφωνήσαμε με όσους μιλούσαν για την ανάγκη θέσπισης του κοινωνικού επιδόματος αλληλεγγύης που σαφώς αποτελεί ένα σημαντικότατο εργαλείο για την αντιμετώπιση των κρίσεων σε κοινωνικό επίπεδο, γιατί όχι μόνο προστατεύει τους ασθενέστερους, αλλά επιπλέον εξασφαλίζει πως όταν έρθει η ανάκαμψη, δεν θα μείνει κανείς πίσω. Είναι χαρακτηριστικό ότι σε χώρες όπως η Ιρλανδία και η Κύπρος που είχαν τέτοια συστήματα, οι επιπτώσεις της κρίσης ήταν πολύ πιο ανεκτές. Το κοινωνικό εισόδημα αλληλεγγύης, όπως δίνεται σήμερα αλλά και όπως προτείνεται από το ΠΑΣΟΚ, έχει τη μορφή επιδόματος που δίνεται σε όσους έχουν από ένα ετήσιο ποσό εισοδήματος και κάτω. Για παράδειγμα, σήμερα ισχύει για όσους έχουν 1.200 ευρώ εξαμηνιαίο εισόδημα, για ένα μονοπρόσωπο νοικοκυριό - το ΠΑΣΟΚ στην πρόταση δεν αναφέρει το ποσό - και για όσους πληρούν κάποιες άλλες προϋποθέσεις περιουσιακής κατάστασης, όπως για παράδειγμα να μην υπερβαίνει η ακίνητη περιουσία ή οι καταθέσεις ένα συγκεκριμένο ποσό. Παράλληλα, όσοι δικαιούνται το κοινωνικό εισόδημα αλληλεγγύης θα δικαιούνται και σειρά άλλων προνομίων, όπως το Κοινωνικό Τιμολόγιο της ΔΕΗ, το επίδομα θέρμανσης και άλλα. Εμείς προτείνουμε όλα αυτά να συνδυαστούν με στοχευμένες ενέργειες για την ένταξη στην αγορά εργασίας, γιατί αυτό που νομίζω ότι θα πρέπει να αποτελέσει πρώτιστης σημασίας και προτεραιότητας ζήτημα είναι η προετοιμασία για επανένταξη στην αγορά εργασίας για κάθε άνεργο κάθε ηλικίας. Εδώ, επίσης, θα πρέπει να επισημάνουμε ότι όταν επιτέλους έρθει η ανάκαμψη, δεν θα δημιουργηθούν ξανά ως διά μαγείας οι ίδιες θέσεις που απωλέσαμε. Οι νέες θέσεις εργασίας που θα δημιουργηθούν θα είναι άλλων χαρακτηριστικών, με άλλες απαιτήσεις. Η συνεχής κατάρτιση, λοιπόν και η δια βίου μάθηση, καθώς και η απαραίτητη σύνδεσή τους με την αγορά εργασίας είναι κλειδί για να μην χαθεί η ευκαιρία για τον οποιονδήποτε έχει μπροστά του μία νέα ευκαιρία. Σε σχέση με το άρθρο 2 της πρότασης νόμου που αναφέρεται στο ΤΕΒΑ, δηλαδή στο συγχρηματοδοτούμενο πρόγραμμα διανομής τροφίμων και ειδών πρώτης ανάγκης που υλοποιείται μέσω πενήντα επτά κοινωνικών συμπράξεων σε ολόκληρη τη χώρα, θα σας πω εδώ πού ακριβώς βρισκόμαστε. Από τα 330.000.000 ευρώ που έχουν διασφαλιστεί μέχρι το 2020, για το 2015 έγιναν προμήθειες ύψους 26.000.000 ευρώ, οι οποίες μοιράστηκαν στις πενήντα επτά κοινωνικές συμπράξεις σε όλη τη χώρα, ενώ μέσω σχετικού διαγωνισμού προμηθειών που πραγματοποιήθηκε εντάχθηκαν για πρώτη φορά λαχανικά και κρέας στα προϊόντα που μοιράζουν τα κοινωνικά παντοπωλεία. Νομίζω ότι με τους ρυθμούς αυτούς, μαθηματικά δεν βγαίνει η απορρόφηση των 330.000.000 ευρώ στην εξαετία, αλλά εάν ακολουθήσουμε αυτούς τους ρυθμούς μονάχα 150.000.000 ευρώ. Επειδή οι ανάγκες είναι πολύ μεγαλύτερες, νομίζω ότι εδώ θα πρέπει να τρέξουμε τους ρυθμούς, για να μπορέσουμε να απορροφήσουμε και να αξιοποιήσουμε το σύνολο των διατιθεμένων κονδυλίων. Συμφωνούμε, προφανώς, με τα άρθρα 3 και 4 της πρότασης νόμου που αφορούν στην προστασία της πρώτης κατοικίας, όπως αυτή ορίζεται από τον «Νόμο Κατσέλη» και στην επαναφορά του ακατάσχετου από τα 1000 ευρώ στα 1500 ευρώ. Το ζήτημα είναι εάν μέσα στους συγκεκριμένους περιορισμούς που υπάρχουν υπάρχει και η δυνατότητα ρεαλιστικά να βελτιώσουμε αυτούς τους όρους. Στο άρθρο 5, που αφορά στα ΚΕΠ και τη στελέχωσή τους, συμφωνούμε, παρόλα αυτά θεωρούμε ότι αντί για παράδειγμα, να συσταθούν πανελλαδικές υπηρεσίες υποστήριξης της διαχείρισης ιδιωτικού χρέους, φτιάχνοντας εξ αρχής νέες δομές που θα ανοίξουν άλλα παράθυρα πιθανού βολέματος ημετέρων - όχι τώρα, διαχρονικά - να μπορούν τα ΚΕΠ να αναλάβουν τη στήριξη της γενικής γραμματείας πανελλαδικά, με ενίσχυση των ίδιων των ΚΕΠ. Κυρίες και κύριοι συνάδελφοι, με τον ιδρυτή του facebook να δηλώνει πρόσφατα στην τελετή αποφοίτησης του Harvard πως το καθολικό βασικό εισόδημα αποτελεί τμήμα ενός νέου κοινωνικού συμβολαίου για τη νέα γενιά, κατανοούμε πως ο σχεδιασμός του κοινωνικού κράτους έχει αλλάξει άρδην, γιατί αλλάζει η εργασία, οι κοινωνικές τάξεις αλλάζουν. Δεν είναι δυνατόν, λοιπόν, να μην αλλάξει και το μοντέλο του κοινωνικού κράτους. Το ελάχιστο εγγυημένο εισόδημα είναι η βάση, αλλά νομίζω πως πρέπει να ξεκινήσουμε τη συζήτηση, σοβαρά πια, για το ποιο θα είναι το κοινωνικό κράτος του μέλλοντος στη χώρα μας, χωρίς να αναπαράγουμε όλες τις στρεβλώσεις και όλες τις αστοχίες του παρελθόντος. Σας ευχαριστώ.
Ευχαριστούμε, κύριε συνάδελφε. Η συνάδελφος κ. Θεοδώρα Μεγαλοοικονόμου από την Ένωση Κεντρώων, έχει τον λόγο.
Ευχαριστώ, κύριε Πρόεδρε. Κυρία Υπουργέ, κύριε Υπουργέ, θα ήθελα να αναφερθώ πρώτα στον συνάδελφο του ΚΚΕ. Και εμείς, κύριε συνάδελφε, ως Ένωση Κεντρώων δεν ψηφίσαμε τα μέτρα, δεν ήσασταν μόνο εσείς, οπότε γιατί το αναφέρατε αυτό; Εξ αφορμής αυτού, μου ήρθε κάτι στο μυαλό, δηλαδή ότι ο καπιταλισμός μοιράζει άνισα τον πλούτο και ο σοσιαλισμός μοιράζει άνισα την φτώχεια. Αυτά είναι τα δύο σημαντικά δεδομένα.
Πολύ φιλοσοφημένο αυτό που είπατε!
Βεβαίως! Σοσιαλισμό έχουμε. «Οι φτωχοί φτωχότεροι και οι πλούσιοι πλουσιότεροι», όπως έλεγε η γιαγιά μου. Γιατί είπατε ότι ψηφίσαμε και εμείς. Συζητάμε, λοιπόν, σήμερα επί της προτάσεως νόμου που κατατέθηκε από τη Δημοκρατική Συμπαράταξη με αντικείμενο το εγγυημένο κοινωνικό εισόδημα και την ενίσχυση της κοινωνικής προστασίας. Κατ' αρχάς θα ήθελα να αναφέρω ότι υπάρχει ένας διάχυτος προβληματισμός για τον τρόπο που λειτουργούν οι διεργασίες του κοινοβουλευτισμού. Όταν ερχόμαστε να συζητήσουμε επί μίας πρότασης νόμου που κατατέθηκε πριν από δεκαέξι μήνες, σας ερωτώ, πώς είναι δυνατόν να λάβει νομοθετική πρωτοβουλία με αξιώσεις η αντιπολίτευση, όταν οι προτάσεις νόμου έρχονται τόσον καιρό μετά. Τελικώς, ποιες κοινωνικές, οικονομικές, πολιτικές ανάγκες μπορεί να καλύπτει μία τέτοια πρόταση νόμου, όταν στην πραγματικότητα βρισκόμαστε τόσο μακριά από τον χρόνο κατάθεσής της; Εν πάση περιπτώσει, η σημερινή συζήτηση αφορά συνολικά σε κάποια μέτρα που προτείνονται για την ελάφρυνση των κοινωνικών αδικιών που υπέστησαν οι πιο αδύναμοι οικονομικά συμπολίτες μας. Βεβαίως, μετά από οκτώ συνεχόμενα έτη σκληρής οικονομικής πολιτικής λιτότητας, πια δεν έχουμε τίποτε άλλο να συζητάμε παρά μέτρα για τη διαχείριση της φτώχειας των Ελλήνων. Δυστυχώς, όλη αυτή η συλλογική μάς φαίνεται πια απολύτως φυσιολογική. Συζητάμε συνέχεια για τη φτώχεια μας. Θεωρώ ότι αυτό είναι το δυστύχημα: Ότι συνηθίσαμε στη λογική ότι πρώτα πρέπει να τα καταστρέφουμε όλα και μετά να ψάχνουμε να δούμε πώς θα κρατήσουμε με τη βία στη ζωή τον μέσο Έλληνα, που έχει ξεπεράσει τα όρια της αντοχής του και είναι έτοιμος, αν μου επιτρέπετε, να πηδήξει από το μπαλκόνι του. Δεν θεωρώ ότι είναι σωστό να τον φτάνουμε σε αυτό το σημείο και μετά να του λέμε «σε κρατάμε, μην πέσεις». Αν αυτό δεν λέγεται αποτυχημένη πολιτική, στρατηγική, τότε πραγματικά τι λέγεται αποτυχημένο; Η Ένωση Κεντρώων έχει πολλές φορές και σε όλους τους τόνους αναφερθεί στην ανάγκη να δούμε ουσιαστικές δομές αλλαγής στη διοίκηση της χώρας και συνολικά στην κρατική λειτουργία. Οι μεμονωμένες ανακατατάξεις, που κατά καιρούς επιχειρούνται, χωρίς πολλές φορές να εφαρμόζονται στην πράξη, δεν μπορούν να φέρουν κανένα αποτέλεσμα. Η χώρα μας πρέπει να ξεφύγει από τις νοσηρές λογικές και πολιτικές του παρελθόντος και να αναζητήσει ένα νέο δρόμο με γνώμονα την αξιοκρατία, τον σχεδιασμό και τη διαρκή εξέλιξη. Όλα τα υπόλοιπα απλά κρατούν ομήρους σε αντιλήψεις αναχρονιστικές, οι οποίες μας έφεραν στην κατάσταση που βρισκόμαστε τώρα. Βεβαίως, πάρα πολλά μένουν ακόμα να γίνουν για την ουσιαστική ανόρθωση της πατρίδας μας. Μέχρι τότε οφείλουμε να δούμε κατάματα την ανθρωπιστική κρίση που υπάρχει και να κάνουμε το καλύτερο για την αντιμετώπισή της. Επαναλαμβάνω πως ζητούμενο δεν θα πρέπει να είναι να βάλουμε σε λογική προνομιακών επιδομάτων τον άνεργο. Όταν του δίνουμε ένα επίδομα, δεν τον διασώζουμε. Απλώς αυτό που πρέπει να κάνουμε είναι να μπορέσουμε να του δώσουμε τη δυνατότητα να εργαστεί, να παράγει, να εξοικονομήσει μόνος του τα προς το ζην. Με το επίδομα που του δίνουμε, σαν να του δίνουμε ελεημοσύνη σαν να είναι ζητιάνος, τον καταβαραθρώνουμε και τον κάνουμε να αισθάνεται ανάξιος, να αισθάνεται ότι δεν προσφέρει τίποτα. Τον μειώνουμε σαν άνθρωπο. Αυτό είναι το υγιές για κάθε πολίτη: Να μπορεί να επιβιώσει μόνος του. Ωστόσο, μέχρι να υπάρξει η κατάλληλη κυβερνητική πρωτοβουλία σε αυτή την κατεύθυνση, οφείλουμε όλοι μας να μεριμνήσουμε για τους ανθρώπους μας που υποφέρουν. Δυστυχώς είναι πολλοί που έχουν φτάσει στα όρια της εξαθλίωσης. Περισσότεροι από ενάμισι εκατομμύριο Έλληνες ζουν κάτω από τα όρια της φτώχειας. Εξίσου δραματικά είναι και τα στοιχεία για τα παιδιά που ζουν σε απαράδεκτες συνθήκες. Περίπου πεντακόσιες χιλιάδες παιδιά βρίσκονται κάτω από τα απαράδεκτα όρια της φτώχειας και χρήζουν άμεσης κοινωνικής συνδρομής. Σε αυτό το πλαίσιο θα ήταν απολύτως παράλογο να μην στηρίζουμε κάθε νομοθετική πρωτοβουλία που κινείται προς την κατεύθυνση της ανακούφισης αυτών των ανθρώπων. Θα μου πείτε τώρα, κύριε Υπουργέ, ότι δίνουμε συσσίτια στα παιδιά. Δεν θεωρώ ότι είναι κάτι το εξαιρετικό το να μην λιποθυμούν από την πείνα και να τους δίνουμε συσσίτιο. Πήγαμε πίσω στις δεκαετίες του 1950 και του 1960. Τότε, όμως, ήταν μετά τον πόλεμο. Αν το θεωρείτε επίτευγμα, θα σας συγχαρώ. Έτσι, προφανώς τασσόμεθα υπέρ της επέκτασης του κοινωνικού εισοδήματος αλληλεγγύης, το οποίο ήδη με το άρθρο 235 του ν.4389/2016 και την ΚΥΑ που ακολούθησε, αφορά σε περισσότερους πολίτες και περισσότερους δήμους της χώρας. Δεν έχουμε φυσικά την ψευδαίσθηση ότι το κοινωνικό εισόδημα αλληλεγγύης είναι η λύση σε όλα τα προβλήματα. Αντιθέτως, πρόκειται για την ελάχιστη δυνατή βοήθεια, αφού εξασφαλίζει ότι, για παράδειγμα, ένα άτομο μεμονωμένο θα έχει τουλάχιστον 200 ευρώ έσοδα τον μήνα. Δηλαδή, και πάλι δεν εξασφαλίζετε ούτε τα βασικά αγαθά διαβίωσης. Επιπλέον, σε σχέση με τους ρυθμούς υλοποίησης του ΤΕΒΑ, του Ταμείου Ευρωπαϊκής Βοήθειας για τους Απόρους, προφανώς στηρίζουμε κάθε προσπάθεια να ξεπεραστούν οι διαχρονικές καθυστερήσεις που παρατηρούνται στον ελληνικό κρατικό μηχανισμό. Εξάλλου, σε μια τόσο δύσκολη οικονομική περίοδο για τη χώρα δεν υπάρχει κανένα περιθώριο για απροσεξίες και αδιαφορίες σε ζητήματα απορρόφησης ευρωπαϊκών κονδυλίων κάθε είδους, πόσο μάλλον όταν πρόκειται για την ανακούφιση των απόρων συμπολιτών μας. Ένα ακόμη ζήτημα που αναδεικνύεται από την πρόταση νόμου είναι η αύξηση του ποσού του ακατάσχετου λογαριασμού από τα 1.000 και 1.250 ευρώ στα 1.500 ευρώ, το οποίο θεωρώ ότι πρέπει να γίνει. Οι πολίτες κάθε μέρα βρίσκονται αντιμέτωποι με όλο και πιο επιθετική φοροεπιδρομή και φοροασφαλιστική επιδρομή, ενώ ταυτόχρονα τα εισοδήματά τους μειώνονται. Σε αυτό το πλαίσιο ο μέσος Έλληνας διαθέτει ελάχιστα εφόδια για να αμυνθεί, να προστατευτεί και να εξασφαλίσει ένα ελάχιστο ποσό διαβίωσης. Επομένως, μια πρόταση αύξησης του ακατάσχετου λογαριασμού μάς βρίσκει σύμφωνους. Τώρα σε σχέση με την προστασία της πρώτης κατοικίας του άρθρου 3, το βασικό πρόβλημα δεν είναι οι περιπτώσεις εκείνων που έχουν αιτηθεί να υπαχθούν στον ν.3869/2010 για τα υπερχρεωμένα νοικοκυριά, διότι αυτοί οι οφειλέτες και η τύχη της πρώτης τους κατοικίας κρίνεται από τους Έλληνες δικαστές, οι οποίοι αποφασίζουν κατά περίπτωση και διασώζουν τις κατοικίες των πολιτών που βρέθηκαν σε δεινή θέση, εξαιτίας της υπερχρέωσης. Σε μεγάλο βαθμό αυτό το προκάλεσαν οι ίδιες οι τράπεζες, οι οποίες - επιτρέψτε μου να θεωρήσω - είναι ηθικοί αυτουργοί, διότι οι τράπεζες επέλεξαν τον υπέρμετρο δανεισμό. Εκείνες έκαναν τις διαφημίσεις για τα στεγαστικά δάνεια, τα διακοποδάνεια, τα σπουδοδάνεια και ό,τι δάνειο τους ερχόταν, εκείνες έδιναν τις πιστωτικές κάρτες ανεξέλεγκτα - τις έβρισκες κάτω από την πόρτα σου - , απλώς για να δείχνουν τους ισολογισμούς τους αυξημένους, να κοροϊδεύουν τους μετόχους τους, ενώ το πραγματικό κεφάλαιό τους και οι καταθέσεις τους δεν τους κάλυπταν και αυτό ήταν παράνομο. Επίσης, συνέχιζαν να δίνουν δάνεια και στα κόμματα με εγγύηση τις μελλοντικές επιχορηγήσεις -200 εκατομμύρια στη Νέα Δημοκρατία, 240 στο ΠΑΣΟΚ - , στα μέσα μαζικής ενημέρωσης δάνεια με αέρα, όπως παραδέχθηκαν στην εξεταστική επιτροπή. Μόνο στους δανειολήπτες ήξεραν να βάλουν υποθήκες και εμπράγματες εγγυήσεις και να βάζουν τους εγγυητές, τους πεθαμένους γονείς, τους παππούδες να υπογράφουν. Τώρα θα τους πάρουν τα πάντα. Διότι τώρα, με τους πλειστηριασμούς που θα γίνουν και μάλιστα, τους ηλεκτρονικούς, που κάθε ένας θα μπορεί να μπει ακόμα και από το εξωτερικό - που στο εξωτερικό έχουν χρήματα - , θα αγοράζουν στα 2/3 της πραγματικής αξίας, όχι της αντικειμενικής που πληρώνουμε μέχρι τώρα ΕΝΦΙΑ. Οπότε θα φύγουν τα ακίνητα από τα χέρια των Ελλήνων και το σλόγκαν που είχατε βγάλει, τη σημαία του ΣΥΡΙΖΑ, «κανένα σπίτι σε χέρια τραπεζίτη», θα γίνει «κανένα σπίτι σε χέρια ιδιοκτήτη», να το ξέρετε αυτό, κυρίες και κύριοι του ΣΥΡΙΖΑ. Τα 2/3 της πραγματικής αξίας δεν θα τους φτάσουν να πληρώσουν τίποτα και θα είναι χρεωμένοι. Δεν ασκείτε και το αμερικάνικο σύστημα να τους πάρετε τα σπίτια και να μην χρωστάνε. Θα χρωστάνε και θα πάρετε και τους εγγυητές που υπέγραψαν, όπως ένας πατέρας που υπέγραψε για να βοηθήσει τον γιό του να κάνει μια επιχείρηση και έβαλε υποθήκη το πατρικό του σπίτι. Σκεφτείτε το. Δώστε τους το δικαίωμα στους δανειολήπτες, όπως θα το δώσετε στα funds, να μπορούν να εξαγοράσουν τα κόκκινα δάνεια. Γιατί να πάρουν τα funds με 10%, 15% και 20%; Δώστε τους το δικαίωμα να τα εξαγοράσουν. Θα είστε οι υπαίτιοι των αυτοκτονιών που θα γίνουν. Θα ξεσηκωθεί ο λαός. Ακούστε με. Προχωράω παρακάτω. Δεν διαφωνώ με το ΚΕΠ που θα είναι για την εξυπηρέτηση των πολιτών. Όμως, εδώ αφήστε μου να έχω τις επιφυλάξεις μου ότι θα καλύψετε τις ανάγκες των πολιτών, που έτσι λέτε για πρωταρχικό ρόλο, αλλά πρέπει να γίνει κάποια σοβαρή μελέτη, κάποια κατάρτιση έκθεσης για το προσωπικό που θα απαιτηθεί, για το κόστος που θα χρειαστεί, για τις ανάγκες που θα καλυφθούν, διότι στα κέντρα αυτά, επιτρέψτε μου να πω, σκοπεύετε να διορίσετε καινούργιο προσωπικό. Τέλος, έχει προκύψει εδώ και καιρό θέμα με τα κέντρα φυσικής και ιατρικής αποκατάστασης. Νομίζω ότι όλοι συμφωνούμε πως αντιμετωπίζουν σοβαρά προβλήματα υποστελέχωσης και γενικώς δεν έχουν καταφέρει επ' ουδενί να ανταποκριθούν στους ρόλους τους. Ουσιαστικά, παραμένουν τα περισσότερα από αυτά περιορισμένα σε ένα πολύ μικρό ρόλο και σε καμμιά περίπτωση δεν βοηθούν συνολικά τα άτομα που χρήζουν θεραπείας και αποκατάστασης. Έτσι υπάρχουν και κέντρα που ουσιαστικά είναι ανύπαρκτα, ενώ το Κέντρο Φυσικής Ιατρικής Αποκατάστασης Νοσοκομείου Ρεθύμνου ξεκίνησε τη λειτουργία του πριν λίγες ημέρες, αφού παρέμεινε κλειστό για δύο τουλάχιστον χρόνια. Βέβαια, δεν προκύπτει με σαφήνεια εάν το πρόβλημα θα λυθεί με την ένταξή τους στα κέντρα κοινωνικής πρόνοιας. Σε κάθε περίπτωση θα πρέπει να υπάρξει μια πραγματική διοικητική αναβάθμισή τους. Είτε θα μιλάμε για απευθείας ανάθεσή τους στο Υπουργείο Υγείας είτε για ανάθεση στις ΥΠΕ, αλλά και πάλι με σοβαρή εποπτεία του Υπουργείου. Διότι, το ζητούμενο είναι να δούμε άμεσα αποτελέσματα και όχι να συνεχιστεί η παρούσα τραγική κατάσταση. Δυστυχώς, η Κυβέρνηση έχει κάνει πολλά βήματα πίσω σε σχέση με τις ανάγκες των ατόμων με αναπηρία. Τα κέντρα αποκατάστασης είναι μόνο ένα παράδειγμα. Αντίστοιχα υπάρχουν σοβαρά προβλήματα στην αποπληρωμή των θεραπειών ειδικής αγωγής, αλλά και στη γενικότερη ευαισθητοποίηση γύρω από τα ΑΜΕΑ. Δεν έχουμε καν αντιμετωπίσει αποτελεσματικά τα θέματα πρόσβασης των ατόμων με αναπηρία στους δημόσιους χώρους. Επομένως, πρόκειται για μια μεγάλη και πολύ σοβαρή συζήτηση και ευελπιστώ να εισακουστούμε κάποια στιγμή από την Κυβέρνηση και να δούμε τα αποτελέσματα στην πράξη. Θα ήθελα να κάνω μια μικρή αναφορά στις τροπολογίες που εντάχθηκαν στην πρόταση νόμου, που στα περισσότερα με βρίσκει σύμφωνη. Ωστόσο, μέτρα όπως το να εξαιρεθούν οι στέγες υποστηριζόμενης διαβίωσης από το clawback επειδή έχουν δημοσιονομικές συνέπειες πρέπει να μελετηθούν και να γνωρίζουμε τι αφορούν και όλες τις επιμέρους λεπτομέρειες. Αντίστοιχα εύλογο ακούγεται το να εξαιρείται το επίδομα αναπηρίας από την εισφορά κοινωνικής αλληλεγγύης. Συνολικά τα όσα προτείνουν οι συνάδελφοι της Δημοκρατικής Συμπαράταξης είναι σε μεγάλο βαθμό δίκαια και με έντονα κοινωνικό πρόσημο. Βέβαια, δεν μπορώ να μην τονίσω την ειρωνεία της όλης κατάστασης. Δηλαδή, ακούμε τις προτάσεις της Δημοκρατικής Συμπαράταξης για το πώς θα βοηθήσουμε τους Έλληνες που έχουν καταστραφεί από τις πολιτικές επιλογές όλων των κυβερνήσεων, μεταξύ των οποίων είναι και οι κυβερνήσεις του ΠΑΣΟΚ που είχαν στα χέρια τους τη διακυβέρνηση της χώρας σε ένα μεγάλο μέρος της Μεταπολίτευσης. Κάθε μήνα που περνά αποκαλύπτεται και ένας άλλος Υπουργός του ΠΑΣΟΚ να βρίσκεται στο μάτι της δικαιοσύνης. Όλοι μας γνωρίζουμε ότι μεγάλο μέρος της ευθύνης της κατάστασης που βρισκόμαστε σήμερα έχει το ΠΑΣΟΚ, τόσο συνολικά για τις πολιτικές που ακολούθησε, όσο και επί προσωπικού για τα στελέχη και τους Υπουργούς που χειρίστηκαν την εξουσία και κατέληξαν σε κακουργηματικές κατηγορίες. Μιλάμε για το κόμμα που ακόμη και τα δικά του οικονομικά δεδομένα δεν έχει καταφέρει να ελέγξει και το οποίο χρωστάει εκατομμύρια σε δάνεια που πήρε χωρίς εξασφαλίσεις εις βάρος των τραπεζών και εις βάρος του ελληνικού λαού που πλήρωσε και πληρώνει τις ανακεφαλαιοποιήσεις των τραπεζικών ιδρυμάτων. Είναι αστείο το λιγότερο το ΠΑΣΟΚ που εμπνεύστηκε των ΕΝΦΙΑ να μας προτείνει μέτρα ελάφρυνσης των ανθρώπων που βρίσκονται στα όρια της φτώχειας, το ΠΑΣΟΚ που ξεκίνησε τις ραγδαίες περικοπές συντάξεων και μισθών να μας προτείνει τώρα εγγυημένο κοινωνικό εισόδημα. Ξέρετε κάτι, κύριοι; Στη φτώχεια οι συμπολίτες μας έφτασαν εξαιτίας των δικών σας πολιτικών και δεν περιμένουν φυσικά να τους σώσουν οι άνθρωποι που τους φτωχοποίησαν. Μην έχετε αυταπάτες ότι ο λαός θα ξεχάσει όλα όσα έζησε και ότι θα δώσει άφεση αμαρτιών σε αυτούς που μας έφεραν σε αυτήν την κατάσταση, ξεθάβοντας μάλιστα από τους νεκροθαλάμους όλους αυτούς που θυμηθήκατε, όπως τον Παπανδρέου και όλους αυτούς. Ο λαός δεν ξεχνάει τι έκαναν. Προφανώς ο ελληνικός λαός γνωρίζει πολύ καλά πως η λύση δεν είναι να εμπιστευτούμε και πάλι τους ίδιους ανθρώπους. Σας ευχαριστώ.
Ευχαριστούμε, κυρία Μεγαλοοικονόμου. Τον λόγο έχει η Πρόεδρος της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Φώφη Γεννηματά.
Ευχαριστώ, κύριε Πρόεδρε. Κυρίες και κύριοι Βουλευτές, σήμερα μετά από ενάμισι χρόνο από την κατάθεσή της συζητάμε την πρόταση νόμου της Δημοκρατικής Συμπαράταξης για το εγγυημένο κοινωνικό εισόδημα και την ενίσχυση της κοινωνικής προστασίας και ένταξης. Εδώ ταιριάζει αυτό που λέμε «κάλλιο αργά παρά ποτέ». Εμείς δεν έχουμε αυταπάτες γι' αυτήν την καθυστέρηση, γιατί πια σας γνωρίζουμε. Αυτό όμως, που μετράει είναι ότι η πρότασή μας και η πίεσή μας σας ανάγκασε, έστω και καθυστερημένα, να ψηφίσετε το κοινωνικό εισόδημα αλληλεγγύης. Τουλάχιστον αναγνωρίστε το αυτό. Το ερώτημα είναι το εξής: Πόσοι είναι αλήθεια οι δικαιούχοι που το έχουν λάβει μέχρι σήμερα και τι ποσό έχει διατεθεί; Κυρίες και κύριοι Βουλευτές, η σημερινή συζήτηση συμπίπτει με την κορύφωση του κρίσιμου ζητήματος του δημοσίου χρέους για την αναγκαία αναδιάρθρωση και απομείωσή του. Η Κυβέρνηση αλλά και ο κ. Τσίπρας προσωπικά τόνιζαν από το φθινόπωρο έως πριν από λίγες ημέρες ότι θα υπάρξει λύση για το χρέος και καθαρός δρόμος για την αντιμετώπισή του. Ουδείς αντιλέγει στην αναγκαιότητα αυτή. Πράγματι όσο μετατίθεται η λύση για το χρέος, τόσο εγκλωβίζεται η χώρα σε στόχους για δυσβάσταχτα πρωτογενή πλεονάσματα για πολλά χρόνια, υπονομεύεται η αναπτυξιακή προοπτική, λαμβάνονται εξοντωτικά μέτρα για τα ελληνικά νοικοκυριά και τις επιχειρήσεις. Θυμίζω ότι μόλις πριν λίγες ημέρες η κυβερνητική πλειοψηφία στη Βουλή ψήφισε νέα μέτρα λιτότητας ύψους 4,5 δισεκατομμυρίων ευρώ. Παράλληλα, οι δεσμεύσεις για τα υψηλά πρωτογενή πλεονάσματα εγκλωβίζουν τη χώρα στη διαρκή λιτότητα, φοβάμαι, μέχρι και τα εγγόνια μας. Μάλιστα, απειλούν με κοινωνικές εκρήξεις, αλλά και με την επαναφορά του κινδύνου για Grexit στο προσκήνιο. Με λίγα λόγια, τα δώσατε όλα και δεν πήρατε τίποτα. Θέλω να τονίσω εδώ για να είναι ξεκάθαρο ότι όλα αυτά τα έχει συμφωνήσει ο κ. Τσίπρας και η Κυβέρνησή του και έχει συμφωνήσει και για τα χρονοδιαγράμματα. Με το χρέος τι τελικά έγινε; Τίποτα απολύτως ως τώρα. Μόνο «αν» και «εφόσον». Και δεν πείθει κανέναν όταν ψελλίζει ότι μπορεί τα μέτρα να μην εφαρμοστούν. Αυτός είναι ο πλήρης αυτοεξευτελισμός. Πουθενά στα συμφωνηθέντα δεν υπάρχει τέτοια ρήτρα αιρεσιμότητας. Ποιον κοροϊδεύουν, επιτέλους; Σ' αυτό το μείζον ζήτημα, δυστυχώς, η Κυβέρνηση αντιδρά με πλήρη σύγχυση, με αντικρουόμενες δηλώσεις Υπουργών και στελεχών, με αστείες διαρροές και ψευτοπαλληκαρισμούς για άλλη μια φορά και ανακοινώσεις κομματικής έμπνευσης και κατανάλωσης που κανέναν πια δεν πείθουν. Σας έχουν πάρει όλοι είδηση, κυρίες και κύριοι των ΣΥΡΙΖΑ - ΑΝΕΛ. Αλλά ως εδώ. Στο θέμα του δημοσίου χρέους επιβάλλεται να δοθεί μια ουσιαστική και βιώσιμη λύση. Χρειάζεται όμως μια ολοκληρωμένη στρατηγική διαχείρισής του, στρατηγική που η Κυβέρνηση αποδείχθηκε πως δεν είχε. Σήμερα, όπως έχουν μέχρι αυτή τη στιγμή τα πράγματα, αυτό που μπορεί η χώρα να διεκδικήσει είναι η υλοποίηση της απόφασης του Eurogroup του 2012 που περιελάμβανε προβλέψεις για χαμηλότερα επίπεδα χρέους μεσοπρόθεσμα, εξομάλυνση του τρέχοντος χρηματοδοτικού λόφου μέχρι το 2020 και τη χαλάρωση της χρηματοδότησής του. Να υπενθυμίσω, για να γίνει απόλυτα κατανοητή αυτή η αναγκαιότητα, ότι οι τόκοι των δανείων που πρέπει να καταβληθούν μόνο για το έτος 2022 είναι 18 δισεκατομμύρια, έναντι 5,5 δισεκατομμυρίων για φέτος. Υποχρέωση στην οποία κανένας αυτή τη στιγμή δεν γνωρίζει πώς μπορούμε να ανταπεξέλθουμε με τα σημερινά δεδομένα. Ανάλογα είναι και τα έτη μέχρι το 2026. Αν, επομένως, δεν γίνει αναδιάρθρωση και η σημαντική χρονική επέκταση εξόφλησής τους, θα υποχρεωθούμε σε τόσο υψηλά πρωτογενή πλεονάσματα που κυριολεκτικά θα πνίξουν την οικονομία και τους πολίτες. Φυσικά είναι απαραίτητο να αποφασιστεί η επιστροφή των κερδών των ελληνικών ομολόγων, γιατί σας θυμίζω ότι με απόφαση αυτής της Κυβέρνησης χαρίστηκαν το 2015 στους Ευρωπαίους τραπεζίτες 6 δισεκατομμύρια. Εμείς από τη μεριά μας με βάση το χρέος μας απέναντι στη χώρα προσπαθούμε με συνεχείς παρεμβάσεις προς τους Ευρωπαίους σοσιαλιστές να συμβάλλουν ώστε να δοθούν λύσεις και να αντιμετωπιστεί αυτή η απαράδεκτη εμμονή του κ. Σόιμπλε και των άλλων συντηρητικών κύκλων της Ευρώπης. Η Κυβέρνηση όμως έχει δείξει ότι δεν μπορεί να αξιοποιήσει ούτε αυτές τις προσπάθειες. Το έχουμε πει και το επαναλαμβάνουμε. Όσο πιο γρήγορα φύγει αυτή η Κυβέρνηση, τόσο καλύτερα για τον τόπο. Και πρέπει να αφήσουν επιτέλους τα παραμύθια περί συνεννόησης και διαλόγου στο «και πέντε». Τώρα που είναι με την πλάτη στον τοίχο, αναζητούν συνενόχους για την αποτυχία τους. Όμως, για να είμαι ξεκάθαρη, θέλω να επαναλάβω για μια ακόμη φορά πόσα αντίστοιχα προβλήματα θα αντιμετωπίσει και μια άλλη αυριανή κυβέρνηση αν δεν εκφράζει την ευρύτατη πλειοψηφία του ελληνικού λαού. Μόνο μια τέτοια κυβέρνηση θα ενισχύσει την αξιοπιστία της χώρας, θα προχωρήσει στις αναγκαίες προοδευτικές μεταρρυθμίσεις και θα μπορέσει να διαπραγματευτεί αξιόπιστα με τους εταίρους ώστε να φέρει αποτέλεσμα και για το χρέος και για τα πρωτογενή πλεονάσματα. Επειδή, λοιπόν, ΣΥΡΙΖΑ και Νέα Δημοκρατία αρνούνται τη συνεννόηση και προτιμούν την πόλωση γιατί νομίζουν ότι έτσι κρατούν δυνάμεις στον χαμηλό δικομματισμό, η θέση μας είναι απόλυτα ξεκάθαρη. Ζητάμε την αλλαγή των πολιτικών συσχετισμών σήμερα στην κοινωνία, αύριο στη Βουλή, με την αποφασιστική ενίσχυση της Δημοκρατικής Συμπαράταξης, για να προωθήσουμε επιτέλους τη συνεννόηση, για να υλοποιηθεί μια εθνική γραμμή για τον τόπο που θα οδηγήσει οριστικά στην έξοδο από την κρίση και τα μνημόνια. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Κυρίες και κύριοι Βουλευτές, επανερχόμενη στο σημερινό θέμα, ξεκινώ με μια ακόμη διαπίστωση. Η κυβερνητική πλειοψηφία των ΣΥΡΙΖΑ - ΑΝΕΛ, στα λόγια λίγο πολύ παραδέχεται ότι εξοντώνει τη μεσαία τάξη, αλλά αμαρτάνει για να προστατέψει τους φτωχότερους. Αυτά μας λένε. Έχουν, όμως, σχέση τα λόγια με τις πράξεις; Και ερωτώ ευθέως τους κυρίους Υπουργούς: Επιβαρύνει, ναι ή όχι, τους χαμηλοσυνταξιούχους η άγρια περικοπή του ΕΚΑΣ και η αύξηση των εισφορών υγείας για τις συντάξεις ταυτόχρονα, αθροιστικά; Επιβαρύνει, ναι ή όχι, τους χαμηλόμισθους και τους χαμηλοσυνταξιούχους ξανά η μεγάλη μείωση του αφορολόγητου; Επιβαρύνει, ναι ή όχι, τους οικονομικά ασθενέστερους η δραστική μείωση των δικαιούχων του επιδόματος θέρμανσης; Επιβαρύνει, ναι ή όχι, τους απλούς πολίτες η διαλυτική κατάσταση που επικρατεί σήμερα στα νοσοκομεία και η υποβάθμιση της δημόσιας παιδείας; Επιβαρύνει, ναι ή όχι, ο «νέος τρόπος» - σε εισαγωγικά - υπολογισμού των συντάξεων του κ. Κατρούγκαλου; Επιβαρύνουν, ναι ή όχι, τα 260 εκατομμύρια που θα αφαιρεθούν από συντάξεις χηρείας; Επιβαρύνει, ναι ή όχι, κύριοι Υπουργοί, η δραματική αύξηση των εισφορών για τους ελεύθερους επαγγελματίες, που αγωνίζονται να τα βγάλουν πέρα καθημερινά με αυτήν την κατάσταση που επικρατεί στην οικονομία που εσείς έχετε δημιουργήσει; Επιβαρύνει, ναι ή όχι, τους οικονομικά αδύναμους η κατάργηση των φοροαπαλλαγών για ιατρικές δαπάνες και - ακούστε! - η κατάργηση τεσσάρων κοινωνικών επιδομάτων που αφορούν φτωχές οικογένειες και άνεργους, με το πρόσχημα ότι δήθεν αυτά ενσωματώνονται στο κοινωνικό εισόδημα αλληλεγγύης; Και τέλος, απειλεί, ναι ή όχι, τους οικονομικά ασθενέστερους η απελευθέρωση των πλειστηριασμών της πρώτης κατοικίας που έχετε συνομολογήσει μετά τις 31-12-2017; Θα μπορούσα να συνεχίσω με πολλές άλλες περιπτώσεις αυτόν τον κατάλογο της δυστυχίας και της απελπισίας. Δεν χρειάζεται, όμως, γιατί οι πολίτες όλα αυτά τα ζουν καθημερινά στο πετσί τους και θα σας δώσουν πολύ σκληρή απάντηση στις επόμενες εκλογές, όποτε και αν αυτές γίνουν. Ένα μόνο θέλω να ρωτήσω ακόμα: Είναι αλήθεια ότι θα φέρετε νομοθετικές διατάξεις και μάλιστα, όπως ακούγεται, με τροπολογίες που στέλνουν στις καλένδες το θέμα της επαναφοράς της συρροής και επεκτασιμότητας των συλλογικών συμβάσεων, που με βάση τον ν.4024 έπρεπε ήδη να έχει γίνει, αλλά βεβαίως παγώνουν και τις συντάξεις για πάρα πολλά χρόνια; Αν ναι, έχω μόνο ένα σχόλιο: Δεν θα γλιτώσετε το πικρό ποτήρι της καταδίκης του ελληνικού λαού. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Θυμίζω, βέβαια, ότι είχατε σηκώσει και ψηλά τη φούσκα των αντίμετρων. Έσκασε και αυτή! Κυρίες και κύριοι Βουλευτές, είναι ώρα για μια ριζική αλλαγή πολιτικής που θα δώσει και πάλι ελπίδα, πραγματική αυτή τη φορά και προοπτική στις Ελληνίδες και στους Έλληνες και κυρίως στη νέα γενιά. Η παράταξή μας, η Δημοκρατική Συμπαράταξη, επαγγέλλεται μια πολιτική που στηρίζεται στην παραγωγή νέου πλούτου - ναι, πριν απ' όλα - συνδέοντάς την άρρηκτα με τη δίκαιη διανομή του για να υλοποιήσουμε τον στόχο της κοινωνικής δικαιοσύνης. Και μην ακούω τώρα εδώ πέρα σχόλια περί καταστροφής του κοινωνικού κράτους από το ΠΑΣΟΚ, γιατί το ΠΑΣΟΚ δημιούργησε το κοινωνικό κράτος. Πολύ απλά, δεν υπήρχε τίποτα πριν τη δημοκρατική παράταξη. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Και μπορεί να κοιτάμε πάντα μπροστά και στο μέλλον, αλλά, επιτέλους, δεν μπορούμε να ξαναγράψουμε την ιστορία σε αυτόν τον τόπο, όπως βολεύει κάποιους μέσα σε αυτήν την Αίθουσα. Στοχεύουμε, λοιπόν, στην παροχή ποιοτικών δημόσιων αγαθών σε όλους τους πολίτες, αλλά και στην κατά προτεραιότητα στήριξη με στοχευμένες πολιτικές των αδύναμων κοινωνικών ομάδων για τη διασφάλιση κοινωνικής συνοχής. Μας ενδιαφέρει να δώσουμε ίσες ευκαιρίες σε όλους και να πάρουμε μέτρα αντιμετώπισης της φτώχειας που οδηγεί σε απόγνωση μεγάλο τμήμα του πληθυσμού σήμερα, μέτρα που θα αποτελούν το μέρισμα της ανάπτυξης για τους κοινωνικά αδύναμους και όχι το αποτέλεσμα της εξοντωτικής υπερφορολόγησης που υπονομεύει τη μετάβαση σε μια σταθερή αναπτυξιακή πορεία. Μας ενδιαφέρουν, κυρίες και κύριοι Βουλευτές, τα εκατομμύρια των αγνοημένων Ελλήνων αυτήν τη στιγμή από μια Κυβέρνηση που το μόνο που την ενδιαφέρει είναι να κρατήσει τη θέση της στην καρέκλα της και να παρατείνει την παραμονή της στην εξουσία. Ως ένα μικρό ίσως, αλλά αποφασιστικό βήμα σε αυτήν την κατεύθυνση μέσα στις δεδομένες συνθήκες της κρίσης καταθέσαμε την πρόταση νόμου που συζητάμε σήμερα. Θετικό είναι κατ' αρχάς ότι έστω και με διετή καθυστέρηση δεχτήκατε την εφαρμογή της πρότασής μας για το κοινωνικό εισόδημα αλληλεγγύης, πρόταση που είχε θεσμοθετηθεί με πρωτοβουλία του τότε Υφυπουργού Βασίλη Κεγκέρογλου και είχε υλοποιηθεί στην αρχή πιλοτικά. Το συρρικνώσατε, όμως, και οφείλετε να το αποκαταστήσετε, γιατί ένα ολοκληρωμένο δίχτυ κοινωνικής προστασίας δεν πρέπει να περιορίζεται μόνο στην επιδοματική στήριξη των δικαιούχων, αλλά να εξασφαλίζει επιπλέον τόσο την πρόσβασή του σε κοινωνικές υπηρεσίες και θεμελιώδη αγαθά όσο και την ένταξη ή την επανένταξη στην αγορά εργασίας. Γιατί ο τελικός στόχος κάθε τέτοιας πολιτικής είναι όχι απλά η πρόσκαιρη στήριξη, αλλά η ουσιαστική βοήθεια για να μπορέσουν επιτέλους να σταθούν στα πόδια τους. Η πρότασή μας περιλαμβάνει ακόμη: Πρώτον, τη διασφάλιση της προστασίας της πρώτης κατοικίας για όσους εντάσσονται στον ν.3869/2010. Δεύτερον, την επαναφορά στα 1.500 ευρώ του ακατάσχετου λογαριασμού και την προστασία των προνοιακών και αναπηρικών επιδομάτων και κάθε μορφής βοηθημάτων ή οικονομικών ενισχύσεων που χορηγούνται σε ευπαθείς ομάδες ή πολίτες που έχουν πληγεί από φυσικές καταστροφές, καθώς και των αποζημιώσεων που καταβάλλονται στους αγρότες με βάση τους κανονισμούς ΕΛΓΑ και ΠΣΕΑ. Τρίτον, την πρόσθετη στελέχωση των ΚΕΠ για την υποστήριξη των δράσεων κοινωνικής προστασίας. Τέταρτον, την ανάκτηση αυτοτέλειας των ΚΕΚΥΚΑμεΑ και την ένταξή τους στα κέντρα κοινωνικής πρόνοιας όλων των γεωγραφικών περιφερειών της χώρας. Πέμπτον, την εξαίρεση του επιδόματος αναπηρίας από το εισοδηματικό όριο που λαμβάνεται υπ' όψιν για την επιβολή της εισφοράς κοινωνικής αλληλεγγύης. Έκτον, την υποστηρίξη στις στέγες υποστηριζόμενης διαβίωσης με εξαίρεση των νοσηλίων από το clawback και το rebate που εφαρμόζει ο ΕΟΠΥΥ. Και έβδομον, τη μείωση του ΦΠΑ για τα προϊόντα που διαθέτουν προς πώληση τα τμήματα εκπαίδευσης και απασχόλησης ατόμων με νοητική υστέρηση και εν γένει τα εργαστήρια ατόμων με αναπηρία στο πλαίσιο της δημιουργικής απασχόλησης των συνανθρώπων μας. Αλίμονο αν αυτά δεν μπορούν να γίνουν αποδεκτά. Τα τρία τελευταία με την τροπολογία που κατέθεσε η εισηγήτριά μας κ. Χριστοφιλοπούλου. Κυρίες και κύριοι Βουλευτές, ακούστηκαν πολύ καλά λόγια για αυτήν την πρόταση στα πλαίσια του διαλόγου στην επιτροπή της Βουλής, αλλά από λόγια χόρτασαν οι πολίτες. Είναι ώρα για πράξεις και πράξη συνιστά η αποδοχή της πρότασής μας. Ιδού η Ρόδος! Και μην ξεχνάμε, το υπερβάλλον ποσό από το πρωτογενές πλεόνασμα του 2016, που επιτεύχθηκε με άγρια υπερφορολόγηση επιχειρήσεων και νοικοκυριών, το οποίο σύμφωνα με δική σας συμφωνία στο τρίτο μνημόνιο μπορεί να διατεθεί ως κοινωνικό μέρισμα, φτάνει το 1,9 δισεκατομμύρια ευρώ. Με ένα μόνον μέρος αυτού του ποσού μπορούσατε κάλλιστα να χρηματοδοτήσετε το σύνολο των μέτρων που προτείνουμε, αλλά και να υλοποιηθούν πολιτικές για πρόσληψη διακοσίων χιλιάδων ανέργων στον ιδιωτικό τομέα, μέσω επιδότησης των εισφορών στην κοινωνική ασφάλιση, μείωση των συντελεστών ΦΠΑ στο κρασί και στην εστίαση και ενίσχυση των πολιτικών στήριξης στις οικογένειες. Εσείς, όμως, αποφασίσατε να καταναλώσετε το σύνολο αυτού του ποσού για να πληρώσετε τοκοχρεολύσια. Γιατί; Γιατί απλά καθυστερήσατε την αξιολόγηση και είστε και σε αυτό με την πλάτη στον τοίχο. Κύριοι της Κυβέρνησης, περιμένουμε μια συγκεκριμένη απάντηση. Καθαρές κουβέντες. Ναι ή όχι στις προτάσεις μας. Και μια δέσμευση από εμάς. Εμείς σε κάθε περίπτωση θα επιμείνουμε για την υλοποίηση και την εφαρμογή τους, όπως και θα επιμείνουμε στις προτάσεις μας για νομοθετικές και κανονιστικές παρεμβάσεις για τη στήριξη της πολύτεκνης και τρίτεκνης οικογένειας από τη στιγμή μάλιστα που η Βουλή έκανε δεκτή την πρόταση μας για τη διακομματική επιτροπή για το δημογραφικό. Η κοινωνική πολιτική, κυρίες και κύριοι Βουλευτές, για εμάς δεν μπορεί να αποτελεί ένα προεκλογικό σύνθημα, αλλά σταθερό και μόνιμο οδηγό για τις ενέργειές μας, τις αποφάσεις μας και τις πολιτικές μας, όποια θέση και αν έχουμε, από όποιο μετερίζι και αν μας τοποθετούν οι πολίτες. Σας ευχαριστώ πολύ.
Ευχαριστούμε, κυρία Πρόεδρε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τρεις εκπαιδευτικοί συνοδοί τους από το 8ο Δημοτικό Σχολείο Πάτρας και από το Δημοτικό Σχολείο Περαχώρας Κορινθίας. Σάς καλωσορίζουμε στην ελληνική Βουλή, αγαπητοί φίλοι! [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, τον λόγο έχει ζητήσει ο Υπουργός Υγείας κ. Ανδρέας Ξανθός. Κύριε Υπουργέ, έχετε τον λόγο για εννέα λεπτά.
Κύριε Πρόεδρε, πότε θα μιλήσει η κυρία Αναπληρώτρια Υπουργός;
Στο τέλος για να σας ακούσω.
Ορίστε, κύριε Υπουργέ, έχετε τον λόγο.
«Χωρίς αυταπάτες προπαντός», έχει πει ο Μανώλης Αναγνωστάκης. Χωρίς αυταπάτες λοιπόν και για την κατάσταση στη χώρα και για την κατάσταση στην Ευρώπη και για τις δυσκολίες, τα προβλήματα, τις δυνατότητες, αλλά δυστυχώς και χωρίς αυταπάτες για την πολιτική ωριμότητα και υπευθυνότητα της Αντιπολίτευσης. Πραγματικά, είναι να απορεί κανένας πώς μπορεί σήμερα η Αντιπολίτευση αυτής της χώρας σε αυτήν την κρίσιμη στιγμή, στην κόψη του ξυραφιού στην κυριολεξία για να κλείσει η μεγάλη εκκρεμότητα που έχει σχέση με την αξιολόγηση και τη βιωσιμότητα του χρέους να λέει ότι ζητάει εδώ και τώρα εκλογές για να φύγει αυτή η ανεύθυνη Κυβέρνηση. Και μιλάμε για μια Κυβέρνηση που, επιτρέψτε μου να πω, στην πιο ρευστή περίοδο για την Ευρώπη έχει καταφέρει να είναι το ελληνικό ζήτημα η διαιρετική τομή των πολιτικών δυνάμεων της Ευρώπης, ώστε να διαχωρίζονται οι πολιτικές δυνάμεις και με βάση τη στάση τους απέναντι στα εύλογα αιτήματα της ελληνικής Κυβέρνησης και της ελληνικής κοινωνίας για να αναλάβει επιτέλους και η πλευρά των δανειστών τις υποχρεώσεις της. Και αυτές οι πολιτικές δυνάμεις που είναι στον ευρύτερο προοδευτικό χώρο, οι δυνάμεις της Αριστεράς, οι δυνάμεις της ριζοσπαστικής σοσιαλδημοκρατίας, της οικολογίας, οι δυνάμεις των κινημάτων και των προοδευτικών πολιτών της Ευρώπης είναι με την ελληνική Κυβέρνηση, ενώ οι δυνάμεις του πιο ακραίου νεοφιλελεύθερου συντηρητικού μπλοκ, οι δυνάμεις που υπηρετούν τις ελίτ της Ευρώπης, οι δυνάμεις που είναι με την τραπεζοκρατία και τη γραφειοκρατία των Βρυξελών, αυτές οι πολιτικές δυνάμεις, συμπεριλαμβανομένων και των πολιτικών δυνάμεων της Αντιπολίτευσης της χώρας μας, είναι εναντίον των συμφερόντων της χώρας και εναντίον της προσπάθειας που κάνει να σταθεί με αξιοπρέπεια και ισοτιμία μέσα στην Ευρώπη στο επόμενο διάστημα. Η Ευρώπη, λοιπόν, είναι σε ένα κρίσιμο σταυροδρόμι. Ειδικά μετά το Brexit υπάρχει ένα σκληρό δίλημμα: Είτε θα επανιδρυθεί με βάση τις συντηρητικές αξίες της ισοτιμίας, της αλληλεγγύης, της κοινωνικής συνοχής και της δημοκρατίας είτε θα οδηγηθεί σε μια ακόμα σκληρότερη και αντικοινωνική κατεύθυνση και θα οδηγηθεί στη διάλυσή της. Και επιτρέψτε μου να πω ότι αυτή η Κυβέρνηση δυο χρόνια έχει αφήσει πολύ ευδιάκριτο αποτύπωμα και έχει συμβάλει στο να ενισχυθεί ο πόνος, ο κοινωνικός και ο πολιτικός στην Ευρώπη που διεκδικεί σήμερα μια άλλη πορεία. Και αυτό είναι πολύ μεγάλη παρακαταθήκη για τα συμφέροντα της χώρας και του λαού μας. Και κεντρικό σημείο αυτής της διαφορετικής πορείας, προφανώς είναι η αντιμετώπιση των κοινωνικών ανισοτήτων και η εδραίωση του κράτους πρόνοιας, η ισχυροποίηση του κοινωνικού κεκτημένου, του μεταπολεμικού κοινωνικού κεκτημένου της Ευρώπης. Εδώ ερχόμαστε στη σημερινή συζήτηση. Προφανώς, η συζήτηση για τη φτώχεια σε μια χώρα που είναι σε παρατεινόμενη λιτότητα και κρίση επτά χρόνια είναι επίκαιρη και αντανακλά πραγματικά μια ζοφερή πραγματικότητα που βιώνει η κοινωνία. Καλοδεχούμενη, λοιπόν, η πρωτοβουλία για να συζητηθεί το κοινωνικό εισόδημα αλληλεγγύης, το ελάχιστο εγγυημένο εισόδημα, όπως λέει η Δημοκρατική Συμπαράταξη ή άλλες πλευρές μέτρων αντιμετώπισης της φτώχειας στη χώρα. Καλοδεχούμενη είναι και η κατόπιν εορτής - επιτρέψτε μου να πω - ευαισθησία ορισμένων πολιτικών δυνάμεων που μέχρι τώρα τη φτώχεια την αντιμετώπιζαν ως μια παράπλευρη απώλεια ενός καλού συστήματος, το οποίο δούλευε, το οποίο παρήγαγε πλούτο, το οποίο διευκόλυνε τον ανταγωνισμό, την αγορά, την επιχειρηματικότητα, αλλά είχε και κάποιους «losers». Έτσι ήταν οι φτωχοί τα χρόνια της ευημερίας. Διότι υπήρχαν και φτωχοί και υπήρχαν και αποκλεισμένοι τα χρόνια της ευημερίας. Και το δράμα, αγαπητοί συνάδελφοι, του ΠΑΣΟΚ είναι ότι, βεβαίως, το ΠΑΣΟΚ της δεκαετίας του '80 ήταν αυτό που έβαλε τη σφραγίδα του στο να έρθει με ιστορική καθυστέρηση στην Ελλάδα κι ένα δημόσιο σύστημα υγείας κι ένα σύστημα κοινωνικής προστασίας πιο ανεπτυγμένο, αλλά είναι αυτό το κόμμα, το οποίο μετέτρεψε αυτό το σύστημα και κοινωνικής προστασίας και δημόσιας περίθαλψης και γενικά κοινωνικού κράτους σε έναν μηχανισμό πελατειακής ρουσφετολογικής και ευνοιοκρατικής αξιοποίησης, ακριβώς για λόγους εξουσιαστικούς, ακριβώς για να παραμείνει δεκαετίες στην εξουσία. Κι έχει το θράσος τώρα να εγκαλεί αυτήν την Κυβέρνηση για καρεκλοθηρία και εξουσιομανία. Εμείς, λοιπόν, στο τοπίο της ακραίας φτώχειας και του αποκλεισμού, αγαπητοί συνάδελφοι, έχουμε δώσει δείγματα γραφής και με τον ν.4320, τον πρώτο νόμο που ψήφισε αυτή η Κυβέρνηση, που έβαλε στη δημόσια συζήτηση και στην πολιτική ατζέντα αυτής της χώρας τον όρο ανθρωπιστική κρίση και πήρε μέτρα αντιμετώπισης της ακραίας φτώχειας και των πιο ευάλωτων και αδύναμων στρωμάτων, που μέχρι τότε ήταν αντικείμενο μόνο συμπόνοιας και φιλανθρωπίας και δηλώσεων κοινωνικής ευαισθησίας. Το έκανε εφαρμοσμένη πολιτική αυτό. Και αυτό δεν έγινε, όπως έχουμε ξαναπεί, επειδή είμαστε πιο ευαίσθητοι εμείς και πιο αλτρουιστές. Η διαφορά μας η μεγάλη είναι ότι εμείς πιστεύουμε στην ισότητα των ανθρώπων κι έχουμε στο DNA μας, στην πολιτική μας κουλτούρα, στην αγωνιστική μας διαδρομή όλη την ιδέα της κοινωνικής αλληλεγγύης. Και έχουμε υπηρετήσει κι έχουμε συνεισφέρει σε αυτήν τη χώρα στις πρωτοβουλίες τις πολυποίκιλες που αναπτύχθηκαν όλα τα χρόνια της κρίσης. Και ήρθε η ώρα εμείς ακριβώς, αυτό να το κάνουμε εφαρμοσμένη πολιτική. Αγαπητοί συνάδελφοι, επιτρέψτε μου να πω ότι στον χώρο της υγείας είναι αυτή η Κυβέρνηση που αντιμετώπισε την ακραία υγειονομική φτώχεια, αυτή την τρομερή παρενέργεια η οποία είχε επισυμβεί τα χρόνια της αποασφάλισης του πληθυσμού και του αποκλεισμού των ανασφάλιστων πολιτών από το σύστημα υγείας. Είναι αυτή η Κυβέρνηση, λοιπόν, η οποία, κινητοποιώντας όλες τις διαθέσιμες δυνάμεις και τους πόρους του συστήματος υγείας, έδωσε έμφαση στη δημόσια περίθαλψη και με τον ν.4368/2016 διασφάλισε την καθολική πρόσβαση των πολιτών στο δημόσιο σύστημα υγείας και στην αναγκαία ιατροφαρμακευτική περίθαλψη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κύριε Πρόεδρε, επιτρέψτε μου λίγο ακόμα. Αυτό είναι τεράστια τομή, είναι μεγάλη αλλαγή στην κουλτούρα για το κοινωνικό κράτος στην Ελλάδα. Αυτή η Κυβέρνηση έβαλε την αντίληψη της καθολικότητας και όχι της επιλεκτικότητας στην παροχή των υπηρεσιών και στην πράξη εφάρμοσε τη λογική ότι η υγεία ειδικά είναι ένα κοινωνικό δικαίωμα, το οποίο οφείλει η πολιτεία να το διασφαλίζει σε όλους, χωρίς αποκλεισμούς, ανεξάρτητα από το εργασιακό, το εισοδηματικό και το ασφαλιστικό στάτους του καθενός. Αυτό είναι τεράστια τομή. Έχει διεθνή αναγνώριση. Πριν από λίγες ημέρες ο Υπουργός Υγείας της χώρας συμμετείχε στη γενική συνέλευση του Παγκόσμιου Οργανισμού Υγείας, στην οποία υπήρξε ειδικό στρογγυλό τραπέζι όπου παρουσίασε η Ελλάδα την εμπειρία της από την εφαρμογή μιας πολιτικής καθολικής κάλυψης του πληθυσμού στα θέματα υγείας μαζί με άλλες τρεις χώρες από όλο τον κόσμο, αγαπητοί συνάδελφοι: Την Κίνα, τη Χιλή και την Ακτή Ελεφαντοστού. Η Ελλάδα είναι η μόνη χώρα που εκπροσώπησε την Ευρώπη και την οποία επέλεξε ο Παγκόσμιος Οργανισμός Υγείας να μεταφέρει μια τεράστια κοινωνική και πολιτική εμπειρία καθολικής κάλυψης το πληθυσμού, που αυτό είναι το πρόταγμα του Παγκόσμιου Οργανισμού. Αυτά, λοιπόν, αγαπητοί συνάδελφοι, δεν είναι λόγια του αέρα. Πραγματικά, είναι να απορεί κανείς για κριτικές του τύπου «έχουν διαλυθεί τα νοσοκομεία στη χώρα», όταν με πολλαπλών σχέσεων εργασιακών παρεμβάσεις ενίσχυσης με ανθρώπινο δυναμικό έχουν καλυφθεί πάνω από επτάμισι με οχτώ χιλιάδες κενές θέσεις που υπήρχαν στα δημόσια νοσοκομεία την προηγούμενη περίοδο, την περίοδο της πλήρους αποδιοργάνωσης, την περίοδο της συρρίκνωσης, την περίοδο της κατάργησης οργανικών θέσεων, την περίοδο του κλεισίματος νοσοκομείων, την περίοδο της κατάργησης οργανικών κλινών στο σύστημα υγείας. Καταφέραμε μέσα στο μεσοπρόθεσμο πρόγραμμα 2015-2018 να κινητοποιήσουμε επιπλέον 626 εκατομμύρια ευρώ για να ενισχυθούν οι λειτουργικές δαπάνες του συστήματος υγείας. Και αυτό, φυσικά, δεν το κάναμε επειδή βρήκαμε έναν τρόπο να βγάζουμε παραπάνω λεφτά. Ήταν πολιτική επιλογή αναδιανομής, κοινωνικής αναδιανομής, υπέρ της δημόσιας περίθαλψης. Έγιναν περικοπές προφανώς σε άλλες υπηρεσίες και σε άλλα Υπουργεία, για να στηριχτεί κατά προτεραιότητα αυτός ο τομέας. Σήμερα νομίζω ότι το αίτημα είναι να μπορέσουμε, κανονικοποιώντας τη λειτουργία της οικονομίας, της κοινωνίας και της χώρας στο επόμενο διάστημα, μετριάζοντας τη λιτότητα, δημιουργώντας περισσότερο δημοσιονομικό χώρο για κοινωνική πολιτική, να καλύψουμε περισσότερες κοινωνικές ανάγκες, οι οποίες, μάλιστα, αναδύθηκαν με πιο οξυμμένη μορφή στη διάρκεια της κρίσης. Να μπορέσουμε να καλύψουμε τα σύγχρονα κοινωνικά δικαιώματα, όπως είναι το δικαίωμα στην οικογενειακή φροντίδα, στη λειτουργία βρεφονηπιακών σταθμών, στη στήριξη της στεγαστικής ανάγκης των νέων ζευγαριών, στη γηριατρική φροντίδα, στις στεγαστικές ανάγκες, με ειδικές δομές, ευάλωτων και ευαίσθητων κομματιών του πληθυσμού, όπως είναι οι ψυχικά ασθενείς, οι εξαρτημένοι, οι άνθρωποι με άνοια, οι άνθρωποι που έχουν κακοήθειες τελικού σταδίου, τα άτομα με αυτισμό. Αυτές είναι οι σύγχρονες κοινωνικές ανάγκες για το κοινωνικό κράτος αυτής της χώρας, για το οποίο σήμερα γίνεται μια μεγάλη προσπάθεια, μια τεράστια προσπάθεια να ξανασταθεί στα πόδια του, χωρίς τις στρεβλώσεις και τις παθογένειες του παρελθόντος, ηθικοποιώντας τη λειτουργία ενός τομέα της δημόσιας ζωής στον οποίο ξέρουμε πολύ καλά ότι υπήρχε φαυλότητα στο παρελθόν, ότι υπήρχε πάρτι το οποίο είχε πολιτική ασυλία. Τα έχουμε πει πάρα πολλές φορές αυτά.
Κύριε Υπουργέ, ολοκληρώστε παρακαλώ.
Ολοκληρώνω, κύριε Πρόεδρε. Και πρέπει να αντιμετωπίζουμε και τους μείζονες παράγοντες κινδύνου για την κοινωνική συνοχή, που είναι το γήρας, που είναι η ασθένεια, που είναι η ανεργία, που είναι η φτωχοποίηση, που είναι ο κοινωνικός αποκλεισμός, που είναι η αστεγία, που είναι η τοξικοεξάρτηση. Αυτά, λοιπόν, είναι τα προτάγματα μιας σοβαρής παρέμβασης αναδιοργάνωσης του κοινωνικού κράτους στη χώρα μας. Εμείς, και στη χώρα, αλλά και στην Ευρώπη, δίνουμε δείγματα γραφής, ενισχύουμε το στίγμα για το προς ποια κατεύθυνση πρέπει να οδηγηθούν τα πράγματα. Βεβαίως, είμαστε προβληματισμένοι, είμαστε ανήσυχοι, για τη δυσκολία της κοινωνίας, για τη ζοφερή πραγματικότητα των πολιτών. Είμαστε σε επαφή με τους αγώνες και τις αγωνίες τους και με την καθημερινότητά τους. Επιτρέψτε μου, όμως, να πω ότι είμαστε και περήφανοι, γιατί σε μία περίοδο που έχουμε συμβιβασμούς, που έχουμε επώδυνες επιλογές - που είναι παράγωγες ενός συμβιβασμού που κάναμε πριν από δύο χρόνια, το καλοκαίρι του 2015, και που πιστεύουμε ότι θα τελειώσει και θα υπάρξει μία περίοδος κανονικότητας και κοινωνικής ορατότητας για την έξοδο από την κρίση το επόμενο διάστημα - , σε μια περίοδο της μεγάλης δυσκολίας, δίνουμε στίγματα και αποτυπώματα κοινωνικής μεροληψίας, υπέρ των αδύναμων, δραστικής αντιμετώπισης της φτώχειας στη χώρα. Σας ευχαριστώ πολύ.
Ευχαριστούμε, κύριε Υπουργέ.
Κύριε Πρόεδρε, μπορώ να έχω τον λόγο για ένα λεπτό;
Τι θέλετε, κύριε Λοβέρδο.
Πριν πάρω τον λόγο με τη σειρά μου, όπως το έχετε καθορίσει, θα ήθελα ενός λεπτού αντίδραση σε κάτι που είπε ο κ. Υπουργός.
Παρακαλώ, αλλά για ένα λεπτό για να μη χαλάσουμε τη σειρά, κύριε Λοβέρδο.
Ναι, κύριε Πρόεδρε. Ακούστε, κύριε Υπουργέ. Τα θέματα της κοινωνικής πολιτικής δεν αναζητούνται στα DNA των ανθρώπων ή των πολιτικών. Κι αυτά που λέτε όλοι εσείς που είστε στα Υπουργεία κοινωνικής ευθύνης, οι πολίτες τα ακούνε με μεγάλη δυσπιστία - μην σας πω σας τα ακούνε βερεσέ - γιατί έχουν δυόμισι χρόνια πράξεις. Αντί να σας πω πάρα πολλά γι' αυτά που λέτε - κάποια θα σχολιάσω στην ομιλία μου - , θέλω τώρα στο ένα λεπτό που έχω να σας διαβάσω μία φράση και να σας ζητήσω να αναγνωρίσετε αυτόν που την είπε στην Αίθουσα αυτή: «Κυρίως, δεν θα μπορούσα να φανταστώ πώς οι πολιτικοί κι όχι οι τεχνοκράτες δεν θα μπορούσαν να καταλάβουν ότι μετά από τα πέντε καταστροφικά χρόνια της σκληρής λιτότητας του μνημονίου θα μπορούσε να βρεθεί ένας Έλληνας Βουλευτής που να ψηφίσει την κατάργηση του ΕΚΑΣ». Το είπε ο Αλέξης Τσίπρας, ο Πρωθυπουργός, στις 5 Ιουνίου 2015. Το καταργήσατε με νόμο, με την ψήφο όλων σας. Κύριε Υπουργέ, λίγη σεμνότητα δεν βλάπτει.
Κύριε Πρόεδρε, μπορώ να πω μια πρόταση μόνο;
Κύριε Υπουργέ, δεν πρόκειται να γίνει αυτός ο διάλογος.
Μιλάνε πάντα οι Υπουργοί.
Όχι, δεν είναι έτσι, με συγχωρείτε. Ο κύριος Υπουργός, παρά το ότι δεν ήταν δηλωθείς να διαχειριστεί το ζήτημα, - εσείς, κυρία Φωτίου, θα είσαστε σήμερα η εκπρόσωπος της κυβερνητικής πολιτικής - πήρε τον λόγο για εννιά λεπτά και μίλησε δεκαέξι. Φτάνει. Τι να κάνουμε;
Να σας απαντήσω, κύριε Πρόεδρε.
Τι να μου πείτε;
Είναι κάτι που δεν γνωρίζετε. Ο κύριος Υπουργός έχει διατάξεις στο συγκεκριμένο νομοσχέδιο και γι' αυτό μιλάει.
Τι σημασία έχει αυτό; Δεν ορίστηκε, κυρία Φωτίου.
Μιλάνε πάντα οι Υπουργοί.
Είχε την ανοχή του Προεδρείου ο κύριος Υπουργός.
Ο κ. Λοβέρδος έκανε παρέμβαση εκτός διαδικασίας.
Σας παρακαλώ, δεν έχετε πάρει τον λόγο.
Μιλάνε, κύριε Πρόεδρε.
Το Προεδρείο, από σεβασμό και στο κυβερνητικό επιτελείο και στον κ. Ξανθό, του έδωσε τον λόγο - και καλά έκανε - να μιλήσει. Υπερέβη τον χρόνο. Δεν θα γίνει τώρα διάλογος με τον κ. Λοβέρδο. Πώς θα γίνει δηλαδή;
Κύριε Πρόεδρε, είναι πρωτοφανές αυτό που ακούω. Είναι νομοσχέδιο για αυτά τα Υπουργεία.
Ένα λεπτό, κύριε Πρόεδρε. Ένα λεπτό δεν δίνετε;
Κύριε Μαντά, με αφήνετε να διαχειριστώ τη διαδικασία; Περιμένουν οι άλλοι συνάδελφοι. Δεν μπορεί να γίνει αυτό το πράγμα.
Δεν το είπε ο Πρωθυπουργός αυτό;
Κυρία Χριστοφιλοπούλου, σας παρακαλώ! Κύριε Ξανθέ, έχετε τον λόγο για ένα λεπτό κατά παραχώρηση για να μην γίνει ο διάλογος με αυτόν τον τρόπο.
Κύριε Λοβέρδο, όσο αφορά την απάντηση στα περί κοινωνικής ευαισθησίας και DNA, εγώ εννοούσα πολιτικού DNA και όχι ανθρώπινου DNA, προφανώς όχι ανθρώπινου γονιδιώματος. Αυτό ακριβώς ήθελα να πω. Το ζήτημα της κοινωνικής ευαισθησίας δεν είναι ζήτημα προσωπικό του καθενός.
Συμφωνούμε.
Δεν είναι ζήτημα καλλιέργειας, δεν είναι ζήτημα αλτρουισμού και ανθρωπισμού. Είναι πολιτικό ζήτημα. Αυτό ακριβώς προσπαθώ να πω. Και εγώ είπα για έργα. Δεν είπα λόγια. Είπα τι έχει γίνει σε κρίσιμους τομείς κοινωνικού αποκλεισμού που αντιμετωπίστηκαν στην πιο δύσκολη περίοδο της χώρας, στη περίοδο της καταστροφή που είχε επέλθει. Και είπα πώς αντιμετωπίστηκαν οι ακραίες εκδηλώσεις της φτώχειας και ιδιαίτερα της υγειονομικής φτώχειας. Και είπα, λοιπόν, ότι αυτό δεν είναι τυχαίο. Δεν είμαστε καλύτεροι άνθρωποι, κύριε Λοβέρδο. Είμαστε Αριστεροί και πιστεύουμε στην ισότητα των ανθρώπων. Αυτή είναι η διαφορά. Και γι' αυτό μπορούμε να υλοποιούμε τέτοιες πολιτικές.
Ευχαριστώ, κύριε Υπουργέ. Κυρίες και κύριοι συνάδελφοι, να σας πω πώς θα συνεχιστεί η διαδικασία. Θα μιλήσει ο κ. Βρούτσης, ακολουθεί ο κ. Λαγός και μετά είναι ο κ. Λοβέρδος. Σας λέω από τώρα ότι δεν θα δοθεί ο λόγος, τουλάχιστον από εμένα, όσο θα είμαι εδώ σε άλλον Κοινοβουλευτικό Εκπρόσωπο, διότι δεν έχει μιλήσει κανένας συνάδελφος Βουλευτής και πρέπει να μιλήσουν και αυτοί.
Κυρίες και κύριοι συνάδελφοι, εάν ένας τρίτος παρατηρητής, που δεν γνώριζε πώς είναι τα πράγματα στη χώρα μας, παρακολουθούσε την ομιλία του προλαλήσαντα Υπουργού κ. Ξανθού και τον ρωτούσαμε τι είδε και τι άκουσε, θα αισθανόταν ότι άκουσε έναν Βουλευτή της Αντιπολίτευσης, ο οποίος καταγράφει τις προθέσεις της Κυβέρνησης για το πώς θα αντιμετωπίσει την οικονομική κρίση, για τις καλές προθέσεις που έχει, για την ευαισθησία απέναντι στις κοινωνικές ομάδες. Αυτή την εντύπωση δώσατε, κύριε Υπουργέ, με την ομιλία σας. Όμως, εάν λέγαμε στον συγκεκριμένο παρατηρητή ότι ο ομιλητής είναι Υπουργός της Κυβέρνησης, τότε αβίαστα θα έλεγε ότι η Ελλάδα είναι μία χώρα που ευημερεί, δεν υπάρχει κοινωνικός αποκλεισμός, δεν υπάρχουν ευάλωτες κοινωνικές ομάδες και ότι όλα έχουν τακτοποιηθεί. Δυστυχώς για εσάς και για τους Έλληνες, όμως, κυβερνάτε δυόμισι ολόκληρα χρόνια. Το άλλοθι του ηθικού πλεονεκτήματος και των καλών προθέσεων έχει καταπέσει. Γιατί; Υπάρχει πλέον η συγκεκριμένη αντιμετώπιση των πραγμάτων, η πολιτική πρακτική, τα αποτελέσματα της πολιτικής σας, που σας στοιχειώνει και στοιχειώνει και όλους τους Έλληνες. Θέλω να πω ότι αποτελεί θράσος - και αναρωτιέμαι πού το βρίσκετε; - από το Βήμα της Βουλής να τοποθετείστε και να κουνάτε το δάχτυλο προς την ελληνική κοινωνία προς τις ασθενείς κοινωνικές τάξεις, προς τα πολιτικά κόμματα με τον ίδιο τρόπο και με τον ίδιο εμπαιγμό και με την ίδια κοροϊδία σαν να ήταν η πρώτη μέρα που γίνατε Κυβέρνηση. Έχετε δυόμισι χρόνια κυβερνητικού βίου, έχετε αποτύχει παταγωδώς σε όλα, έχετε κοροϊδέψει τον ελληνικό λαό, έχετε κοροϊδέψει τους εργαζόμενους, έχετε κοροϊδέψει τους συνταξιούχους, έχετε κοροϊδέψει τους αδύναμους. Ισοπεδώσατε τα πάντα. Σε κάθε στόχο που θέτετε, περνάτε από κάτω. Φέρατε δύο μνημόνια στον ελληνικό λαό αχρείαστα και άδικα. Η Ελλάδα θα είχε βγει από την κρίση. Θα είχε προχωρήσει στον ενάρετο οικονομικό κύκλο της ανάπτυξης. Και πληρώνει σήμερα το τίμημα της ανικανότητας και του λαϊκισμού του ΣΥΡΙΖΑ σε όλα τα επίπεδα. Οι συνταξιούχοι από τα 310 εκατομμύρια που ήταν στο e - mail Χαρδούβελη για το ασφαλιστικό έφτασαν τα 10 δισεκατομμύρια με αποτέλεσμα, κυρίες και κύριοι συνάδελφοι, να είναι πρώτη φορά ιστορικά καταγεγραμμένο σήμερα ότι η Ελλάδα δεν διαθέτει ασφαλιστικό σύστημα. Διαθέτει ένα ασφαλιστικό μόρφωμα που συμπυκνώνει από τη μία πλευρά μια ταξική λογική που μετατράπηκε σε τοξικό δηλητήριο εξοντωτικών εισφορών για ό,τι πιο δημιουργικό υπάρχει στον τόπο με αποτέλεσμα να αυτοϋπονομεύει το σύστημα, και από την άλλη μια λογική προνοιακού συστήματος, μετατρέποντας πολύ σύντομα το προϋπάρχον ασφαλιστικό σύστημα της χώρας σε οριστικά συντρίμμια και ερείπια. Άρα, λοιπόν, αποτύχατε και σε αυτό. Και είναι και προκλητικό να λέτε σήμερα και να κουνάτε το δάχτυλο για το χρέος προς τα κόμματα της Aντιπολίτευσης όταν εσείς, ο ίδιος ο Πρωθυπουργός πριν από δέκα ημέρες, για να σκιάσει τις αντιδράσεις των Βουλευτών του ΣΥΡΙΖΑ κάτω από τα σκληρά μέτρα του τέταρτου μνημονίου, είπε το «περίφημο» περί γραβάτας και χρέους. Αυτός είναι ο ΣΥΡΙΖΑ. Ο ΣΥΡΙΖΑ είναι το κόμμα εκείνο που συνεχώς κοροϊδεύει, λέει ψέματα. Αλλά δυστυχώς για εσάς και ευτυχώς για τον ελληνικό λαό σας πήραν χαμπάρι, δεν σας πιστεύει πλέον κανένας. Μπαίνω στο θέμα του νομοσχεδίου που κατατέθηκε. Κυρίες και κύριοι συνάδελφοι, ως Υπουργός τα δυόμισι χρόνια στο Υπουργείο Εργασίας οφείλω σήμερα να αποκαταστήσω την αλήθεια, την πραγματικότητα και την τάξη σε ό,τι αφορά τα ζητήματα του κοινωνικού κράτους. Ήρθε η ώρα να κοιταχτούμε στα μάτια. Το ελληνικό κράτος πραγματικά δεν ήταν το τελειότερο σε επίπεδο κοινωνικών παροχών και κοινωνικών δομών, είχε ελλείμματα, είχε παραλείψεις. Το μεγαλύτερο έλλειμμα του κοινωνικού κράτους στη χώρα μας ήταν η απουσία του ελάχιστου εγγυημένου εισοδήματος. Η χώρα μας διέθετε πόρους σε σχέση με τις άλλες ευρωπαϊκές χώρες όσον αφορά το ποσοστό στο ΑΕΠ δυστυχώς, όμως, τα χρήματα χυνόντουσαν στη θάλασσα, γιατί υπήρχαν αλληλοεπικαλύψεις, πελατειακά συστήματα, λογικές λάθους κατεύθυνσης. Αυτό διορθώθηκε. Απαντώ στους παραχαράκτες της ιστορίας, στους μικρόψυχους, γιατί είναι μικροψυχία αυτό που συντελείται σήμερα και όλο το προηγούμενο διάστημα να μην αναγνωρίζετε ότι το ελάχιστο εγγυημένο εισόδημα, η μεγαλύτερη κοινωνική μεταρρύθμιση του ελληνικού κράτους έγινε από την προηγούμενη κυβέρνηση και να το ΦΕΚ, το οποίο καταθέτω για να το διαβάσετε. Ελάχιστο εγγυημένο εισόδημα - το διαβάζω γιατί εμένα μου αρέσει να αποδίδω σε όλους τη δικαιοσύνη - Υπουργός Εργασίας Γιάννης Βρούτσης, Υφυπουργός Κεγκέρογλου, Υπουργός Εσωτερικών Ντόλιος, Οικονομικών Χαρδούβελης - Σταϊκούρας. Αυτό είναι το ΦΕΚ, που έβαλε πλέον για πρώτη φορά τα θεμέλια του σύγχρονου κοινωνικού κράτους στην Ελλάδα, το ελάχιστο εγγυημένο εισόδημα. Το καταθέτω για να το λάβει υπ' όψιν της η Κυβέρνηση. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ερώτηση: Εκεί σταμάτησαν όλα; Όχι, βεβαίως ήθελε βελτίωση και ήθελε και εκσυγχρονισμό όπως και σήμερα η σημερινή δομή του ελάχιστου εγγυημένου εισοδήματος θέλει βελτίωση, είμαστε στα πρώτα βήματα. Έγινε, όμως, με τον πιο σύγχρονο τρόπο σε όλη την Ευρώπη και αυτό ήταν το θετικό της δικής μας παρέμβασης μέσα στην αρνητική συγκυρία ότι ήμασταν οι τελευταίοι γιατί εντάξαμε και την «ΕΡΓΑΝΗ» με αποτέλεσμα να παρακολουθούμε το σύστημα ηλεκτρονικά πιο προηγμένα και πιο αποτελεσματικά από κάθε χώρα της Ευρώπης μετά από ένα διάστημα. Τα αποτελέσματα του ελάχιστου εγγυημένου εισοδήματος θα πρέπει να επαναξιολογηθούν συνολικά. Και αυτό θα πρέπει να γίνεται σε τακτά χρονικά διαστήματα. Αυτό θα πρέπει και οφείλει η κάθε Κυβέρνηση να κάνει στο μέλλον, έτσι ώστε σε αδυναμίες και ελλείμματα που υπάρχουν και θα εντοπίζονται, διότι δεν μπορεί να λυθεί ποτέ κάτι τέλεια καθώς τρέχει η κοινωνία και οι κοινωνικές ανάγκες, εμφανίζονται νέα κοινωνικά δεδομένα, να παρεμβαίνει κάθε φορά η διοίκηση, η κυβέρνηση και να μπαλώνει τις αδυναμίες και να βελτιώνει την αποτελεσματικότητα του συστήματος. Σήμερα πρέπει να ξέρει ο ελληνικός λαός ότι, ναι, καταφέραμε αυτό, στο οποίο υστερούσαμε και υπάρχει ελάχιστο εγγυημένο εισόδημα στην Ελλάδα. Φτιάχτηκε από την προηγούμενη κυβέρνηση, σήμερα εξελίσσεται και θα εξελίσσεται και στο μέλλον. Για να δούμε, όμως, κυρία Φωτίου, ως εκπρόσωπος της Κυβέρνησης σήμερα εδώ, την υποκρισία του ΣΥΡΙΖΑ πάνω στο ζήτημα του ελάχιστου εγγυημένου εισοδήματος. Κρατάω εδώ, ως Υπουργός την περίοδο εκείνη - κυρίες και κύριοι συνάδελφοι του ΣΥΡΙΖΑ, να τα κοιτάτε αυτά για να μην τα κάνετε ποτέ στο μέλλον και να είναι το αντιπαράδειγμα για τις μελλοντικές γενιές των πολιτικών - και διαβάζω από left.gr: «Φιέστα ελεημοσύνης με Σαμαρά και Βενιζέλο για το ελάχιστο εγγυημένο εισόδημα της Ελλάδας της φτώχειας». [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ήσασταν εναντίον του ελάχιστου εγγυημένου εισοδήματος. «ΒΗΜΑ»: «Μνημείο κοροϊδίας το ελάχιστο εγγυημένο εισόδημα, λέει η αριστερά». Αυτοί είστε, υποκριτές. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Διαβάζω, επίσης, από το left.gr τα εξής: «Δημήτρης Στρατούλης: Αφού εξαθλίωσαν τον λαό τώρα η Κυβέρνηση χαρίζει ψίχουλα φιλανθρωπίας». Ο ΣΥΡΙΖΑ δεν είναι αυτός; Ο Στρατούλης δεν ήταν στον ΣΥΡΙΖΑ υπεύθυνος τομέα κοινωνικής πολιτικής; Να ποια ήταν η θέση σας για το ελάχιστο εγγυημένο εισόδημα. Για αυτά έπρεπε να απολογηθείτε. Αλλά, δεν είμαστε ίδιοι, έχουμε τελείως διαφορετική πολιτική συμπεριφορά, πολιτικό ήθος, ανωτερότητα. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και εμείς λέμε ότι, ναι, πρέπει να γίνουν και άλλες βελτιωτικές παρεμβάσεις στο μέλλον, πρέπει να τις αναβαθμίσουμε, πρέπει να τις κάνουμε καλύτερες. Θέλω να κάνω και μία αναφορά γενικότερα για το κοινωνικό κράτος στη χώρα μας, για να ξεκαθαρίσουμε τα πράγματα. Εκτός από το ελάχιστο εγγυημένο εισόδημα, το οποίο πραγματικά αποτελεί τη μεγαλύτερη κοινωνική μεταρρύθμιση του ελληνικού κράτους, υπήρχαν άλλες δομές, θεσμοί, αντηρίδες για το κοινωνικό κράτος; Βεβαίως και υπήρχαν. Δεν γεννήθηκε σήμερα - με παρθενογένεση - ο ΣΥΡΙΖΑ και να έρθει να φτιάξει το κοινωνικό κράτος.
Για πείτε μας.
Θα σας πω, κυρία Φωτίου, μη βιάζεστε. Ακούστε λοιπόν. Τα ΚΕΠ δεν ήταν μία δομή που φτιάχτηκε από προηγούμενη κυβέρνηση και η οποία ήταν στη σωστή κατεύθυνση, που υπηρετούσε γενικά και την εξυπηρέτηση των αδύνατων κοινωνικών ομάδων και των ευάλωτων ομάδων και αντιμετώπιζε και τη γραφειοκρατία; Βεβαίως, τα ΚΕΠ. Έρχεστε σήμερα να πείτε τι, ότι δεν υπήρχαν τα ΚΕΠ; Ή να μηδενίσετε το παρελθόν; Το ίδιο θα πω και για τα ΚΕΚΥΚΑΜΕΑ παραδείγματος χάριν. Προϋπήρχαν από εσάς, αντηρίδα του κοινωνικού κράτους. Ο κοινωνικός τουρισμός, ο οποίος προϋπήρχε, εγκαταλείφθηκε, επανήλθε από την προηγούμενη κυβέρνηση Σαμαρά, μεγάλη τομή υπέρ των αδυνάτων, των ανέργων και των εργαζομένων. Τα ΚΕΠΑ, τα οποία τα κληρονόμησα και θυμάμαι ότι στην ομιλία μου για τα ΚΕΠΑ ως Υπουργός, στις προγραμματικές δηλώσεις είχα απαντήσει σε ένα ερώτημα για το αν θα συνεχίσουμε τα ΚΕΠΑ, λέγοντας ότι είναι ένας θεσμός χρήσιμος, ωφέλιμος για τους αναπήρους, για τις ευάλωτες κοινωνικές ομάδες, που θέλει όμως βελτίωση. Και πράγματι το βελτιώσαμε και το πήγαμε ακόμα παραπέρα. Και εδώ μπαίνει ένα ερώτημα. Θυμάστε την κριτική που ασκούσατε για τις κοινωνικές ομάδες που περνούσαν από τα ΚΕΠΑ, υποτίθεται αχρείαστα - και ήταν αχρείαστα - και έμπαιναν σε μία ταλαιπωρία; Αλλεπάλληλες ερωτήσεις γίνονταν από τον ΣΥΡΙΖΑ. Η προηγούμενη κυβέρνηση, κυρίες και κύριοι συνάδελφοι, έκανε το αυτονόητο: περάσαμε τις σαράντα έξι μόνιμες ασθένειες, για πρώτη φορά, οι οποίες δεν χρειάζονταν επανεξέταση από τα ΚΕΠΑ. Χρειαζόταν η παρέμβαση για μερικές ακόμα, δίκαιες, αλλά δεν μπορούσε να γίνει την προηγούμενη περίοδο και έπρεπε να το προχωρήσετε. Ρωτάω: Μετά τις σαράντα έξι μόνιμες ασθένειες προχώρησε ο ΣΥΡΙΖΑ έστω μία μόνιμη ασθένεια που να μη χρειάζεται επανάληψη διαδικασίας από τα ΚΕΠΑ; Ούτε μία! Προχωράω στο Α21, το περίφημο, τα γνωστά οικογενειακά επιδόματα, που ήταν μία διαρθρωτική τομή για το κοινωνικό κράτος, αυτή που έδωσε για πρώτη φορά με τον πιο διαφανή τρόπο επίδομα και για το πρώτο και για το δεύτερο παιδί. Γιατί είστε μικρόψυχοι; Γιατί όταν ο Πρωθυπουργός έρχεται εδώ και λέει ότι θα δώσει επίδομα για πρώτη φορά στο πρώτο και το δεύτερο παιδί δεν τον διορθώνετε να του πείτε ότι αυτό το βρήκατε έτοιμο; Γιατί; Αυτό δεν είναι μικροψυχία; Δεν είναι υποκρισία του ΣΥΡΙΖΑ; Πείτε μου εσείς, στη βάση του κοινωνικού κράτους τι προσφέρατε; Στις ράγες του συγκεκριμένου κοινωνικού κράτους και στις δομές του ήρθατε και δώσατε αναμόρφωση πόρων! Ακόμη και το υποκριτικό περί κάλυψης των ανασφάλιστων δεν είναι υποκρισία; Δεν είναι παραχάραξη της ιστορίας, όταν γνωρίζετε ότι από την προηγούμενη κυβέρνηση, με υπογραφή του Άδωνι Γεωργιάδη και του Μάκη Βορίδη δόθηκε η δυνατότητα για πρώτη φορά στους ανασφάλιστους να πηγαίνουν στα νοσοκομεία χωρίς να πληρώνουν τίποτα; Όσο παίζετε αυτό το κρυφτούλι της υποκρισίας να ξέρετε ότι ο κόσμος το έχει καταλάβει, δικό σας κακό, αλλά σε κάθε περίπτωση προσέξτε μη βλάψετε άλλο τον ελληνικό λαό, γιατί όλα αυτά τελικά θα τα βρείτε και εκλογικά μπροστά σας, αλλά θα τα βρούμε και εμείς πολύ σύντομα και θα τα διορθώσουμε. Ευχαριστώ πολύ.
Ευχαριστώ πολύ, κύριε συνάδελφε. Ο συνάδελφος κ. Λαγός έχει τον λόγο.
Ευχαριστώ, κύριε Πρόεδρε. Συζητάμε σήμερα πάλι εδώ, στην Αίθουσα του Κοινοβουλίου, για κάποια μέτρα που έχει προτείνει το ΠΑΣΟΚ, η Δημοκρατική Συμπαράταξη όπως λέγεται τώρα, γιατί αλλάζει τα ονόματα για να ξεχνιούνται αυτά που έχει κάνει στο παρελθόν. Προτείνει κάποια μέτρα, λέει, για τη βελτίωση των συνθηκών ζωής, διαβίωσης των Ελλήνων πολιτών. Το θέμα - στην Αίθουσα του Κοινοβουλίου και στη ζωή γενικότερα - είναι ότι αυτοί που προτείνουν μέτρα για τη βελτίωση της ζωής των συμπολιτών μας είναι στην αντιπολίτευση. Όταν είναι στην αντιπολίτευση προτείνουν, όταν όμως είναι κυβέρνηση για σαράντα πέντε χρόνια, είτε συγκυβερνούν είτε κυβερνούν μόνοι τους, εκεί δεν τα σκέφτονται όλα αυτά και εκεί παίρνουν άλλα μέτρα, τα οποία οδηγούν στην εξαθλίωση του ελληνικού λαού. Είναι λοιπόν απορίας άξιον πώς αυτοί που έφτασαν την Ελλάδα σε αυτό το σημείο, πώς αυτοί που έφτασαν τον Έλληνα σε αυτό το θλιβερό σημείο στο οποίο είναι σήμερα έρχονται τώρα να προτείνουν λύσεις για να βελτιώσουμε τη ζωή των συμπολιτών μας. Αλήθεια, τι κάνατε σαν κυβέρνηση; Σαν κυβέρνηση ξέρετε τι κάνατε; Το μοναδικό που έγινε τότε ήταν να είναι εμπλεκόμενα πολλά στελέχη σας και πάρα πολλοί Βουλευτές σας σε σκάνδαλα, σε εξοπλιστικά, σε μίζες, σε χίλια δύο πράγματα, που τα ξέρει όλος ο ελληνικός λαός. Φτάσατε σε ένα σημείο τώρα να αλλάζετε μέχρι και το όνομά σας, προκειμένου σιγά - σιγά να απεμπλακείτε από το ένοχο παρελθόν σας, που ξέρετε πολύ καλά ότι έχετε, και να κοροϊδέψετε για άλλη μια φορά τους «ιθαγενείς» και να τους δώσετε καθρεφτάκια και χάντρες, γιατί έτσι βλέπετε τον Έλληνα πολίτη. Αλλάζουμε όνομα, λέμε και μια νέα πρόταση νόμου για να δώσουμε στον Έλληνα να παίρνει διακόσια πενήντα ευρώ τον μήνα και είμαστε μια χαρά. Δεν είμαστε μια χαρά, δεν είμαστε καθόλου καλά. Έχετε εξαθλιώσει τους Έλληνες συμπολίτες μας εσείς, η Νέα Δημοκρατία που κυβερνήσατε σαράντα τρία χρόνια και τα ισοπεδώσατε όλα και τώρα είναι και η διετία του ΣΥΡΙΖΑ, ο οποίος από εκεί που θα έσκιζε τα μνημόνια, από εκεί που θα βάραγε τα νταούλια και οι διεθνείς τοκογλύφοι θα χόρευαν, δυστυχώς βλέπουμε ότι σας έχουν σύρει από πίσω, όπως θέλουν αυτοί, και σας τραβάνε. Αυτή είναι η πραγματικότητα. Θέλετε να δώσετε ψίχουλα στους Έλληνες συμπολίτες μας, στους συμπατριώτες μας, ενώ ξεπουλήσατε τα πάντα. Εσείς που ισοπεδώσατε και που πουλήσατε και που κάνατε την ελληνική περιουσία να μην υπάρχει σε μια πλούσια χώρα με ορυκτά, με πετρέλαια, που καταργήσατε τα πάντα, που ισοπεδώσατε τα πάντα, που δώσατε τα πάντα, που δεν υπάρχει πρωτογενής τομέας στην πατρίδα μας, έρχεστε και μιλάτε για το πώς θα γίνει ο Έλληνας πολίτης να παίρνει εκατό ευρώ παραπάνω τον μήνα. Γι' αυτά μιλάμε, για 3 και για 2,5 ευρώ που θέλετε να τους δώσετε. Και έρχεστε σε μια λεκτική αντιπαράθεση με τη νυν συγκυβέρνηση ΣΥΡΙΖΑ - ΑΝΕΛ, η οποία έλεγε ακριβώς τα ίδια όταν ήταν στην αντιπολίτευση. Κατηγορούσε εσάς γιατί έχετε εξαθλιώσει τους Έλληνες συμπατριώτες μας και σήμερα που είναι αυτοί πάνω κάνουν ακριβώς τα ίδια που κάνατε εσείς. Όμως δεν λέτε ότι όλα τα μνημόνια τα ψηφίσατε παρέα. Όλοι μαζί τα ψηφίσατε τα μνημόνια, και το πρώτο και το δεύτερο και το τρίτο. Αλήθεια, για να μας πει το ΠΑΣΟΚ, Δημοκρατική Συμπαράταξη ή όπως αλλιώς λέγεται τώρα - ξέρετε, οι λωποδύτες αλλάζουν ονόματα, για να έχουν πολλά ονόματα και να μην τους πιάνουν, έτσι γίνεται - , όταν ξεπουλάγατε την ελληνική περιουσία για ενενήντα εννέα χρόνια τι κάνατε, τι ψηφίζατε; Την άνοιξη του 2010 όταν ο τότε Αρχηγός σας και Πρωθυπουργός Γιώργος Παπανδρέου έβγαινε στο Καστελόριζο και έλεγε ότι η Ελλάδα μπαίνει σε καθεστώς μνημονίων και πλήρους επιτήρησης, ισοπεδώνοντας όλους τους Έλληνες πολίτες, τι έκανε τότε το ΠΑΣΟΚ; Τι έκαναν τα στελέχη και οι Βουλευτές σας, οι οποίοι ήταν και τότε υποτακτικοί - και είναι υποτακτικοί - και οι οποίοι έρχονται σήμερα να μας δείξουν ότι ενδιαφέρονται για τον Έλληνα πολίτη; Πού ήταν οι Βουλευτές και τα στελέχη του ΠΑΣΟΚ - Δημοκρατικής Συμπαράταξης; Και αν στο κάτω - κάτω θέλετε να βοηθήσετε τους Έλληνες συμπολίτες μας και το ελληνικό κράτος, μπορείτε πολύ εύκολα να το κάνετε. Ξέρετε πώς, κύριοι του ΠΑΣΟΚ; Με το να βρείτε τα κλεμμένα που έχουν πάρει οι συναγωνιστές, οι σύντροφοί σας τόσα χρόνια, αυτές οι υποθέσεις που έχετε καλύψει με τα εξοπλιστικά, με τον Τσοχατζόπουλο, με τον Παπαντωνίου, με το άλλο σκάνδαλο Παπαντωνίου που κάποιοι θέλουν να το ξεχάσουν αλλά δεν ξεχνιέται, για το Χρηματιστήριο με τον Πρωθυπουργό Σημίτη, που βάζατε όλους τους Έλληνες να τζογάρουν στο Χρηματιστήριο και εν συνεχεία τούς κλέψατε τα χρήματα μέσα σε μία νύκτα. Να πού είναι τα σκάνδαλα και να πού είναι τα χρήματα! Θα μπορούσατε, λοιπόν, ευαίσθητοι κύριοι του ΠΑΣΟΚ, να βρείτε αυτούς τους συντρόφους σας, να πάρετε τα κλεμμένα πίσω, αυτά που έχετε κλέψει τόσα χρόνια από τον ελληνικό λαό και να φωνάξετε και τον Θοδωρή τον Πάγκαλο, που ήταν εδώ πέρα και μας έλεγε με ύφος χιλίων καρδιναλίων και θρασύτατα ότι όλοι μαζί τα φάγαμε. Όχι, Πάγκαλε, δεν τα φάγαμε όλοι μαζί! Εσύ τα έφαγες με τους συντρόφους σου. Υπήρχε μεγάλο κομμάτι και μεγάλο τμήμα του ελληνικού λαού οι οποίοι είναι τίμιοι άνθρωποι, οι οποίοι δουλεύουν, οι οποίοι πλήρωναν εισφορές και οι οποίοι δεν ανέχονται να ζουν σε καθεστώς φτώχειας και επαιτείας λόγω των κλεψιμαίικων των δικών σας. Γιατί εσείς τα φάγατε μαζί, όχι όλος ο ελληνικός λαός. Αλήθεια, πού είναι τα θαλασσοδάνεια, που χρωστάει το ΠΑΣΟΚ στις τράπεζες; Είναι γύρω στα 200 εκατομμύρια ευρώ. Επαναλαμβάνω: πού είναι τα σκάνδαλα με τα εξοπλιστικά, στα οποία φυσικά δεν εμπλέκεται μόνο ο Τσοχατζόπουλος και ο Παπαντωνίου, αλλά εμπλέκονται και άλλοι; Εμπλέκεται και ο τότε Πρωθυπουργός της χώρας, ο αρχιερέας της διαπλοκής, όπως έλεγαν κάποιοι τότε, ο Σημίτης. Μόνο που σήμερα δεν θέλει να τον αγγίζει κανείς. Πού είναι, λοιπόν, όλα αυτά τα χρήματα; Βρείτε τα, λοιπόν, εσείς, μια και σας αρέσει να καταλογίζετε και συλλογική ευθύνη, απ' ό,τι βλέπουμε, τώρα τελευταία. Βρείτε τα από τους συντρόφους σας. Είναι πολύ εύκολο. Βγάλτε τα άλλα 110-120 εκατομμύρια, που έχει δει ο έλεγχος που έχει γίνει στα γραφεία σας, τα οποία κάπου έχουν καταχωνιαστεί, όπως είπε και ο συναγωνιστής μας προηγουμένως, ο Βαγγέλης Καρακώστας. Σε κάποιο συρτάρι έχουν εξαφανιστεί κάποιας εισαγγελίας, προφανώς. Να τα δούμε όλα αυτά, να τα πάρετε και να τα δώσετε στον ελληνικό λαό και έτσι θα έχετε προσφέρει πολύ μεγαλύτερο έργο από τα ψίχουλα που θέλετε να τους δώσετε των 100 και των 150 ευρώ. Ποιος σας είπε ότι ο ελληνικός λαός παρακαλάει για να πάρει ψίχουλα; Ποιος σας είπε ότι ο Έλληνας, ο οποίος έχει δουλέψει τόσα χρόνια, ο οποίος έχει κολλήσει ένσημα, ο οποίος συντηρούσε τα ταμεία της πατρίδας μας, δέχεται αυτή τη στιγμή να μπει σε ένα καθεστώς που τα χρήματά του θα πηγαίνουν για την άνετη διαβίωση των λαθρομεταναστών που έχουν έρθει με παράτυπο τρόπο στην πατρίδα μας; Ποιος σας είπε ότι ο Έλληνας συνταξιούχος ή ο Έλληνας εργαζόμενος αποδέχεται να είναι αυτός ο οποίος θα ζήσει όλους αυτούς που εμφανίστηκαν από το Μπαγκλαντές, από το Πακιστάν και δεν ξέρω και εγώ από πού, χωρίς να ρωτήσουν κανέναν και μπήκαν στην πατρίδα μας; Ποιος σας είπε ότι είναι ωραίο και συμφωνεί ο ελληνικός λαός ο κάθε λαθρομετανάστης να έχει δωρεάν υγεία, δωρεάν παιδεία, δωρεάν διαμονή στην πατρίδα μας, δωρεάν σίτιση και ο Έλληνας να προσπαθεί να βρει 50 ευρώ για να τα βγάλει πέρα; Έρχεστε τώρα εσείς και τόλμησε με θράσος προηγουμένως ο Κοινοβουλευτικός Εκπρόσωπος της Νέας Δημοκρατίας να πει ότι «εμείς είχαμε φέρει το ελάχιστο εγγυημένο εισόδημα και άρα είναι υπέρ μας». Ποιο ελάχιστο εγγυημένο εισόδημα; Δεν ντρέπεστε λίγο, όταν απευθύνεστε στον ελληνικό λαό και τους λέτε ότι θα παίρνουν 250 και 300 ευρώ; Δεν ντρέπεστε; Ρωτώ: Ποιος απ' όλους εσάς μέσα σε αυτή την Αίθουσα θα μπορούσε να ζήσει με τα χρήματα που εσείς θέλετε να δώσετε και που αυτή τη στιγμή δίνετε στον Έλληνα πολίτη, είτε είναι άνεργος, είτε είναι συνταξιούχος, είτε εργάζεται αυτή τη στιγμή με ημιαπασχολήσεις που εσείς οι ίδιοι έχετε καθιερώσει να υπάρχουν; Ποιος σας έδωσε το δικαίωμα να κάνετε τον κάθε Έλληνα να ψάχνει στα σκουπίδια να βρει τρόφιμα; Ποιος σας έδωσε το δικαίωμα να κόβετε το ηλεκτρικό από τον κάθε Έλληνα πολίτη; Ποιος σας έδωσε το δικαίωμα; Διότι, αν τα λέγατε αυτά πριν από τις εκλογές, θα παίρνατε 0%. Όμως, κοροϊδεύετε τους Έλληνες. Έχετε βρει ακόμη κορόιδα και τα κοροϊδεύετε. Όμως, δεν μπορείτε όλους να τους εκμεταλλεύεστε εσαεί. Έρχεται η στιγμή που ο κόσμος καταλαβαίνει την πραγματικότητα και θα γυρίσει την πλάτη σε αυτό το σάπιο, διεφθαρμένο πολιτικό σύστημα που όλοι μαζί εκπροσωπείτε, όλα τα κόμματα, από άκρα Αριστερά έως άκρα Δεξιά, πλην των εθνικιστών της Χρυσής Αυγής. Αυτό είναι το μεγάλο σας πρόβλημα. Βλέπουμε τους θρασύτατους Βουλευτές και Υπουργούς του ΣΥΡΙΖΑ, είδαμε έναν πριν από λίγο χρονικό διάστημα ο οποίος οργάνωνε πορείες έξω από το λιμάνι του Πειραιά, όταν ήταν ένας απλός Βουλευτής της αντιπολίτευσης, για να μη δοθεί το λιμάνι, για να μη ξεπουληθεί ο ελληνικός πλούτος και να μην ισοπεδώσουμε την πατρίδα μας. Οργάνωνε πορείες με κάτι άλλους ταλαίπωρους εκεί, για να δείξουν ότι ενδιαφέρονται για το λιμάνι του Πειραιά. Όταν ο ίδιος έγινε Υπουργός επί των ημερών του, με δικές του υπογραφές, ξεπουλήθηκε το λιμάνι του Πειραιά. Είστε τόσο θρασείς και τόσο αναιδείς, αλλά αυτό δεν έχει να κάνει με τον ΣΥΡΙΖΑ και τους ΑΝΕΛ. Έχει φυσικά να κάνει και με το ΠΑΣΟΚ και τη Νέα Δημοκρατία, γιατί σαράντα τρία χρόνια έτσι έμαθαν να λειτουργούν. Πώς, αλήθεια, είναι η κατάσταση, όταν σύμφωνα με έρευνες τις οποίες βλέπουμε, υπάρχουν 2,5 με 3 εκατομμύρια Ελλήνων, οι οποίοι ζουν κάτω από το όριο της φτώχειας; Και όταν λέμε ότι κάτω από το όριο της φτώχειας ζουν 2,5 με 3 εκατομμύρια, αυτό σημαίνει ότι είναι πάρα πολλοί ακόμη οι οποίοι ζουν οριακά - και δεν τους περιλαμβάνει η έρευνα αυτή - πάνω από το όριο της φτώχειας. Δηλαδή, αν κάποιος παίρνει 610 ευρώ, σύμφωνα με την έρευνα, δεν είναι στο όριο της φτώχειας. Περνάει καλά. Αυτή είναι η διαδικασία και έχετε μια μικρή μερίδα Ελλήνων που τους έχετε βολέψει, κάποιους βολεμένους υποτακτικούς σας, είτε σε δημόσιες υπηρεσίες είτε μετακλητούς σας και τους αυξάνετε συνεχώς, γιατί ξέρετε πολύ καλά, κύριοι του ΣΥΡΖΑ και των ΑΝΕΛ, ότι θα είναι οι μοναδικοί σας ψηφοφόροι. Δεν έχετε άλλους ψηφοφόρους και γι' αυτό δεν τολμάτε να πάτε πουθενά στην επικράτεια. Όπου εμφανιστείτε υπάρχει αποδοκιμασία και κυνηγητό από αγανακτισμένους Έλληνες πολίτες, οι οποίοι δεν είναι ούτε φασίστες ούτε οι άνθρωποι έχουν κάτι προσωπικό εναντίον σας. Έχουν, όμως, την εξαθλίωσή τους που προσπαθούν να τη βγάλουν από πάνω τους. Έτσι, λοιπόν, φτάσαμε να ζούμε αυτές τις μέρες. Αν η ευαισθησία σας ήταν κατά το ελάχιστο για τους Έλληνες όπως είναι για τους λαθρομετανάστες, ο Έλληνας θα μπορούσε να περνάει μια χαρά. Εσείς, όμως, κόπτεστε μόνο για να είστε τα καλά παιδιά των διεθνών αγορών, των διεθνών τοκογλύφων που όλοι αυτοί θέλουν να σας εξουσιάζουν και εσείς θέλετε να δείξετε ποιος είναι ο πιο υποτακτικός. Είναι η Αριστερά του ΣΥΡΙΖΑ, είναι οι δήθεν πατριώτες των ΑΝΕΛ οι οποίοι ψηφίζουν για τζαμί, οι οποίοι ψηφίζουν για σύμφωνο συμβίωσης και οι οποίοι κάνουν ότι αντιστέκονται μόνο στην Κυβέρνηση, όταν ένα νομοσχέδιο περνά και με τις ψήφους άλλων Βουλευτών. Τότε δήθεν αντιδρούν και δεν ψηφίζουν τα νομοσχέδια τα οποία φέρνουν οι συγκυβερνώντες τους. Αυτή είναι η πραγματικότητα. Η Χρυσή Αυγή θα συνεχίσει να αγωνίζεται και να μιλάει για τα δίκαια του Έλληνα πολίτη. Επαναλαμβάνω για άλλη μια φορά, για να γίνει σαφέστατο, ότι κανείς Έλληνας δεν παρακαλάει για να του δώσετε χαρτζιλίκι. Ο κάθε Έλληνας ζητά και απαιτεί αυτά τα οποία είναι δεδουλευμένα και τα δικαιούται. Τα δικαιούται από εσάς που τους τα έχετε κλέψει και είναι θρασύτατο να έρχεστε εσείς οι ίδιοι τώρα που είστε Αντιπολίτευση και να ζητάτε να δώσετε κάποια ψίχουλα. Το ίδιο θα κάνει αύριο μεθαύριο και ο ΣΥΡΙΖΑ. Το έκανε τόσα χρόνια που ήταν αντιπολίτευση. Επαναλαμβάνω, λοιπόν, σε όλους εσάς, βρείτε τους κλέφτες - η Χρυσή Αυγή τους έχει κατονομάσει - βρείτε τα κλεμμένα λεφτά, πάρτε τα από τους μεγαλοεργολάβους, πάρτε τα από τις τράπεζες που σας τα έδιναν σαράντα χρόνια και τα τρώγατε μαζί και δώστε τα στον ελληνικό λαό. Μόνο τότε θα αποδοθεί δικαιοσύνη. Αλλά εσείς, φυσικά και δεν μπορείτε να το κάνετε, γιατί είστε συνένοχοι σε όλο αυτό το έγκλημα.
Ευχαριστούμε, κύριε συνάδελφε. Ο συνάδελφος κ. Λοβέρδος έχει τον λόγο.
Ευχαριστώ, κύριε Πρόεδρε. Ξεκινώ με ορισμένες αναφορές σε λεχθέντα από τον κ. Τσίπρα. Θέμα των ημερών επίκαιρο, σοβαρό και μεγάλο. Έλεγε γι' αυτό: Διόδια. Δεν είναι ιδιοτέλεια, είναι πράξεις αντίστασης. Είναι πράξεις αξιοπρέπειας να μην πληρώνουν οι πολίτες τα διόδια στο κίνημα «Δεν πληρώνω, δεν πληρώνω», μέλος ο ίδιος και Υπουργός του σήμερα. Πράξεις; Τριάντα οκτώ διόδια, τριάντα οκτώ σταθμούς διοδίων έβαλαν στην Εγνατία Οδό. Δεύτερο θέμα των ημερών μεγάλο, πολύ μεγαλύτερο αυτό. Το δημόσιο χρέος και όσα έχουν πει ως αντιπολίτευση, ως Κυβέρνηση Τσίπρα - Βαρουφάκη, ως Κυβέρνηση Τσίπρα - Τσακαλώτου και τώρα στις 22 Απριλίου στον κ. Χατζηνικολάου στον «ΑΝΤ1» ο Πρωθυπουργός, όσα είπε μετά την ψηφοφορία για τα μέτρα στη Βουλή προ λίγων ημερών, που ήταν λόγια «λέοντος» και που αντικαταστάθηκαν, αγαπητές και αγαπητοί συνάδελφοι, με τις φράσεις που διαβάζουμε στις συνεντεύξεις Τσακαλώτου, περί υποσχέσεων που θα αρκέσουν τις μέρες αυτές ειδικά στο Eurogroup της 15ης Ιουνίου. Πάμε τώρα στο θέμα της σημερινής πρότασης νόμου που κατέθεσε η Δημοκρατική Συμπαράταξη για το ΕΚΑΣ. Τι έλεγε ο Πρωθυπουργός λίγες μέρες πριν γίνει, παραμονές των εκλογών του Ιανουαρίου του 2015; Τώρα - έλεγε - με τα περίφημα e - mails - εννοούσε του Γκίκα Χαρδούβελη - οι άλλοι - εμείς δηλαδή - θέλουν να σου κόψουν το ΕΚΑΣ, λαέ, και να το έχεις υπ' όψιν σου. Στις 13 Ιανουαρίου 2015. Και τι ακόμη έλεγε λίγους μήνες μετά, αφότου έγινε Πρωθυπουργός; Αναστατώθηκαν οι συνάδελφοι της Πλειοψηφίας όταν το είπα. Έλεγε: «Κυρίως, όμως, δεν μπορούσα να φανταστώ πώς οι πολιτικοί και όχι οι τεχνοκράτες δεν θα μπορούσαν να κατανοήσουν ότι μετά από τα πέντε καταστροφικά χρόνια της σκληρής λιτότητας του μνημονίου θα μπορούσε να βρεθεί Έλληνας Βουλευτής που να ψηφίσει την κατάργηση του ΕΚΑΣ». Στις 5 Ιουνίου του 2015, κυρία Υπουργέ. Το επαναλαμβάνω: Είναι λόγια του Πρωθυπουργού, από του δικού του έρκους των οδόντων ξέφυγαν τα λόγια αυτά, για να θυμηθούμε και τον Όμηρο. Κυρίες και κύριοι Βουλευτές, εδώ ως μέλη της Εθνικής Αντιπροσωπείας όσοι δεν έχουμε γλιστρήσει στον λαϊκισμό, ως εκλεγμένοι εκπρόσωποι του ελληνικού λαού, έχουμε πολιτικό καθήκον να λέμε αλήθειες τώρα σε αυτά τα οδυνηρά χρόνια της κρίσης και να ξεσκεπάζουμε τα ψέματα και τις υποκρισίες. Εδώ εμείς, λοιπόν, κάθε ημέρα με τις παρεμβάσεις μας και σήμερα που συζητούμε την πρόταση νόμου για το ΕΚΑΣ, που απορρίπτετε τελικά εσείς, οι φίλοι του λαού δήθεν, εδώ έχουμε υποχρέωση να αποκαλύψουμε τον πολιτικό αμοραλισμό του Πρωθυπουργού και των εκατόν πενήντα τριών υποστηρικτών του στη Βουλή, που με τα δύο τους χέρια ψήφισαν την κατάργηση του ΕΚΑΣ. Θύματα του λαϊκισμού, έχει αποδείξει η ιστορία, είναι εκείνοι οι πολίτες υπέρ των οποίων αναπτύσσεται η ρητορική του. Μας το έχει διδάξει αυτό η πολιτική ιστορία. Η δημαγωγία πλήττει κυρίως και πρωτίστως αυτούς που υποτίθεται πως προστατεύει. Ο λαϊκισμός είναι προσβολή, κυρίες και κύριοι Βουλευτές. Είναι η ύψιστη προσβολή. Και τον λαϊκισμό τον υπηρετείτε και τον υπηρετήσατε, συνοδευθέντες από το κοινωνικό παρακράτος, τους ανθρώπους δηλαδή του κοινωνικού χώρου, κυρίως καλλιτέχνες, που σήμερα μετανιώνουν για αυτά που έλεγαν βέβαια και τα γυρίζουν, αλλά που τότε και μέχρι πρόσφατα, πολύ πρόσφατα, σπίλωναν, έβριζαν, συκοφαντούσαν, δηλητηρίαζαν με μίσος τον ελληνικό λαό. Λαϊκισμός και κοινωνικό παρακράτος μέχρι λίγους μήνες πριν. Πάμε τώρα να δούμε ποια είναι η πρακτική της Κυβέρνησης των εκατόν πενήντα τριών ΣΥΡΙΖΑ και ΑΝΕΛ και του Πρωθυπουργού κ. Τσίπρα και των Υπουργών με αρμοδιότητα τα θέματα κοινωνικής ευθύνης. Δεν εξαιρείται κανείς τους. Δείγματα όχι κοινωνικής πολιτικής, αλλά χαρακτηριστικής κοινωνικής αναλγησίας. Υποσχέθηκαν πως θα διατηρούσαν το ΕΚΑΣ και μας εμέμφοντο, γιατί το e - mail Χαρδούβελη είχε μια παράγραφο για την οποία έλεγαν στον λαό ότι μιλά για κατάργηση, ενώ έλεγε για εξορθολογισμό. Ποιους εμέμφοντο; Και εδώ απευθύνομαι και σε κόμματα της Αντιπολίτευσης που σήκωσαν το δάχτυλο σήμερα, ξεχνώντας την πρόσφατη ιστορία του τόπου. Ποιον θεσμό ανέφερε ο Πρωθυπουργός πως ήθελε να υποστηρίξει και ψευδώς έλεγε πως εμείς θέλαμε να καταργήσουμε; Κυρίες και κύριοι Βουλευτές, τον θεσμό της κοινωνικής αλληλεγγύης, τον θεσμό της κοινωνικής πολιτικής, τον θεσμό της δημιουργίας περισσοτέρων μεσαίων στρωμάτων, που θέσπισε το ΠΑΣΟΚ με τον ν.2434/1996 του Σημίτη, που έχετε μόνο ύβρεις να πείτε για αυτόν, άρθρο 20, και που έφτασε να αφορά, όταν παραδώσαμε την κυβέρνηση στη Νέα Δημοκρατία το 2004, τετρακόσιες χιλιάδες ανθρώπους. Πρόκειται για τετρακόσιες χιλιάδες ανθρώπους που τους δημιούργησε πραγματικές προϋποθέσεις ένταξής τους στη μεσαία τάξη. Αυτό είναι το ΕΚΑΣ. Η Νέα Δημοκρατία δεν το κατήργησε. Ελάττωσε τους δικαιούχους κατά περίπου εβδομήντα χιλιάδες, αλλά δεν το κατήργησε. Και άντεξε, αγαπητοί κυρία και κύριοι των κομμάτων της Αντιπολίτευσης, μέχρι το 2016 αυτός ο θεσμός. Τέσσερα χρόνια κρίσης στη δική μας διαχείριση δεν διανοήθηκε κανείς Υπουργός μας να το πειράξει. Αυτή είναι η αλήθεια, κυρίες και κύριοι της Αντιπολίτευσης που βρίσατε σήμερα, αντί να σεβαστείτε κόπους και προσπάθειες και του καιρού της ακμής και του καιρού της οικονομικής παρακμής της χώρας. Λιγότερα λόγια, λιγότερες ύβρεις, περισσότερος σεβασμός στην αλήθεια, όχι σε εμάς! Και πότε καταργήθηκε αυτό, κυρίες και κύριοι Βουλευτές; Με τον ν.4387/2016 καταργήθηκε το ΕΚΑΣ - άρθρο 92- σταδιακά, και το 2019, τέλος ολοσχερώς. Τέλος το ΕΚΑΣ! Είναι αυτό δείγμα κοινωνικής πολιτικής φίλων του λαού ή μήπως, συνοδευόμενο μαζί με τα άλλα που έχετε κάνει, είναι οι αποδείξεις της κοινωνικής αναλγησίας της σημερινής πλειοψηφίας; Γιατί, κυρίες και κύριοι Βουλευτές, ακούστε κάτι πολύ χαρακτηριστικό. Ο νόμος Κατρούγκαλου έχει προσβληθεί στο Συμβούλιο της Επικρατείας. Επί μήνες το Υπουργείο Εργασίας των φίλων του λαού, και συγκεκριμένα η Υπουργός που προΐσταται του Υπουργείου σας, η κ. Φωτίου, δεν στέλνει τη γνώμη του Υπουργείου στο Συμβούλιο της Επικρατείας, για να γίνει η δίκη. Το δίκτυο των συνταξιούχων κατήγγειλε το Υπουργείο για αυτή την παρελκυστική τακτική. Αυτοί είστε. Ανάλγητοι και σε αυτό. Έχεις πολίτες που διαμαρτύρονται για έναν νόμο σου, γίνονται οι δίκες, το δικαστήριο θέλει να δικάσει και καταγράφει ο εισηγητής της υποθέσεως ότι παρ' ότι οχλήθηκε το Υπουργείο δύο φορές, δεν έχει στείλει τις απόψεις του και η υπόθεση οδηγείται σε αναβολή. Αυτοί είστε. Δεν χρειάζεται να κάνω πολλές άλλες αναφορές, παρά μόνο λίγες και με τίτλους. Είναι κοινωνική πολιτική, κυρίες και κύριοι Βουλευτές η μείωση των δικαιούχων των συντάξεων χηρείας; Είναι κοινωνική πολιτική κατάργηση των οικογενειακών επιδομάτων συζύγου στις κύριες συντάξεις και η πλήρης κατάργησή της στις επικουρικές; Είναι κοινωνική πολιτική η μείωση των συντάξεων αναπηρίας; Είναι κοινωνική πολιτική η κατάργηση της προσωπικής διαφοράς; Είναι κοινωνική πολιτική η μείωση του εφάπαξ; Είναι κοινωνική πολιτική ο διπλασιασμός και τριπλασιασμός σε ορισμένες περιπτώσεις των εισφορών των ελευθέρων επαγγελματιών; Δεν είναι. Είναι αποδείξεις κοινωνικής αναλγησίας. Εμείς που ασκούμε σήμερα αυτή την κριτική, την ασκούμε, κυρίες και κύριοι Βουλευτές, γιατί έχουμε πολιτικές παρακαταθήκες σε σχέση με το ΕΚΑΣ, διότι και το καθιερώσαμε και το διανείμαμε σε τετρακόσιες χιλιάδες ανθρώπους και το κρατήσαμε στα δύσκολα χρόνια της κρίσης. Όμως και για όλα τα υπόλοιπα θέματα, που αφορούν την υγεία και την κοινωνική ασφάλιση, έχουμε τις περγαμηνές των κυβερνήσεών μας και έχουμε και τα μέσα απόδειξης πια στα χρόνια της κρίσης ότι αντέξαμε στις πιέσεις, διαπραγματευτήκαμε και κρατήσαμε ό,τι εσείς σήμερα έχετε συντρίψει. Κυρίες και κύριοι Βουλευτές, κλείνω. Μια φράση, η τελευταία μου. Σε αυτόν τον τόπο μεταπολιτευτικά ό,τι αφορά το κοινωνικό κράτος έχει μια σφραγίδα: ΠΑΣΟΚ. Και στα χρόνια της κρίσης, της ύφεσης, ό,τι αφορά κατάκτηση που κρατήθηκε έχει τον τίτλο: «Κυβέρνηση Γιώργου Παπανδρέου», «Κυβέρνηση Σαμαρά - Βενιζέλου». Αυτά είναι τα πεπραγμένα μας. Για να δούμε τώρα τι καταγράφεται ως δικό σας πεπραγμένο τα δυόμισι χρόνια και τι τον επόμενο καιρό, γιατί με αυτά - μην έχετε καμμία αμφιβολία - θα κάνει ο ελληνικός λαός τις συγκρίσεις του. Είστε χαμένοι από χέρι, όχι γιατί είστε αριστεροί, δεξιοί ή οτιδήποτε άλλο - είστε που είστε και τα δύο στην Κυβέρνηση σας - αλλά γιατί είστε ψεύτες, δημαγωγοί και τα πεπραγμένα σας σε επίπεδο νόμων και εφαρμογών είναι ό,τι το χειρότερο για την κοινωνική πολιτική και για τους ανθρώπους. Ευχαριστώ.
Μάλιστα. Ευχαριστούμε, κύριε συνάδελφε. Η συνάδελφος κ. Μερόπη Τζούφη από τον ΣΥΡΙΖΑ έχει τον λόγο για επτά λεπτά.
Κυρία Υπουργέ, κυρίες και κύριοι συνάδελφοι, θα μου επιτρέψετε εισαγωγικά να κάνω μια προσπάθεια να συνεχίσω μετά από αυτό το κρεσέντο διαρκούς λεκτικής βίας - θα μου επιτρέψετε να πω - από τους αμοραλιστές επιλήσμονες της αλήθειας και της ιστορίας, που διακυβέρνησαν και εξουσιαστικά και με θρασύτητα διεκδικούν την επάνοδό τους, λέγοντας ότι ο λαός έχει ξεχάσει και «πάλι με χρόνια με καιρούς πάλι δικά μας θά 'ναι». Μπαίνω, όμως, στο καθαυτό κομμάτι της ομιλίας μου, λέγοντας το τι θέλησε να κάνει ο ΣΥΡΙΖΑ, όταν ανέλαβε τη διακυβέρνηση αυτού του τόπου. Εδώ, να θυμίσουμε κάτω από ποιες συνθήκες ανέλαβε τη διακυβέρνηση, όταν αυτοί που τα έκαναν όλα καλά είχαν κατεδαφίσει το Ακαθάριστο Εθνικό Προϊόν κατά 25%, είχαν εκτοξεύσει την ανεργία από το 7% στο 27%, είχαν κάνει έντεκα φορές διαρκείς μειώσεις των συντάξεων και είχαν εκτοξεύσει τη φτώχεια και την παιδική φτώχεια. Είχαμε, λοιπόν, ως στόχευση δύο κατευθύνσεις: Από τη μια, την άμεση ανακούφιση ενός μεγάλου μέρους της κοινωνίας από τις συνέπειες και της πολιτικής των προηγούμενων χρόνων στη διαδικασία της ανάπτυξης, αλλά κυρίως των χρόνων των σκληρών μνημονιακών πολιτικών της λιτότητας. Από την άλλη μεριά, είχαμε ως καθήκον και τη σταδιακή αλλαγή και μεταρρύθμιση μιας σειράς κρατικών δομών και πολιτικών που είχαν δημιουργηθεί όλα τα τελευταία χρόνια στη χώρα. Έτσι λοιπόν, έγινε μια προσπάθεια να περάσουν εκείνα τα νομοσχέδια και να γίνουν εκείνες οι ρυθμίσεις, οι οποίες θα μπορέσουν να δώσουν και ανακούφιση στους ανθρώπους, που κυρίως πλήττονταν και από την ανεργία και από τις μνημονιακές πολιτικές. Και αυτό έγινε σχεδιάζοντας πολιτικές για τις ευάλωτες κοινωνικές ομάδες, όπως ήταν τα παιδιά, οι ΑΜΕΑ, οι Ρομά που είχαν σαν στόχο σε πρώτη φάση να τους υποστηρίξουν εισοδηματικά στην καθημερινή τους διαβίωση και να τους δώσουν μία δυνατότητα στοιχειώδους πρόσβασης σε υπηρεσίες και αγαθά. Ας δούμε πώς μπορούν να συνοψισθούν αυτές οι βασικές παρεμβάσεις. Θέλω απλώς να τις υπενθυμίσω: Τα άμεσα μέτρα για την αντιμετώπιση της ανθρωπιστικής κρίσης. Να θυμίσω εδώ ότι πολλοί σε αυτή την Αίθουσα μιλούσαν για μονομερείς ενέργειες. Πρόκειται για ένα πρόγραμμα, που ξεκίνησε την άνοιξη του 2015 μέχρι τον Δεκέμβριο του 2016, που κατάφερε να δώσει ένα μικρό, αλλά σταθερό χρηματικό επίδομα σε οικογένειες, ένα επίδομα ενοικίου, δωρεάν ρεύμα και νερό στα νοικοκυριά. Το κοινωνικό εισόδημα αλληλεγγύης, που είναι και το θέμα της σημερινής συζήτησης, καταφέραμε καθολικά να το εφαρμόσουμε από τον Ιανουάριο του 2017 σε όλους τους δήμους, να αφορά όλες τις ευάλωτες κοινωνικές. Ήδη υπάρχουν, όπως ειπώθηκε, πεντακόσιες δεκαπέντε χιλιάδες ωφελημένοι. Ταυτόχρονα όμως, αυτοί οι δικαιούχοι μπορούν να αποκτούν πρόσβαση και διασύνδεση σε συμπληρωματικές παροχές και υπηρεσίες όπως δωρεάν ιατροφαρμακευτική περίθαλψη, συμμετοχή στις κοινωνικές δομές φτώχειας, συμμετοχή στο πρόγραμμα του ΤΕΒΑ, επιδότηση των παιδιών σε βρεφονηπιακούς σταθμούς και σχολικά γεύματα, κοινωνικό τιμολόγιο για τη ΔΕΗ και το νερό. Το πιο σημαντικό, διότι εκεί κρίνεται η υλοποίηση του ελάχιστου εγγυημένου εισοδήματος, το 10% των ωφελούμενων ανέργων δικαιούχων να μπουν στην αγορά εργασίας με πιλοτικά προγράμματα απασχόλησης που είχε καταρτίσει ή σχεδιάσει το Υπουργείο. Σχεδιάσαμε τα σχολικά γεύματα. Σήμερα, στη Μεγάλη Βρετανία γίνεται μια πολύ μεγάλη συζήτηση, ακριβώς διότι η υποψήφια Πρωθυπουργός κ. Μέι σκοπεύει να τα καταργήσει. Και το λέω αυτό, διότι έγινε πολύ μεγάλη κριτική στην προσπάθεια τα προγράμματα αυτά, που κατευθύνονται στην αντιμετώπιση του υποσιτισμού αλλά κυρίως στην κατεύθυνση να αλλάξουν το μοντέλο σχολικής διατροφής, λοιδορήθηκαν πάρα πολύ. Μάλιστα, το συγκεκριμένο πρόγραμμα είναι ένα πρόγραμμα για το οποίο είμαστε υπερήφανοι και το οποίο σκοπεύουμε να συνεχίσουμε. Αναφορικά με τα κέντρα κοινότητας ειπώθηκε εδώ ότι θα υποστηριχθούν. Ελπίζουμε πράγματι ότι αυτό θα γίνει ώστε να είναι οι τοπικές μονάδες επαφής και ενημέρωσης των πολιτών για τις πολιτικές κοινωνικής προστασίας. Μάλιστα, νομοθετήσαμε ανθρώπους που θα μπορούν να βρίσκονται εκεί με κριτήρια ΑΣΕΠ. Κάνουμε προσπάθεια να μαζέψουμε τα οικογενειακά επιδόματα σε έναν φορέα, στον ΟΓΑ. Έγινε μια πολύ μεγάλη διαβούλευση εκεί, ώστε να μπορούν να χορηγούνται και τα αναπηρικά επιδόματα. Εξασφαλίστηκε η δωρεάν μετακίνηση των ανέργων στα μέσα μαζικής μεταφοράς. Ειπώθηκαν τα μέτρα για τη φροντίδα των αστέγων. Διαμορφώθηκε ειδική γραμματεία για την κοινωνική ένταξη των Ρομά. Καταργήθηκε το παράβολο του ΚΕΠΑ για τους ανασφάλιστους και γίνεται μια πολύ μεγάλη προσπάθεια να υπάρξουν σοβαρές δομές για την αντιμετώπιση των ασυνόδευτων προσφυγόπουλων. Επιπλέον, υπήρξαν θεσμικές αλλαγές, που έχουν δρομολογηθεί. Διότι εδώ ακούσαμε πολλά για τους ανθρώπους με αναπηρία. Να πω ότι υπάρχει νομοσχέδιο με στόχο να αναμορφωθεί το θεσμικό πλαίσιο για την αναπηρία, όπου θα εμπεριέχει τη Διεθνή Σύμβαση των Ηνωμένων Εθνών και το Πρωτόκολλο για τα Δικαιώματα των Ανθρώπων με Αναπηρία. Ενώ γίνεται μεγάλη προσπάθεια να υπάρξει μια συνολική αλλαγή στον τρόπο πιστοποίησης της αναπηρίας μέσω των κέντρων πιστοποίησης, ώστε πράγματι να μειωθεί η ταλαιπωρία και οι αδιαφανείς διαδικασίες που ακολουθούνταν. Είναι έτοιμο το νομοσχέδιο για την υιοθεσία και την αναδοχή, ώστε να αλλάξει και να έχουμε θέμα αποασυλοποίησης και αποϊδρυματοποίησης παιδιών και βρεφών που βρίσκονται σε ιδρύματα και σε κέντρα παιδικής προστασίας, ώστε να υπάρξουν κοινοί κανόνες και διαδικασίες που να αλλάξουν το πλαίσιο σε αυτή την πολύ ευάλωτη και ευαίσθητη ομάδα. Θα πω εδώ, διότι δεν προλαβαίνω, έχω ολοκληρώσει σχεδόν την ομιλία μου, ότι ακόμη κι εκεί που κληθήκαμε να πάρουμε πολύ δύσκολα μέτρα φροντίσαμε να υπάρχουν στην κατεύθυνση της κοινωνικής προστασίας σημαντικά αντίμετρα, όπως η αύξηση οικογενειακών επιδομάτων για το πρώτο και δεύτερο παιδί, η επιδότηση του ενοικίου, η ένταξη του 1/3 των βρεφών έως τεσσάρων ετών σε βρεφονηπιακούς σταθμούς, όπως επίσης και η επέκταση των σχολικών γευμάτων με στόχο να καλυφθεί το 50% των μαθητών που βρίσκονται στα δημοτικά και στα γυμνάσια. Επομένως από αυτή την αγωνιώδη προσπάθεια να πω τι προσπαθήσαμε να κάνουμε. Φαίνεται νομίζω, ενώ προκύπτει - με πολλές δυσκολίες - με την επιμονή της Κυβέρνησης σε μέτρα στήριξης των ευάλωτων ομάδων και σε προγράμματα που σχεδιάστηκαν ή υλοποιούνται ήδη με δεδομένη την αποτύπωση και τη στήριξή μας σε αυτόν τον ευαίσθητο χώρο της κοινωνικής προστασίας. Επομένως, παρά το δυσμενές πολιτικό και δημοσιονομικό περιβάλλον και τις προηγηθείσες καταστροφικές εφαρμοζόμενες πολιτικές, που οδήγησαν στη συνολική κατακρήμνιση των υποδομών του κοινωνικού κράτους μέσω υποβάθμισης, συρρίκνωσης, υποχρηματοδότησης, κατασπατάλησης του δημόσιου και ευρωπαϊκού χρήματος, δεν ακούσαμε τίποτα γι' αυτό σαν αυτοκριτική από αυτούς που προηγήθηκαν εδώ στο Βήμα. Καταβάλλουμε κάθε δυνατή προσπάθεια προς όφελος όλων αυτών των ανθρώπων που τις έχουν ανάγκη. Επιπρόσθετα, συνεχίζουμε ακόμη να εντάσσουμε, όπως είπα και πριν, όσες περισσότερες δράσεις μπορούμε με την προοπτική μόνιμων κρατικών παρεμβάσεων και ενίσχυσης των δημόσιων φορέων που παρέχουν κοινωνική φροντίδα και προστασία. Σας ευχαριστώ πολύ.
Ευχαριστώ, κυρία συνάδελφε.
Κύριε Πρόεδρε, παρακαλούμε τους συναδέλφους του ΠΑΣΟΚ να κάνουν ησυχία.
Κύριε Μαντά, συμβαίνουν κι αυτά. Δεν πειράζει. Κύριε Κουτσούκο, έχετε τον λόγο.
Κύριε Πρόεδρε, πριν έρθω στα θέματα της ημερήσιας διάταξης, που έχει θέσει η Δημοκρατική Συμπαράταξη με την πρόταση νόμου που καταθέσαμε, θέλω απευθυνόμενος σε εσάς εκ μέρους του Προεδρείου της Βουλής να θέσω ένα θέμα δημοκρατική τάξης στην Ολομέλεια, που το θέσαμε νωρίτερα στη Διάσκεψη των Προέδρων. Καθώς, κυρίες και κύριοι συνάδελφοι, προς μεγάλη μας έκπληξη, φαντάζομαι και δικιά σας, εκτός κι έχετε συνηθίσει πια, μάθαμε ότι το «μνημόνιο plus» του τέταρτου μνημονίου θα έρθει αύριο εδώ στη Βουλή με τροπολογία, λέει, σε μια κύρωση σύμβασης, η οποία ήταν προγραμματισμένη να συζητηθεί την άλλη βδομάδα. Και θα έρθει αύριο στην Ολομέλεια της Βουλής με νομοθετικό έργο η σύμβαση και θα μπει το τέταρτο «μνημόνιο plus», για να γίνουμε ρεζίλι σε όλες τις χώρες που αφορά αυτή η σύμβαση. Και θέλω, πέρα από την καταγγελία, να θυμίσω στην Ολομέλεια ότι έχει μαλλιάσει η γλώσσα μου να καλώ την Κυβέρνηση με βάση την ερώτηση που καταθέσαμε μαζί με τον κ. Κεγκέρογλου ρωτώντας την Κυβέρνηση ποια είναι τα εκατόν σαράντα προαπαιτούμενα και δεν μας τα λέει και δεν απαντάει στη Βουλή. Να καταγγείλω πως αυτά τα προαπαιτούμενα, τα οποία δεν γνωρίζει η Βουλή, μπορεί να τα γνωρίζει η Πολιτική Γραμματεία του ΣΥΡΙΖΑ και οι Βουλευτές του ΣΥΡΙΖΑ, που τους ενημερώνει ο κ. Τσακαλώτος, είναι αυτά που υποχρεώνουν την Κυβέρνηση άρον - άρον να πάρει αυτή τη νομοθετική πρωτοβουλία, γιατί θα συνεδριάσει αύριο το Euro - working Group κι έχουμε το Eurogroup της άλλης εβδομάδας στις 15 του μήνα. Η έκκλησή μας προς την Κυβέρνηση είναι τουλάχιστον αυτά τα προαπαιτούμενα, που αφορούν τον περιορισμό των συντάξεων, κάποια ζητήματα εργασιακών σχέσεων και άλλα που δεν ξέρουμε ακόμα, να έρθουν τουλάχιστον με την κανονική νομοθετική διαδικασία, ώστε να έχει δικαίωμα κάθε Βουλευτής να πάρει τον λόγο και να τοποθετηθεί στην Ολομέλεια υπεύθυνα. Και δεν εννοώ μόνο τους «πρόθυμους», αυτούς που έτσι κι αλλιώς ψηφίζουν ό,τι φέρνει η Κυβέρνηση εδώ. Αυτή ήταν η παρατήρησή μου για το θέμα που προέκυψε, κύριε Πρόεδρε, μόλις προ ολίγου στη Διάσκεψη των Προέδρων. Έρχομαι τώρα στην πρωτοβουλία μας. Νομιμοποιούμαστε ως Δημοκρατική Συμπαράταξη, γιατί έχουμε αποδείξει την ευαισθησία μας, να φέρουμε εδώ αυτή την πρόταση νόμου, που έχει το στοιχείο της διεύρυνσης και της συμπλήρωσης του προγράμματος κοινωνικής αλληλεγγύης. Νομιμοποιούμαστε διότι εμείς είμαστε που το εφαρμόσαμε πιλοτικά. Τα είπε η εισηγήτριά μας, καθώς και η κ. Γεννηματά και ο κ. Λοβέρδος. Νομιμοποιούμαστε, μιας και έχουμε αντισταθεί στην περικοπή των κοινωνικών επιδομάτων όλη αυτή την περίοδο του τρίτου και τέταρτου μνημονίου των ΣΥΡΙΖΑ - ΑΝΕΛ, να έχουμε προτάσεις για την προστασία των αδύναμων. Και νομιμοποιούμαστε και για έναν λόγο παραπάνω, γιατί για εμάς η πολιτική της κοινωνικής αλληλεγγύης δεν συνδέεται με τη φτωχοποίηση της μεσαίας τάξης, που γίνεται συστηματικά από την πολιτική των ΣΥΡΙΖΑ - ΑΝΕΛ, αλλά είναι συστατικό μιας προοδευτικής πολιτικής, που έχει ως στόχο την ανάπτυξη, τη δημιουργία πλούτου, ο οποίος στηρίζεται, κυρίες και κύριοι συνάδελφοι, από τις παραγωγικές δυνάμεις της χώρας, κορμός των οποίων είναι οι μικρομεσαίες επιχειρήσεις και η μεσαία τάξη. Και θα περίσσευε να κάνω μια ιστορική αναδρομή, αλλά η παρευρισκόμενη εδώ κ. Φωτίου μάς έχει συνηθίσει σε άλλες τις τοποθετήσεις να μιλάει για τα βιβλιάρια της Φρειδερίκης που παρέλαβε. Να θυμίσω, λοιπόν, στους συναδέλφους του ΣΥΡΙΖΑ ότι ήταν η πολιτική του ΠΑΣΟΚ τη δεκαετία του 1980 που κατήργησε τα βιβλιάρια της Φρειδερίκης και τη φιλόπτωχη πολιτική αυτών των «μεγαλόκαρδων» ηγετών και δημιούργησε θεσμούς κοινωνικής προστασίας και αλληλεγγύης. Ας σκεφτούμε μόνο ότι το 1982 η μισή Ελλάδα ήταν ανασφάλιστη και το ΠΑΣΟΚ επέκτεινε την κοινωνική ασφάλιση σε όλη την Ελλάδα, ότι δεν υπήρχαν θεσμοί προστασίας ούτε των υπερήλικων - τους δημιουργήσαμε εμείς με τα ΚΑΠΗ - ούτε η βρεφονηπιακή φροντίδα, για την οποία επίσης δημιουργήθηκε μια σειρά από θεσμούς, όπως η προστασία επίσης μιας σειράς άλλων ευάλωτων κοινωνικών ομάδων, που έγινε με την κατ' οίκον φροντίδα και ούτω καθεξής. Ακόμα, όμως, και την περίοδο του εκσυγχρονισμού της χώρας, τότε που η χώρα έπιασε τους μεγάλους στόχους και εντάχθηκε με το σπαθί της στην ΟΝΕ, το ΠΑΣΟΚ συνέχισε την κοινωνική πολιτική. Χαρακτηριστικό είναι το ΕΚΑΣ που εσείς καταργήσατε και το οποίο προστατέψαμε, κυρίες και κύριοι συνάδελφοι της Πλειοψηφίας, ακόμα και την περίοδο της κρίσης, όταν αναγκαστήκαμε δηλαδή να διαχειριστούμε το διπλάσιο χρέος και το έλλειμμα των 35 δισεκατομμυρίων σε ετήσια βάση που μας κληροδότησε η προηγούμενη κυβέρνηση η κυβέρνηση του Κώστα Καραμανλή. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Άρα και στις τρεις περιόδους, στην πρώιμη περίοδο των μεγάλων αλλαγών και ανατροπών τη δεκαετία του 1980, στην περίοδο του εκσυγχρονισμού της χώρας τη δεκαετία του 1990 και στην περίοδο της κρίσης, εμείς δείξαμε δείγμα γραφής σε ό,τι αφορά την κοινωνική προστασία. Και δεν θα δεχθούμε από τα διάφορα φασιστοειδή και όσους άλλους χρησιμοποιούν την ίδια φρασεολογία και δίνουν πάτημα στα φασιστοειδή, τη λογική ότι εμείς, που καταστρέψαμε τον τόπο, δεν δικαιούμαστε διά να ομιλούμε. Η ιστορία έχει καταγραφεί και δεν πρόκειται να ξαναγραφτεί, όσο και αν προσπαθούν ορισμένοι να σπιλώσουν μια μεγάλη προοδευτική παράταξη, που έκανε αυτές τις μεγάλες αλλαγές στη χώρα και να κάνουν πολιτικές καριέρες διχάζοντας τον λαό με μίσος και δηλητήριο. Κατά συνέπεια, κυρίες και κύριοι συνάδελφοι, για να κλείσω μέσα στον χρόνο που μου διατίθεται, οι προτάσεις που καταθέσαμε αναλυτικά για την ενίσχυση του πλαισίου της κοινωνικής πολιτικής, με την προστασία της πρώτης κατοικίας, με τον ακατάσχετο λογαριασμό των 1.500 ευρώ, με τη στελέχωση των ΚΕΠ για να υποστηρίξουν τα προγράμματα κοινωνικής πολιτικής, με την επαναφορά των ΚΕΚΥΚΑΜΕΑ, με την εξαίρεση από την εισφορά κοινωνικής αλληλεγγύης των επιδομάτων αναπηρίας, με τη μείωση του ΦΠΑ στους φορείς που απασχολούν δημιουργικά άτομα με αναπηρίες είναι συγκεκριμένες προτάσεις και αποτελούν μία πρόκληση προς την Κυβέρνηση και την κυβερνητική πλειοψηφία. Ευχαριστώ, κύριε Πρόεδρε.
Ευχαριστούμε τον κ. Κουτσούκο, Βουλευτή της Δημοκρατικής Συμπαράταξης. Τον λόγο έχει ο κ. Νικόλαος Παναγιωτόπουλος, Βουλευτής της Νέας Δημοκρατίας, για οκτώ λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, ακούστηκαν πολλά και διάφορα σήμερα για το μονοπώλιο κοινωνικής ευαισθησίας από την Αριστερά, για το κοινωνικό κράτος για πρώτη φορά εκεί που μέχρι πρότινος δεν υπήρχε τίποτα, υποτίθεται, παρά μόνο σκοτάδι και δηλώσεις συμπόνοιας, για την πίστη στην ισότητα των ανθρώπων που τελικά μάλλον έγινε πρακτική καθολικής ισοπέδωσης προς τα κάτω και από εκεί προκύπτει η ισότητα. Ακόμα και για τον Τόμας Μαν άκουσα, ο οποίος, λέει, είχε γράψει ένα βιβλίο λίγο πριν να έλθει ο ΣΥΡΙΖΑ στην εξουσία. Βέβαια, το «Μαγικό Βουνό» γράφτηκε το 1924, αρκετά πριν έλθει ο ΣΥΡΙΖΑ στην εξουσία και είμαι σίγουρος όχι με τον ΣΥΡΙΖΑ κατά νου! Εν πάση περιπτώσει, νομίζω ότι ήλθε η ώρα να πούμε και κάποιες αλήθειες που αντικατοπτρίζουν την πραγματικότητα. Δεν είμαι βέβαια υπέρμαχος της θεωρίας πως αν τα γεγονότα είναι διαφορετικά από την πραγματικότητα, τόσο το χειρότερο για την πραγματικότητα. Μετά από δυόμισι χρόνια διακυβέρνησης της χώρας από την Κυβέρνηση ΣΥΡΙΖΑ - ΑΝΕΛ, γεγονός είναι ότι η φτώχεια έχει διευρυνθεί και η περίφημη ισότητα, για την οποία έκανε λόγο ο κ. Ξανθός, τείνει να προσλάβει χαρακτηριστικά ισότητας στη φτώχεια πια και καθολικής ισοπέδωσης προς τα κάτω. Αυτή είναι η πραγματικότητα, απόρροια των συνολικών πολιτικών και όχι μόνο των στοχευμένων πολιτικών που έχουν να κάνουν με το κοινωνικό κράτος. Είναι άραγε όλοι οι υπόλοιποι πολέμιοι του κοινωνικού κράτους; Ας δούμε τι έχει γίνει μέχρι τώρα, τουλάχιστον τα τελευταία χρόνια, όταν η κρίση προσέδωσε μία πολύ δραματική πλέον διάσταση στην ανάγκη επιτέλους εκπόνησης ενός οργανωμένου σχεδίου για το κοινωνικό κράτος. Θα μου επιτρέψετε να διαβάσω κάποια αποσπάσματα από το βιβλίο του καθηγητή Αμίτση, με τίτλο «Εμβληματικές πρωτοβουλίες διαφύλαξης της κοινωνικής συνοχής στην εποχή των μνημονίων», για να θυμηθούμε κάποια πράγματα που έγιναν, τα οποία δεν εξαγγέλθηκαν αλλά έγιναν. Τον Ιανουάριο του 2013 ξεκίνησε στο Υπουργείο Εργασίας, Κοινωνικής Ασφάλισης - και Πρόνοιας τότε - μια διαδικασία σχεδιασμού εκπόνησης ενός νέου μοντέλου ενεργητικών πολιτικών ένταξης. Θυμίζω ότι οι ενεργητικές πολιτικές κοινωνικής ένταξης σε αντιδιαστολή με τις παθητικές πολιτικές, που είναι οι κατ' εξοχήν επιδοματικές πολιτικές, έχουν να κάνουν με εισοδηματική στήριξη των δικαιούχων, που είναι άτομα που διαβιούν σε συνθήκες ακραίας φτώχειας, αλλά και σε δεύτερη και τρίτη φάση ένταξης αυτών στην αγορά απασχόλησης και δημιουργίας δυνατοτήτων πρόσβασης αυτών σε υπηρεσίες κοινωνικής αρωγής και κοινωνικής πρόνοιας. Επομένως εδώ και το ελάχιστο εγγυημένο εισόδημα προϋποθέτει εκτός από την πρώτη φάση, αυτή της εισοδηματικής ενίσχυσης και τη δεύτερη φάση, που είναι η ουσιαστική κοινωνική ένταξη των δικαιούχων στην αγορά απασχόλησης. Ξέρετε ότι μερικές φορές έχει περισσότερη σημασία και περισσότερη ωφελιμότητα να μη δώσεις σε αυτόν που πεινάει απλά ένα ψάρι αλλά να τον μάθεις να ψαρεύει, έτσι ώστε να έχει και επιλογή του ψαριού που θα του προσφερθεί αλλά και δυνατότητα πλέον να ορίζει ο ίδιος - σε έναν ικανοποιητικό βαθμό, νομίζω - τη μοίρα του και την αντιμετώπιση της πείνας του. Έτσι, λοιπόν, όπως είπα, τον Ιανουάριο του 2013, ξεκίνησε αυτή η πρωτοβουλία από το Υπουργείο Απασχόλησης, στο οποίο τότε διατελούσα αρμόδιος Υφυπουργός για την πρόνοια και την κοινωνική προστασία. Θυμίζω ότι εκείνη η πρωτοβουλία της συγκυβέρνησης δεν είχε ενταχθεί στο πεδίο της προγραμματικής συμφωνίας της κυβέρνησης εθνικής ευθύνης με τη στήριξη των τριών κομμάτων. Ήταν εκτός, όπως ήταν εκτός των μνημονιακών υποχρεώσεων. Το ελάχιστο εγγυημένο εισόδημα τότε ήταν σε μορφή πιλοτικού προγράμματος, ενταγμένου στο μεσοπρόθεσμο που ψηφίστηκε τον Οκτώβρη - Νοέμβρη του 2012, προκειμένου να καλυφθεί αυτό το κενό στην Ελλάδα που ήταν τότε ένα από τα δύο κράτη της Ευρωπαϊκής Ένωσης, που δεν είχαν εφαρμοσμένο, υλοποιημένο πρόγραμμα εισοδηματικής ενίσχυσης των διαβιούντων σε συνθήκες ακραίας φτώχειας, δηλαδή το ελάχιστο εγγυημένο εισόδημα. Διαβάζω: «Ως βασικό εργαλείο τεκμηρίωσης της εθνικής στρατηγικής κοινωνικής ένταξης, ως απόρροια της Πράσινης Βίβλου, που ήταν το πρώτο κείμενο βασικών αρχών που οδηγούσαν σε υλοποίηση εφαρμοσμένων πολιτικών κοινωνικής ένταξης, επιλέχθηκε για πρώτη φορά στην ιστορία του ελληνικού συστήματος κοινωνικής ασφάλειας η εκπόνηση ενός προκαταρκτικού κειμένου διαβούλευσης». Αυτή ήταν η Πράσινη Βίβλος για την εθνική στρατηγική κοινωνικής ένταξης. Θα τεκμηρίωνε τη σκοπιμότητα και αναγκαιότητα της υιοθέτησης βιώσιμων στρατηγικών επιλογών για την ανάπτυξη μιας ολοκληρωμένης πολιτικής πρόληψης και καταπολέμησης του αποκλεισμού και της εισαγωγής νέων προγραμμάτων κοινωνικής παρέμβασης. Παράλληλα, η Πράσινη Βίβλος θα διατύπωνε ένα ολοκληρωμένο πλέγμα εισηγήσεων για τις δυνατότητες αξιοποίησης εθνικών και υπερεθνικών πόρων, σε σχέση με την ανάπτυξη της εθνικής στρατηγικής κοινωνικής ένταξης. Διαβάζω παρακάτω: «Η Πράσινη Βίβλος κατατέθηκε τον Σεπτέμβριο του 2013 από το Υπουργείο Εργασίας, Κοινωνικής Ασφάλισης και Πρόνοιας στη Γενική Γραμματεία Συντονισμού της Κυβέρνησης. Είχε ολοκληρωθεί τον Ιούλιο του 2013 και είχε παραδοθεί τότε στη νέα πολιτική ηγεσία του Υπουργείου, μέλος της οποία ήταν ο κ. Βασίλης Κεγκέρογλου». Εκεί για εμένα έγινε κάτι το οποίο ήταν και ουσιαστική διαφορά. Αντί να υιοθετηθεί το μοντέλο της δημόσιας διαβούλευσης της Πράσινης Βίβλου, όπως είχε εισηγηθεί η ομάδα εμπειρογνωμόνων που την είχε συντάξει, υιοθετήθηκε μια διαδικασία εσωτερικής διαβούλευσης μεταξύ των φορέων της κεντρικής διοίκησης που ασκούν αρμοδιότητες στο πεδίο της κοινωνικής ένταξης. Δεν δημοσιοποιήθηκε, δηλαδή, στην κοινωνία και τους φορείς και στην Κοινωνία των Πολιτών και στις υπηρεσίες που έχουν να κάνουν με την κοινωνική πρόνοια και την κοινωνική ένταξη αυτό το βασικό σχέδιο, η αρχή ενός πολύ σημαντικού στρατηγικού σχεδιασμού. Και παρέμεινε, θα έλεγα, interna corporis των αρμοδίων υπηρεσιών και φορέων στο πεδίο της κοινωνικής ένταξης. Ως αποτέλεσμα, το κείμενο κατευθυντηρίων αρχών και τα συνοδευτικά παραρτήματα της Πράσινης Βίβλου δεν δόθηκαν ποτέ από το αρμόδιο Υπουργείο Εργασίας στη δημοσιότητα και δεν αποτέλεσαν αντικείμενο πολιτικού, κοινωνικού και επιστημονικού διαλόγου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Απεστάλησαν, όμως, από το Υπουργείο τα πορίσματα της Πράσινης Βίβλου στους εκπροσώπους των θεσμών. Και ποια είναι αυτά τα πορίσματα; Είναι πολύ σημαντικά και νομίζω χρήσιμα για όποιον θελήσει να συνεχίσει την εκπόνηση αυτής της εθνικής στρατηγικής κοινωνικής ένταξης, που είναι το συνεκτικό σχέδιο που πρέπει να έχει η χώρα, όχι αποσπασματικές παρεμβάσεις, όχι κατασπατάληση πόρων, όχι ανορθολογική κατανομή πόρων σε σχέση με τις πολλές και αυξανόμενες ανάγκες. Η Πράσινη Βίβλος είχε μιλήσει για επιλεκτικές παρεμβάσεις, για έλλειψη στοχευμένου δικτύου ασφαλείας, για αδυναμία ορθολογικής παροχής ασφαλιστικών και προνοιακών παροχών, για οργανωτικές και διοικητικές στρεβλώσεις, για αδυναμίες στη χρηματοδότηση των πολιτικών κοινωνικής ένταξης, για αδυναμία εξεύρεσης επιπλέον διεθνών πόρων χρηματοδότησης, όπως, ας πούμε, ο χρηματοδοτικός μηχανισμός του ΕΟΧ, του Ευρωπαϊκού Οικονομικού Χώρου, ο οποίος θα μπορούσε να διαθέσει επιπλέον πόρους για την κάλυψη αναγκών στο πεδίο. Όλα αυτά, όμως, κυρίες και κύριοι συνάδελφοι, για να τελειώσω και να προσπαθήσω και να παραμείνω και ουσιαστικός, είναι ακόμα επιβεβλημένο να γίνουν. Σχέδιο χρειάζεται. Θέλω να πιστεύω ότι δεν αμφισβητούνται οι προθέσεις κανενός. Όλοι θέλουμε να στηρίξουμε τους κοινωνικά ευάλωτους. Βέβαια, άλλοι αναλίσκουν την προσπάθειά τους περισσότερο σε, θα έλεγα, επικοινωνιακού τύπου παρεμβάσεις και άλλοι περισσότερο σε ουσιαστικές παρεμβάσεις. Πάνω απ' όλα, όμως, χρειάζεται εθνικό σχέδιο. Και το κακό είναι ή, μάλλον, το κρίμα είναι ότι ο πυρήνας αυτού του εθνικού σχεδίου υπάρχει και έχει εκπονηθεί.
Ολοκληρώστε τη σκέψη σας.
Ευχαριστώ για την ανοχή, κύριε Πρόεδρε, και τελειώνω. Η Πράσινη Βίβλος ήταν το βασικό σχέδιο των κατευθυντηρίων αρχών. Από εκεί και πέρα προέκυψε η εθνική στρατηγική κοινωνικής ένταξης. Το κοινωνικό εγγυημένο εισόδημα ως εισοδηματική πολιτική στήριξης της ακραίας φτώχειας δεν είναι παρά ένα κομμάτι αυτού του συνολικού σχεδίου. Ας συμφωνήσουν, λοιπόν, επιτέλους, όλες οι πολιτικές δυνάμεις του τόπου ότι χρειάζεται αυτό το εθνικό σχέδιο και ας ξεκινήσει ένας ουσιαστικός δημόσιος και καθολικός διάλογος, προκειμένου η χώρα να αποκτήσει επιτέλους το σχέδιο, έτσι ώστε να καλυφθούν όσο το δυνατόν περισσότερες ανάγκες από ορθολογικά κατανεμημένους πόρους που θα τις καλύψουν. Αυτό χρειάζεται. Καλές προθέσεις υπάρχουν. Χρειάζεται το σχέδιο. Υπάρχει το σχέδιο. Ας βγει μπροστά. Ας ξεπεράσουμε τις αναστολές μας από την πολιτική αντιπαράθεση, που πολλές φορές προσλαμβάνει ακραίο χαρακτήρα - θα έλεγα - και ας συμφωνήσουμε στο προκείμενο. Από εκεί και πέρα μπορούν να ξεκινήσουν όλα και να έχουν και αποτέλεσμα. Σας ευχαριστώ.
Ευχαριστούμε. Τον λόγο έχει ο Κοινοβουλευτικός Εκπρόσωπος από την Ένωση Κεντρώων κ. Αναστάσιος Μεγαλομύστακας για δώδεκα λεπτά.
Κύριοι συνάδελφοι, κύριε Πρόεδρε, κυρία Υπουργέ, αρχίζω την ομιλία μου λέγοντας ότι δεν μου κάνει πλέον εντύπωση ούτε ότι μία πρόταση νόμου, που κατατέθηκε πριν από δεκαπέντε μήνες, έρχεται σήμερα προς συζήτηση ούτε αυτό που συνέβη πριν από λίγα λεπτά στη Διάσκεψη των Πρόεδρων, καθώς στην ουσία μάς φέρνετε με μία κύρωση αύριο κομμάτι του τέταρτου μνημονιακού νομοσχεδίου μέσω τροπολογιών. Δυστυχώς αυτό που κάνετε και η πολιτική που ακολουθείτε δεν προάγει το πολίτευμά μας, το οποίο είναι ένα κοινοβουλευτικό πολίτευμα, που θα έπρεπε να το εξυψώνουμε και όχι να του φερόμαστε με τον τρόπο που κάνετε εσείς. Στην πράξη είστε οι νομοθέτες, καθώς σας το επιτρέπει η κοινοβουλευτική σας πλειοψηφία. Όμως, αυτό δεν αναιρεί το ίδιο δικαίωμα από τους υπόλοιπους συναδέλφους που βρισκόμαστε μέσα σε αυτή την Αίθουσα, εκτός και εάν αυτό θέλετε να καταφέρετε. Ερχόμαστε σήμερα, επομένως, να συζητήσουμε μια πρόταση νόμου που έχει χάσει την επικαιρότητά της και πολλά άρθρα της θέλουν επικαιροποίηση. Όπως είπε η εισηγήτρια της Δημοκρατικής Συμπαράταξης στις επιτροπές, πολλά από τα άρθρα έχουν σε μεγάλο μέρος υλοποιηθεί από την Κυβέρνηση, όπως έχει γίνει στην ουσία και με το δεύτερο άρθρο, στο οποίο έχουμε να κάνουμε κάποιες παρατηρήσεις, καθώς άκουσα και εσάς αλλά και έναν ομιλητή από τη Νέα Δημοκρατία να παλεύετε για το ποιος έφερε την καλύτερη κοινωνική πολιτική. Θα ήθελα να σας θυμίσω ότι το ελάχιστο εγγυημένο εισόδημα - ή όπως αλλιώς θέλετε να το αποκαλούμε - αποτελεί μια μνημονιακή υποχρέωση που έχουμε αναλάβει. Καθιερώθηκε για πρώτη φορά το 2012, στο πλαίσιο του μνημονίου οικονομικών και χρηματοπιστωτικών πολιτικών για την εφαρμογή του δεύτερου προγράμματος οικονομικής προσαρμογής της ελληνικής οικονομίας. Άρχισε να εφαρμόζεται πιλοτικά από το 2012, σε δεύτερη φάση το 2014 και το 2016, ενώ καθολικά εφαρμόζεται από τον Ιανουάριο του 2017. Επομένως ας μην ευλογούμε μόνο τα γένια μας αλλά ας δούμε τι πραγματικά συμβαίνει και ας το λέμε και αυτό στον κόσμο. Δεν είναι ντροπή να λέμε τα θετικά και της Ευρώπης, γιατί σε αυτή την Αίθουσα στον βωμό του λαϊκισμού έχουμε μάθει να λέμε μόνο τα αρνητικά και να λέμε ότι για όλα φταίνε οι ξένοι. Δεν είναι έτσι ακριβώς. Η Ευρώπη μας έχει βοηθήσει πολύ. Δυστυχώς, όμως, βλέπουμε τις πολιτικές μας, αλλά και τις πολιτικές κάποιων από τους δανειστές, να μη συνάδουν με το ευρωπαϊκό πνεύμα, το οποίο πρέπει να υπηρετούμε όλοι μας, καθώς μόνο έτσι θα εξασφαλιστούν τα αγαθά που απολαμβάναμε τα τελευταία χρόνια προ κρίσης, στην οποία βέβαια δεν μας οδηγήσατε εσείς αλλά μας βουλιάζετε περισσότερο μέσα. Είναι κάτι το οποίο είναι αποτέλεσμα της κακής πολιτικής των διακυβερνήσεων ΠΑΣΟΚ και Νέας Δημοκρατίας. Το άλλο κρίσιμο ζήτημα σχετικά με αυτή την πρόταση νόμου και σχετικά με τους νόμους που έχετε ψηφίσει είναι το πότε και πώς θα εφαρμοστούν. Επίσης, η αξιολόγησή τους δεν είναι ξεκάθαρη σε εμάς, καθώς καλό είναι να νομοθετούμε αλλά πρέπει να βλέπουμε και τι αποτέλεσμα έχουν αυτοί οι νόμοι. Η αρμόδια Υπουργός έδωσε κάποια στοιχεία, όχι ωστόσο αναλυτικά, ώστε να μπορούμε να βγάλουμε ασφαλή συμπεράσματα. Επομένως εμείς ζητάμε άμεση ενημέρωση κατά τακτά χρονικά διαστήματα για το πώς πορεύονται αυτά τα προγράμματα κοινωνικής πολιτικής, προκειμένου να ξέρουμε και ποια είναι τα αποτελέσματα. Έχουμε δει σε πάρα πολλές περιπτώσεις στην Ελλάδα τυφλοί οδηγοί ταξί να παίρνουν επιδόματα ή άνθρωποι που έχουν πάρα πολλά εισοδήματα να παίρνουν επιδόματα. Αυτό που ζητάμε και αυτό που είναι πρόταση της Ένωσης Κεντρώων είναι πραγματικά να δίνονται τα χρήματα σε αυτούς που έχουν ανάγκη, γιατί είδαμε και με τον μποναμά σας με τη δέκατη τρίτη σύνταξη ποιοι πήραν τις συντάξεις, πολλοί συνταξιούχοι, οι οποίοι είχαν κάποιο εισόδημα με το οποίο μπορούσαν να ζήσουν, όχι όπως άλλες εποχές, αλλά μπορούσαν να τα βγάζουν πέρα, να παίρνουν αυτό το επίδομα, αυτό το βοήθημα ή όπως αλλιώς θέλετε πείτε το, και άνεργες οικογένειες, που είχαν να ταΐσουν τα παιδιά τους, να πληρώσουν το ρεύμα τους, το νοίκι, να ζεσταθούν, να μένουν έτσι. Δεν είναι σωστή κοινωνική πολιτική αυτή. Και, δυστυχώς, όλα αυτά πρέπει να τα λάβετε υπ' όψιν σας, έτσι ώστε να δημιουργηθεί ένας κώδικας, μια πλατφόρμα. Ευτυχώς τα ηλεκτρονικά μέσα που έχουμε πλέον μας το επιτρέπουν αυτό. Το θέμα είναι να θέλουμε να το κάνουμε, να ψαχτούμε λίγο, να διερευνήσουμε το τι γίνεται στον υπόλοιπο κόσμο, στον πολιτισμένο κόσμο. Γιατί σ' αυτούς τους τομείς νομίζω ότι η Ελλάδα δεν έχει καταφέρει αυτά που έχουν καταφέρει αυτοί και δεν μπορώ να υποστηρίξω ότι προάγουμε τον σχετικό πολιτισμό όσον αφορά αυτά τα θέματα. Επομένως δείτε το λίγο πιο σοβαρά, όπου του αρμόζει και λάβετε υπ' όψιν όλες τις παραμέτρους, έτσι ώστε να υπάρχει όλο αυτό το κοινωνικό κράτος που όλοι θέλουμε, αν κι αυτό δεν είναι που θα μας βγάλει από την κρίση. Και το ξέρετε πολύ καλά. Είναι υποκριτικό μετά την ψήφιση μέρους του τέταρτου μνημονίου, γιατί βλέπουμε ότι και αύριο θα συνεχισθεί και μάλλον και στο προηγούμενο νομοσχέδιο που συζητήσαμε υπήρχαν μέσα τα άρθρα - γι' αυτό φέρατε και ως επείγον - κάποια προαπαιτούμενα. Επομένως μετά από το συμπληρωματικό μνημόνιο - όπως θέλετε πείτε το - φέρνετε μια πρόταση νόμου που δεν δίνει καμμία απολύτως λύση. Ούτε την ίαση φέρνει ούτε την ανάπτυξη. Η Ελλάδα πάσχει από ύφεση. Και όσο και να μας μειώσουν το χρέος - αν μας το μειώσουν, που μακάρι να συμβεί, να γίνει κάποια ρύθμιση - εάν δεν έρθει η ανάπτυξη, δεν πρόκειται να έρθει τίποτα διαφορετικό στις ελληνικές οικογένειες. Άκουσα κάποιους από εσάς της συγκυβέρνησης να λένε ότι «εμείς καταφέραμε να ρίξουμε το ποσοστό της ανεργίας». Δεν το καταφέρατε. Γιατί; Πρώτον, οι μισοί και παραπάνω από όσους προσλαμβάνονται ακόμα και τώρα στην τουριστική περίοδο, προσλαμβάνονται σε καθεστώς ημιαπασχόλησης. Αλλά και επειδή πολύ φοβάμαι ότι τα ποσοστά της ανεργίας μειώνονται εξαιτίας της φυγής, νέων ανθρώπων κυρίως, στο εξωτερικό. Ας τους διώξουμε όλους τους ανέργους και να λέμε ότι έχουμε καταπολεμήσει την ανεργία. Δυστυχώς δεν είναι αυτή η λύση. Δεν είναι αυτό που ζητάμε. Η ανάπτυξη θα έρθει μόνο εάν διώξουμε από πάνω μας όλες τις παλαιοκομματικές συνήθειες, οι οποίες σας οδηγούν στο να ζυγίζετε το πολιτικό κόστος και να μη φέρνετε τις μεταρρυθμίσεις που πρέπει για να πατάξουμε την ανεργία, την υπερφορολόγηση και τις κάθετες μειώσεις σε μισθούς και συντάξεις. Αυτό είναι που πρέπει να δούμε. Όσον αφορά το δεύτερο άρθρο της πρότασης νόμου που κατατέθηκε για τις καθυστερήσεις στην απορρόφηση των κονδυλίων ΤΕΒΑ, πρέπει να δράσετε άμεσα. Είδαμε τι έγινε στην περίπτωση των προσφύγων. Τα κονδύλια δεν τα αξιοποιήσαμε άμεσα, καθώς δεν υπήρχαν οι δομές. Ελπίζουμε τώρα με τον διορισμό του Υπουργού και του Αναπληρωτή Υπουργού, σχετικά με τα ευρωπαϊκά ταμεία, να μην έχουμε ανάλογες καθυστερήσεις, καθώς είναι λεφτά που υπάρχουν και πρέπει να μοιραστούν στην κοινωνία. Επομένως δεν πιστεύω ότι πρέπει να μας εμποδίζει κάτι, έτσι ώστε αυτά να γίνονται άμεσα, για να διευκολύνουμε λίγο τους πολίτες, που τόσο πολύ κτυπάμε με όλα τα μέτρα που ψηφίζονται μέσα στο ελληνικό Κοινοβούλιο. Τα άρθρα 3 και 4 είναι άρθρα, που δεν μπορούμε να προσθέσουμε κάτι άλλο, είναι άρθρα λογικά και θα έπρεπε να ισχύουν αυτά που λέγονται μέσα. Το ίδιο συμβαίνει και με τα υπόλοιπα άρθρα, απλώς έχω κάποιες παρατηρήσεις. Στο άρθρο 5, για παράδειγμα, που προτείνετε να αναλάβουν τα ΚΕΠ κι άλλες αρμοδιότητες, δεν μας βρίσκουν αντίθετους. Ωστόσο, σε έναν επιτυχημένο θεσμό, όπως είναι αυτός των ΚΕΠ, δεν θα έπρεπε να τους φορτώνουμε με επιπλέον βάρος, εάν πρώτα δεν έχουμε εξασφαλίσει για αυτούς τους πόρους, έτσι ώστε να εξασφαλισθεί και η εύρυθμη λειτουργία. Το να φορτώσουμε έναν φορέα, που πάει καλά, με επιπλέον αρμοδιότητες, εάν δεν τον εξοπλίσουμε κιόλας με όσα χρειάζεται, τότε θα αποτελέσει την ταφόπλακά του στην ουσία χωρίς να μπορεί να αντεπεξέλθει και στις υπόλοιπες υποχρεώσεις του. Σε αυτό το κομμάτι η Ένωση Κεντρώων έχει μιλήσει για συγχωνεύσεις, για αλληλοκαλύψεις αρμοδιοτήτων πολλών φορέων και έχουμε κατακρίνει πάρα πολλές φορές από αυτό το Βήμα την πολιτική σας να δημιουργείτε νέες υπηρεσίες, νέους φορείς, νέα ταμεία, τα οποία πιστεύουμε ότι εξυπηρετούν το χτίσιμο ενός κομματικού στρατού, για να εξασφαλίσετε κάποιο ποσοστό στις επόμενες εκλογές. Δεν ξέρω ποιο θα είναι αυτό και ποιος από τους Έλληνες πολίτες θα σας υποστηρίξει για άλλη μια φορά, καθώς είναι πρόδηλη η υποκρισία και η κακή πολιτική, με την οποία συνεχίζετε να διακυβερνάτε αυτή τη χώρα. Επομένως είμαστε σύμφωνοι και με το άρθρο 5. Θα κλείσω με το άρθρο 6, το οποίο αφορά τους φορείς και τα κέντρα εκπαίδευσης κοινωνικής υποστήριξης και κατάρτισης ατόμων με αναπηρία. Έγινε ένα τραγικό λάθος το 2011, καθόσον οι δομές μεταφέρθηκαν με πρωτοβουλία του τότε Υφυπουργού κ. Μπόλαρη με τον νόμο του 2011. Συμφώνησαν όλα τα κόμματα, νομίζω, ότι ήταν εσφαλμένη κίνηση. Δεν είδα να διαφωνεί κανένας σήμερα. Το αποτέλεσμα ήταν τα δημόσια αυτά κέντρα αποκατάστασης να εγκαταλειφθούν, οι διοικητικές των νοσοκομείων να απορροφήσουν το προσωπικό και ένας εξοπλισμός μεγάλης αξίας να σκουριάζει, στην ουσία, και να αναγκάζονται οι πολίτες να πηγαίνουν σε ιδιωτικά κέντρα. Τα ιδιωτικά αυτά κέντρα θησαύρισαν την περίοδο που τα δημόσια κατέρρεαν σιγά - σιγά. Ο Έλληνας πολίτης δεν έχει την οικονομική δυνατότητα να δώσει χρήματα για την αποκατάστασή του, όταν θα έπρεπε να έχει προνοήσει γι' αυτό η ελληνική Κυβέρνηση, καθώς είχε όλα τα απαραίτητα εφόδια. Θέλουμε να κλείσουμε, συμφωνώντας με αυτό. Ωστόσο θα θέλαμε να έχουμε περισσότερες διευκρινίσεις για το πώς θα λειτουργήσει αυτό το σχήμα Υπουργείου - Περιφέρειας, έτσι ώστε να μπορεί να διοικηθεί γρήγορα και να μην υπάρχουν τα κωλύματα που προκαλεί η γραφειοκρατία σε πάρα πολλά θέματα στην Ελλάδα. Θέλω να σας ζητήσω, σε όσους συναδέλφους του ΣΥΡΙΖΑ βρίσκονται εδώ μέσα, να υψώσουν λίγο το ανάστημά τους, γιατί είναι ντροπιαστικό και για σας αλλά και για εμάς να συμμετέχουμε σε αυτόν τον τρόπο νομοθέτησης και να αναλάβετε τις ευθύνες σας. Δεν μπορούμε να ακούμε από Βουλευτές, από Υπουργούς ότι θα συζητήσουμε τον νόμο που ψηφίσαμε πριν δυο μέρες ή πριν μια βδομάδα. Η συζήτηση πρέπει να γίνεται πριν, να βλέπετε ποιες είναι οι αντιρρήσεις σας, να βλέπετε ποια είναι τα σημεία που δεν συμφωνείτε και να ζητάτε να μην ισχύσουν. Δεν γίνεται να φέρνετε νόμο, να τον ψηφίζετε και στη συνέχεια με τροπολογία να ζητάτε να αποσυρθεί. Αυτό είναι ντροπή για όλους εμάς και είναι ένας από τους λόγους που οδήγησε τον κόσμο να έχει αυτή την απαξίωση απέναντι στο πολιτικό σύστημα και πρέπει να αλλάξει. Όλοι πρέπει να προσπαθήσουμε γι' αυτό. Σας ευχαριστώ πολύ.
Ευχαριστούμε τον κ. Μεγαλομύστακα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και τέσσερις εκπαιδευτικοί συνοδοί τους από το Δημοτικό Σχολείο Παντοκράτορα Ζακύνθου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε με τον Βουλευτή της Χρυσής Αυγής κ. Χρήστο Χατζησάββα. Έχετε τον λόγο, κύριε συνάδελφε, για επτά λεπτά.
Ευχαριστώ, κύριε Πρόεδρε. Ελπίζω τα παιδιά να μην είδαν ότι η λειτουργία της Ολομέλειας είναι χωρίς Κυβέρνηση, χωρίς Υπουργούς, χωρίς Υφυπουργούς και με τροπολογίες να μπαίνουν σε μια κύρωση αύριο, για να έρθει το τέταρτο μνημόνιο με τα συμπληρωματικά μέτρα του. Ούτως ή άλλως, έχει στηθεί σήμερα εδώ πέρα μια παράσταση με δήθεν διαξιφισμούς ΣΥΡΙΖΑ - ΠΑΣΟΚ. Η Νέα Δημοκρατία πού είναι, άραγε; Έναν εγγεγραμμένο Βουλευτή έχει σήμερα για να μιλήσει. Μεγάλη αβάντα, λοιπόν, σήμερα στο ΠΑΣΟΚ, για να εκθέσει τάχα τη φιλολαϊκή θεώρησή του για τα πράγματα, σαν να μην κυβέρνησε το ΠΑΣΟΚ ποτέ, σαν να μην συγκυβέρνησε με τη Νέα Δημοκρατία ποτέ, σαν να μην κυβερνάει τώρα μέσα από την Κυβέρνηση ΣΥΡΙΖΑ με τους πρώην Υπουργούς και με τους πρώην Βουλευτές του. Σαν να μην ξέρουμε ότι η φιλολαϊκή θεώρηση ΠΑΣΟΚ είναι η εξής: «Περνάμε καλά εμείς, περνάνε καλά οι δικοί μας και όσοι θέλουν να γίνουν δικοί μας εις βάρος των επόμενων γενεών». Μάλλον θα έπρεπε οι ΑΝΕΛ να ανησυχούν λίγο, γιατί το ΠΑΣΟΚ ξέρει καλά από συγκυβέρνηση και βλέπουμε λίγο τώρα να προωθείται. Το «Τσοβόλα, δώσ' τα όλα» και οι λοιπές σοβαρές πολιτικές μάς οδήγησαν στη σημερινή κατάσταση. Οπότε φυσικά και να ομιλεί το ΠΑΣΟΚ, για να θυμούμαστε όλοι ότι το οφείλουμε κυρίως στις πολιτικές τις δικές του, αλλά και στην ελλιπή αντιπολίτευση από τη Νέα Δημοκρατία, αυτό που σήμερα περνάει ο ελληνικός λαός. Δεν έχετε καταλάβει καν ποιο είναι το πρόβλημα της ελληνικής κοινωνίας. Θέλετε να εγγυηθείτε ψίχουλα στον ελληνικό λαό με ποσά που δεν φτάνουν ούτε για μία εβδομάδα για μία οικογένεια. Το πρόβλημα δεν είναι μόνο το εισόδημα. Το πρόβλημα είναι το κόστος ζωής και η υπερφορολόγηση στην Ελλάδα. Οι μνημονιακές Κυβερνήσεις και φυσικά το ΠΑΣΟΚ μας έβαλε στα μνημόνια, αφού πρώτα στράγγισε τον λαό με διάφορα τεχνάσματα, όπως του χρηματιστηρίου και άλλα τέτοια. Έφερε το PSI, κατέστρεψε τους μικροομολογιούχους, φορολόγησε τους πάντες και τα πάντα και συνεχίζετε ως μνημονιακή Κυβέρνηση κι εσείς. Φορολογείτε τα μικρομάγαζα, τους αγρότες, τους εργάτες, τους ελεύθερους επαγγελματίες. Δεν έχει μείνει τίποτα ανοιχτό ούτε στις πόλεις. Τα χωριά έχουν ερημώσει εντελώς και εννοείται ότι δεν έχει μείνει τίποτα. Τα προϊόντα στα σουπερμάρκετ τα αγοράζει ο κόσμος πανάκριβα, πιο ακριβά και από χώρες της Κεντρικής και Βόρειας Ευρώπης. Τα ενοίκια είναι στα ύψη και των σπιτιών και των επαγγελματικών στεγών. Η ΔΕΗ έχει δεκατρείς χρεώσεις άσχετες με το ρεύμα και την κατανάλωσή του, μόνο και μόνο για να αποκτήσουν χρέη όσοι δεν είχαν μέχρι σήμερα. Γεμίσατε τους δρόμους με διόδια. Είχαν που είχαν τα προβλήματά τους κάποιες πόλεις, τα επιδεινώσατε. Εγώ θα μιλήσω συγκεκριμένα για το Πολύκαστρο του Νομού Κιλκίς. Βάζετε στην είσοδο και στην έξοδο της εθνικής οδού διόδια. Είχε την οικονομική αιμορραγία, που πήγαινε ο κόσμος και άφηνε τα λεφτά του δίπλα στα Σκόπια, είχε όμως να ελπίζει και σε αυτούς τους περαστικούς, που κατεβαίνουν από Ευρώπη, μήπως και σταματήσουν και μέσα στην πόλη πριν πάνε στη Χαλκιδική ή στον προορισμό που ήθελαν να πάνε. Τώρα μπαίνοντας και βγαίνοντας με τα διόδια δεν θα σταματάει κανένας. Χθες μου είπε κάποιος που συνάντησα τυχαία ότι δουλεύει μέρα νύχτα και αυτός και η γυναίκα του. Έχουν αποφασίσει ότι θα κάνουν αυτή τη θυσία. Δεν βλέπουν τα παιδιά τους. Παίρνουν σύνολο 1.500 ευρώ και ίσα - ίσα τους φτάνουν τα χρήματα για να περνάνε τον μήνα τους. Από την άλλη οι λαθρομετανάστες παίρνουν 400 ευρώ τον μήνα και τους φτάνουν να ζήσουν γιατί, πρώτον, τους έχετε βρει σπίτια δωρεάν, τους πληρώνετε το ρεύμα, τους πληρώνετε τα τηλέφωνα, τους πληρώνετε τη σίτιση, τους πληρώνετε και τα ρούχα και λέτε ότι δεν τους φτάνουν. Αυτά όλα μαζί εάν τα κοστολογήσετε ξεπερνούν τα 1.500 ευρώ. Και θέλετε να δώσετε τώρα 260 ευρώ ή 300 ευρώ εγγυημένο εισόδημα στους Έλληνες; Τι σχέση έχουν όλα αυτά τα προβλήματα που ανέφερα πριν με το εγγυημένο εισόδημα; Ας μη γελιόμαστε και ας μη λέμε ψέματα στον κόσμο και μεταξύ μας. Ας μη λέμε ψέματα στον ελληνικό λαό. Φιλολαϊκή πολιτική με μνημόνια δεν μπορεί να γίνει. Μιας και ανέφερε πριν ένας Βουλευτής το παράδειγμα με το ψάρι και το ψάρεμα, έρχεται και κολλάει τώρα το αυριανό που θέλουν να φέρουν μέσα σε μια κύρωση για την αλιεία τροπολογίες, που θα περάσουν τα επιπλέον μέτρα για το τέταρτο μνημόνιο. Και γιατί λέω ότι κολλάει; Γιατί αυτό το ευφυολόγημα, ότι είναι καλύτερα να μάθουμε κάποιον να ψαρεύει από το να του δώσουμε ένα ψάρι, οι μνημονιακές πολιτικές που ακολουθείτε το έχουν πάει ένα βήμα παραπέρα. Σε αναγκάζουν να ψαρεύεις μέρα νύχτα. Και αφού πάρεις τα ψάρια να τα πας στο σπίτι σου, σε υπερφορολογούν τόσο πολύ, που όταν φτάνεις στο σπίτι σου δεν έχει μείνει λέπι! Όσο κάνουν κουμάντο τράπεζες, βιομήχανοι και όλοι αυτοί που δίνουν τις εντολές σε εσάς, θα υπάρχουν μέτρα μόνο υπέρ των τραπεζών και των βιομηχάνων. Σταματήστε τον δανεισμό από τους τοκογλύφους. Σώστε τον λαό και όχι το ευρώ. Ο Υπουργός Οικονομικών πριν από μερικές ημέρες παραδέχτηκε σε μένα ότι κανένα από τα μνημόνια δεν πέρασε για να σωθεί η Ελλάδα. Δεν υπήρχε θέμα Grexit. Όλα έγιναν για να σωθεί το ευρώ και η Ευρωζώνη. Απαγορέψτε με νόμο τον δανεισμό με τόκο στους Έλληνες πολίτες και εθνικοποιήστε άμεσα τις τράπεζες. Δεν υπάρχει σωτηρία μέσα από αυτή τη μνημονιακή πολιτική. Πρέπει να αποκτήσουμε ξανά την εθνική μας αξιοπρέπεια, πρέπει να αποκτήσουμε ξανά την εθνική μας ανεξαρτησία και φυσικά την εθνική μας ταυτότητα. Ας πούμε το αυτονόητο χωρίς να ντρεπόμαστε. Δεν είναι κακό να λες: «αγαπάω την πατρίδα μου και είμαι Έλληνας». Δεν είναι κακό να είσαι χριστιανός. Δεν είναι ρατσιστικό να λες: «η Ελλάδα ανήκει στους Έλληνες». Το θυμούνται άραγε αυτό το σύνθημα οι του ΠΑΣΟΚ ή φοβούνται μήπως μπουν στον αντιρατσιστικό; Αν δεν μπορείτε, λοιπόν, να βγείτε από τα μνημόνια και να σώσετε την Ελλάδα, μη μιλάτε για φιλολαϊκή πολιτική ούτε ο ΣΥΡΙΖΑ ούτε η Νέα Δημοκρατία ούτε φυσικά το ΠΑΣΟΚ ούτε όλα τα μνημονιακά κόμματα και φυσικά ούτε το ΚΚΕ γιατί όταν χρειάστηκε συγκυβέρνησε. Αφήστε χώρο για εμάς που μπορούμε και να τα πούμε, που μπορούμε και να τα πραγματοποιήσουμε. Ευχαριστώ πολύ.
Προχωρούμε με τον Βουλευτή της Ένωσης Κεντρώων κ. Ιωάννη Σαρίδη. Έχετε τον λόγο για επτά λεπτά.
Ευχαριστώ πολύ, κύριε Πρόεδρε. Κύριοι συνάδελφοι, κύριοι συνάδελφοι του ΣΥΡΙΖΑ, όσοι βρίσκονται μέσα εδώ και αγαπητέ συνάδελφε και φίλε της συγκυβέρνησης, κύριε Λαζαρίδη, σήμερα στη Διάσκεψη των Προέδρων πήραν την απόφαση, να έρθει μια σωρεία τροπολογιών αύριο σε μία κύρωση ενός νομοσχεδίου του Υπουργείου Αγροτικής Ανάπτυξης. Εσείς αυτό πώς το κρίνετε από τη δική σας πλευρά; Το έχετε συνηθίσει; Εννοώ ότι επειδή επί είκοσι μήνες το κάνουμε και το ξανακάνουμε αυτό το ίδιο πράγμα, το έχετε συνηθίσει, έχει μπει μέσα στο dna σας, το έχετε αποδεχτεί ότι είναι σωστός τρόπος νομοθέτησης ο συγκεκριμένος; Ζήτησα να πάρω τον λόγο, με σκοπό να εκφράσω εκ νέου, λοιπόν, την ανησυχία της Ένωσης Κεντρώων, για τον τρόπο που αντιλαμβάνεται να νομοθετεί η συγκεκριμένη Κυβέρνηση, να αναλαμβάνει, δηλαδή, την ευθύνη του νομοθετικού έργου. Τόσο μεγάλη προτεραιότητα δίνει σε αυτή την ευθύνη η Κυβέρνηση. Με αφορμή, λοιπόν, την υπό εξέταση αυτού του σχεδίου νόμου που κατατέθηκε από τους συναδέλφους της Δημοκρατικής Συμπαράταξης, το οποίο έρχεται ομολογουμένως με πολύ μεγάλη καθυστέρηση μέσα εδώ στην Αίθουσα μας, προ συζήτηση στην Ολομέλεια, θα ήθελα να ασκήσω κριτική για την επιλογή σας, του να αδιαφορείτε και να μην καταβάλλετε καμμιά προσπάθεια, εσείς οι Βουλευτές της κυβερνητικής πλειοψηφίας, για την επίτευξη κοινοβουλευτικής συναίνεσης μέσα σε αυτή εδώ την Αίθουσα. Αντιθέτως, αγαπητοί συνάδελφοι, γιατί από την Κυβέρνηση δεν είναι κανένας εδώ αυτή τη στιγμή, κοπιάζετε για τη διατήρηση των προσχημάτων, που σας επιτρέπει να ισχυρίζεστε πως οι ενέργειές σας κινούνται εντός του γράμματος του Κανονισμού. Υπάρχει, όμως, ξέρετε και το πνεύμα του νόμου, του συνταγματικού νομοθέτη, του Κανονισμού του Κοινοβουλίου. Αναρωτηθήκατε τους τελευταίους μήνες για την ποιότητα του νομοθετικού σας έργου; Κυριαρχούν επί των ημερών σας - σήμερα, τώρα που μιλάμε και μάλιστα με δική σας ευθύνη - οι έννοιες του επείγοντος και του κατεπείγοντος. Ακούγεται όλο και πιο συχνά, κάθε μέρα στην Αίθουσα αυτή η φράση «κατά παρέκκλιση κάθε άλλη διάταξης, κάθε άλλου νόμου». Η προχειρότητα, η βιασύνη, η έλλειψη προγραμματισμού επέβαλε τη χρήση της απαράδεκτης πρακτικής της ξε - νομοθέτησης. Είναι άλλη έννοια αυτή η οποία έρχεται για τη διόρθωση των αναπόφευκτων λαθών, στρεβλώσεων και αστοχιών. Υπουργοί υπογράφουν νομοσχέδια, χωρίς να τα έχουν διαβάσει. Προχθές έγινε αυτό ή χθες νομίζω. Έπειτα δε από την πρόσφατη ψήφιση του τέταρτου μνημονίου εισήχθη βιαίως και στον κοινοβουλευτικό βίο της χώρας το τετελεσμένο της προ - νομοθέτησης υπό αίρεση διατάξεων. Αυτό για τα μέτρα και τα αντίμετρα. Τα παραπάνω σε συνδυασμό με την απαράδεκτη συμπεριφορά ορισμένων Υπουργών απέναντι στην υποχρέωση αλλά και το δικαίωμά τους να απαντούν στις ερωτήσεις των Βουλευτών, σχηματίζουν μια ζοφερή εικόνα, μια αποκαρδιωτική εικόνα. Προσπαθείτε να μας κάνετε να πιστέψουμε, πως δεν έχει κανένα νόημα να προσπαθούμε, πως δεν βγάζουμε τίποτα όσο και να παλεύουμε. Την ίδια ώρα, ο Υπουργός Εθνικής Άμυνας, μάς ζητάει σε επιτροπή να αναλάβουμε μαζί την ευθύνη της νομοθέτησης. Την ίδια ώρα, ο Υπουργός Εξωτερικών, ο κ. Κοτζιάς δίνει μια μάχη για λίγους και ικανούς - και πρέπει να το αναγνωρίσουμε - και χρειάζεται την υποστήριξη όλων μας. Την ίδια ώρα, ο Επίτροπος Αβραμόπουλος, παλεύει με νύχια και με δόντια απέναντι σε πολλούς σοβαρούς αντιπάλους, για να είναι σαφές σε όλους πως η Ευρώπη μόνο ενωμένη θα είναι ασφαλής. Υπό αυτές τις συνθήκες η Ένωση Κεντρώων εν όψει του κρίσιμου νομοθετικού έργου των επόμενων μηνών αλλά και των καθοριστικών αποφάσεων που θα κληθούν οι Έλληνες να πάρουν, απαιτεί από την Κυβέρνηση να αλλάξει συμπεριφορά και εμπράκτως να αποδείξει τη θέλησή της για συναίνεση. Αρκετά με τα κούφια λόγια. Αρκετά με τις αυταπάτες. Περπάτησα, αγαπητοί συνάδελφοι, στα βήματα του Προέδρου της Ένωσης Κεντρώων του Βασίλη Λεβέντη, πολλά χρόνια πριν η Ένωση Κεντρώων μπει μέσα στη Βουλή. Ο λόγος του για συναίνεση, συνεργασία, διάλογο και δημοκρατία έβγαλε ρίζες μέσα μου. Με αυτόν τον λόγο μπήκε η Ένωση Κεντρώων τον Σεπτέμβριο του 2015 στην ελληνική Βουλή με το αυτονόητο, γιατί την ψήφισαν αυτοί που πίστεψαν σε αυτή την αναγκαιότητα. Σήμερα άμα βγείτε έξω και ρωτήσετε τους περισσότερους Έλληνες, θα σας πουν και εκείνοι ότι αυτό επιβάλλεται να κάνουμε στην παρούσα φάση. Εγώ από το Βήμα αυτής της Ολομέλειας έχω επιχειρηματολογήσει τους είκοσι μήνες ως Βουλευτής πάνω από ογδόντα φορές για την αναγκαιότητα του λόγου αυτού. Κάθε ομιλία μου μέσα της έχει, βγάζει, την αγωνία αυτής της αναγκαιότητας. Τίποτα απολύτως. Φίλες και φίλοι, μαύρα σύννεφα απλώνονται σε όλον τον κόσμο. Τα μαύρα σύννεφα έχουν πυκνώσει εδώ και επτά χρόνια πάνω από τη χώρα μας, πάνω από την Ελλάδα μας. Το τελευταίο χρονικό διάστημα είναι πιο μαύρα από ποτέ. Είναι καλοκαίρι εδώ και έχει καταχνιά, κύριοι. Αυτό συμβαίνει στην Ελλάδα. Είναι καλοκαίρι κι έχει καταχνιά. Για να γυρίσει ο ήλιος πρέπει να καταλάβει η Κυβέρνηση τη βαρύτητα των λόγων: συναίνεση, συνεργασία, διάλογος, δημοκρατία και να τις κάνει πράξη. Για να γυρίσει ο ήλιος, πρέπει να αλλάξει η νοοτροπία όλων μας μέσα σε αυτή την Αίθουσα, όλων εσάς και όλων εμάς. «Για να γυρίσει ο ήλιος θέλει δουλειά πολλή». Ευχαριστώ πολύ.
Ευχαριστούμε τον κ. Ιωάννη Σαρίδη. Τον λόγο έχει ο κ. Γεώργιος Τσόγκας, Βουλευτής του ΣΥΡΙΖΑ, για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, εισαγωγικά θα κάνω δυο παρατηρήσεις. Η Νέα Δημοκρατία, συνεπής στην πολιτική της σύγχυση, δεν παρέλειψε να αναφερθεί διά του εισηγητή της στην αξιολόγηση, λέγοντας ότι το κλείσιμο της αξιολόγησης έφερε 9,6 δισεκατομμύρια μέτρα. Κατά την άποψή μου αποτελεί μια πλειοδοσία κινδυνολογίας και φαντασίωσης, που έμμεσα παραπέμπει στον Λουίτζι Πιραντέλλο. «Έτσι είναι αν έτσι νομίζετε». Κυρίες και κύριοι συνάδελφοι, συζητάμε σήμερα την πρόταση νόμου «Εγγυημένο κοινωνικό εισόδημα - ενίσχυση κοινωνικής προστασίας και ένταξης». Είναι μια πρόταση νόμου, που υποβλήθηκε από τη Δημοκρατική Συμπαράταξη ΠΑΣΟΚ - ΔΗΜΑΡ. Η δε συζήτησή της είναι μια ακόμη απόδειξη ότι η Κυβέρνηση προωθεί τον πολιτικό διάλογο και την πολιτική συνεργασία παρά τα περί αντιθέτως θρυλούμενα. Η πρόταση, όμως, ήδη ξεπεράστηκε από τις επακολουθείσες ρυθμίσεις από τον ΣΥΡΙΖΑ - και ιδίως του ΚΕΑ. Παρ' όλα αυτά η ανακούφιση των λαϊκών νοικοκυριών και των συμπολιτών μας με χαμηλά εισοδήματα είναι ζητούμενο όλων μας. Η αντιμετώπιση της φτωχοποίησης αποτελεί προϋπόθεση για να ισορροπήσει το κράτος, για να μπορούμε να μιλάμε για μια υγιή κοινωνία. Η ενίσχυση του κράτους πρόνοιας και η κοινωνική αλληλεγγύη αποτελεί ουσιαστική προγραμματική δέσμευση του ΣΥΡΙΖΑ αλλά και βασική επιδίωξη της κυβερνητικής πολιτικής. Ως εκ τούτου δεν θα μπορούσε κανείς να διαφωνήσει στην ουσία της παρούσας πρότασης νόμου, με τη διαφορά όμως ότι ως προς κάποιες διατάξεις της είναι ανεπίκαιρη και αρκετά επιφανειακή, ως προς την αντιμετώπιση των θεμάτων που θέτει. Είναι βέβαια ελπιδοφόρο το ότι γίνεται διάλογος, για θέματα που αποσκοπούν στην οικονομική ενίσχυση των λαϊκών στρωμάτων, τα οποία σηκώνουν το βάρος των σκληρών πολιτικών λιτότητας που ασκήθηκαν τα προηγούμενα χρόνια από τις προηγούμενες κυβερνήσεις, γεγονός που καθιστά ολοένα και πιο επιτακτική την κοινωνική προστασία των οικονομικά αδύναμων και τη σύσταση ενός κοινωνικού κράτους. Οι συνάδελφοι της Δημοκρατικής Συμπαράταξης προτείνουν στο άρθρο 1 της πρότασής τους την επαναφορά και επέκταση του ελάχιστου εγγυημένου εισοδήματος, το οποίο όπως γνωρίζουμε, ήταν μεν μνημονιακή υποχρέωση που εφαρμόστηκε, όμως, κακήν κακώς με καθυστέρηση τεσσάρων ετών από τον Νοέμβρη του 2014 χωρίς κανένα σχεδιασμό, χωρίς την αντίστοιχη υποδομή πρόχειρα και αυτό, βεβαίως, δεν προκαλεί καμμιά εντύπωση, καθώς οι προηγούμενες κυβερνήσεις ουδέποτε ασχολήθηκαν επί της ουσίας με την ενίσχυση του οικονομικά ευάλωτου πολίτη, με τον άνεργο, τον χαμηλόμισθο πολίτη με ειδικές ανάγκες. Με προχειρότητα αντιμετωπίστηκαν στο παρελθόν όλες αυτές οι κοινωνικές ομάδες. Με προχειρότητα εφάρμοσε και η προηγούμενη κυβέρνηση την προνοιακή παροχή του ελάχιστου εγγυημένου εισοδήματος και μάλιστα λίγες μέρες πριν από τις εκλογές του 2015. Η Κυβέρνηση συναισθανόμενη τη σημαντικότητα της παροχής ενός μηνιαίου εισοδήματος στα φτωχά λαϊκά στρώματα, προέβη στη θέσπιση του ΚΕΑ, το οποίο τεκμηριώθηκε με στοιχεία πληθυσμιακά ποσοστών ανεργίας και ποσοστών φτώχειας, όπως προέκυψαν από το πρόγραμμα αντιμετώπισης της ανθρωπιστικής κρίσης και του ΤΕΒΑ. Δόθηκε με κριτήρια βασιζόμενα σε εισοδήματα των αιτούντων σε πραγματικό χρόνο και όχι σε εισοδήματα αποκτηθέντα ενάμιση χρόνο προ της αίτησης υπαγωγής και εξετάζει την πραγματική οικονομική κατάσταση του αιτούντος, την παροχή, αποκλείοντας έτσι το γνωστό στο παρελθόν φαινόμενο, να επιδοτούνται συμπολίτες μας που δεν έχουν πραγματικά ανάγκη σε βάρος των υπολοίπων. Όμως η Κυβέρνηση δεν έμεινε στο ΚΕΑ. Ήδη εφαρμόζονται προγράμματα παροχής υπηρεσιών στέγασης, σίτισης και κοινωνικής στήριξης. Τον Ιανουάριο εγκρίθηκε η μεταφορά πίστωσης περίπου 14 εκατομμυρίων ευρώ ως δέκατη ένατη δόση για τη φόρτιση των εγκεκριμένων καρπών σίτισης στο πλαίσιο του προγράμματος για την αντιμετώπιση της ανθρωπιστικής κρίσης. Επιπλέον οι δικαιούχοι του ΚΕΑ δικαιούνται δωρεάν επανασύνδεση κομμένων ηλεκτρικών παροχών κύριας κατοικίας και δωρεάν παροχή ποσότητας ρεύματος 300 KWh ανά μήνα, επίδομα ενοικίου για νέες μισθώσεις ή ανανέωση παλαιών. Επίσης ρυθμίσαμε το θέμα της ελεύθερης πρόσβασης των ανασφάλιστων πολιτών στο Εθνικό Σύστημα Υγείας, δίνοντας τέλος στον αποκλεισμό που βίωναν χιλιάδες συμπολίτες μας, ένα θέμα το οποίο οι προηγούμενες κυβερνήσεις το απαξίωσαν παντελώς. Αυτά που προανέφερα, είναι κάποια από τα μέτρα που θεσμοθέτησε η Κυβέρνηση για την ενίσχυση των οικονομικά αδυνάτων και την προαγωγή ενός προνοιακού κράτους για τον πολίτη. Η πρόταση της Δημοκρατικής Συμπαράταξης για το ελάχιστο εγγυημένο εισόδημα είναι καλοδεχούμενη μεν ανεπίκαιρη δε και ξεπερασμένη. Ελπίζω, όμως, στο μέλλον οι συνάδελφοι Βουλευτές να φέρουν νέες αντίστοιχες προτάσεις στην Κυβέρνηση, οι οποίες όμως να θέλουν να λύσουν τυχόν προβλήματα με γνώμονα το κοινό και όχι το κομματικό συμφέρον. Εν συντομία θα ήθελα να αναφερθώ και στο ακατάσχετο των 1.500 ευρώ, το οποίο, πράγματι, είναι πολύ μικρό ποσό, αν αναλογιστεί κανείς το ύψος του μηνιαίου κόστους διαβίωσης. Σίγουρα η αύξηση του ακατάσχετου ορίου πρέπει να αυξηθεί στο άμεσο μέλλον. Όπως είπε όμως και η Υφυπουργός, η κ. Παπανάτσιου, στη συνεδρίαση της επιτροπής στις 19/05, όταν το επιτρέψουν οι δημοσιονομικές συνθήκες, θα μπορούμε να το υλοποιήσουμε και είμαι σίγουρος ότι η Κυβέρνηση δεν θα αμελήσει να ρυθμίσει το εν λόγω θέμα. Ως προς το ακατάσχετο των προνοιακών επιδομάτων και κάθε μορφής βοηθημάτων ή οικονομικών ενισχύσεων θεωρώ ότι είναι, πράγματι, επιτακτική η ανάγκη να προστατευθούν, καθότι οι αποδέκτες τους είναι ευάλωτες κοινωνικές ομάδες. Αυτό που προτείνω, είναι επιπλέον του ορίου του ακατάσχετου να εντατικοποιηθούν οι έλεγχοι στις τράπεζες, οι οποίες συχνά αυθαιρετούν και σε δηλωμένους ακατάσχετους λογαριασμούς. Έχει παρατηρηθεί ότι κατάσχουν αναπηρικές συντάξεις και μισθούς, υποβάλλοντας τον πολίτη σε μια ταλαιπωρία διεκδίκησης των χρημάτων του, τα οποία εκ του νόμου τυγχάνουν προστασίας. Αυτό πρέπει να το δούμε, ώστε σε αυτές τις περιπτώσεις τα χρήματα να αποδεσμεύονται άμεσα με μια απλή αίτηση του πολίτη και να υποβάλλονται πρόστιμα στα πιστωτικά ιδρύματα που παραβιάζουν τις κείμενες διατάξεις. Τέλος, ως προς τις λοιπές προτάσεις της Δημοκρατικής Συμπαράταξης θα σταθώ πολύ σύντομα στα κέντρα κοινότητας, τα οποία θεσμοθετήθηκαν με τον ν.4368/2016 και τα οποία σχεδιάστηκαν να παρέχουν υπηρεσίες διευρυμένου τύπου στους πολίτες, ενημερώνοντάς τους για τα δικαιώματα τους σε κοινωνικές παροχές, συνδράμοντας τη συμμετοχή τους σε τοπικά, εθνικά και ευρωπαϊκά προγράμματα και ενεργώντας και ως καταγραφή αναγκών σε τοπικό επίπεδο. Σκοπός της σύστασής τους δεν είναι άλλος από το να εξυπηρετούν τους δημότες, μεταξύ των οποίων - και κυρίως - τις ευπαθείς ομάδες αλλά και τις μειονότητες. Όλες αυτές οι υπηρεσίες θα παρέχονται από εξιδεικευμένο προσωπικό, ψυχολόγους, κοινωνικούς λειτουργούς και νομικούς, με αποτέλεσμα να ενισχύεται σε σημαντικό βαθμό η ποιότητα των παρεχόμενων υπηρεσιών προς τους πολίτες. Ο συνδυασμός ήταν τα κέντρα κοινότητας, να επιτελούν ένα πολύ σημαντικό κοινωνικό έργο, με το οποίο δεν μπορεί να επιφορτιστούν τα ΚΕΠ. Η αρμόδια Υπουργός, κ. Γεροβασίλη, προ ολίγων ημερών εξήγγειλε την αναβάθμιση των κέντρων εξυπηρέτησης πολιτών σε φορέα παροχής on line διοικητικών προϊόντων προστιθέμενης αξίας για τους πολίτες και για τις επιχειρήσεις με στόχο την ελάφρυνση της φυσικής εξάρτησης του πολίτη από τα ΚΕΠ. Συνεπώς και το θέμα της λειτουργίας των ΚΕΠ φαίνεται βρίσκει ήδη τον δρόμο του και τον ρόλο του στη δημόσια διοίκηση. Κλείνοντας, θα υπενθυμίσω ότι η πρόταση νόμου ξεπεράστηκε ήδη από τις εξελίξεις και τις ρυθμίσεις του ΣΥΡΙΖΑ. Θα μείνω μόνο στη θετική αίσθηση αυτού του διαλόγου, που ξεκίνησε με αφορμή την πρόταση νόμου της Δημοκρατικής Συμπαράταξης, η οποία αποτελεί ένα βήμα, έστω κι αν είναι μετέωρο, για την καταπολέμηση της ανθρωπιστικής κρίσης και της στήριξης των αδυνάτων. Πεπεισμένος ότι οι συνάδελφοι Βουλευτές της Δημοκρατικής Συμπαράταξης έχουν ειλικρινές ενδιαφέρον για την ανάσχεση της φτωχοποίησης του ελληνικού λαού, ευελπιστώ και στο μέλλον να υπάρξουν αντίστοιχες προτάσεις, τις οποίες θα επεξεργαστούμε από κοινού, με γνώμονα το συμφέρον του κοινωνικού συνόλου και κυρίως των συμπολιτών μας που υποφέρουν την τελευταία επταετία της κρίσης. Η Κυβέρνηση έχει αποδείξει και αποδεικνύει καθημερινά ότι έχει στο επίκεντρό της το κοινωνικό κράτος και η συνεργασία μεταξύ των κομμάτων προς αυτή την κατεύθυνση μόνο όφελος μπορεί να φέρει. Ευχαριστώ πάρα πολύ.
Ευχαριστούμε τον κ. Γεώργιο Τσόγκα, Βουλευτή του ΣΥΡΙΖΑ. Τον λόγο έχει τώρα ο Κοινοβουλευτικός Εκπρόσωπος των Ανεξαρτήτων Ελλήνων κ. Γεώργιος Λαζαρίδης για δώδεκα λεπτά.
Σας ευχαριστώ, κύριε Πρόεδρε. Εγώ θα ξεκινήσω με τη φράση ενός συναδέλφου από την Αντιπολίτευση, που αυτά τα μέτρα ανακούφισης, τα οποία φρόντισε να πάρει η Κυβέρνηση, τα χαρακτήρισε ως μέτρα διαχείρισης της φτώχειας, ειρωνευόμενος την Κυβέρνηση. Όμως εγώ θα ήθελα να ρωτήσω το εξής: Είναι κάποια μέτρα διαχείρισης της φτώχειας, αλλά αυτή τη φτώχεια ποιος την προκάλεσε; Αυτά τα κόμματα της αντιπολίτευσης δεν προκάλεσαν τη φτώχεια; Το ΠΑΣΟΚ και η Νέα Δημοκρατία με το ΠΑΣΟΚ. Αυτοί την προκάλεσαν. Και τώρα εδώ σε μια παρένθεση θέλω να συμπληρώσω και η κυβέρνηση Παπαδήμου - Στουρνάρα, η κυβέρνηση τεχνοκρατών, αυτή την οποία επικαλούνται. Και δεν θα αναφερόμουν στον προηγούμενο τον προλαλήσαντα συνάδελφο της Ένωσης Κεντρώων, αλλά επειδή έχουν κάνει πολύ συχνά αναφορά σε κυβέρνηση τεχνοκρατών από την Ένωση Κεντρώων, θα ήθελα να θυμίσω εδώ στους συναδέλφους στην Αίθουσα ότι τη μεγαλύτερη καταστροφή, τις χειρότερες επιδόσεις, τους χειρότερους δείκτες, τους είχε η πατρίδα μας εκείνη την περίοδο, την περίοδο που τον τόπο κυβερνούσε ο Παπαδήμος με τον Στουρνάρα. Επομένως μην επικαλούμαστε συνεχώς την κυβέρνηση τεχνοκρατών. Ύστερα η αντιπολίτευση, δηλαδή το ΠΑΣΟΚ και η Νέα Δημοκρατία, πότε έδειξαν ευαισθησία; Να ξεχάσουμε το πεντάευρω που έβαλαν; Τη στιγμή που οι συμπολίτες μας, οι Έλληνες, υπέφεραν, δεν είχαν να πάρουν γάλα στα παιδιά τους, έβαλαν το πεντάευρω. Ήρθε αυτή η Κυβέρνηση και κατήργησε το πεντάευρω. Κάτι άλλο επίσης να πω, γιατί καλό είναι να τα θυμόμαστε και να μην τα ξεχνάμε, οι ανασφάλιστοι συμπατριώτες μας, συμπολίτες μας δεν μπορούσαν να πάνε στο νοσοκομείο. Γιατί; Θέλετε να σας θυμίσω τι έκαναν; Τους έβαζαν στο νοσοκομείο και στη συνέχεια τις οφειλές τις βεβαίωναν στην εφορία. Και υπάρχουν περιπτώσεις - έχουν έρθει και μου έφεραν στοιχεία συμπολίτες μου από τη Θεσσαλονίκη - όπως για παράδειγμα η εξής: Έκαναν εγχείρηση και ήταν ανασφάλιστοι οι άνθρωποι, γιατί έμειναν ξαφνικά χωρίς δουλειά, έκλεισαν τα μαγαζιά τους κ.λπ., το κόστος της οποίας όταν βγήκαν από το νοσοκομείο, ήταν γύρω στις 3.000-3.500 ευρώ. Μετά τον έναν χρόνο βεβαιωμένο στην εφορία, πέρασε τις 10.000 ευρώ. Οι 3.000-3.500 ευρώ πέρασαν τις 10.000 ευρώ. Αυτή ήταν η ευαισθησία των κομμάτων της αντιπολίτευσης; Έρχονται τώρα, βέβαια, με κυνισμό και προσπαθούν να τα ξεχάσουν όλα αυτά και να μας μιλήσουν για ευαισθησία. Όταν μιλούσε εκείνη την περίοδο κανείς για συμπολίτες μας οι οποίοι πραγματικά πεινούσαν, δεν μπορούσαν ούτε τα απαραίτητα, τα αναγκαία, να εξασφαλίσουν για τον εαυτό τους ή τα παιδιά τους, ειρωνεύονταν, έλεγαν ότι δημαγωγεί όποιος το λέει αυτό. Και το ίδιο έλεγαν για τους μαθητές είτε από τα κανάλια των τηλεοράσεων είτε από εδώ, από τη Βουλή. Ευτυχώς που υπήρχε η Εκκλησία, που υποκατέστησε το κράτος το δικό τους, το οποίο δεν είχε καμμιά απολύτως ευαισθησία απέναντι σε αυτούς τους ανθρώπους. Από την άλλη άκουσα προηγουμένως και για τη μεσαία τάξη. Έκαναν ξανά αναφορά στη μεσαία τάξη. Ποια μεσαία τάξη; Αυτή που κατέστρεψαν; Διακόσιες πενήντα δύο χιλιάδες καταστήματα, επιχειρήσεις και βιοτεχνίες έκλεισαν. Αυτή είναι η μεσαία τάξη. Αυτοί οι άνθρωποι που έκλεισαν οι επιχειρήσεις τους. Μιλάμε για τους ελεύθερους επαγγελματίες. Εμείς οι Ανεξάρτητοι Έλληνες, όλη η Κοινοβουλευτική μας Ομάδα είμαστε ελεύθεροι επαγγελματίες, επιστήμονες. Δεν έχουμε κανέναν δημόσιο υπάλληλο. Επομένως θα μας μιλήσουν για ευαισθησία απέναντι σε αυτές τις κοινωνικές τάξεις; Οι ίδιοι ανήκουμε σε αυτές τις κοινωνικές τάξεις. Όλη μας την καταστροφή την υπέστημεν την περίοδο που κυβερνούσαν αυτοί. Εμείς οι μηχανικοί πάψαμε να έχουμε αντικείμενο από το 2009. Το 2009 κυβερνούσε ο ΣΥΡΙΖΑ με τους Ανεξάρτητους Έλληνες; Σαφώς όχι. Επομένως θα πρέπει να είναι πιο προσεκτικοί. Από την άλλη μέσα στα δικά τους τα κόμματα υπάρχουν άτομα τα οποία φρόντισαν να βγουν στη σύνταξη πολύ πριν συμπληρώσουν τα χρόνια, εκμεταλλευόμενοι κάποια «παραθυράκια» και τώρα είναι προβεβλημένα άτομα στα κόμματά τους. Πραγματικά ο κυνισμός τους δεν έχει όρια. Τι να θυμηθούμε τώρα; Να θυμηθούμε και κάτι άλλο, γιατί το έχουμε ζήσει πάνω στη Θεσσαλονίκη πολύ συχνά και το έχω ζήσει κι εγώ στη γειτονιά μου. Είχαν βγάλει τους αστυνομικούς, για να σταματούν μέρα - νύχτα τους πολίτες για έλεγχο και όχι για έλεγχο των στοιχείων, για έλεγχο μην τυχόν έχουν ξεχασμένη καμμιά κλήση. Για 200 ευρώ πήγαιναν τους πολίτες σιδηροδέσμιους στην αστυνομία αυτά τα δύο κόμματα ΠΑΣΟΚ και ΠΑΣΟΚ - Νέα Δημοκρατία. Τώρα μιλούν για ευαισθησία; Δεν τολμούσαν οι πολίτες να βγουν έξω να κυκλοφορήσουν. Είχαν την αίσθηση ότι ήταν σε κατεχόμενη χώρα οι Έλληνες πολίτες. Είχαν, βέβαια, και τους Υπουργούς, οι οποίοι έβγαιναν στην τηλεόραση και όταν δυσανασχετούσαν οι πολίτες από τις επιβαρύνσεις, έλεγαν ότι «όποιος δεν έχει να πληρώσει για το σπίτι του να το πουλήσει». Υπουργός αυτών των κυβερνήσεων το είπε αυτό. Θα ήθελα να πω δυο λόγια, για τα μέτρα τα οποία έχει πάρει αυτή η Κυβέρνηση. Κυρίες και κύριοι συνάδελφοι, όταν αναλάβαμε τη διακυβέρνηση της χώρας, βρεθήκαμε αντιμέτωποι με τις βαριές συνέπειες μιας πολυετούς μνημονιακής άστοχης και αντικοινωνικής πολιτικής, που επιβάρυνε μεγάλο ποσοστό των Ελλήνων. Οφείλαμε, λοιπόν, να στοχεύσουμε στην άμεση ανακούφιση μεγάλου μέρους της κοινωνίας, αλλά παράλληλα και σταδιακά να ενισχύσουμε ή να αναδιοργανώσουμε κρατικές δομές, που δημιουργήθηκαν για να καλύπτουν βασικές ανάγκες, όπως η υγεία, η εργασία και η κοινωνική ασφάλιση. Η ενίσχυση, λοιπόν, των δημόσιων δομών και υπηρεσιών του κοινωνικού κράτους για την κοινωνική προστασία υπέρ αυτών που πλήττονται, ήταν μια από τις προτεραιότητες. Η ανασυγκρότηση της χώρας, με σκοπό την επανεκκίνηση της οικονομίας και της ανάπτυξης, απαιτεί, βέβαια, χρόνο, επενδύσεις, διαρθρωτικές μεταρρυθμίσεις, σταθερό περιβάλλον και ισχυρές βάσεις. Στην πορεία του τελευταίου ενάμιση χρόνου, και με γνώμονα την εκ βάθρων αναδόμηση, σχεδιάστηκαν και υλοποιούνται πολιτικές ειδικά για τις ευάλωτες κοινωνικές δομές, όπως παιδιά, ηλικιωμένοι, ΑΜΕΑ, Ρομά, οι οποίες έχουν στόχο, να υποστηρίξουν εισοδηματικά την καθημερινή διαβίωσή τους και να παρέχουν πρόσβαση σε υπηρεσίες και αγαθά. Θα μπορούσαμε, βέβαια, να ανατρέξουμε στις προβλέψεις, στις δεσμεύσεις και στις προτεραιότητες του κρατικού προϋπολογισμού 2017, που βασίζονται στη διαμόρφωση ενός σύγχρονου και κοινωνικά δίκαιου αναπτυξιακού προτύπου και ενσωματώνουν μια σειρά από κρίσιμες παρεμβάσεις, προκειμένου να αναλύσουμε τις κυβερνητικές δράσεις και να αποδείξουμε όσα προελέχθησαν. Για τους σκοπούς αυτούς η Κυβέρνηση ενσωμάτωσε στην πολιτική, κοινωνική και οικονομική της πολιτική μια σειρά από κρίσιμες παρεμβάσεις, όπως την πλήρη επέκταση του κοινωνικού εισοδήματος αλληλεγγύης με πιστώσεις που ανέρχονται σε 760 εκατομμύρια ευρώ και με την πρόβλεψη να καλύψει πάνω από διακόσιες πενήντα χιλιάδες νοικοκυριά, που διαβιούν σε συνθήκες φτώχειας. Το πρόγραμμα πέραν της εισοδηματικής ενίσχυσης προσφέρει δωρεάν ιατροφαρμακευτική περίθαλψη ανασφαλίστων για όλη την οικογένεια, παροχή σχολικών γευμάτων, διανομή δωρεάν τροφίμων από τα κοινωνικά παντοπωλεία, δωρεάν φοίτηση όλων των παιδιών των ευάλωτων ομάδων στους βρεφονηπιακούς σταθμούς, εργασία για το 10% των ανέργων που λαμβάνουν το ΚΕΑ μέσω κοινών προγραμμάτων του Υπουργείου Εργασίας και του ΟΑΕΔ, κοινωνικό τιμολόγιο παροχών ηλεκτρικής ενέργειας, ύδρευσης κ.λπ.. Ακόμα εξασφαλίστηκε η πρόσβαση για δυόμισι εκατομμύρια ανασφάλιστους στο δημόσιο σύστημα υγείας ή περίθαλψη για όλους, ενώ σε μεγάλο βαθμό έχει επιτευχθεί η μείωση συμμετοχής στη φαρμακευτική δαπάνη. Κατοχυρώθηκε το 15% των προσλήψεων στο δημόσιο, να καλύπτεται από άτομα με αναπηρία καθώς και από τα μέλη των οικογενειών τους, ενώ αυξήθηκε η δαπάνη κατά 104 εκατομμύρια ευρώ για την εφαρμογή προγραμμάτων ενίσχυσης, κατάρτισης και επανένταξης στην αγορά εργασίας καθώς και των προγραμμάτων κοινωφελούς εργασίας από τον ΟΑΕΔ. Παράλληλα ο οργανισμός συνδέθηκε με σημαντική χρηματοδότηση από τον τακτικό προϋπολογισμό και από το Πρόγραμμα Δημοσίων Επενδύσεων ύψους 505 και 130 εκατομμυρίων ευρώ αντίστοιχα για την υλοποίηση των προαναφερθέντων δράσεων. Μεταξύ άλλων βασικών παρεμβάσεων είναι η δωρεάν μετακίνηση ανέργων με τα μέσα μαζικής μεταφοράς, λεωφορείο για τη φροντίδα των αστέγων, κατάργηση παραβόλου ΚΕΠΑ για ανασφάλιστους. Η επιμονή της Κυβέρνησης σε μέτρα στήριξης των ευάλωτων ομάδων αποτελεί αποτύπωση της δεδομένης και πάγιας θέσης για ελάφρυνση των ασθενέστερων νοικοκυριών, που ταλαιπωρήθηκαν από τις πολιτικές αυτών που κατασπατάλησαν τα δημόσια αποθεματικά και διαχειρίστηκαν τα ευρωπαϊκά κονδύλια. Η επίτευξη της κοινωνικής ευημερίας αποτελεί βασικό στόχο και αποδεικνύεται από το πρόγραμμα κοινωνικής προστασίας, που αποσκοπεί στην κάλυψη των αναγκών που προείπαμε. Γνωρίζουμε ότι ο αγώνας για να γίνουν πράξη όσα διακηρύττουμε, θα είναι επίπονος και σκληρός. Όμως είμαστε αποφασισμένοι. Θα συνεχίσουμε να εντάσσουμε όσες περισσότερες κοινωνικές δράσεις μπορούμε, σε μια προοπτική μόνιμων κρατικών παρεμβάσεων και ενίσχυσης των δημόσιων φορέων που θα παρέχουν κοινωνική φροντίδα και προστασία. Σας ευχαριστώ.
Ευχαριστούμε τον κ. Γιώργο Λαζαρίδη, Κοινοβουλευτικό Εκπρόσωπο των Ανεξαρτήτων Ελλήνων. Τον λόγο έχει ο Βουλευτής της Δημοκρατικής Συμπαράταξης κ. Κεγκέρογλου, για επτά λεπτά.
Ευχαριστώ, κύριε Πρόεδρε. Ακούγοντας ορισμένους από τους συναδέλφους της Συμπολίτευσης, δίνει κανείς εξηγήσεις, στο γιατί ψηφίζουν αβλεπεί μέτρα, μνημόνια, ανάλγητες αποφάσεις και στη συνέχεια κάνουν κριτική στους άλλους. Πρέπει να πω, λοιπόν, στους συναδέλφους, πως ό,τι λειτουργεί σήμερα στο σύστημα κοινωνικής προστασίας, έχει είτε θεσμοθετηθεί είτε νομοθετηθεί είτε προετοιμαστεί από τις προηγούμενες κυβερνήσεις. Για να είμαστε ξεκάθαροι. Το μόνο πρόγραμμα που ήρθε επιπλέον και εφαρμόστηκε για ένα διάστημα και μετά αποσύρθηκε, ήταν το πρόγραμμα με την προπληρωμένη κάρτα. Όλα τα υπόλοιπα προϋπήρχαν και είτε ανανεώθηκαν είτε επεκτάθηκαν και καλώς έγινε. Αλλά όχι τέτοια άγνοια. Διάβαζε ο συνάδελφος προηγουμένως τις πρόσθετες παροχές - που πράγματι προβλέπονται από τον δεύτερο πυλώνα από το εγγυημένο εισόδημα - και σαν να θυμήθηκα εγώ ότι διάβαζε την υπουργική απόφαση, με την οποία θεσμοθετήθηκε το εγγυημένο κοινωνικό εισόδημα, την οποία έχω υπογράψει εγώ. Η πρώτη μου παρατήρηση αφορά, στο ότι για όλες αυτές τις παροχές - που αναφέρονται εκεί είτε αφορούν την ΕΥΔΑΠ είτε το κοινωνικό τιμολόγιο της ΔΕΗ είτε τα κοινωνικά τιμολόγια των δήμων για το κοινωνικό επίδομα αλληλεγγύης με τη νέα του ονομασία όπως έχει ολοκληρωθεί και εφαρμόζεται σε όλη την Ελλάδα - είναι ώριμη πλέον η αυτόματη ένταξη χωρίς νέα γραφειοκρατική διαδικασία. Αυτό θέλει μια νομοθετική ρύθμιση. Πρέπει να την κάνουμε, για να μη ζητάνε από την αρχή τα ίδια χαρτιά από τους ανθρώπους που έχουν ήδη κριθεί δικαιούχοι και άρα ανήκουν στο φάσμα της ακραίας φτώχειας. Γιατί ακριβώς το κοινωνικό επίδομα αλληλεγγύης έχει στόχο να βοηθήσει αυτούς τους ανθρώπους. Το δεύτερο, έχει να κάνει με μια ολοκληρωμένη μορφή εργασιακής επανένταξης. Όχι μόνο δεν αρκεί αυτό το 10% των προγραμμάτων κοινωφελούς εργασίας αλλά πρέπει να δούμε, με ποιον τρόπο θα το συνδέσουμε με την πραγματική οικονομία, με τις επιχειρήσεις, με τα προγράμματα κατ' αρχάς που ήδη λειτουργούν για τις επιχειρήσεις. Βεβαίως να υπάρχει σύστημα, ούτως ώστε να μην έχουμε μόνιμους επιδοματούχους με την έννοια ότι μπορούν, αλλά και υπάρχει θέση εργασίας να δουλέψουν και την ίδια ώρα να επαναπαύονται στο επίδομα. Αυτό χρειάζεται μια θεσμική μεταβολή. Να δούμε με ποιον τρόπο μπορεί να υπάρχει πραγματικά ενεργοποίηση και του ίδιου του δικαιούχου σε αυτή την κατεύθυνση. Άλλως είναι μια παγίδα, που θα τον καταστήσει παθητικό επιδοματούχο και θα τον βάλει στο κοινωνικό περιθώριο. Το άλλο θέμα το οποίο έχει προκύψει από τον τρόπο εφαρμογής όπως το έχετε κάνει, είναι η απαλοιφή του δικαιώματος της κοινωνικής έρευνας και της κοινωνικής έκθεσης από την τοπική κοινωνική υπηρεσία. Ακούστε, είναι μέγα σφάλμα αυτό. Λόγω της φοροδιαφυγής και λόγω των πολλών μεθόδων που υπάρχουν και οδηγούνται σε «μαύρες» δουλειές άνθρωποι που θέλουν να αποφύγουν και την υψηλή φορολόγηση και τις υψηλές ασφαλιστικές εισφορές, έχουμε το φαινόμενο να είναι δικαιούχοι στο επίδομα αυτό, ενώ η τοπική κοινωνία γνωρίζει πάρα πολύ καλά ότι δεν πρέπει να είναι δικαιούχοι. Εκεί, λοιπόν, υπήρχε το δικαίωμα της τοπικής κοινωνικής υπηρεσίας του δήμου, του επαγγελματία κοινωνικού λειτουργού, που έχει όλο το δικαίωμα και έχει ορκιστεί γι' αυτό για κοινωνική έρευνα και κοινωνική έκθεση. Έχουμε, λοιπόν, πλείστες τέτοιες περιπτώσεις. Για παράδειγμα μια μεσίτρια στη Χαλκιδική έχει σπίτι που το έχει πάρει με άτοκο δάνειο με την εγγύηση του ελληνικού δημοσίου. Την ίδια ώρα κάνει τη μεσίτρια σε Ρώσους που αγοράζουν στη Χαλκιδική - προφανώς είναι όλα «μαύρα» - και παίρνει κοινωνικό επίδομα αλληλεγγύης, ενώ δεν έπρεπε να παίρνει. Η τοπική υπηρεσία, λοιπόν, του δήμου το γνωρίζει αυτό. Της κόψατε όμως το δικαίωμα, γιατί αφαιρέσατε αυτή τη δυνατότητα, την οποία είχαμε εμείς στο πιλοτικό πρόγραμμα. Το δεύτερο, λοιπόν, έχει να κάνει με τη διάρκεια παραμονής στη χώρα μας κάποιου που θα είναι δικαιούχου. Κοιτάξτε, είναι άλλο πράγμα να αποφασίσουμε - εάν το κάνετε, αυτό είναι μια επιλογή - να είναι δικαιούχοι οι πρόσφυγες, εάν θέλουμε να ελαφρύνουμε την Ευρωπαϊκή Ένωση για τα λεφτά που οφείλει να δίνει και τους βάλουμε στο ΚΕΑ από εθνικούς πόρους και άλλο πράγμα είναι, να μην υπάρχει καμμιά προϋπόθεση, όπως συμβαίνει σήμερα. Εάν δείτε τον αριθμό των αιτήσεων και κατ' επέκταση τον αριθμό των δικαιούχων, το ποσοστό, στους βόρειους δήμους από Γιάννενα μέχρι και Έβρο, θα δείτε ότι υπάρχει πολύ μεγαλύτερο ποσοστό απ' ότι σε άλλους.
Τι σημαίνει αυτό;
Σημαίνει ότι υπάρχουν οργανωμένα κυκλώματα, τα οποία σου καλύπτουν τις προϋποθέσεις του ΑΦΜ και του ΑΜΚΑ και έτσι καθίσταται κάποιος δικαιούχος.
Υπάρχουν στοιχεία γι' αυτό;
Το ποσοστό το παραπάνω μου δίνει την αίσθηση ότι κάτι συμβαίνει εκεί. Γιατί, δυστυχώς, σε όλη την Ελλάδα υπάρχει περίπου το ίδιο ποσοστό φτώχειας και δεν μπορεί να υπάρχει σε όλο το τόξο αυτό το περίπου 20 με 30% παραπάνω με αυτή την έννοια. Θα πρέπει, λοιπόν, να εξεταστεί στο επόμενο διάστημα. Είχαν εντοπιστεί πάρα πολλά με το πρώτο πιλοτικό πρόγραμμα - υποθέτω ότι και με το δεύτερο θα είχαν εντοπιστεί τέτοια - και πρέπει να διορθωθούν. Αυτά αφορούν τον τρόπο με τον οποίο το διαχειρίζεστε. Έχει γίνει μια συζήτηση και άλλη φορά για το πρόγραμμα επισιτιστικής βοήθειας το γνωστό ΤΕΒΑ. Κοιτάξτε, όπως έχει ξεχειλώσει και με τον τρόπο με τον οποίο εφαρμόζεται, έχει πρόβλημα. Πρέπει να υπάρξει μια επανεξέταση, για να δούμε πού χωλαίνει. Έχουμε συγκεκριμένες περιπτώσεις - δεν θέλω να αναφερθώ τώρα, αλλά έχουν δημοσιοποιηθεί και έχουν καταγγελθεί - που υπάρχει θέμα για να επανεξεταστεί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, αναφερόμενος στο θέμα που έχει προκύψει σήμερα με τα πρόσθετα μέτρα, τα οποία θα έρθουν αύριο στη Βουλή με τροπολογία, όπως ανακοινώθηκε, σε μια κύρωση συμφωνίας η οποία έχει συζητηθεί στην Επιτροπή Παραγωγής και Εμπορίου. Κοιτάξτε, αυτό είναι απαράδεκτο. Πρέπει να πούμε, όπως πρέπει να πείτε και εσείς οι Βουλευτές του ΣΥΡΙΖΑ - δεν αναφέρομαι στους ΑΝΕΛ - που σηκώνετε το βάρος αυτών των αποφάσεων και που απολογείστε στους πολίτες, να έρθει τουλάχιστον με κανονικό νομοσχέδιο, ώστε να δοθεί τουλάχιστον το δικαίωμα της συζήτησης, να δοθεί τουλάχιστον το δικαίωμα, του να ενημερωθούμε γι' αυτά τα οποία εμείς θα καταγγείλουμε και εσείς θα ψηφίσετε. Ζητήστε το και εσείς. Δεν μπορεί να συνεχιστεί αυτή η κατάσταση. Δεν μπορεί να έχουμε κρυφά προαπαιτούμενα, τα οποία να εμφανίζονται με προθεσμία μία ημέρα πριν. Αυτό, λοιπόν, το οποίο πρέπει να κάνει η Βουλή, είναι να ζητήσει από την Κυβέρνηση, να φέρει με κανονικό νομοσχέδιο και όχι με σύμβαση, που αφορά άλλες χώρες, τα πρόσθετα μέτρα. Τα δυσβάσταχτα μέτρα ήδη τα έχετε ψηφίσει με το τέταρτο μνημόνιο. Τώρα φέρνετε πρόσθετα, ξέφυγαν κάποια και ξεψηφίζετε ορισμένα άλλα. Δεν είναι δυνατόν να έρχονται με αυτή τη διαδικασία. Κάνω έκκληση στους Βουλευτές του ΣΥΡΙΖΑ, μια και λένε «ναι» σε όλα, να διαφυλάξουν τουλάχιστον αυτό το θέμα, το δικαίωμά τους, δηλαδή, να διαβάσουν τα μέτρα αλλά και το δικαίωμά μας να διαβάσουμε και να μελετήσουμε τα μέτρα και να τοποθετηθούμε επ' αυτών. Ευχαριστώ, κύριε Πρόεδρε.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία είκοσι πέντε μέλη του Πολιτιστικού Συλλόγου ABK Association από τη Βόννη Γερμανίας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει για δεκαοκτώ λεπτά η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου.
Κύριε Πρόεδρε, τελείωσαν οι Βουλευτές;
Όχι, είναι δευτερολογία. Θα μιλήσουν άλλοι τέσσερις - πέντε Βουλευτές.
Κύριε Λοβέρδο, ενημερώθηκα ότι έχω και δευτερολογία, κάτι που δεν το ήξερα, και γι' αυτό λέω ότι ίσως έχει νόημα να παρέμβω τώρα που έχω ακούσει, νομίζω, το σύνολο. Αγαπητοί κύριοι συνάδελφοι, η πρόταση νόμου του ΠΑΣΟΚ που κατατίθεται βέβαια σήμερα, δίνει ευκαιρία σε όλους να πουν πολλά πράγματα είτε υποκριτικά είτε όχι, αλλά σίγουρα να τα χρησιμοποιήσουν ως όχημα για την αντιπολιτευτική τους κριτική. Θέλω να σας πω σήμερα ορισμένα δεδομένα, που βρήκα και εγώ ερευνώντας τα στοιχεία της EUROSTAT και της ΕΛΣΤΑΤ και να τα καταθέσω στη Βουλή. Γιατί άκουσα πολλά περί προνοιακού κράτους που έκανε το ΠΑΣΟΚ, με αναφορές σε μείζονες, βεβαίως, και πολύ σημαντικές αλλαγές στο ασφαλιστικό ή στο ΕΣΥ. Στο τέλος, βέβαια, οι ίδιοι δεν ορρώδησαν, τις μεν συντάξεις να τις καταστρέψουν, το δε ΕΣΥ να το αποψιλώσουν. Όμως αυτό που βρήκα και το οποίο είναι πολύ ενδιαφέρον - και θα το καταθέσω σήμερα εδώ, στα Πρακτικά της Βουλής - είναι ότι η φτώχεια προϋπήρχε σε εξαιρετικά υψηλά ποσοστά προ κρίσης. Προσέξτε, κύριοι Βουλευτές, λοιπόν, της Νέας Δημοκρατίας και του ΠΑΣΟΚ: Με βάση τα στοιχεία της EUROSTAT τη δεκαπενταετία 1995-2010 δηλαδή την περίοδο της ανάπτυξης με εισοδήματα του 1994-2009, η Ελλάδα έχει τον υψηλότερο συντελεστή φτώχειας στην Ευρώπη των δεκαπέντε, μέσο όρο 20,4. Το καταθέτω στα Πρακτικά. [[Στο σημείο αυτό η Αναπληρώτρια Υπουργός κ. Θεανώ Φωτίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Γιατί; Πώς γίνεται, λοιπόν, σε αυτές τις καταπληκτικές περιόδους της μεγάλης ανάπτυξης, η Ελλάδα να έχει τον υψηλότερο συντελεστή φτώχειας στην Ευρώπη; Η φτώχεια δεν ήταν κάτι που σας ενδιέφερε ούτε τους μεν ούτε τους δε, όχι γιατί δεν είστε ευαίσθητοι αλλά γιατί έχετε και είχατε άλλη πολιτική αντίληψη. Η πολιτική σας ήταν να κρύβετε κάτω από το χαλί τη φτώχεια και να τη διαχειρίζεστε πάντα ως φιλανθρωπία και αποκλειστικά με πελατειακές σχέσεις. Δαπανήσατε το χαμηλότερο ποσοστό του ΑΕΠ, για κοινωνικές δαπάνες, από όλη την Ευρώπη τις εποχές της ευμάρειας και μη μου ανακατέψετε πάλι τις εντάξεις και τα λοιπά. Μιλάω για προνοιακές δαπάνες. Παραλάβαμε δαπάνες για την πρόνοια ύψους 780 εκατομμυρίων ευρώ. Το έτος 2015 αυτό ήταν προϋπολογισμένο, αυτό πήραμε μόλις βγήκαμε στην Κυβέρνηση, 0,4% του ΑΕΠ, το χαμηλότερο της Ευρώπης. Το αυξήσαμε κατά 15% το 2015 σε συνθήκες ασφυξίας, κατά 25% το 2016 μέσα στην ίδια κατάσταση, κατά 100% το 2017, δηλαδή 1,750 δισεκατομμύρια ευρώ και θα το φτάσουμε το 2019- το 2018 θα το ψηφίσουμε, εδώ θα είμαστε - σε 2,770 δισεκατομμύρια ευρώ, δηλαδή θα το έχουμε πάει 350% πάνω από αυτό που παραλάβαμε μέσα σε τέσσερα χρόνια. Αυτά δεν τα κάνουμε σε περιόδους ευμάρειας αλλά μεγάλης στενότητας, και όχι γιατί, όπως σας είπα, έχουμε κοινωνική ευαισθησία - δεν σας κατηγορούμε γι' αυτό και το ξέρετε - αλλά γιατί έχουμε κοινωνική μεροληψία. Γιατί πιστεύουμε, πράγματι, στην αξιοπρέπεια όλων και την ισονομία. Γιατί ενδιαφερόμαστε για τους κοινωνικά αδύναμους, για τα κοινωνικά αδύναμα στρώματα, για τους ανθρώπους χωρίς φωνή, αυτούς που πιστεύω ότι μας έφεραν στην Κυβέρνηση και αυτούς θέλουμε να εκφράσουμε. Όμως ακόμη και διότι εμείς γνωρίζουμε πολύ καλά αυτό που λέει και η νεοφιλελεύθερη λογική, που ούτε αυτή εφαρμόζετε, ότι δηλαδή κάθε 1 ευρώ που δίνεται για κοινωνική πρόνοια, κάνει το ΑΕΠ της χώρας 1,3% έως 1,68%. Είναι, δηλαδή, πολλαπλασιαστής, αγαπητοί κύριοι, της εργασίας. Δίνει δηλαδή θέσεις εργασίας, αυξάνει το ΑΕΠ της χώρας. Έστω, όμως, και αυτά τα ψίχουλα που δίνατε για την κοινωνική προστασία. Ήταν αποτελεσματική; Όχι, λέει η EUROSTAT πάλι: αναποτελεσματική η Ελλάδα στους καιρούς της ευμάρειας, τελευταία στην αποτελεσματικότητα στην Ευρώπη. Και αυτά την ίδια περίοδο, 1994-2010. Αυτά αναφέρονται στον πίνακα 2, τον οποίο και καταθέτω. [[Στο σημείο αυτό η Αναπληρώτρια Υπουργός κ. Θεανώ Φωτίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Γιατί; Γιατί αποψιλώσατε το προνοιακό κράτος. Εμείς βρήκαμε πενήντα τέσσερις υπαλλήλους στην Πρόνοια, η οποία μεταφερόταν από το Υπουργείο Υγείας στο Υπουργείο Εργασίας. Καλά έκανε! Γλίτωσαν πενήντα τέσσερις υπάλληλοι από τον εκσυγχρονισμό του κ. Μητσοτάκη που απέλυε, γιατί ήταν μεγάλος ο δημόσιος τομέας. Φτιάξαμε δύο νέες διευθύνσεις, η μια για την Καταπολέμηση της Φτώχειας και η άλλη για τον Εθνικό Μηχανισμό Κοινωνικής Ένταξης και Συνοχής, καινούργιες διευθύνσεις επιπλέον των υφιστάμενων με νόμο, που τον φέραμε εδώ και τον ψηφίσαμε. Δεύτερον, φτιάξαμε δύο νέες επιτελικές διευθύνσεις, πρώτον, την Επιτελική Δομή ΕΣΠΑ, γιατί έχει μεγάλη σημασία να απορροφούνται όλα τα λεφτά από το ΕΣΠΑ, και, δεύτερον, την Ειδική Γραμματεία Ρομά, γιατί καταντήσατε εκατό χιλιάδες Ρομά και παραπάνω να ζουν σε τριακόσιους είκοσι πέντε καταυλισμούς, που είναι ντροπή για το ελληνικό κράτος και καθημερινά καταδικαζόμαστε. Τι ήταν, λοιπόν, το προνοιακό κράτος, που λέει η Ευρώπη και η EUROSTAT ότι ήταν αναποτελεσματικό στις περιόδους της ευμάρειας; Ήταν χίλια τετρακόσια νομικά πρόσωπα ιδιωτικού δικαίου, φιλανθρωπικά σωματεία, ΜΚΟ κ.λπ., που τους είχατε αναθέσει την κοινωνική προστασία. Ήταν εξήντα τρία όλα και όλα νομικά πρόσωπα δημοσίου δικαίου, εκατόν είκοσι πέντε ασύνδετα επιδόματα, που δινόντουσαν από είκοσι επτά διαφορετικές αρχές πληρωμής. Επομένως, οι ανάπηροι, οι άστεγοι, οι ηλικιωμένοι, τα παιδιά, οι Ρομά, οι άποροι ήταν έρμαια της κάθε αρχής και πολλές φορές με αντιφατικά πράγματα η κάθε αρχή πληρωμής, χωρίς ενιαίους κανόνες. Και βέβαια, μετά ήρθε η κρίση και τα αποδιάρθρωσε όλα. Θα ήθελα να αναφερθώ στον πίνακα 3 με στοιχεία της ΕΛΣΤΑΤ αυτή τη φορά. Αναφέρομαι στους πίνακες που έχουν δει πάρα πολλές φορές τη δημοσιότητα. Μάλιστα, τώρα πρόσφατα η UNICEF μιλούσε για τους ίδιους πίνακες του 2015 με στοιχεία της ΕΛΣΤΑΤ. Δηλαδή, τα εισοδήματα του 2014. Είναι ακριβώς αυτό που παραλάβαμε. Αυτοί οι πίνακες, λοιπόν, σημειώνουν ότι το 35,7% του πληθυσμού αντιμετωπίζει τον κίνδυνο της φτώχειας ή του κοινωνικού αποκλεισμού, το 37,8% για τις κατηγορίες μηδέν έως δεκαεπτά χρονών, το 39,4% για τις κατηγορίες δεκαοχτώ έως εξήντα τεσσάρων και το 22,8% για τις κατηγορίες από εξήντα πέντε και άνω. Καταθέτω τον σχετικό πίνακα στα Πρακτικά. [[Στο σημείο αυτό η Αναπληρώτρια Υπουργός κ. Θεανώ Φωτίου καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι έγινε ακριβώς για να λέτε όσα λέτε σήμερα και με τέτοια έπαρση; Δεν υπάρχουν αυτά τα νούμερα; Όλα θα τα σβήσουμε από τη μνήμη του ελληνικού λαού; Θα φέρουμε τώρα το σφουγγάρι μέσα από τα μίντια που ελέγχουμε και θα τα σβήσουμε; Ε, δεν του την σβήνουμε! Πρόνοια, λοιπόν, με πενήντα τέσσερις υπαλλήλους. Κανένας εθνικός μηχανισμός ενημέρωσης των πολιτών. Κανένας σχεδιασμός για το νέο ΕΣΠΑ. Πότε ήρθαμε εμείς; Το 2015. Πότε έληγε το ΕΣΠΑ; Το 2007-2013. Είχε λήξει. Είχε πάρει μια παράταση μέχρι τον Σεπτέμβρη του 2015. Τι είχατε σχεδιάσει; Απολύτως τίποτα! Γιατί; Διότι τα ΕΣΠΑ ήταν το κατ' εξοχήν εργαλείο των πελατειακών σας σχέσεων. Γι' αυτό είχατε χαμηλή απορρόφηση. Τα σχεδιάζατε την τελευταία στιγμή, μετά από μεγάλο καβγά μεταξύ των φατριών. Το θέμα ήταν ποιος θα έπαιρνε, σε ποιανού τον δήμο ή την περιφέρεια - ή δεν ξέρω τι - θα πήγαιναν τα λεφτά. Έτσι ήταν αυτά. Γι' αυτό όταν ήρθαμε εμείς το 2015, δεν βρήκαμε τίποτα. Οι περιβόητες δομές φτώχειας έληγαν τον Σεπτέμβριο. Τις επεκτείναμε δύο χρόνια. Δώσαμε 20 εκατομμύρια από τον κρατικό προϋπολογισμό. Τις ξανασχεδιάσαμε από την αρχή, τις προκηρύξαμε με αδιάσειστα κριτήρια. Όχι τα πελατειακά κράτη και αυτά που λέτε, που είναι έτσι για την κατανάλωση. Ποια πελατειακά κράτη; Με διαδικασίες ΑΣΕΠ θα γίνεται, μέσα από τους δήμους. Τριακόσιοι είκοσι πέντε δήμοι κάνουν αυτή τη δουλειά σήμερα. Κι όπως ξέρετε πάρα πολύ καλά, παραλάβαμε όλες κι όλες διακόσιες δομές φτώχειας σε σαράντα επτά δήμους και σχεδιάσαμε διακόσιες δεκαέξι δομές φτώχειας σε εκατόν πενήντα δήμους. Δεν είχαμε εμείς προνομιακούς δήμους να δώσουμε στους συριζαίους. Άρα, κοιτάξαμε να είναι όσο το δυνατόν πιο διευρυμένο, προφανώς. Και σαν να μην έφταναν όλα αυτά ούτε βρεφονηπιακοί σταθμοί και θα επανέλθω σε αυτό. Είκοσι επτά αρχές πληρωμής υπήρχαν λοιπόν. Σχεδιάζουμε ενιαία αρχή πληρωμής. Μέχρι τον Σεπτέμβριο ο νέος ΟΓΑ, αυτός που έμεινε από τον παλιό ΟΓΑ, γιατί ένα του κομμάτι πήγε στον ΕΦΚΑ, θα είναι η ενιαία αρχή πληρωμής όλων των επιδομάτων, με το ίδιο σύστημα του ΚΕΑ, με διασταύρωση όλων των δεδομένων του κράτους. Αυτά τα «δεν ξέρει η δεξιά μου τι ποιεί η αριστερά μου» τελειώνουν εδώ. Τον Σεπτέμβριο ο ΟΓΑ θα είναι έτοιμος γι' αυτόν τον μεγάλο μετασχηματισμό και μέχρι το τέλος του 2017 θα λειτουργεί το σύστημα πλήρως. Γιατί αποδείξαμε ότι όταν θέλεις, μπορείς να το κάνεις. Δεν θέλατε και δεν τα κάνατε τόσα χρόνια. Θυμηθήκατε τους ανάπηρους σήμερα. Τόσα χρόνια που σας λένε οι ίδιοι «μη μας ταλαιπωρείτε με διαφορετικές αρχές που μας δίνουν τα επιδόματα, να μας τα δίνετε την ίδια ημέρα» δεν υπήρχε ανταπόκριση σε αυτό. Εμείς, λοιπόν, θα το καταφέρουμε. Θα τα δίνουμε όλα μέσα από τον ΟΓΑ, την ίδια μέρα κάθε μήνα. Και να το ξέρετε, στο τέλος του 2017, όλα τα επιδόματα θα δίδονται την ίδια μέρα για τους ανάπηρους. Θα τελειώσει η αγωνία. Και το ίδιο θα κάνουμε και για τα οικογενειακά επιδόματα. Κάθε μήνα, την ίδια μέρα! Θυμηθήκατε τα ΚΕΠΑ που τα έχετε αποψιλώσει, ώστε να περιμένουν οι άνθρωποι μήνες και μήνες. Τουλάχιστον έξι μήνες! Θα αναδιοργανώσουμε τα ΚΕΠΑ, πάλι με βάση τον ΟΓΑ. Όλη η διαδικασία θα γίνει ηλεκτρονικά. Δεν θα ταλαιπωριέται ο άνθρωπος να πηγαίνει πρώτα στον δήμο, μετά στον γιατρό, ξανά μετά στον δήμο, μετά να πηγαίνει για αίτηση στα ΚΕΠΑ, μετά να κλείνουν ραντεβού κ.ο.κ.. Είναι αυτά δύσκολα πράγματα; Κάνουμε εμείς τίποτα τρομακτικά έξυπνα; Όχι. Δεν τα θέλατε να τα κάνετε αυτά τα πράγματα, γιατί αλλιώς σας έκοβε το πελατειακό σας κράτος. Έπρεπε να πουλήσετε εκδούλευση σε όλες αυτές τις ομάδες. Είτε ήταν ανάπηροι, είτε ήταν ηλικιωμένοι, είτε ήταν άστεγοι, είτε ήταν παιδιά με προβλήματα, είτε ήταν Ρομά, είτε ήταν φτωχοί, όλες αυτές οι κοινωνικά ευάλωτες ομάδες έπρεπε να σας παρακαλάνε για κάτι ή να έρχονται να ενημερώνονται για κάτι. Αυτό τελειώνει. Ας πάμε τώρα στο εγγυημένο εισόδημα αλληλεγγύης, το όχημα για τη σημερινή συζήτηση, ή το ΚΕΑ, το κοινωνικό εισόδημα αλληλεγγύης όπως λέμε. Ήταν μνημονιακή σας υποχρέωση από το 2010. Εφαρμόσατε ένα αποτυχημένο πιλοτικό πρόγραμμα την τελευταία στιγμή, τον Νοέμβριο του 2014. Βάλατε για αυτό το πρόγραμμα 20 εκατομμύρια. Μπήκαν σ' αυτό το πρόγραμμα δεκαοχτώ χιλιάδες δικαιούχοι. Εμείς το υλοποιήσαμε και βάλαμε επιπλέον 7 εκατομμύρια. Αυτά μας αφήσατε στον προϋπολογισμό, τα 20 εκατομμύρια. Τι σχέση έχει αυτό με το ΚΕΑ; Όπως λέει η World Bank, όπως λένε οι υπηρεσίες, οι δικές σας υπηρεσίες που είχατε τότε στήσει - και εννοώ τις επιτροπές κρίσης - το πρόγραμμα είχε χιλιάδες προβλήματα. Η World Bank είπε ότι δεν μπορεί να αποτελέσει βάση και έπρεπε να ξανασχεδιαστεί από την αρχή. Το ξανασχεδιάσαμε από την αρχή. Τι πράγματα έπρεπε να ξανασχεδιάσουμε και το κάναμε με δική μας βούληση; Πρώτον, να βοηθήσουμε τον συμπολίτη μας την ώρα της ανάγκης και όχι ένα με ενάμιση χρόνο μετά, δηλαδή με τη φορολογική του δήλωση. Αυτό τελείωσε. Δεν χρειάζεται τη φορολογική του δήλωση ο άνθρωπος που τους έξι τελευταίους μήνες έχει πέσει στη φτώχεια. Δεν τη χρειάζεται. Γιατί; Γιατί διασυνδέσαμε για πρώτη φορά online, ηλεκτρονικά, ταυτόχρονα, όλες τις βάσεις δεδομένων του κράτους. Δεν μπορούσατε να το κάνετε αυτό; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού]] Κύριε Πρόεδρε, θα χρειαστώ δυο - τρία λεπτά ακόμα και θα επανέλθω, εάν χρειαστεί. Δεν μπορούσατε να το κάνετε αυτό; Τόσο δύσκολο ήταν! Διασυνδέσαμε «ΕΡΓΑΝΗ», «ΗΛΙΟΣ», τα πάντα. Αυτό, λοιπόν, τι κάνει; Λέει αμέσως ποιο είναι το εισόδημα του ανθρώπου τους τελευταίους έξι μήνες. Μόλις βάζει το ΑΦΜ του, εμφανίζεται μπροστά του προσυμπληρωμένη η πλατφόρμα με όλα τα δεδομένα του. Τι σημαίνει αυτό; Αυτό είναι το δεύτερο πράγμα που θέλαμε, δηλαδή να είναι απλό το σύστημα. Αυτές οι ομάδες δεν μπορούν να πληρώνουν μια ζωή λογιστές και να ταλαιπωρούνται. Έπρεπε να μπορούν να το κάνουν μόνοι τους. Είναι όλο προσυμπληρωμένο. Τέλος, το τρίτο πράγμα που θέλαμε ήταν ο πολίτης να παίρνει αμέσως απάντηση, εκείνη την ώρα. Δεν θα έχει αγωνία να του απαντήσουμε, όπως ήταν αυτά που είχατε σχεδιάσει εσείς. Εκείνη την ώρα τού λέει στην πλατφόρμα «είσαι δικαιούχος του ΚΕΑ και θα πάρεις και τόσα λεφτά». Αυτό είναι σεβασμός. Δεν είναι καμμιά εξυπηρέτηση αυτό που κάνουμε, είναι σεβασμός στα ανθρώπινα δικαιώματα κάθε Έλληνα. Βεβαίως συνδέουμε τους πάντες, όλες τις υπηρεσίες με αυτό και είναι γνωστό. Θα τα δει ο Έλληνας. Σήμερα είναι πεντακόσιες δεκαπέντε χιλιάδες δικαιούχοι του ΚΕΑ. Πεντακόσιες δεκαπέντε χιλιάδες το βιώνουν αυτό. Θα δουν να συνδέονται με όλες τις υπηρεσίες πολύ γρήγορα. Ήδη έχουν αρχίσει. ΤΕΒΑ, φάρμακα δωρεάν, βρεφονηπιακοί σταθμοί. Να δούμε και κάτι άλλο. Τόσα χρόνια την παιδική φτώχεια δεν την είδατε. Σωστά; Γι' αυτό δεν χρειαζόταν να πάνε σε παιδικούς σταθμούς τα παιδιά των φτωχών, παρά μόνον όσων εργάζονταν. Για την παιδική φτώχεια, λοιπόν, να μην τα πω, τα ξέρετε τα ντροπιαστικά νούμερα που εμείς παραλάβαμε. Το 2015 ήταν στο 26,6% η παιδική φτώχεια. Ήμασταν πάλι πρώτοι σε όλη την Ευρώπη στην παιδική φτώχεια το 2015 όταν παραλάβαμε εμείς. Το καταθέτω στα Πρακτικά. [[Στο σημείο αυτό η Αναπληρώτρια Υπουργός κ. Θεανώ Φωτίου καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πρόκειται για σαράντα επτά χιλιάδες παιδιά από φτωχές οικογένειες, απ' αυτές τις οικογένειες με χαμηλά εισοδήματα, που τα βάλαμε δωρεάν πέρυσι για πρώτη φορά και με άνεργους γονείς. Γιατί εσείς μέχρι τότε νοιαζόσασταν μόνο για τους εργαζόμενους γονείς, όπως έλεγε το ΕΣΠΑ, η εναρμόνιση. Εμείς, όμως, βάλαμε τα επιπλέον χρήματα από τον κρατικό προϋπολογισμό. Είναι σαράντα επτά χιλιάδες παιδιά έναντι σαράντα τεσσάρων χιλιάδων παιδιών από εργαζόμενες οικογένειες. Βέβαια, είναι το 10% από τους άνεργους στην αγορά εργασίας, για να μην γίνει παγίδα στη φτώχεια. Έχουμε μεγάλη αγωνία μην γίνει παγίδα στη φτώχεια το ΚΕΑ. Ναι, και εξακολουθούμε να πιστεύουμε αυτά που λέγαμε και όταν είχαμε πρωτοέρθει. Να τα ξαναδιαβάσετε, για να καταλάβετε τι λέγαμε ακριβώς. Εξακολουθούμε να αγωνιούμε γι' αυτό. Τι κάναμε για την παιδική φτώχεια; Υπάρχουν τρία μέτρα: Πρώτον, είναι τα σχολικά γεύματα. Έγινε τεράστια φασαρία σχετικά με το πώς κάναμε τον διαγωνισμό και το ένα και το άλλο. Σας πληροφορώ, λοιπόν, ότι αυτή τη στιγμή τρέχει ο μεγάλος διαγωνισμός για εκατόν τριάντα χιλιάδες παιδιά, τα οποία από τον Σεπτέμβρη, όταν ανοίξουν τα σχολεία, θα παίρνουν σχολικά γεύματα στα δημοτικά της χώρας. Είναι ένας μεγάλος διεθνής διαγωνισμός και είναι εξασφαλισμένοι οι όροι του. Να διαβάσετε τα Πρακτικά στην επιτροπή, όπου αναλύω ακριβώς τι πρόνοιες πήραμε και για να μην ρίξουμε την ποιότητα και για να ωφεληθούν οι τοπικές κοινωνίες και για να υπάρχει - ας πούμε - πλαφόν, ότι δεν μπορεί να πέσει κάτω από τόσο. Γιατί έχουμε σχεδιάσει έτσι τα σχολικά γεύματα, που είναι κατά τέτοιον τρόπο και κατά της παχυσαρκίας. Τα σχολικά γεύματα, είτε το θέλετε είτε δεν το θέλετε, είναι αλλαγή κουλτούρας και μια άλλη αντίληψη στο σχολείο. Θα επιβάλουμε τα σχολικά γεύματα, με την έννοια ότι τα χρήματα για τα σχολικά γεύματα είναι πια μέσα στον προϋπολογισμό του κράτους. Δεν είναι εκτός προϋπολογισμού του κράτους. Και επιτέλους, πείτε μας, όταν θα έρθετε «εν τη βασιλεία σας», αν θα τα συνεχίσετε ή όχι. Γιατί με εμάς το 2019 πεντακόσιες χιλιάδες παιδιά, δηλαδή ο μισός πληθυσμός του δημοτικού και γυμνασίου, θα παίρνει σχολικά γεύματα, ώστε στο τέλος όλα τα δημόσια σχολεία να έχουν σχολικά γεύματα.
Ολοκληρώστε τη σκέψη σας, σας παρακαλώ.
Βεβαίως. Για τους παιδικούς σταθμούς είπα. Σχετικά με τα οικογενειακά επιδόματα, δεν είπε κανείς ότι δεν δίνονται οικογενειακά επιδόματα για το πρώτο και το δεύτερο παιδί. Μόνο που αυτά είναι 40 ευρώ. Είπαμε ότι θα αυξήσουμε αυτά και για το πρώτο και για το δεύτερο. Όσον αφορά τον νόμο για την αναδοχή και την υιοθεσία, δεν μπορεί να κλαίνε νέοι άνθρωποι ότι δεν μπορούν να υιοθετήσουν στην Ελλάδα και να έχουμε παιδιά μέσα στα ιδρύματα. Κάτι δεν πάει καλά. Αυτό δεν το είδατε τόσα χρόνια; Τι συμβαίνει; Θα φέρουμε, λοιπόν, τον νόμο για την αναδοχή και την υιοθεσία τώρα. Στη στέγαση, βεβαίως, ξεκινήσαμε με την επιδότηση ενοικίου στον ιδιοκτήτη - είναι τεράστια πρωτοβουλία αυτή - και δεν δίνεται στον ωφελούμενο, για να κινηθεί και η αγορά των ακινήτων, με είκοσι χιλιάδες οικογένειες στην ανθρωπιστική κρίση. Το διευρύνουμε το μέτρο και θα φτάσουμε το 2019 να ωφεληθούν εξακόσιες χιλιάδες οικογένειες συμπολιτών μας που είναι στο νοίκι ή έχουν δάνειο, με 600 εκατομμύρια ευρώ συνολικά από την επιδότηση ενοικίου. Βέβαια, μου μένει να εξηγήσω τι σημαίνουν τα Κέντρα Κοινότητος αμέσως μετά.
Κύριε Πρόεδρε, μπορώ να έχω τον λόγο;
Για ένα λεπτό, κύριε Λοβέρδο.
Κυρία Υπουργέ, έχουμε δυστυχώς ένα θλιβερό γεγονός. Έχουμε χάσει τον Νικήτα Καμαρινόπουλο, πρώην Δήμαρχο Καματερού και δεν θα μπορέσουμε να μείνουμε μέχρι το τέλος της συνεδρίασης. Θέλω στη δευτερολογία μου να σχολιάσω αυτά που είπατε. Ωστόσο, κύριε Πρόεδρε, σας παρακαλώ το εξής. Έχουμε ξεκινήσει τη συζήτηση γι' αυτό πριν αναλάβετε. Αύριο θα έρθει στη Βουλή μια τροπολογία με προαπαιτούμενα και αποφασίστηκε, ενώ προεδρεύετε, - τώρα με ενημέρωσε ο Γραμματέας της Κοινοβουλευτικής μας Ομάδας - ότι τελικώς αυτό που είπατε στη Διάσκεψη, ότι δηλαδή σε κυρωτικό σχέδιο νόμου θα έρθει η τροπολογία, είναι η τελική διαδικασία, χωρίς να ανοίξει κατάλογος ομιλητών. Αυτό, κύριε Πρόεδρε, - διαμαρτυρόμαστε - είναι κοινοβουλευτικά ανεπανάληπτο, είναι ανάρμοστο, είναι άθλιο. Δεν μπορεί να γίνει. Τουλάχιστον, λοιπόν, μεριμνήστε τώρα να ανοίξει κατάλογος ομιλητών. Δεν είναι δυνατόν, κύριε Πρόεδρε. Δεν έχει ξαναγίνει αυτό!
Σε αυτό που λέτε, έχουμε ήδη φροντίσει και θα υπάρξει ένας κατάλογος ομιλητών σίγουρα…
Με έναν, λέει.
Ένας από τα κόμματα.
Μα, δεν είναι, κύριε Πρόεδρε, διαδικασία αυτή. Κύριε Πρόεδρε, διαμαρτυρόμαστε!
Θα υπάρχει ομιλητής από τα κόμματα, θα υπάρχει εισηγητής, Κοινοβουλευτικός Εκπρόσωπος και ένας κατάλογος που θα δοθεί από τα κόμματα.
Είναι σωστό να έρχονται δεκάδες προαπαιτούμενα με αυτή τη διαδικασία; Δεν είναι σωστό, κύριε Πρόεδρε, αυτό. Διαμαρτυρόμαστε έντονα. Το καταγγέλλουμε!
Μάλιστα, καλώς. Ευχαριστώ. Προχωρούμε με τον κ. Ιωάννη Σαχινίδη, Βουλευτή της Χρυσής Αυγής, ο οποίος έχει τον λόγο για επτά λεπτά.
Ευχαριστώ, κύριε Πρόεδρε. Ειλικρινά, κυρία Υπουργέ, σκιάχτηκα με αυτά που άκουσα προηγουμένως από εσάς, τα οποία με έκαναν να αναρωτιέμαι αν άραγε φτάσετε στο τέλος του 2019 και κάνετε πράξη αυτά που λέτε και χρειαστεί να υπάρχουν σχολικά συσσίτια σε όλα τα σχολεία, πού έχετε πραγματικά σκοπό να φτάσετε αυτήν την οικονομία! Άκουσα τον προλαλήσαντα Βουλευτή του ΠΑΣΟΚ να μας λέει ότι το ΠΑΣΟΚ είχε θεσμοθετήσει, ψηφίσει, επεξεργαστεί οτιδήποτε είχε σχέση με το κοινωνικό κράτος. Πείτε μας, λοιπόν, για ποιον λόγο κάνατε τη σημερινή πρόταση νόμου, αφού τα είχατε κάνει όλα τόσο ωραία; Επίσης, πριν από λίγο, κυρία Υπουργέ, αναφερθήκατε - και η ομιλία σας βασίστηκε πάνω σε αυτό στο μεγαλύτερο κομμάτι της - σε στοιχεία από τη EUROSTAT. Αναφερθήκατε και σε άλλες ανεξάρτητες αρχές. Ξέρετε τι σημαίνει για εμένα ανεξάρτητη αρχή; Ανεξάρτητη αρχή οποιασδήποτε μορφής σημαίνει ανικανότητα της Κυβέρνησης να διαχειριστεί πράγματα. Έχετε κάνει κι εσείς και οι προηγούμενες κυβερνήσεις ένα σωρό ανεξάρτητες αρχές. Και αυτό τι μας δείχνει; Μας δείχνει ότι είστε ανίκανοι να διαχειριστείτε τα του κράτους. Υπάρχει ανεξάρτητη αρχή για τις προσλήψεις, πράγμα που μας δείχνει ότι το ΑΣΕΠ έρχεται να αντικαταστήσει το κράτος και ότι δεν μπορούν να γίνουν αδιάβλητοι διαγωνισμοί. Έχετε φτιάξει ανεξάρτητες αρχές σε όλα και για όλα. Αυτό δείχνει μόνον αυτό. Έχουμε λοιπόν πρόταση νόμου από τη Δημοκρατική Συμπαράταξη, από το ΠΑΣΟΚ για το ελάχιστο - λέει - εγγυημένο κοινωνικό εισόδημα. Αλήθεια, για ποιο ελάχιστο εγγυημένο κοινωνικό εισόδημα θέλετε να συζητήσουμε; Για το εισόδημα που έχετε στερήσει από τον ελληνικό λαό; Θέλετε να συζητήσουμε για το σπάταλο δημόσιο από τη Μεταπολίτευση και έως τις μέρες μας; θέλετε να μιλήσουμε για τα κλεμμένα; Θέλετε να μιλήσουμε για το ξεπούλημα της δημόσιας περιουσίας, για τις λίστες, για την ανεργία, για το δημογραφικό, για τις αυτοκτονίες - δολοφονίες των Ελλήνων πολιτών, για τη νεολαία μας που μεταναστεύει μαζικά; Επιτρέψτε μου, κύριε Πρόεδρε, στο σημείο αυτό να κάνω μια παρένθεση, γιατί δυστυχώς πριν από δυο, τρεις μέρες άκουσα από έναν άνθρωπο τον οποίο σεβόμουν ως ηθοποιό - και λέω ότι τον σεβόμουν και μιλάω σε παρελθόντα χρόνο, διότι έπαψα να τον σέβομαι - να λέει ότι η νεολαία μας, η οποία μεταναστεύει λόγω ανάγκης επιβίωσης, είναι προδότες. Και μάλιστα, αυτός ο άνθρωπος ήταν Βουλευτής του Κομμουνιστικού Κόμματος Ελλάδας, ο κ. Καζάκος. Ξέρετε τι είναι για εμένα προδοσία; Προδοσία για εμένα είναι σήμερα ένας άνθρωπος ογδόντα δύο ετών να παίρνει με σύμβαση έργου από το Περιφερειακό Θέατρο Πάτρας 4.300 ευρώ και να μην τα παρατάει, επειδή είναι συνταξιούχος, και να αναγκάζει έναν ακόμη Έλληνα να γίνεται «προδότης» γιατί δεν βρίσκει δουλειά στην πατρίδα του. Ας έρθουμε, όμως στην πρόταση νόμου της Δημοκρατικής Συμπαράταξης. Όλοι σας, συγκυβέρνηση και Αντιπολίτευση, έχετε ψηφίσει από δύο και τρία μνημόνια. Και είστε όλοι σας, μα όλοι σας υπεύθυνοι για τη σημερινή τραγική οικονομική κατάσταση στην Ελλάδα. Εσείς όμως, κύριοι του ΠΑΣΟΚ, έχετε αναγάγει σε επιστήμη το πολιτικό θράσος. Έρχεστε και καταθέτετε πρόταση νόμου για το ελάχιστο εγγυημένο εισόδημα. Τα χρόνια που κυβερνούσατε τι κάνατε, αλήθεια; Και μη βρεθεί κάποιος από εσάς να μας πει ότι επί δικής σας διακυβέρνησης δεν υπήρχαν αυτά. Μάλιστα, τις τελευταίες μέρες προς έκπληξή μας στα μέσα κοινωνικής δικτύωσης παρακολουθούμε διάφορες φωτογραφίες που παρουσιάζουν Έλληνες την εποχή ΠΑΣΟΚ και την εποχή ΣΥΡΙΖΑ. Αυτό είναι κάτι το οποίο δυστυχώς πάρα πολλοί συνέλληνες το εκλαμβάνουν ως ότι ζούσαμε τα «χρυσά χρόνια» του ΠΑΣΟΚ. Αυτή η προπαγάνδα σας θα πέσει στο κενό. Θέλετε να μας πείτε ότι τα δανεικά τα οποία έπαιρναν οι δικές σας κυβερνήσεις και καλούμαστε σήμερα να πληρώσουμε εμείς, τα παιδιά μας, τα εγγόνια μας και ίσως τα δισέγγονά μας ήταν καλά; Πείτε μας όμως: Σήμερα δεν πληρώνουμε αυτό που ανέφερε κι ένας συναγωνιστής προηγουμένως, το γνωστό «Τσοβόλα, δώσε τα όλα»; Σήμερα δεν έχουμε δύο εξεταστικές οι οποίες ασχολούνται με τα «θαύματα» της δικής σας εκσυγχρονιστικής περιόδου; Το «λεφτά υπάρχουν» εμείς το είπαμε, οι εθνικιστές; Δεν συμβάλατε, και μάλιστα τα μέγιστα, στη σημερινή άθλια οικονομική κατάσταση; Οι δικές σας λανθασμένες πολιτικές εις ό,τι αφορά την οικονομική διαχείριση δεν ευθύνονται; Λύστε μας μια απορία: Πώς γίνεται όταν διαχειρίζεστε δημόσια οικονομικά ή τα δικά σας κομματικά οικονομικά να είστε τελείως αποτυχημένοι και στα προσωπικά σας οικονομικά να ευημερείτε και να έχετε χιλιάδες ευρώ καταθέσεων; Εντύπωση μας προκαλεί και θα θέλαμε να απαντηθεί από την εκπρόσωπο της Κυβέρνησης, για ποιο λόγο κάνατε δεκτή στην Ολομέλεια τη συζήτηση για την πρόταση νόμου της Δημοκρατικής Συμπαράταξη. Εκτίθεστε. Ο εισηγητής σας μόλις πριν από λίγο ανέφερε ότι είναι τελείως ανεπίκαιρη η πρόταση αυτή. Δεν έχετε καταργήσει τα περισσότερα επιδόματα πριν από λίγες μέρες, στα οποία αναφερθήκατε και εσείς, με το τέταρτο μνημόνιο που ψηφίσατε; Κι αυτό αφορά περισσότερο τις μονογονεϊκές οικογένειες. Φροντίσατε μάλιστα να λείπει από αυτή τη συζήτηση στην Ολομέλεια η Χρυσή Αυγή, η οποία θα κατήγγελλε και θα καταδείκνυε την αντισυνταγματικότητα του σχεδίου νόμου που ψηφίσατε. Ας επανέλθουμε, όμως, στην πρόταση νόμου του ΠΑΣΟΚ - ΔΗΣΥ. Ένα κράτος για να μπορεί να φτάσει σε αυτά στα οποία αναφέρεστε στην πρότασή σας - και με τα περισσότερα εξ αυτών σίγουρα συμφωνούμε - , θα πρέπει άσχετα από το αν το κράτος έχει υποχρεώσεις ή χρέη - και αυτό βέβαια είναι μια άλλη συζήτηση - , να είναι σε τροχιά ανάπτυξης, δηλαδή να υπάρχει αυτάρκεια και να υπάρχει κι ο γνωστός σε όλους μας πρωτογενής τομέας, ώστε να μπορεί το κράτος να παρέχει αυτά που πρέπει στους αδύναμους οικονομικά Έλληνες, αυτά που προτείνετε και όχι μόνον αυτά που προτείνετε αλλά και πολύ περισσότερα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Λίγο χρόνο παραπάνω θα ήθελα, κύριε Πρόεδρε. Ας δούμε, όμως, τι συμβαίνει σήμερα στην ελληνική κοινωνία. Υπάρχει αδυναμία προσέλκυσης επενδύσεων είτε από Ελλάδα είτε από ξένους, λόγω υψηλής φορολογίας, λόγω μη σταθερού φορολογικού πλαισίου. Κι αν βρεθεί κάποιος επενδυτής συναντά πάρα πολλά προβλήματα στο να φέρει χρήματα και να μπορεί να τα εκταμιεύσει ούτως ώστε να επενδύσει. Capital controls - τράπεζες. Αρνητική παραμένει για όγδοη συνεχή χρονιά η χρηματοδότηση από τις τράπεζες στην Ελλάδα στον ιδιωτικό τομέα. Σύμφωνα με τα στοιχεία πριν από μια βδομάδα, τέλος Απριλίου, δηλαδή μόλις πριν λίγες ημέρες, όπως σας είπα, η χρηματοδότηση στον ιδιωτικό τομέα είχε διαμορφωθεί στο-0,9%. Σύμφωνα με την έκθεση European Payment Report του 2017, το ελληνικό δημόσιο σε λίστα μεταξύ τριάντα δυο χωρών της Ευρωπαϊκής Ένωσης κατέχει την πρώτη θέση ως ο μεγαλύτερος κακοπληρωτής προς ιδιώτες. Με μέσο όρο αποπληρωμής τις εξήντα ημέρες το ελληνικό δημόσιο εξοφλεί, στην καλύτερη των περιπτώσεων, στον διπλάσιο χρόνο. Εδώ να συμπληρώσω ότι το ελληνικό δημόσιο οφείλει σε ιδιώτες κοντά στα 5 δισεκατομμύρια, χρήματα τα οποία δεν καταβάλλει εμπρόθεσμα και πάντα λογίζονται ως πλεόνασμα. Δεν θα μιλήσουμε για τους ελεύθερους επαγγελματίες, γιατί γνωρίζετε την καταστροφή που έχει επέλθει, ούτε για τους αγρότες και γι' αυτά που έχετε επιβάλλει. Να αναφερθώ, όμως, στον κατασκευαστικό κλάδο ο οποίος προ περιόδου κρίσεως αφορούσε εξακόσιες ογδόντα επιχειρήσεις οι οποίες έχουν μειωθεί κατά 40%. Η απασχόληση του εργατικού δυναμικού από τετρακόσιες χιλιάδες έχει κατέβει στις εκατόν σαράντα χιλιάδες εργαζόμενους και υπάρχει και μια αδυναμία παροχής κινήτρων σε νέους επιστήμονες ώστε να παραμείνουν στην Ελλάδα, να δραστηριοποιηθούν επαγγελματικά και να κάνουν οικογένειες, οι οποίες θα λύνανε και το δημογραφικό και το συνταξιοδοτικό πρόβλημα στην Ελλάδα. Κλείνω με το εξής, κύριε Πρόεδρε. Δυστυχώς, οι μόνες επιχειρήσεις οι οποίες έχουν θετικό πρόσημο στην οικονομία και δραστηριοποιούνται εδώ στην Ελλάδα είναι αυτές των ΜΚΟ, που τα αρχικά τους σημαίνουν «Μπίζνες Καλά Οργανωμένες», στις οποίες για να μπορέσει κάποιος να απασχοληθεί απαιτούνται συγκεκριμένα δικαιολογητικά και αυτά είναι βεβαίως η συμμετοχή σε κατάληψη, η συμμετοχή σε πορείες δημοκρατικές, πιστοποιητικό ρίψης μολότοφ σε πορεία ή κλούβα Αστυνομίας και συμμετοχή σε μια τουλάχιστον παρέλαση υπερηφάνειας κ.ο.κ.. Δυστυχώς, όλα αυτά τα έχετε κάνει πράξη και οι σημερινοί συγκυβερνώντες και οι προηγούμενοι και κρίνω σκόπιμο να κάνω μια αναφορά. Όταν μιλούσε ο ειδικός αγορητής μας στο άκουσμα της λέξης κλεφτο - ΠΑΣΟΚ θυμήθηκα ότι η λέξη ΠΑΣΟΚ τα τελευταία χρόνια έχει γίνει σύνθετη, έχει μπει μπροστά και το «κλεφτό - », διότι ακόμα και πρώην ψηφοφόροι σας σας αποκαλούν έτσι. Εντύπωση, όμως, μου έκανε ότι προχθές, παρ' όλο που χρησιμοποιήθηκε ο ίδιος όρος, δυο εκ των Βουλευτών σας, οι οποίοι είχαν και τον λόγο προηγουμένως, γύρισε και είπε ο ένας στον άλλο: «Για σένα λέει», στο άκουσμα της λέξης κλεφτο - ΠΑΣΟΚ. Δεν περιγράφω άλλο. Ο Θεός να σας φωτίσει!
Προχωρούμε με τον κ. Κωνσταντόπουλο, Βουλευτή της Δημοκρατικής Συμπαράταξης. Κύριε Κωνσταντόπουλε, έχετε τον λόγο για επτά λεπτά.
Κύριε Πρόεδρε, κυρίες και κύριοι συνάδελφοι, να θυμίσω ότι πριν από δυόμισι χρόνια η Ελλάδα ήταν μια ευρωπαϊκή χώρα, η οποία αντιμετώπιζε τη σκληρή οικονομική κρίση. Ωστόσο πάλευε με νύχια και με δόντια να βγει από αυτήν. Δυστυχώς, σήμερα έχει μετατραπεί σε ένα πραγματικό πειραματόζωο σε ένα είδος εργαστηρίου, όπου οτιδήποτε ακραίο, αντιλαϊκό και ακραία φιλελεύθερο βρίσκει την εφαρμογή του. Όλα αυτά αποτελούν, κύριοι της Κυβέρνησης, το επίτευγμά σας! Κύριοι της Κυβέρνησης, έχετε ξεριζώσει εκ θεμελίων όλες τις δομές του κοινωνικού κράτους. Εμείς βέβαια είμαστε σήμερα εδώ για να κάνουμε τη δική μας πρόταση, μια πρόταση που έχει στόχο την ενίσχυση του κοινωνικού κράτους και της πρόνοιας. Αγαπητοί συνάδελφοι, ο πυρήνας και το κίνητρο της δικής μας πολιτικής πρότασης είναι η κοινωνική ευαισθησία, η προστασία των ευαίσθητων και ευπαθών μελών της ελληνικής κοινωνίας. Στόχος μας είναι η αντιμετώπιση των φαινομένων της ακραίας φτώχειας και της ανεργίας. Εμείς είμαστε εδώ και δίνουμε καθημερινά τη μάχη μέσα και έξω από τη Βουλή για να στηρίξουμε τις ασθενέστερες τάξεις. Πρέπει ωστόσο, κυρία Υπουργέ, να καταλάβετε επιτέλους ότι δημιουργείτε μία νέα γενιά νεόπτωχων στη χώρα μας και μια νεολαία που μεταναστεύει στην Ευρώπη κουνώντας το μαντήλι. Προστατέψτε, λοιπόν, την κοινωνία και τους Έλληνες πολίτες, γιατί, κυρία Υπουργέ, παρά τα λεγόμενά σας δεν μας έχετε πείσει. Μόνο λόγια, ουτοπίες και εμμονές. Κυρίες και κύριοι συνάδελφοι, είναι σε όλους γνωστό ότι η ακραία φτώχεια συνδέεται με την ανεργία, την ασθένεια, την αναπηρία, με τα ανασφάλιστα γηρατειά, με τις μονογονεϊκές οικογένειες. Κυρίες και κύριοι συνάδελφοι, να θυμίσω ότι το 2001 στην Αναθεώρηση του Συντάγματος είχαμε πει ότι δεν χρειάζεται να προσθέσουμε ειδική διάταξη για το ελάχιστο εγγυημένο εισόδημα, διότι όλοι συμφωνούσαμε ότι το Σύνταγμα το επιβάλλει. Όμως, από τότε, αγαπητοί συνάδελφοι, έχουν αλλάξει πολλά. Εμείς ως Κυβέρνηση και μέσα στον πυρήνα της κρίσης για τη στήριξη των αδυνάτων θεσμοθετήσαμε το ελάχιστο εγγυημένο εισόδημα, διότι πιστεύαμε και πιστεύουμε, κυρία Υπουργέ, ότι το κοινωνικό κράτος είναι μία από τις μεγαλύτερες κατακτήσεις του ευρωπαϊκού κοινωνικού πολιτισμού. Ωστόσο, την ίδια στιγμή ως Ελλάδα κινδυνεύουμε να μείνουμε με μηδενικές προνοιακές δομές εξαιτίας της μεγάλης ανικανότητας και του βερμπαλισμού που κάθε μέρα επιδεικνύετε. Στην πραγματικότητα, όμως, δεν μπορεί κανείς να συλλάβει την ιδέα της Ευρώπης χωρίς τις εγγυήσεις του κοινωνικού κράτους. Κυρίες και κύριοι συνάδελφοι, όλοι γνωρίζουμε πραγματικά τις μεγάλες ανάγκες της κοινωνίας. Ο πολίτης έχει δικαίωμα να ζητά το εγγυημένο εισόδημα και η πολιτεία φυσικά οφείλει να του το παρέχει. Αυτή είναι η λογική σειρά της κοινωνικής αλυσίδας, διότι τα μέτρα της κοινωνικής πρόνοιας δεν είναι φιλανθρωπία. Είναι άλλο πράγμα η φιλανθρωπία, είναι άλλο πράγμα η κοινωνική αλληλεγγύη και άλλο πράγμα το κοινωνικό κράτος, κυρία Υπουργέ. Το πρώτο είναι μια ηθική στάση απέναντι στον συνάνθρωπο και είμαστε υποχρεωμένοι να το κάνουμε πράξη. Το δεύτερο είναι υποχρέωση αλληλεγγύης και αναδιανομής του κράτους δικαίου. Να σας θυμίσω, κυρία Υπουργέ, την ψήφιση του νομοσχεδίου με τον βαρύγδουπο τίτλο: «Αντιμετώπιση ανθρωπιστικής κρίσης». Σας ερωτώ, κυρία Υπουργέ: Αντιμετωπίστηκε η ανθρωπιστική κρίση; Έπαψε να υπάρχει η ανάγκη παροχής βοήθειας προς την κοινωνία; Περιμένω, κυρία Υπουργέ, την απάντησή σας. Αγαπητοί συνάδελφοι, είναι πολλά τα προβλήματα και συσσωρευμένα. Είμαστε εδώ ωστόσο να τα συζητήσουμε και να προτείνουμε φυσικά λύσεις. Στην πρότασή μας εμείς μιλάμε για οργανωμένες δομές και δράσεις με αξιοπρέπεια, φυσικά πάντα με σεβασμό στον πολίτη. Το σχέδιό μας έχει ως βάση τη στήριξη προγραμμάτων, που οι πολιτικές σας αφήνουν να αργοσβήνουν, όπως το πρόγραμμα «Βοήθεια στο Σπίτι», η ενίσχυση των παιδικών σταθμών, η αντιμετώπιση της τραγικής κατάστασης των αστέγων. Είναι βάσεις στις οποίες εδράζεται το ελάχιστο εγγυημένο εισόδημα και η ανάγκη απόδοσής του. Είμαστε εδώ για να συμβάλουμε ώστε να ενσωματώσετε τις εγγυήσεις του κοινωνικού κράτους, ένα βιώσιμο επίπεδο ζωής, ένα απαραίτητο ασφαλιστικό σύστημα, μια πολύ συγκεκριμένη ρύθμιση, θα έλεγα, της αγοράς εργασίας και των εργασιακών δικαιωμάτων. Το ασφαλιστικό σύστημα, οι προνοιακοί μηχανισμοί, οι εργασιακές σχέσεις, τα μέτρα κατά της ανεργίας είναι οι βασικότεροι παράγοντες ενός στοχευμένου κοινωνικού κράτους. Κυρίες και κύριοι συνάδελφοι, κατά τη διάρκεια της δικής μας διακυβέρνησης ήλθαμε αντιμέτωποι με δύσκολες καταστάσεις, με νέες μορφές φτώχειας, με τη χώρα ένα βήμα πριν τη χρεοκοπία. Αντιμετωπίσαμε τα προβλήματα με αίσθημα ευθύνης και πατριωτικό φυσικά χρέος. Κρατήσαμε τη χώρα όρθια. Δεν ρίξαμε το μπαλάκι για τα δεινά της χώρας μας στους κακούς Ευρωπαίους δανειστές και εταίρους. Κάναμε πράξη την κοινωνική πολιτική, με συσσίτια και μέριμνα για τους αστέγους, μέριμνα για τους μετανάστες, υπό συνθήκες οικονομικής κρίσης, στον τομέα της υγείας που είναι ο τομέας των μεγάλων δημοσίων δαπανών. Είναι δύσκολη η προσπάθεια και το κατανοούμε. Ξέρουμε, κυρία Υπουργέ, ποια είναι η πραγματικότητα και του συστήματος υγείας και του προνοιακού συστήματος. Όμως, ουσιαστικά η αφαίμαξη των Ελλήνων πολιτών από την υπερφορολόγηση είναι αυτή που απέδωσε το τρομερό επίτευγμα του πρωτογενούς πλεονάσματος. Καιρός, λοιπόν, να αξιοποιηθεί αυτό το πρωτογενές πλεόνασμα, να αποκατασταθούν αδικίες. Γι' αυτό σας προτείνουμε το 25% του πλεονάσματος να δοθεί στις ευπαθείς κοινωνικές ομάδες. Ξέρουμε ποιες είναι οι ευπαθείς κοινωνικές ομάδες. Είναι καταγεγραμμένες. Το προνοιακό πρόβλημα, το πρόβλημα της απόλυτης φτώχειας θα το λύσουμε με την ανάπτυξη και την επανεκκίνηση της οικονομίας. Η χώρα πρέπει, επιτέλους, κυρία Υπουργέ, να επιστρέψει στην κανονικότητα. Πώς; Με επενδύσεις, με ένα νέο μοντέλο ανασυγκρότησης, με τη στήριξη του πρωτογενούς τομέα, με τη στήριξη της βαριάς μας βιομηχανίας που είναι ο τουρισμός, με τη στήριξη της ενέργειας και της ναυτιλίας. Έτσι θα δημιουργήσουμε ένα νέο παραγωγικό πλούτο, τον οποίο θα επαναδιανείμουμε δικαίως. Έτσι θα δημιουργήσουμε νέες θέσεις εργασίας. Έτσι θα καταπολεμήσουμε την ανεργία. Έτσι θα κρατήσουμε τα παιδιά μας στην Ελλάδα. Έτσι θα οδηγήσουμε την Ελλάδα στην ευημερία και στην έξοδο από την κρίση. Έτσι θα καταπολεμήσουμε τη φτώχεια. Σας ευχαριστώ.
Ευχαριστούμε τον κ. Κωνσταντόπουλο. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Μαντάς για δώδεκα λεπτά.
Κυρίες και κύριοι Βουλευτές, κυρία Υπουργέ, περίμενα πραγματικά να κάνουμε μία πιο ψύχραιμη συζήτηση, όπως αυτή που είχε γίνει σε έναν βαθμό στις επιτροπές, με αφορμή την πρόταση του ΠΑΣΟΚ. Ωστόσο, θα έλεγα ότι πράγματι οι συνθήκες είναι έκτακτες και πρωτόγνωρες για την ελληνική κοινωνία και την ελληνική πραγματικότητα. Ίσως, ευνοούν κάποιες φορές τους υψηλούς τόνους και την πόλωση και όχι μία ενδελεχή αποτίμηση πεπραγμένων, συνθηκών, έτσι ώστε να μπορούμε να καταλήξουμε σε συμπεράσματα που θα είναι βοηθητικά για το σύνολο της ελληνικής κοινωνίας ή κυρίως για τη συντριπτική της πλειοψηφία, τον κόσμο της εργασίας, αλλά και τους ανθρώπους που έχουν επείγουσες ανάγκες οι οποίοι δυστυχώς είναι πάρα πολλοί σήμερα, όπως και χθες, δηλαδή όλα τα χρόνια του μνημονίου. Θα έλεγα να επικεντρώσουμε εκεί τις αντιπαραθέσεις, αλλά και την προσπάθειά μας. Δεν θέλω να χρησιμοποιήσω τη φράση που χρησιμοποιεί σήμερα ο δημοσιογράφος της εφημερίδας «ΑΥΓΗ», που μιλάει για ισοβίτες του θράσους. Όμως, μιλώντας κάποιες φορές για ορισμένα στελέχη του ΠΑΣΟΚ που πολύ έντονα μας κουνάνε το δάκτυλο - γιατί δεν θέλω να οδηγηθούμε σε αυτή τη συζήτηση - οφείλουμε να θυμόμαστε και διαδρομές. Εγώ δεν ταυτίζω κανέναν. Ο καθένας έχει μια διαφορετική προσωπικότητα και διαδρομή. Πρέπει όμως να είμαστε πιο προσεκτικοί. Άκουσα κάτι που με ξένισε πραγματικά. Το άκουσα και από τον προηγούμενο ομιλητή και αν θυμάμαι καλά και από τον Κοινοβουλευτικό Εκπρόσωπο. Δεν θυμάμαι αν το άκουσα και από την κ. Γεννηματά. Αυτό που άκουσα ήταν η κατηγορία για ξεθεμελίωμα του κοινωνικού κράτους και κοινωνική αναλγησία. Αυτό είναι θράσος, για να είμαστε συνεννοημένοι. Αυτό δεν είναι έτσι και το ξέρετε πάρα πολύ καλά. Θέλω να επιμείνω σε ορισμένα πράγματα, κυρίες και κύριοι Βουλευτές, για να μπορούμε να συζητάμε επί της ουσίας. Έχουμε δυο εμβληματικές ενέργειες, πραγματικές ενέργειες, αυτής της Κυβέρνησης στον τομέα του κοινωνικού κράτους. Εγώ ξεχωρίζω δυο: Το ένα είναι η καθολική κάλυψη υγείας για όλον τον πληθυσμό που υπάρχει στη χώρα με την ισότιμη, σ' αυτές τις συνθήκες τις δύσκολες για το Εθνικό Σύστημα Υγείας, πρόσβαση και περίθαλψη και των ανασφάλιστων συνανθρώπων μας. Το δεύτερο είναι ότι έχουμε μια εμβληματική, επίσης, παρέμβαση για το Κοινωνικό Εισόδημα Αλληλεγγύης. Αυτές είναι δυο εμβληματικές παρεμβάσεις, πάρα πολύ ουσιαστικές, πολύ συγκεκριμένες και με συγκεκριμένο αποτύπωμα. Νομίζω ότι σε αυτή τη συγκυρία να ίσως λέμε έτσι ή αλλιώς, αλλά αφήνουν πραγματικό αποτύπωμα και είναι σπουδαίες παρεμβάσεις. Με όλη την επιφύλαξη νομίζω ότι μελλοντικά η ιστορία έτσι θα τις κρίνει, όπως έκρινε ως θετικές και ουσιαστικές μεταρρυθμιστικές παρεμβάσεις τις θεσμικές παρεμβάσεις που έγιναν την περίοδο διακυβέρνησης του ΠΑΣΟΚ - και ιδίως την πρώτη περίοδο - με όποια προβλήματα μπορεί να αναπτύχθηκαν μετά. Όμως, στο χρόνο που έγιναν - και κυρίως, το λέω ξανά, το πρώτο διάστημα - ήταν εμβληματικές παρεμβάσεις, τις οποίες στήριξαν ευρύτερα οι προοδευτικές δυνάμεις. Αυτά δεν πρέπει να τα ξεχνάμε. Πρέπει να είμαστε λίγο πιο ψύχραιμοι, θα έλεγα εγώ, σ' αυτές τις αποτιμήσεις. Με αυτήν την έννοια, θα ήθελα να πω δυο πράγματα, γιατί νομίζω ότι είναι σημαντικά και γιατί δεν έχουν ειπωθεί με κάποια μεγαλύτερη ανάλυση μέχρι τώρα. Πρώτα απ' όλα, υπάρχει το θέμα των Κέντρων Κοινότητας. Είναι επίσης μια εμβληματική παρέμβαση αυτής της Κυβέρνησης. Ουσιαστικά, τα Κέντρα Κοινότητας θα έλεγε κάποιος ότι είναι οι αισθητήρες του κράτους σε ένα τοπικό επίπεδο. Δηλαδή, είναι οι δομές αυτές οι οποίες συγκεντρώνουν με έναν οριζόντιο τρόπο όλες τις δυνατότητες που μπορεί να έχει ένας άνθρωπος που βρίσκεται σε ανάγκη και που μπορεί πάρα πολύ απλά και χωρίς καμμία διαμεσολάβηση - και αυτό έχει πολύ μεγάλη σημασία - να έχει πρόσβαση στα Κέντρα Κοινότητας, προκειμένου να μάθει πάρα πολλά πράγματα που αφορούν τις διαδικασίες παροχής κοινωνικής προστασίας, αλλά βεβαίως να μπορεί να έχει και άμεση πρόσβαση σ' όλες αυτές τις υπηρεσίες. Αυτό είναι πάρα πολύ κρίσιμο θέμα, διότι η άμεση πρόσβαση, η πρόσβαση χωρίς διαμεσολάβηση, χτυπά θεσμικά στην ουσία του αυτό που γνωρίσαμε ως πελατειακό κράτος. Θα έλεγα, μάλιστα - για να κάνω και μια αναφορά σε αυτό - ότι οι θεσμοί που οργάνωσε το ΠΑΣΟΚ από ένα σημείο και μετά δηλητηριάστηκαν, δυστυχώς, από το πελατειακό κράτος. Αυτό το γνωρίζουμε ιστορικά και βιωματικά, θα έλεγα. Συνεπώς, τα διακόσια πενήντα τέσσερα Κέντρα Κοινότητας σε ισάριθμους δήμους και η πρόσληψη επτακοσίων εξειδικευμένων ατόμων με διαδικασίες ΑΣΕΠ θα δώσουν σ' αυτούς τους τοπικούς αισθητήρες αυτή τη δυνατότητα. Επίσης, θα δώσουν στους πολίτες τη δυνατότητα πρόσβασης σε όλες τις υπηρεσίες, με όλες τις πληροφορίες που είναι αναγκαίες για να τις πάρουν, εφόσον τις έχουν ανάγκη. Αυτό είναι το πρώτο θέμα που ήθελα να πω. Το δεύτερο που θα ήθελα να πω, επειδή ειπώθηκε έτσι με μία μονοκονδυλιά, θα έλεγα αβάσιμη, από την Πρόεδρο του ΠΑΣΟΚ ότι τα αντίμετρα ήταν φούσκα, που έσκασε, θα ήθελα να τα ξαναθυμίσω, για να τα ακούσουμε και εδώ στην Εθνική Αντιπροσωπεία και να τα ακούσει και ο ελληνικός λαός. Θα αναφερθώ μόνο στα αντισταθμιστικά μέτρα που αφορούν το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης. Επισημαίνω εδώ ότι η προϋπόθεση, βεβαίως, να ισχύσουν αυτά τα αντισταθμιστικά μέτρα είναι να είμαστε μέσα στους στόχους, με βάση αυτά που έχουμε πει, δηλαδή 3,5% πρωτογενές πλεόνασμα. Είναι, λοιπόν, η επιδότηση ενοικίου 600.000.000 ευρώ. Σε σύνολο ενός εκατομμυρίου νοικοκυριών, οι ωφελούμενοι θα είναι 600.000- το 60% του ποσοστού των νοικοκυριών που ωφελούνται με αυτό το επίδομα - που αφορά ανθρώπους που νοικιάζουν σπίτι ή έχουν δάνειο πρώτης κατοικίας και το μέγιστο ποσό επιδόματος είναι 150 ευρώ το μήνα και έως 1.700 ευρώ ανά έτος. Στα φάρμακα, σε ατομικό μηνιαίο εισόδημα έως 700 ευρώ, που είναι το 60% περίπου του συνόλου των πολιτών, η συμμετοχή θα είναι μηδενική. Από 701 έως 1.200 ευρώ ατομικό εισόδημα η συμμετοχή στη φαρμακευτική δαπάνη θα μειωθεί κατά 50%. Δηλαδή, ένα μεγάλο ποσοστό του ελληνικού πληθυσμού, κοντά στο 80%, ωφελούνται από τα μέτρα για τα φάρμακα, που υπολογίζονται στο ποσό των 240.000.000 ευρώ. Οι βρεφονηπιακοί σταθμοί, 140.000.000 ευρώ. Οι ωφελούμενοι θα φθάσουν το 2017 τις ενενήντα χιλιάδες, το 2019 τις εκατόν είκοσι χιλιάδες και το 2020 τις εκατόν τριάντα πέντε χιλιάδες. Θα έχουμε, δηλαδή, μία αύξηση ποσοστού 50% μέχρι το 2020. Τα σχολικά γεύματα - το είπε και η Υπουργός - θα φθάσουν στο μισό εκατομμύριο σε μαθητές δημοτικού και γυμνασίου, το 50% δηλαδή περίπου των μαθητών δημοτικού και γυμνασίου. Και το κυριότερο - νομίζω ότι αυτό έχει πολύ μεγάλη σημασία να το τονίζουμε - έχουν τη δυνατότητα - εγώ δεν λέω ότι από την πρώτη στιγμή μπορούμε να το πετύχουμε αυτό - να εισάγουμε ένα νέο τρόπο στη διατροφή των παιδιών, διότι, όπως πολύ καλά γνωρίζουμε, το πρόβλημα της παιδικής παχυσαρκίας είναι ένα από τα πολύ κρίσιμα προβλήματα δημόσιας υγείας που έχει η χώρα μας. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] επίσης - τελειώνω σιγά - σιγά, κύριε Πρόεδρε - το οικογενειακό επίδομα 260.000.000 ευρώ, όπου θα έχουμε αύξηση στα επιδόματα των τέκνων για το πρώτο παιδί από 40 ευρώ στα 60 ευρώ και για το δεύτερο παιδί από 54 ευρώ σε 100 ευρώ το μήνα. Είναι μία πολύ σημαντική αύξηση, που νομίζω ότι, για ανθρώπους που θέλουν να ξεκινήσουν οικογένεια και για ανθρώπους που έχουν οικογένειες και παιδιά, είναι πάρα πολύ σημαντικό μέτρο. Και τέλος, ξαναλέω αυτά είναι τα αντίμετρα, που αφορούν το συγκεκριμένο Υπουργείο, είναι οι νέες θέσεις εργασίας, 260.000.000 ευρώ, τριάντα χιλιάδες θέσεις εργασίας, στον ιδιωτικό και στο δημόσιο τομέα. Αυτά, λοιπόν, όχι μόνο δεν είναι τίποτε, όχι μονό δεν είναι φούσκα, αλλά νομίζω δημιουργούν ένα νέο τρόπο στην προσέγγιση του κοινωνικού κράτους, δημιουργούν οπωσδήποτε νέες δομές και εν πάση περιπτώσει, είναι πάρα πολύ σημαντικό - και εκεί δίνουμε εμείς την έμφαση και εκεί, εάν θέλετε, είναι οι διαφορές μας και με τη Νέα Δημοκρατία - την έμφαση στο συλλογικό, στις δομές, σε αυτό δηλαδή που μπορεί, στη μεγάλη κοινωνική πλειοψηφία να δώσει, όχι μόνο ανακούφιση και προστασία, αλλά και μία προοπτική εγκαθίδρυσης πραγματικά ενός κοινωνικού κράτους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και μία τελευταία λέξη, αν μου επιτρέπετε, κύριε Πρόεδρε, ένα λεπτό. Έχουμε πάρα πολλές δηλώσεις που γίνονται τις τελευταίες ώρες, σε σχέση με τη διαπραγμάτευση και την εξέλιξή της. Νομίζω, κυρίες και κύριοι Βουλευτές, ότι μπορούμε να πούμε πλέον - και θέλω να το πω στην Εθνική Αντιπροσωπεία - πως με τη στρατηγική που έχει ακολουθήσει η ελληνική Κυβέρνηση, η οποία βεβαίως θα κριθεί - και θα κριθεί με ένα βάθος ιστορικό, φαντάζομαι, γιατί πρέπει να κριθεί ψύχραιμα σε αυτές τις συνθήκες - διαμορφώνονται οι συνθήκες για να φτάσουμε σε ένα θετικό αποτέλεσμα πολύ σύντομα. Εννοώ το Eurogroup της 15ης Ιούνη. Η χώρα δείχνει πραγματικά, ότι έχει δυνατότητες, και η οικονομία της και η κοινωνία της, να φύγει από αυτήν τη μέγγενη, να μπει σε έναν καθαρό δρόμο, όσο γίνεται να είναι καθαρός σε αυτές τις συνθήκες ρευστότητας. Να μπορέσουμε αυτές τις ενδείξεις που δείχνει η ελληνική οικονομία ήδη το τελευταίο χρονικό διάστημα και στα νούμερα της απασχόλησης και στα θέματα της προόδου, που υπάρχει και στη βιομηχανική παραγωγή και στον τομέα των εξαγωγών κ.λπ. να τις αξιοποιήσουμε με έναν συστηματικό τρόπο, θα έλεγα εγώ, και όλα αυτά τα πλεονεκτήματα της χώρας, για να φύγουμε από αυτήν τη μέγγενη της λιτότητας, που όσο θα υπάρχει και όσο θα συνεχίζει να υπάρχει, βεβαίως θα πιέζει και θα συμπιέζει οποιαδήποτε προσπάθεια κάνουμε και στο επίπεδο κοινωνικού κράτους. Η μόνη εξαίρεση, δυστυχώς, για μια ακόμη φορά σε αυτήν την προοπτική, πιο θορυβώδης θα έλεγα εξέλιξη, είναι οι δηλώσεις του κυρίου Αντιπροέδρου της Νέας Δημοκρατίας, ο οποίος ούτε λίγο ούτε πολύ, μας είπε ότι αυτό που έκανε τη Γερμανία να σκληρύνει, ήταν οι δηλώσεις του Τσίπρα ότι δεν θα εφαρμοστούν τα μέτρα, αν δεν υπάρξει λύση για το χρέος. Δηλαδή, με λίγα λόγια «βάστα, Σόιμπλε». Λυπάμαι για μια ακόμη φορά. Ευχαριστώ πολύ.
Ευχαριστούμε τον Κοινοβουλευτικό Εκπρόσωπο του ΣΥΡΙΖΑ κ. Χρήστο Μαντά. Τον λόγο έχει ο Βουλευτής της Δημοκρατικής Συμπαράταξης και Αντιπρόεδρος της Βουλής κ. Δημήτρης Κρεμαστινός. Ορίστε, κύριε Κρεμαστινέ, έχετε τον λόγο.
Κύριε Πρόεδρε, έχουν σχεδόν όλα λεχθεί και κατά συνέπεια, δεν έχω να προσθέσω τίποτα επιπλέον ούτε στην ομιλία της Προέδρου της Δημοκρατικής Συμπαράταξης κ. Γεννηματά, ούτε και στου Κοινοβουλευτικού μας Εκπροσώπου του κ. Λοβέρδου. Όμως, πρέπει να σχολιάσω ορισμένα πράγματα, τα οποία ακούστηκαν στην Αίθουσα και βεβαίως, τα είπε και ο αγαπητός συνάδελφός μου στην ιατρική, πέραν της πολιτικής, ο κ. Μαντάς. Όταν μιλάμε για ξεθεμελίωμα του κοινωνικού κράτους, δεν εννοούμε ότι το ξεθεμελιώνει η κ. Φωτίου, προφανώς. Το κοινωνικό κράτος ξεθεμελιώνεται όταν η οικονομία της χώρας δεν πάει καλά. Χθες, μια εφημερίδα που πρόσκειται στον ΣΥΡΙΖΑ είχε κύριο τίτλο «Το κοινωνικό κράτος στο απόσπασμα». Τι σημαίνει αυτό; Σημαίνει ότι εάν η οικονομία χειροτερεύσει, το κοινωνικό κράτος θα χειροτερεύσει. Δεν μπορεί να κάνεις κριτική στον Διεθνή Ερυθρό Σταυρό, γιατί δεν μπορεί να μαζέψει καλά τους νεκρούς και τους τραυματίες στον πόλεμο, όταν ο πόλεμος μεγαλώνει, όταν πολλαπλασιάζονται οι νεκροί και οι τραυματίες. Τότε και ο Διεθνής Ερυθρός Σταυρός δεν τα καταφέρνει. Λες, λοιπόν, ότι ο Διεθνής Ερυθρός Σταυρός δεν είναι καλός. Όμως, είναι καλός. Το ίδιο πράγμα έχουμε και σήμερα. Εάν η οικονομία χειροτερεύσει, το κοινωνικό κράτος δεν μπορεί να είναι καλύτερο. Θα είναι χειρότερο, όποιος και εάν είναι Υπουργός, όποια και εάν είναι η Κυβέρνηση. Η δεύτερη παρατήρηση είναι ότι μιλάμε για πελατειακό κράτος και ξεχνάμε ότι η πλατεία Κλαυθμώνος ονομάστηκε έτσι, γιατί κάθε φορά που ερχόταν μια κυβέρνηση έδιωχνε τους προηγούμενους δημόσιους υπαλλήλους και διόριζε άλλους. Πήγαιναν στην πλατεία Κλαυθμώνος και κλαίγανε. Γι' αυτό ονομάστηκε πλατεία Κλαυθμώνος. Είναι δηλαδή ελληνικό φαινόμενο. Αλλά επιτρέψτε μου, ποιος προσπάθησε ουσιαστικά αυτό το φαινόμενο να το ανατρέψει; Δεν προσπάθησε να το ανατρέψει ο Πεπονής και ο Ανδρέας Παπανδρέου με το ΑΣΕΠ; Ποια άλλη ελληνική κυβέρνηση έκανε τέτοιο βήμα; Ποια; Ακούμε στη Βουλή για το πελατειακό κράτος. Σωστά. Υπήρχε, υπάρχει και θα υπάρχει, ενδεχομένως. Περιορίζεται, όμως. Το ΑΣΕΠ ήταν η πιο αποτελεσματική δράση. Ο ιστορικός δεν θα το καταλογίσει ιστορικά υπέρ του ΠΑΣΟΚ; Δεν θα πει τίποτα; Είναι δυνατόν; Στη Βουλή, όμως, ακούμε ένα σωρό: «οι κλέφτες», «οι απατεώνες», «οι ληστές» και όλα αυτά. Υπήρχε καμμία περίοδος της χώρας, που να μην υπήρχαν αυτά τα φαινόμενα; Ο Ελευθέριος Βενιζέλος ιστορικά έφυγε με το σύνθημα «έξω οι κλέφτες». Το ΠΑΣΟΚ τι έκανε; Πέρασε έναν νόμο, που, αυτούς που η Βουλή με τις εξεταστικές επιτροπές τους απάλλασσε, τους έστελνε στη φυλακή. Το ΠΑΣΟΚ δεν το έκανε αυτό; Δεν τους διέγραψε; Όλα τα άλλα κόμματα είναι ενάρετοι σε αυτήν τη Βουλή; Το ΠΑΣΟΚ πλήρωσε πολύ περισσότερα από όλους. Εάν δεν υπήρχε αυτός ο νόμος της τιμωρίας του μαύρου χρήματος, δεν θα υπήρχε σήμερα τιμωρία κανενός. Υπάρχει καμμία αντίρρηση πάνω σε αυτό; Θα υπήρχε; Οι εξεταστικές επιτροπές έχουν δώσει τίποτα; Πόσοι έχουν οδηγηθεί στις φυλακές; Κανένας. Άρα, δεν μπορούμε αυτά ιστορικά να μην τα τοποθετούμε εκεί που πρέπει. Βεβαίως, πρέπει να πούμε ότι το κοινωνικό κράτος, εάν δεν υπάρξει ανάπτυξη, όχι μόνο θα χειροτερεύει, αλλά θα αφανιστεί. «Το χρέος θα αφανίσει τη χώρα», είπε από αυτή τη θέση ο Ανδρέας Παπανδρέου, δεκαπέντε χρόνια πριν από τον καιρό που άρχισε η χρεοκοπία. Τι κάναμε ή τι προσπάθησε να κάνει ο καθένας τα δεκαπέντε αυτά χρόνια; Θα το γράψει η ιστορία. Δεν θα τα πω εγώ τώρα, για να αρχίσει να λέει ο καθένας «όχι», «ναι» κ.λπ., πάντως δεν έγινε τίποτα ουσιαστικό που να αποτρέψει τη χρεοκοπία. Αυτό εννοώ και όχι ότι δεν έγινε τίποτα ουσιαστικό για τη χώρα. Συζητώντας όλα αυτά, μου έκανε κάτι εντύπωση. Για να υποστηρίξουμε το κοινωνικό κράτος, πρέπει πρώτα κάτι να κάνουμε. Το ΠΑΣΟΚ στη συγκυβέρνηση με τη Νέα Δημοκρατία πρωτοστάτησε να περάσει νόμο που να λέει ότι τα προϊόντα από τα πετρελαιοειδή θα υποστηρίζουν εν πολλοίς το κοινωνικό κράτος. Είχε περάσει νόμος. Αλλά πρέπει να έχουμε τα προϊόντα, για να υποστηρίξουν το κοινωνικό κράτος από τις εξορύξεις των πετρελαίων. Εχθές στο Euronews μου έκανε εντύπωση που είδα μια διαφήμιση από την Τουρκία, πέραν της FYROM, η οποία έλεγε: «Φυσούν άνεμοι στην Τουρκία. Ελάτε να κάνετε αιολική ενέργεια στην Τουρκία». Και ρωτώ: Η Ελλάδα δεν έχει ανέμους, όταν στο Αιγαίο από πάνω μέχρι κάτω, το καλοκαίρι πνέουν άνεμοι έντασης οκτώ μποφόρ κάθε μέρα; Δεν κάνουμε τίποτα. Και δεν λέω ότι δεν κάνει μόνο η Κυβέρνηση του ΣΥΡΙΖΑ, για να είμαι αντικειμενικός. Δεν κάνουμε τίποτα! Πώς θα έρθουν οι επενδύσεις; Πώς θα έρθουν οι επενδυτές; Από τη μια, ζητούμε κοινωνικό κράτος και σωστό είναι. Η δική μου υπουργία χαρακτηρίζεται από ό,τι καλό υπήρξε για το κοινωνικό κράτος, διότι τότε Υφυπουργός ήταν ο κ. Σκουλάκης και Γραμματέας ήταν ο κ. Κουρουμπλής και ό,τι αίτημα ερχόταν των ΑΜΕΑ, γινόταν νόμος. Δεν είπαμε «όχι» σε κανένα. Αλλά τότε υπήρχε η δυνατότητα. Σήμερα, όμως, η δυνατότητα αυτή δεν υπάρχει. Άρα, πρέπει πρώτα να δημιουργήσουμε πλουτοπαραγωγικές πηγές, δηλαδή ανάπτυξη, δηλαδή επενδύσεις, για να μην λέμε κάθε φορά στην κ. Φωτίου, γιατί δεν έκανες αυτό ή γιατί δεν έδωσες περισσότερα. Πού να τα βρει τα περισσότερα; Όταν συρρικνώνεται το οικονομικό κράτος, το πρώτο που την πληρώνει είναι το κοινωνικό κράτος. Δεν υπάρχουν θαυματοποιοί ούτε ως Πρωθυπουργοί ούτε ως Υπουργοί. Και αυτό πρέπει να το έχουμε κατά νου και να ασπαστούμε όλοι μας, όλα τα προαναφερθέντα αν θέλουμε πραγματικά να στηρίζουμε το κοινωνικό κράτος.
Ευχαριστούμε τον Βουλευτή της Δημοκρατικής Συμπαράταξης ΠΑΣΟΚ - ΔΗΜΑΡ και Ε΄ Αντιπρόεδρο της Βουλής κ. Δημήτρη Κρεμαστινό. Ακολουθεί ο κ. Κωνσταντίνος Μπαργιώτας, Βουλευτής της Δημοκρατικής Συμπαράταξης ΠΑΣΟΚ - ΔΗΜΑΡ, για επτά λεπτά.
Ευχαριστώ, κύριε Πρόεδρε. Θα αρχίσω με κάτι που είπε ο κ. Μαντάς - ο οποίος δυστυχώς έφυγε - που πραγματικά μου άρεσε ως όρος. Αναφέρθηκε σε «ισοβίτες του θράσους». Και έχει πολύ ενδιαφέρον - νομίζω - όταν το συνδέω λίγο με την αυριανή συνεδρίαση, στην οποία αυτό που προσφυώς ονομάστηκε «4 plus μνημόνιο» θα συζητηθεί με τον τρόπο που θα συζητηθεί, δηλαδή δεν θα συζητηθεί. Και θα μπορούσα να πω πάρα πολλά σε σχέση με το θράσος εκείνων, οι οποίοι λέγανε άλλα και κάνουν άλλα. Ο κ. Λοβέρδος πριν από λίγο διάβασε μια δήλωση του Πρωθυπουργού πολύ πρόσφατη - ήταν του Ιανουαρίου, νομίζω - όπου μιλούσε για 0 ευρώ μέτρα, η οποία διαψεύστηκε οικτρά πολύ πρόσφατα. Νομίζω όμως ότι όλο αυτό δεν έχει πάρα πολύ νόημα, πλέον. Μιλώντας για θράσος απέναντι στην Κυβέρνηση του ΣΥΡΙΖΑ είναι σαν να κλέβει κανείς εκκλησία, θυμίζοντας αυτά που κάποτε υποστήριζαν και τώρα κάνουν. Συνεπώς, θα περάσω στο σημερινό θέμα, το ελάχιστο εγγυημένο εισόδημα, το οποίο κατά τη γνώμη μου αποτελεί πραγματικά ένα case study, μια περίπτωση μελέτης, η οποία από μόνη της δείχνει με καθαρότητα πώς μια αυτονόητη, αναγκαία, μεταρρύθμιση, όχι μόνο καθυστερεί και ακυρώνεται, αλλά δείχνει συνολικά γιατί η χώρα βάλτωσε, ενδεχομένως, από μνημόνιο σε μνημόνιο και ενώ όλοι οι άλλοι βγήκανε και έχουν ανάπτυξη, εμείς εξακολουθούμε να προβληματιζόμαστε. Πολύ σύντομα, θυμίζω ότι υπήρξε το ελάχιστο εγγυημένο εισόδημα μνημονιακή υποχρέωση στο πρώτο μνημόνιο, το 2010. Νομοθετήθηκε το 2012 και τότε έπαψε να είναι θέση του ΣΥΡΙΖΑ. Δεν το ψήφισε στη Βουλή και έπαψε να μιλάει για ελάχιστο εγγυημένο εισόδημα, πράγμα που έκανε μέχρι τότε στις προγραμματικές του δηλώσεις. Το 2014 εφαρμόστηκε προγραμματικά σε δεκατρείς δήμους με πολύ μεγάλα προβλήματα, ενδεχομένως, όπως είπε η κ. Φωτίου - εφαρμόστηκε, όμως - για να έρθει το 2015 και το πρώτο νομοσχέδιο της καινούργιας κυβέρνησης, το περίφημο νομοσχέδιο για την ανθρωπιστική κρίση, στο οποίο, παρά τις διαρκείς εκκλήσεις, σχεδόν όλης της Αντιπολίτευσης,για τη συνέχιση της αξιολόγησης του προγράμματος και την ολοκλήρωσή του, η κ. Φωτίου επιτιμούσε τους πάντες, αναφέροντας ότι το ελάχιστο εγγυημένο εισόδημα είναι συνταγή του ΔΝΤ και ότι δημιουργεί έναν τεράστιο κίνδυνο να λειτουργήσει ως παγίδα φτώχειας, παγιδεύοντας τον πληθυσμό και περνώντας σε άλλου τύπου προνοιακά επιδόματα, τα οποία τα θυμόμαστε όλοι. Στη συνέχεια, βέβαια, ως μνημονιακή επιταγή του τρίτου μνημονίου, το ελάχιστο εγγυημένο εισόδημα νομοθετήθηκε με άλλο όνομα, λέγεται ΚΕΑ πλέον, δηλαδή κοινωνικό επίδομα αλληλεγγύης, και άρχισε να εφαρμόζεται σταδιακά, πιλοτικά πρώτα και τώρα σε όλους. Πήγαμε, γυρίσαμε, από το 2012 στο 2014 και από το 2014 στο 2016 και από κει στο 2017. Ο ΣΥΡΙΖΑ κατήγγειλε το μνημόνιο, κατήγγειλε τους γερμανοτσολιάδες, τον Σόιμπλε, το ελάχιστο εγγυημένο εισόδημα, για να το εφαρμόσει μετά, καταγγέλλοντας το θράσος των άλλων. Στο μεταξύ, για το θράσος των «ημέτερων», τίποτα. Και σήμερα καμαρώνει. Σήμερα ακούσαμε από όλους, ακούσαμε μόλις πριν από λίγο από τον κ. Μαντά, ότι μία από τις δύο μεγάλες τομές στο θέμα της πρόνοιας είναι τα φάρμακα - θα πω κάτι γι' αυτό μετά - και η κοινωνική κάλυψη και η άλλη είναι το ελάχιστο εγγυημένο εισόδημα. Ακούσαμε στη συζήτηση στην επιτροπή πολλά για τη δημιουργία του ηλεκτρονικού μητρώου, το οποίο και αυτό, όπως και το ελάχιστο εγγυημένο εισόδημα και προϋπήρχαν και μνημονιακές επιταγές είναι. Αυτή είναι η πολιτική των μνημονίων, για την οποία επαίρεται σήμερα ο ΣΥΡΙΖΑ. Η πολιτική του ΣΥΡΙΖΑ, όσο προλάβαμε να τη δούμε, ήταν ακριβώς αυτό που καταγγέλλετε: Μια συνέχιση ενός, όντως άναρχου και πελατειακού συστήματος επιδομάτων, τα οποία ήταν άναρχα. Κανείς δεν ήξερε τι παίρνει ποιος. Είδαμε μερικές προσπάθειες, όπως ήταν και το νομοσχέδιο για την ανθρωπιστική κρίση, δημιουργίας νέων μηχανισμών και νέων επιδομάτων, τα οποία ακυρώθηκαν στην πορεία, ευτυχώς θα πω εγώ. Βασικό εργαλείο για την καταπολέμηση της φτώχειας, έλεγε η ΟΚΕ εκείνη την εποχή, αποτελεί η πολιτική του ελάχιστου εγγυημένου εισοδήματος, το οποίο οφείλει να λειτουργεί στο πλαίσιο μιας συνολικής πολιτικής, που θα στοχεύει στην οικονομική και κοινωνική επανένταξη, θα αποσκοπεί δηλαδή στη χειραφέτηση και επανένταξη των φτωχών και των αδυνάτων. Επιτέλους, νομίζω ότι σε αυτό συμφωνούμε όλοι. Αφού διαφωνήσαμε, καταγγείλαμε, νομοθετήσαμε διαφορετικά, τουλάχιστον κάλλιο αργά παρά ποτέ, συμφωνούμε σε αυτό. Δεν θα ήταν καλύτερα, όμως, να είχαμε συμφωνήσει ήδη από το 2012, από την πρώτη προσπάθεια; Και από εκεί και πέρα, να διαφωνούμε για τον τρόπο που εφαρμόστηκε ή για τις αδυναμίες, για τα προβλήματα, για τις προθέσεις ακόμη, αν και ειλικρινά, με ενοχλεί όταν μιλάμε για πρόνοια στο δικαστήριο προθέσεων. Δεν πιστεύω ότι κανείς έχει κακές προθέσεις, όταν μιλάει για φτωχούς, για παιδιά κάτω από το όριο της φτώχειας και αδυνάτους, οι οποίοι δεν έχουν πρόσβαση. Όμως, εν πάση περιπτώσει, δεν ήταν καλύτερο να είχαμε ήδη από το 2012, όχι μόνον στο εγγυημένο εισόδημα, αλλά και σε αυτό θάρρος αντί για θράσος; Δεν θα ήταν καλύτερα να είχαμε τις ικμάδες του πατριωτισμού, που λείπουν σε μια πολιτική ομοψυχίας πάνω σε αυτό τουλάχιστον, που είναι αυτονόητο και απαραίτητο, για να μπορέσει η χώρα να προχωρήσει και να μπορέσουν τα πιο αδύναμα κομμάτια του πληθυσμού να ακολουθήσουν; Αυτό που έχω πει πολλές φορές και αισθάνομαι την ανάγκη να το ξαναπώ, γιατί το ακούω με τόση ένταση, τόση έπαρση, τα συσσίτια, τα δοσίματα κ.λπ., η προοδευτική πολιτική και η φιλανθρωπία δεν ταυτίζονται. Τέμνονται ενδεχομένως, δεν ταυτίζονται, όμως. Αλλιώς, και οι Οθωμανοί με τα φτωχοκομεία τους και οι κυβερνήσεις της δεκαετίας του ‘50, που είχαν συσσίτια στα σχολεία θα ήταν προοδευτικές κυβερνήσεις και νομίζω ότι συμφωνούμε ότι δεν ήταν. Είναι χρήσιμα και τα συσσίτια και η σίτιση των μαθητών και τα τρόφιμα και όλα, όμως, όπως είπαμε προηγουμένως, μέσα στα πλαίσια μιας συνολικής πολιτικής. Βλέπουμε δυστυχώς, μόνο παροχολογία, βλέπουμε λογικές παροχής μόνον και δεν βλέπουμε πολιτικές αντιμετώπισης του μεγαλύτερου προβλήματος, που είναι η ανεργία. Η ανεργία συνεισφέρει κυρίως στην αύξηση της φτώχειας. Θα ήταν καλύτερο, το έχω ξαναπεί, να ενισχύονται οι οικογένειες, για να σιτίζουν τα παιδιά τους, παρά να κάνουμε κάτι το οποίο ενδεχομένως να εξελιχθεί σε αυτό που λέγατε κάποτε «παγίδα φτώχειας», στο βαθμό που γίνεται χωρίς καμμία σύνδεση. Παρακολούθησα επίσης - και θα τελειώσω με αυτό, κύριε Πρόεδρε, θα μου δώσετε λιγότερο από ένα λεπτό - τον Υπουργό Υγείας κ. Ξανθό - τον παρακολουθώ πάντα με μεγάλο ενδιαφέρον και έναν κρυφό θαυμασμό, όταν κτίζει αυτά τα θεωρητικά σχήματα μείγματος βολονταρισμού και ηθικολογίας - τον άκουσα πάλι σήμερα να στηρίζει ένα όραμα πολιτικής, το οποίο δεν έχει δυστυχώς καμμία σχέση με την πραγματικότητα. Δεν θα πω πολλά. Νομίζω ότι όσοι έχουμε την εικόνα μεγάλων νοσοκομείων της χώρας τα τελευταία είκοσι χρόνια εξελικτικά, κάθε φορά που τα επισκεπτόμαστε έχουμε την απάντηση. Όμως, μου έκανε εντύπωση και αυτό ήθελα να σχολιάσω ότι μιλάει ο κύριος Υπουργός συνήθως για αναστήλωση, επιδιόρθωση, ανάταξη, αποκατάσταση ενός συστήματος, που όπως ο ίδιος σήμερα είπε, το έκτισε το ΠΑΣΟΚ το 1980. Το είπε και ο κ. Μαντάς προηγουμένως, ότι όντως, το παλιό καλό ορθόδοξο ΠΑΣΟΚ στη δεκαετία του 1980 ήταν καλό, ενώ μετά έγινε κακό. Νομίζω ότι σε αυτό κάποιοι πρέπει να σκεφτούν λίγο παραπάνω. Κατά την άποψή μου, τα πράγματα δεν ήταν ποτέ τόσο απλά ούτε τόσο γραμμικά. Όμως όντως, είναι κάτι που το αναγνωρίζουν όλοι, το ΠΑΣΟΚ είναι υπεύθυνο για το κράτος πρόνοιας στην Ελλάδα και για το Εθνικό Σύστημα Υγείας. Το ΠΑΣΟΚ εισήγαγε πολιτικές και στην πρόνοια και στην υγεία, με λάθη, με προβλήματα, εξελίχθηκαν άσχημα μερικές φορές, υπάρχει πρόβλημα πελατειακό, υπήρξε και εξελίχθηκε, μόνο που δεν το βλέπουμε να διορθώνεται, δεν βλέπουμε καμμιά πολιτική διαφάνειας, η οποία να εγκαθιστά κάτι καινούριο. Ο βολονταρισμός, η άποψη ότι σήμερα εσείς τα κάνετε καλύτερα από αυτό που έκανε το ΠΑΣΟΚ στη δεκαετία του '80, μόνο και μόνο γιατί οι μεν δεν ήταν τίμιοι ή καλοί και οι δε είσαστε, νομίζω ότι ούτε σε κριτική αντέχει ούτε πολιτική άποψη είναι. Σας ευχαριστώ.
Ευχαριστούμε κι εμείς, κύριε Μπαργιώτα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και μαθήτριες και πέντε συνοδοί καθηγητές από το 4ο Δημοτικό Σχολείο Πολίχνης Θεσσαλονίκης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Έχουν τελειώσει οι ομιλητές. Ο κ. Κατσώτης από το Κομμουνιστικό Κόμμα ζήτησε τον λόγο. Έχετε τον λόγο για τέσσερα λεπτά.
Ευχαριστώ, κύριε Πρόεδρε. Θα ήθελα να δώσω μια απάντηση, κατ'αρχήν, στους εγκληματίες της Χρυσής Αυγής, στους ναζιστές με την απάνθρωπη ιδεολογία τους, στους απόγονους των συνεργατών των Γερμανών, των κουκουλοφόρων, οι οποίοι νόμισαν ότι βρήκαν ευκαιρία να κάνουν επίθεση στο πρόσωπο του κ. Καζάκου, του οποίου η διαδρομή βέβαια, δεν είναι άγνωστη. Η «προδοσία», που είπε ο κ. Καζάκος, αναφέρεται ακριβώς στο πρόσωπο του καπιταλισμού, σε όσους έχουν την εξουσία και θέλουν την φτώχια, την εξαθλίωση, την ανεργία, οδηγούν στην μετανάστευση και την προσφυγιά τους νέους και τις νέες. Αυτό αποκάλεσε προδοσία και όχι τα παιδιά που μεταναστεύουν. Τα αυτονόητα, όπως να μην πεινά κανένα παιδί, κανένας άνθρωπος, να έχουν όλοι υγεία, παιδεία, να έχουν όλοι δουλειά, το φάρμακο να μην λείπει από κανέναν, να έχουν όλοι αξιοπρεπή διαβίωση, δυστυχώς και εσείς, που υπηρετείτε τις ανάγκες του κεφαλαίου τα έχετε μετατρέψει σε αδιανόητα. Αυτή είναι η πραγματικότητα. Η Κυβέρνηση ΣΥΡΙΖΑ - ΑΝΕΛ αποδείχθηκε ότι είναι το καλύτερο πλυντήριο για τα έργα και τις ημέρες της Νέας Δημοκρατίας και του ΠΑΣΟΚ, αλλά και το καλύτερο λιπαντήριο της κεφαλαιοκρατικής μηχανής για την αύξηση των κερδών της για τα νέα πεδία κερδοφορίας, που προσφέρει στους μονοπωλιακούς ομίλους. Συνέχισε από εκεί που σταμάτησαν οι προηγούμενοι. Δεν άλλαξε ούτε ένα «και». Βεβαίως, προχώρησε παραπέρα σε άλλα δύο μνημόνια, τσακίζοντας τον λαό. Δεν αφορούν τον λαό οι εντάσεις που εδώ παρακολουθήσαμε σήμερα, είναι παραπλανητικές. Δεν αφορούν τη βελτίωση των συνθηκών ζωής του λαού, των αδυνάμων, αλλά τις παραπέρα περικοπές των επιδομάτων, που τις χαρακτηρίζετε εξορθολογισμό και βέβαια, χρησιμοποιείτε ως εργαλείο το κοινωνικό εισόδημα αλληλεγγύης. Οι εντάσεις αφορούν πιέσεις που ασκούν οι άλλες δυνάμεις - το είπε χαρακτηριστικά η κ. Γεννηματά στην Κυβέρνηση για τις καθυστερήσεις που παρατηρούνται και την ανάγκη να απωθηθούν οι πολιτικές αυτές πιο γρήγορα - πάντα βέβαια, στην κατεύθυνση των αποφάσεων της Ευρωπαϊκής Ένωσης, του Διεθνούς Νομισματικού Ταμείου, του ΟΟΣΑ, των απαιτήσεων των επιχειρηματικών ομίλων. Ο πυρήνας της πρότασης νόμου του ΠΑΣΟΚ είναι ακριβώς σε αυτήν την κατεύθυνση. Κύριοι, δεν έχετε άλλο δρόμο, ακόμη και αν θέλετε, από το να επιχειρείτε να συμβιβαστούν οι εργαζόμενοι, ο λαός, με τα ελάχιστα. Γιατί αυτή είναι η ανάγκη του κεφαλαίου που υπηρετείτε, να βάζει τον πήχη ο λαός όλο και πιο χαμηλά. Αυτό τους καλείτε να κάνουν. Αυτές τις ανάγκες διαχειρίζεστε, γι' αυτό και η πολιτική σας δεν μπορεί παρά να είναι αντεργατική, αντιλαϊκή, να ανατρέπει κάθε κατάκτηση εργασιακή, ασφαλιστική, κοινωνική, για να πιάσετε τον απώτατο στόχο της καπιταλιστικής ανάκαμψης, της καπιταλιστικής κερδοφορίας. Κανείς συμβιβασμός. Οι εργαζόμενοι, μέσα από την οργάνωσή τους και τους αγώνες τους, πρέπει να ανατρέψουν αυτήν την πολιτική. Πάω παρακάτω, γιατί τελειώνει ο χρόνος. Λέτε ότι αύριο θα έρθει τροπολογία στη Βουλή για να περάσουν τα προαπαιτούμενα για τη δεύτερη αξιολόγηση. Θεωρούμε ότι είναι απαράδεκτη αυτή η διαδικασία. Πριν μια εβδομάδα ψηφίσατε τον εθνικό στόχο της εξόδου για τις αγορές με σειρά εκατόν σαράντα οκτώ προαπαιτούμενα για τους...
Αυτά, αν μου επιτρέπετε, θα τα πούμε αύριο, κύριε Κατσώτη. Μην επεκταθείτε σε αυτό. Ολοκληρώστε, σας παρακαλώ.
Τελειώνω. Η απάντηση της εργατικής τάξης θα υπάρχει αύριο. Γι' αυτό καλούμε από αυτό το Βήμα τους εργαζόμενους, τους συνταξιούχους - γιατί αυτούς αφορούν και οι συλλογικές συμβάσεις και το πάγωμα των συντάξεων και μια σειρά άλλων μέτρων - στη συγκέντρωση που οργανώνει το Πανεργατικό Αγωνιστικό Μέτωπο αύριο στις 15.30 το μεσημέρι στην πλατεία Συντάγματος. Εκεί θα δοθεί η απάντηση στην Κυβέρνηση και γι'αυτή την τροπολογία, αλλά και κάθε μέρα στους χώρους δουλειάς, γιατί κανείς συμβιβασμός δεν μπορεί να υπάρξει με αυτές τις πολιτικές, που φορτώνουν στην πλάτη του λαού ένα χρέος που δεν είναι δικό τους, που φορτώνουν την κρίση που δεν είναι δική τους, που τσακίζουν συνολικά τον λαό και τη ζωή τους.
Ευχαριστούμε, κύριε Κατσώτη. Κύριε Λοβέρδο, επειδή, όπως ξέρετε, μίλησε η Πρόεδρός σας, έχετε τρία λεπτά μόνο. Και θα κλείσει η κυρία Υπουργός. Ορίστε, κύριε Λοβέρδο, έχετε τον λόγο.
Οφείλω για τον Νικήτα Καμαρινόπουλο, που έφυγε από κοντά μας, στη σύζυγό του Αναστασία και στα παιδιά του και στους οικείους του συλλυπητήρια. Λυπάμαι που τράβηξε τόσο πολύ η σημερινή διαδικασία και δεν μπορώ να είμαι κοντά τους στην κηδεία του εκλιπόντος. Θέλω να επαναλάβω, κύριε Πρόεδρε, ότι η Δημοκρατική Συμπαράταξη καταγγέλλει την αυριανή μεθόδευση. Να μου επιτρέψετε να πω ότι δεν πρόκειται απλώς για μια ανεπανάληπτη διαδικασία ή για μια άθλια διαδικασία. Η Βουλή αύριο καταργείται, με αυτόν τον τρόπο που επέλεξε η πλειοψηφία της να περάσει τα τελευταία προαπαιτούμενα. Κυρία Υπουργέ, δεν θα έπαιρνα τώρα τον λόγο, αν δεν λέγατε ορισμένα πράγματα, τα οποία αισθάνομαι την ανάγκη, όχι να τα σχολιάσω. Επαναλαμβάνοντας όσα είπα στην πρωτολογία μου δεν βγαίνει κάτι. Όμως, αισθάνομαι την ανάγκη να σας κάνω κριτική, όχι σχόλια. Κατ' αρχάς, κάνατε μια αναφορά στα μέσα ενημέρωσης και πώς καταγράφεται εκεί το έργο σας. Πρέπει να είστε πάρα πολύ ευχαριστημένοι με τον τρόπο που σας αντιμετωπίζουν, γιατί σας ασκούν κριτική. Αυτό το οποίο έχουμε υποστεί τόσα χρόνια ήταν πραγματικά μοναδικό. Αν δικός μας Βουλευτής έφερνε εδώ την τροπολογία Σαββίδη ή δικός μας Υπουργός, όπως ο κ. Παπαδημητρίου την αποδεχόταν, θα ήταν στα τηλεοπτικά «μανταλάκια» τέσσερις - πέντε μέρες, μέχρι να παραιτηθεί. Έτσι ήταν τα πράγματα, μέχρι να αναλάβετε. Μέσα στις δυσκολίες, που περνά η χώρα και που η Κυβέρνηση αντιμετωπίζει τα λάθη, τις παραλείψεις, τις αντιφάσεις της, σε όλα αυτά έχετε την τύχη, το μιντιακό τοπίο να είναι αυτό που είναι σήμερα. Κριτική και μέχρι εκεί και όχι επίμονη κριτική. Αναφερθήκατε στις συντάξεις. Το δίκτυο συνταξιούχων, κυρία Υπουργέ, έκανε αναφορά στα όσα έγιναν τα μνημονιακά χρόνια και κατέγραψε αυτό που είναι η αλήθεια και το έχω πει εδώ επανειλημμένα, ότι το μεγαλύτερο ποσοστό περικοπών στις συντάξεις έγινε επί των ημερών σας, όταν είχατε πει για επικουρικές και για κύριες το αντίθετο. Είναι αλήθεια και το αποδίδουν οι αριθμοί. Πρέπει να ρωτήσετε την προϊσταμένη Υπουργό σας να σας το πει αυτό. Το λέει και το δίκτυο συνταξιούχων. Η Αντιπολίτευση το καταγράφει. Κι εγώ με την εμπειρία μου, όχι μόνο το επιβεβαιώνω, ανά πάσα στιγμή σας προκαλώ να μιλήσουμε εδώ με αριθμούς. Σε ό,τι αφορά την υγεία: Μίλησε ο Υπουργός για προσλήψεις, αναφέρατε κι εσείς το σύστημα υγείας. Ξέρετε ότι η τελευταία μαζική πρόσληψη μονίμου προσωπικού έγινε από εμένα το 2010 με τρεισήμισι ή τέσσερις χιλιάδες νοσηλευτές. Το Υπουργείο τώρα κάνει προσλήψεις, αλλά περιορισμένου χρόνου και με πάρα πολλά προβλήματα κατά τη λειτουργία τους, όπως ο σχετικός κοινοβουλευτικός έλεγχος έχει αναδείξει. Για το ΕΚΑΣ δεν βρήκατε να πείτε μια λέξη. Μιλήσατε είκοσι πέντε λεπτά και δεν βρήκατε να πείτε μια λέξη, ενώ οι δικές μας τοποθετήσεις επικεντρώθηκαν σε αυτό. Μα, τι να πείτε άλλωστε, που το καταργήσατε. Αναφέρατε αριθμούς της ΕΛΣΤΑΤ και διάφορες στατιστικές για 1η του 2009. Οι αριθμοί δεν σας βοηθάνε. Βγείτε να πείτε στους Έλληνες πολίτες ότι πριν το 2009 τα πράγματα στην Ελλάδα ήταν τραγικά και δεν ήταν αυτά τα οποία φαίνονταν, διότι η Στατιστική Αρχή μιλάει για μεγαλύτερη φτώχεια στο πεδίο της Ευρώπης. Βγείτε να πείτε ότι τα σαράντα χρόνια ευμάρειας του ελληνικού λαού προηγούμενο δεν είχαν, ήταν τα χειρότερα, δεν ήταν καλά, κακή εντύπωση είχαν για την καθημερινότητά τους οι Έλληνες πολίτες. Δεν τολμάτε να το πείτε αυτό. Εδώ και με άδεια Αίθουσα, μπορεί το επιχείρημα να περνάει.
Ολοκληρώστε, παρακαλώ, κύριε Λοβέρδο.
Για τους παιδικούς σταθμούς και για τα παιδιά του κόσμου που πήγαν εκεί, επειδή αφιερώσατε αρκετό κομμάτι της ομιλίας σας σε αυτό, να σας θυμίσω τα περσινά; Ότι, αν δεν παρενέβαινε η ΚΕΔΕ και οι Βουλευτές - εμείς εδώ - θα μένατε με την πρώτη δέσμη των μέτρων, των χρήματων για τους παιδικούς σταθμούς και δεν θα παίρνατε τα δεκαπέντε με είκοσι χιλιάδες παιδιά που πήρατε μετά; Τα θυμάστε αυτά; Πέρσι έγιναν αυτά. Και πρόπερσι είχατε καταρρεύσει. Πέρσι έγιναν αυτά με την παρέμβαση ΚΕΔΕ και Αντιπολίτευσης. Θα σας παρακαλούσα, όταν την επόμενη φορά στον κοινοβουλευτικό έλεγχο, στο νομοθετικό έργο κληθείτε να μιλήσετε με αριθμούς, τα θέματα να είναι συγκεκριμένα, κοινά για τις αγορεύσεις της Συμπολίτευσης και της Αντιπολίτευσης, για να συγκρίνουμε. Όταν λέμε άλλα εμείς και άλλα εσείς, άκρη δεν βγαίνει και ο λαός νομίζει ότι τον κοροϊδεύουμε.
Ευχαριστούμε πολύ. Κυρία Υπουργέ, θα σας παρακαλέσω σε πέντε λεπτά να έχετε δώσει τις απαντήσεις. Είναι αρκετός ο χρόνος. Ευχαριστώ.
Δεν θα χρειαστώ τόσο πολύ χρόνο, κύριε Πρόεδρε, για τον απλούστατο λόγο ότι ο κ. Λοβέρδος έχει έναν τρόπο πράγματι να διαστρέφει και ό,τι λέγεται, αλλά και την πραγματικότητα. Αυτό είναι ταλέντο. Τι συνέβη πέρυσι στους βρεφονηπιακούς σταθμούς; Συνέβη το εξής. Αποκαλύφθηκε για πρώτη φορά - μέσα από το σύστημα, που φέραμε εμείς για πρώτη φορά επίσης πέρυσι - αυτό που κρύβατε «κάτω από το χαλί» όλα τα χρόνια, ότι δηλαδή δεν είχατε προβλέψει, δεν δημιουργήσατε τόσα χρόνια επαρκείς βρεφονηπιακούς σταθμούς σε όλη τη χώρα. Αποτέλεσμα; Εμείς κάναμε ένα σύστημα αδιάβλητο, όπου έδινε στη φτωχή μάνα, αλλά και στην εργαζόμενη μάνα ένα voucher στο χέρι, η γυναίκα δεν είχε πού να πάει το παιδί της, διότι δεν υπήρχαν σταθμοί. Γι' αυτό και στα αντίμετρα, που σας φέρνουν ανατριχίλα, υπάρχει πρόβλεψη για δημιουργία χιλίων οχτακοσίων σταθμών, βρεφικών και παιδικών σταθμών, τους οποίους θα φτιάξουμε, γιατί έχουμε προβλέψει και τα χρήματα, που χρειάζονται για να δημιουργηθούν και σαν χώρος, υλικοτεχνικά δηλαδή, αλλά και για να εξοπλιστούν. Αυτή είναι η αλήθεια. Τι να κάνουμε; Πέρυσι δεν μας είπε καμμία ΚΕΔΕ τι να κάνουμε, δυστυχώς ή ευτυχώς. Εμείς θέλουμε να συνεργαζόμαστε με την ΚΕΔΕ, συνεργαζόμαστε με την ΚΕΔΕ. Ξέρετε ότι πρόσφατα κάναμε μια συζήτηση στο Υπουργείο Εσωτερικών ο Υπουργός Παιδείας και εγώ, γιατί φοβόντουσαν οι εργαζόμενοι ότι δεν θα υπάρχουν αρκετά παιδιά, για να μπουν στους βρεφονηπιακούς σταθμούς, γιατί θα πήγαιναν στα νηπιαγωγεία από τεσσάρων χρονών. Όπως όλοι ξέρετε, εκπαιδευτικά και παιδαγωγικά αυτό είναι το βέλτιστο. Φοβήθηκαν πολύ, λοιπόν, οι εργαζόμενοι ότι θα έμεναν χωρίς δουλειά στους βρεφονηπιακούς σταθμούς. Σήμερα πια, ενώ δίνουμε και παράταση του προγράμματος μέχρι την Τρίτη, ξέρουμε ότι έχουν υπερκαλυφθεί οι περσινές αιτήσεις, τα νούμερα, και πάμε για πολύ μεγαλύτερα νούμερα φέτος, γι' αυτό εξάλλου θα πάρουμε εκατό χιλιάδες παιδιά φέτος. Μάλιστα, τα περισσότερα είναι χρήματα από τον κρατικό προϋπολογισμό. Γιατί προλάβατε τα δύο πρώτα χρόνια να πάρετε όλα σχεδόν τα χρήματα από το ΕΣΠΑ, να μην βάλετε ούτε ένα ευρώ από τον κρατικό προϋπολογισμό και σήμερα αυτό που έμεινε είναι 65 εκατομμύρια από το ΕΣΠΑ και όλα τα υπόλοιπα τα βάζουμε από τον κρατικό προϋπολογισμό. Φαίνεται, λοιπόν, ότι τα πράγματα είναι λίγο διαφορετικά. Τι κριτική να ασκήσω στα μίντια; Ούτε λίγο ούτε πολύ, είπατε ότι μας φέρονται εξαιρετικά τα μίντια, ότι μάλλον μας κολακεύουν, από το πρωί μέχρι το βράδυ. Εγώ δεν ασκώ κριτική, κύριε Λοβέρδο, στα μίντια, γιατί είναι πασίγνωστο τι συμβαίνει. Πηγαίνετε στο δρόμο, στον ελληνικό λαό, να πείτε πόσο τα μίντια είναι υπέρ του ΣΥΡΙΖΑ. Πηγαίνετε, λοιπόν, να το πείτε στον ελληνικό λαό, αφού σας αρέσει να τα λέτε αυτά. Όσο για τα νούμερα, κύριε Λοβέρδο, τι είπα ακριβώς; Είπα ότι σε καιρούς ευμάρειας και ανάπτυξης, δηλαδή όταν ο ελληνικός λαός αισθανόταν ότι όλα ανέβαιναν και τον έπνιξαν οι τράπεζες να παίρνει δάνεια, από το πρωί μέχρι το βράδυ, τότε που εσείς ανοίξατε την ιστορία του χρηματιστηρίου και έχασε τις περιουσίες του ο ελληνικός λαός, τότε εκείνες τις «καλές εποχές» η Ελλάδα είχε το μεγαλύτερο ποσοστό φτώχειας στην Ευρώπη. Αυτό είπα. Διότι για τη φτώχεια δεν ενδιαφερόσασταν στους καιρούς της ευμάρειας. Μπορούμε να κάνουμε τα άσπρα μαύρα, όσο θέλετε. Τελικά, ο λαός είναι ο κριτής, προφανώς, και όλοι θα κριθούμε. Και αυτά που κάνουμε εμείς, θα αποτιμηθούν. Πιστεύω ότι όταν θα έρθει η ώρα της κρίσης, πράγματι ο λαός θα τα ζυγίσει όλα. Ευχαριστώ, κύριε Πρόεδρε.
Ευχαριστώ, κυρία Υπουργέ. Ο Βουλευτής κ. Πλακιωτάκης ζητεί άδεια ολιγοήμερης απουσίας στο εξωτερικό, για προσωπικούς λόγους, από 9 Ιουνίου έως 11 Ιουνίου 2017. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 16-05-2017, ποινική δικογραφία που αφορά: α) Στους διατελέσαντες Υπουργούς: Οικονομικών κ. Γεώργιο Παπακωνσταντίνου, Ανάπτυξης Ανταγωνιστικότητας και Ναυτιλίας κ. Μιχαήλ Χρυσοχοΐδη και Αγροτικής Ανάπτυξης και Τροφίμων κ. Κωνσταντίνο Σκανδαλίδη. β) Στους διατελέσαντες Υπουργούς: Οικονομικών κ. Ιωάννη Στουρνάρα, Ανάπτυξης και Ανταγωνιστικότητας, Υποδομών Μεταφορών και Δικτύων κ. Κωνσταντίνο Χατζηδάκη και στον Αναπληρωτή Υπουργό Αγροτικής Ανάπτυξης και Τροφίμων κ. Μάξιμο Χαρακόπουλο. γ) Στους διατελέσαντες Υπουργούς: Οικονομικών κ. Γκίκα Χαρδούβελη, Ανάπτυξης και Ανταγωνιστικότητας κ. Νικόλαο - Γεώργιο Δένδια και Αγροτικής Ανάπτυξης και Τροφίμων κ. Γεώργιο Καρασμάνη. δ) Στους διατελέσαντες Υπουργούς: Οικονομίας Υποδομών, Ναυτιλίας και Τουρισμού κ. Γεώργιο Σταθάκη, Παραγωγικής Ανασυγκρότησης, Περιβάλλοντος και Ενέργειας κ. Παναγιώτη Λαφαζάνη και στην διατελέσασα Αναπληρώτρια Υπουργό Οικονομικών κ. Όλγα - Νάντια Βαλαβάνη. Κυρίες και κύριοι συνάδελφοι κηρύσσεται περαιωμένη η συζήτηση επί της αρχής, των άρθρων και του συνόλου της πρότασης νόμου αρμοδιότητας του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εγγυημένο κοινωνικό εισόδημα - ενίσχυση κοινωνικής προστασίας και ένταξης». Η πρόταση νόμου δεν θα τεθεί σε ψηφοφορία, διότι εμπίπτει στις διατάξεις του άρθρου 73 παράγραφος 3 του Συντάγματος. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17.13΄ λύεται η συνεδρίαση για αύριο, ημέρα Παρασκευή 9 Ιουνίου 2017 και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με τη συμπληρωματική ημερήσια διάταξη που έχει διανεμηθεί.